
PRATARMĖ 


Nepaisykite vaikų... 
Tausokite save! 


Atleiskite, kad taip sakau, bet nuo 1982-1992 metų vai- 
kus imta laikyti kitokios prigimties negu iki tol. Iki tol vaikai 
ir buvo vaikai. Jie pargriūdavo, išsipurvindavo, žaidė su drau- 
gais ir darė viską, ką visais laikais darė vaikai. Jie buvo veža- 
mi automobiliais be triskart sertifikuotų vaikų kėdučių, vieni 
ėjo į mokyklą, žaidė betonuotose žaidimų aikštelėse, smagiai 
kimšo dažytus saldumynus ir gyveno namuose su neapsaugo- 
tais kištukiniais lizdais. 

Stebėtina, kaip iki šiol žmonių rasei apskritai pavyko iš- 
likti. 

Tačiau devintajame dešimtmetyje viskas ėmė keistis. Gy- 
venimas tapo sudėtingas, žmonės vis daugiau dirbo. Netru- 
kus įsigijome mobiliuosius telefonus, kompiuterius ir DVD 
leistuvus. Šampūnų ir panašių prekių pardavėjai nusprendė, 
kad esame kažkokia „X karta“, o ši savo ruožtu nusprendė 
apskritai nieko nespręsti. Dabar auga turbūt jau „Z karta“, 
o šampūnų pardavėjai tebereklamuoja muilą kaip kosminių 
technologijų produktą. 

Tačiau nepamirškime, kad muilas ir yra tik muilas, ir dau- 
giausia jame muilo, o ne medaus ar alavijų ekstrakto. 

Atrodo, kad ir vaikai pasidarė sudėtingesni ir akivaizdžiai 
gležnesni. Kai kam netgi atrodo, jog tie vargšeliai pagaminti iš 
trapaus stiklo, todėl turi būti branginami ir saugomi. Kadaise 
sandalus avintys hipiai vaikus pradėjo vadinti „jaunais žŽmo- 
nėmis“ — tada iš esmės ir pradėta ristis į pakalnę. 


Be to, kai tik įsijungi televizorių, kokio nors universiteto 
profesorius Niektauza būtinai aiškina, kad kokie nors naujausi 
tyrimai esą parodę, jog iš esmės esame Žemės šiukšlės, todėl 
pasmerkti ir mūsų vaikai. 

Neseniai susitikome su naująja vyresniojo sūnaus moky- 
toja. Mano sūnus - šaunus berniukas, labai jį myliu, bet užsi- 
spyręs kaip genetiškai modifikuotas mulas, kurio ypatingo at- 
kaklumo genas susijungė su visiškai nelanksčia chromosoma. 
(Atlikęs išsamų ir labai sudėtingą psichologinį tyrimą pada- 
riau išvadą, kad jis tai paveldėjo iš mamos.) Su naująja moky- 
toja sūnus jau spėjo kelis kartus susivaidyti — tyrinėjo jos nu- 
statytų ribų tvarumą. Tiesiog toks jo būdas. Mano berniukas 
mėgsta griauti ribas. Mokytoja pasitaikė nuostabi, patyrusi ir 
iš pat pradžių nutarė jį prigriebti. Kai su Žmona pirmą kartą ją 
pamatėme, iš palengvėjimo atsikvėpėme, nes supratome, kad 
ji - geriausia pirmoji mokytoja, kokios tik galime linkėti savo 
sūnui. Įpusėjus susitikimui suvokiau, kad mokytoja diploma- 
tiškai prašo leisti vaiką bausti, jei jis per toli nueitų. 

Atsakiau, kad mes ja visiškai pasitikime ir ji galinti da- 
ryti viską, kas atrodys reikalinga. „Galite įkišti jį į spintą, jei 
manysite, kad tai jam padės“, - pajuokavau, tikėdamasis, kad 
ji tai supras ir nepamanys, jog taip elgiamės namie. Taip pat 
pridūriau neketinąs jai skambinti ir aiškintis, kodėl, girdi, ji 
nuskriaudė mūsų angelėlį, jeigu šis namie skųstųsi. Pirmiausia 
paklausime jo paties, ką tasai iškrėtė. 

Kaip vis dėlto kvaila, kad mokytojai turi prašyti tėvų 
leidimo drausminti vaikus. Mokytojai taip apsidraudžia bijo- 
dami, kad vos mažosios brangenybės pareis namo, mokyklą 
apsups būrys tėvų, susirūpinusių, kad jų neįkainojami Tarkvi- 
nijai! buvo pažeminti. 


' Vardas paimtas iš britų rašytojos Tyne O'Connell daugiatomio romano 
paaugliams „Kalipsės kronikos“ (Calypso Chronicles) (čia ir toliau — 
vertėjos pastabos). 


Argi mokytojai turėtų prašyti leidimo bausti vaikus? Mes 
iš tikrųjų perlenkėme lazdą. 

Retkarčiais tokiam Tarkvinijui būtų visai pravartu įspirti į 
subinę. Perkeltine prasme, žinoma. 

Viskas pasidarė baisiai sudėtinga. Mes netekome daug 
paprastų džiaugsmų, nes kažko baiminamės, abejojame, ne- 
rimaujame ir kaip tėvai nepasitikime savimi. Mes beviltiškai 
bijome suklysti ir emociškai traumuoti vaikus. 

Tačiau mes visi vienaip ar kitaip klystame. Esame tėvai, 
todėl turime dirbti tėvų darbą. Turime ištverti savo vaikus, o 
vaikai turi ištverti mus. Jeigu jiems tai pavyks, ateityje viskas 
bus gerai. Tai tarsi „natūralioji socialinė atranka“. 

Vaikų auginimas yra didžiulis realybės šou, tik, deja, be 
televizoriaus. Be to, jūs negalite savo vaikų išbalsuoti iš Žai- 
dimo, ir tai labai apmaudu. O šou pasibaigus negausite mi- 
lijoninio atlygio. Bet jei jums nors šiek tiek pasiseks, pasenę 
turėsite ką malonaus prisiminti. 

Žengiant koja kojon su gyvenimu prirašyta daugybė 
knygų, sukurta galybė filmų ir laidų, mokančių, kaip reikėtų 
auginti vaikus, kad jie patirtų kuo mažiau emocinių traumų. 
Dabar galima rasti literatūros apie tai, kaip ugdyti vaiko geni- 
alumą, pasitikėjimą savimi, kūrybiškumą, vidinę laisvę ir kas 
tik jums šaus į galvą. 

Tačiau ši knyga ne apie tai. 

Ji apie tai, kaip tėvams per dešimt pirmųjų vaiko gyveni- 
mo metų išgyventi ir neišprotėti. Nėra lengva auginti vaikus ir 
išlikti sveiko proto, tačiau įmanoma, kad ir kaip sunku tuo pa- 
tikėti. Bet jeigu jus domina tik tai, kaip mažuosius Tarkvinijų 
ir Porciją!, sulaukusius vos ketverių, išmokyti groti akordeonu 
Mocarto kūrinius, ši knyga ne jums. 

Jeigu ieškote būdų, kaip auginant vaiką „nenušokti nuo 
proto“, drąsiai atsiverskite šią knygą. Nors joje rašoma ne 


' Vardas paimtas iš ten pat. 

apie mažųjų vunderkindų ugdymą, būdami stabilios psichikos 
ir geros nuotaikos jūs turėsite visas galimybes užauginti svei- 
kus, laimingus ir protingus vaikus. 
Kuo nelaimingesni jūs, tuo nelaimingesni jūsų vaikai. 
Kuo laimingesni jūs, tuo laimingesni jūsų vaikai. 
Taisyklė paprasta, bet labai svarbi. Ko gero, svarbiausia iš 
visų. Tad turite išsaugoti sveiką protą ir ramybę, kad ir kiek 
tai kainuotų. 


ĮVADAS 
Profesinės gudrybės 


Mano darbas - „taisyti“ vaikus. Tikrai. 

Dirbu su įvairiais vaikais, bet labiausiai man patinka pa- 
tenkantys į beviltiškųjų grupę. Juos labiausiai myliu. Šie žmo- 
gučiai sugeba kelti pasaulyje tokią sumaištį, kad jų gebėjimais 
lieka tik žavėtis. Jeigu pažįstate dešimtmetį vaikigalį, kurio 
nepavyko įveikti jokiam ekspertui, norėčiau jį pamatyti. Visa- 
da trokštu susitikti su vaiku, į kurį žiūrėdami neramiai linguo- 
ja galvas patyrę psichologai. 

Penkiolika metų važinėju po šalį ir susitinku su vaikais, 
keliančiais tėvams daugybę rūpesčių. Mačiau jų įvairių: agre- 
syvių, aikštingų, bauginančių, piktų, liūdnų, taip pat ir nuo- 
stabių. 

Yra ir blogesnių darbų. 

Kartą aplankęs vieną šeimą važiavau automobiliu namo. 
Iš pradžių šios šeimos reikalai klostėsi prastai. Kai su jais susi- 
pažinau, vyriausia dešimtmetė jų dukra dėl itin sunkių elgesio 
sutrikimų gulėjo ligoninėje. Vėliau ji prisipažino bandžiusi Žu- 
dytis. Mėginimas tarsi nebuvo rimtas, bet ką gali spręsti, kai 
vaikui tik dešimt metų? Jos jaunesnis brolis, nelankęs jokios 
ugdymo įstaigos, taip pat elgėsi keistai. Jį apnikdavo baisūs 
įniršio priepuoliai, jis rėkdavo ir tapdavo agresyvus. Mama — 
geros širdies moteris — atrodė visiškai sužlugdyta. Blogiau 
nebūna. 

Prieš keletą mėnesių dėl mergaitės elgesio ir sveikatos 
buvo sušauktas gydytojų konsiliumas. Savo nuomonę išreiškė 

visi ją ligoninėje stebėję specialistai. Buvo keliamos įvairiau- 
sios hipotezės — kai kurios labai įspūdingos. Tačiau susirin- 
kimui įpusėjus ėmiau nebegirdėti kalbų, nes jos visos atrodė 
vienodos. Jeigu pateiktą diagnozę lydėtų nurodymai, ko reikia 
imtis, kad padėtis pasikeistų, aš tikrai suklusčiau, tačiau taip 
niekada nebūna. Paprastai vanduo tik dar labiau sudrumsčia- 
mas, o ką daryti, taip ir lieka neaišku. Tą kartą visi sutarė, kad 
mergaitė galės grįžti namo tik po aštuoniolikos mėnesių, o gal 
ir dvejų metų. 

Susirinkimui baigiantis laukiau logiškos, mano nuomone, 
diskusijų išdavos — veiksmų plano. Iš daugybės ten buvusių 
diplomuotų ir mokslo laipsnį turinčių specialistų kuris nors 
tikrai turėjo pasiūlyti, kaip padėti mergaitei ir jos šeimai. Bet 
visi sužiuro į mane. 

Kaip visada. 

Atrodo, „„nepataisomi atvejai“ tapo mano specializacija. 
Aišku, norėčiau tikėti, kad esu gudresnis už kitus, tačiau pui- 
kiai suprantu, kad iš tikrųjų taip nėra. Pasaulyje daugybė už 
mane protingesnių žmonių. Žinau tai, nes nuolat tokių sutin- 
ku. Mano stiprybė, manyčiau, yra beatodairiškas optimizmas 
neišvengiamo pralaimėjimo akivaizdoje. 

Per daugelį metų susidūręs su daugybe beviltiškai painių 
atvejų, išsiugdžiau sugebėjimą kaskart kažkaip rasti išeitį. 
Tam dažnai svarbūs du dalykai: pirma, nepajudinamas tikė- 
jimas, kad tikrai yra išeitis (ypač kai visi požymiai ir sveikas 
protas akivaizdžiai rodo, kad išeities nėra), ir, antra, sugebė- 
jimas atkakliai nepaisyti viso sudėtingumo ir sutelkti dėmesį 
į labai paprastus dalykus. Per savo darbo metus sutikau tiek 
iš nevilties palūžusių tėvų, kad vargu ar galėčiau juos suskai- 
čiuoti, o dar daugiau - nesutramdomų vaikų, kurie netilptų ir 
didžiulėje aikštėje. Dirbdamas tą patį darbą ilgus metus, imi 
pastebėti dėsningumus. Pavyzdžiui, kad visus vaikus veikia 
tie patys principai. Tuo pačiu metodu galima paveikti dešimt- 

metį, norėjusį nudurti savo motiną, ir penkiametį, nesugebantį 
ramiai sėdėti prie stalo. 

Taigi tą dieną, kai važiavau namo, jau buvo praėję ketu- 
ri mėnesiai ir reikalai šiek tiek pagerėję. Mergaitė dar gulėjo 
ligoninėje, bet jai buvo leidžiama savaitgaliais grįžti namo, ir 
tie savaitgaliai buvo puikūs. Mažasis broliukas taip pat elgėsi 
beveik normaliai. Šeima vėl buvo laiminga. Apskritai atrodė, 
kad ji neturi nieko bendra su tais žmonėmis, kuriuos susirū- 
pinę aptarinėjo gydytojų konsiliumo dalyviai. Tikiuosi, šios 
šeimos laukia šviesi ateitis. 

Viskas, ko prireikė, — įduoti mamai į rankas paprastą, bet 
labai veiksmingą valdymo priemonę (šią nuostabią priemo- 
nę vadinu „lemties kopėčiomis“, apie ją pakalbėsime vėliau, 
14 skyriuje) ir paaiškinti, kaip pagerinti tarpusavio santykius. 
Nes tarpusavio santykiai yra svarbiausia! Kai jie susitvarko, 
galima sakyti, kad pusė kelio jau nueita. 

Prisimenu, kaip tą vakarą važiuodamas namo mąsčiau 
apie daugelį šeimų, besigrumiančių su panašiais sunkumais. 
Auginu du sūnus, todėl pats Žinau, kad tokios grumtynės bai- 
siai išsekina. Matydamas, kaip minėtai šeimai pagelbėjo kelios 
paprastos priemonės, apgailestavau, kad nėra galimybės pa- 
dėti visoms pagalbos reikalingoms šeimoms ar bent supažin- 
dinti jas su tomis priemonėmis. 

Ir staiga suvokiau, kad tokia galimybė yra. 

Taigi parašiau šią knygą - tiek jums, tiek sau. Turiu du 
berniukus ir dažnai jaučiuosi toks pat bejėgis kaip ir kiti tėvai. 
Prieš keletą metų mano sūnus, tuomet dar tik pradėjęs vaikš- 
čioti mažylis, išgyveno „girto vikingo“! laikotarpį. Kiekvie- 

ną kartą pasisotinęs jis sviesdavo pustuštę lėkštę nuo stalo ir 
kvatodavo lyg plėšikas, visą naktį siaubęs vietos gyventojus, 
o makaronai su brokoliais lėtai varvėdavo nuo sienos. 

Ko tik nedarėme, bet niekas negelbėjo. Kiekvieną vakarą 
tekdavo rinkti siautulingos pagonių puotos likučius. Toks sū- 
naus elgesys žlugdė ir mano profesinę savigarbą. Ištisas die- 
nas mokiau žmones, kaip sutramdyti vaikus, kad jie nebėgtų 
iš namų, neplėštų bankų ir nekeltų gaisrų, o pats negalėjau 
priversti savo vaiko nemėtyti lėkščių. 

Negi visai nieko nesugebu? 

Pagaliau suvokiau, kad turiu liautis mąstyti kaip tėvas ir 
į savo šeimą pažvelgti profesionalo akimis. Nes kai įsijungia 
tėvelio režimas, žemė kaipmat išslysta iš po kojų, o kai dirbu 
psichologo režimu, viskas darosi aiškiau ir paprasčiau. 

Meilė mus apakina. Kaip ir nuovargis. 

Mudviem su žmona pavyko laimėti lėkščių mūšį, bet 
sūnelis mus pergudravo ir iš „girto vikingo“ etapo metėsi į 
„blogio genijaus“! fazę. Ši nerimą kelianti fazė pasižymėjo 
tuo, kad vaikas stabtelėdavo ant laiptų ir imdavo griausmingai 
kvatoti, kaip filmuose kvatoja išprotėję nusikaltėliai, ką tik su- 
sprogdinę Paryžių. Taigi vos įveikiame vieną kliūtį, kai vaikas 
tuoj pasiūlo ką nors naujo. Mes visada per žingsnį atsiliekame. 

Štai kodėl ši knyga skirta ne tik jums, bet ir man pačiam. 
Parašiau ją tokią, kokią pats norėčiau skaityti. Kai gyvenu tė- 
čio režimu, man reikia aiškių ir išmintingų patarimų, reikia, 
kad kas nors nurodytų, ką konkrečiai turiu daryti. Lengva 
pasakyti „būkite nuoseklūs“, bet ar kada bandėte būti nuo- 
seklūs? 

Leiskite atsikvėpti. 

Kaip tėvas kvailiausiai jaučiuosi tada, kai nežinau, ką da- 
ryti. Tokiomis akimirkomis, atrodo, čiupčiau iš slapto stalčiu- 

ko suklastotus tapatybės dokumentus, lėkčiau į oro uostą ir 
sėsčiau į artimiausią lėktuvą, skrendantį į šalį, nepasirašiusią 
nusikaltėlių išdavimo sutarties. 

Kai Žinau, ką daryti, viskas būna kitaip. Tada kontroliuoju 
padėtį ir gyvenimas atrodo puikus. O kai jaučiuosi bejėgis, tik 
noriu dumti, kur kojos neša - arba kur leis kredito kortelė ir 
boingas 747-400. 

Šioje knygoje pateiksiu pavyzdžių iš šešiolikos metų dar- 
bo praktikos ir papasakosiu, kokių triukų per tą laiką išmokau. 
Aptarsime kai kurias visiems bendras bėdas (miegą, pratini- 
mą sėsti ant puoduko, įniršio priepuolius) ir pasikalbėsime 
apie rečiau pasitaikančius atvejus (vaikus-begemotukus, tik 
ledus valgančias mergaites ir devynmečius diktatorius). 

Taip pat pakviesiu jus apsilankyti Hario ir Salės Hamdin- 
gerių šeimoje. Kai Haris sutiko Salę, nudžiugo visos chaoso jė- 
gos. Jiedu augina kelis nesutramdomus vaikus, kokių, tikiuosi, 
jums neteks sutikti. Viešėdami pas Hamdingerius pamatysi- 
te, kaip šioje knygoje aptarti metodai veikia net kraštutiniais 
atvejais. Jūs patys galėsite išmėginti jėgas ir padėti šiai šeimai, 
tačiau vizitą paliksime pabaigai, kai jau būsite perpratę visas 
reikalingas priemones. 

Visi knygoje paminėti atvejai, įskaitant ir Hamdingerius, 
yra tikri, nors vardai ir detalės saugumo sumetimais, aišku, 
pakeisti. Telefonų knygoje Hamdingerių pavardės nerasite, o 
jei tokia būtų, kalbu ne apie juos. 

Galiu jus pradžiuginti, kad visi triukai, kuriuos ketinu 
jums atskleisti, yra labai paprasti. Juos galėsite taikyti iš kar- 
to, be jokio išankstinio pasirengimo. 

Taigi, mergaitės ir berniukai, būtinai išbandykite tai 
namie! 


TAISYKLĖS 


Šios taisyklės — pačios svarbiausios. Jos yra pama- 
tas visų nusivylusiems tėveliams skirtų patarimų. 

Galite šoktelėti į priekį ir pirmiausia perskaityti 
apie vieną kitą konkretų atvejį, jei norite kuo greičiau 
rasti kokį nors praktinį patarimą (ir nebijokite paisyti 
savo norų), bet po to būtinai grįžkite ir perskaitykite 
teorinę dalį. Ji labai svarbi. Nė kiek nejuokauju. 

Šias taisykles teks jums įsidėmėti. Skaityti apie 
praktinius atvejus bus daug naudingiau ir prasmingiau, 
jei suprasite taikomų metodų principus. 

Dešimt paprastų 
vaikų ugdymo taisyklių 


Kiekvieną kartą susipažinęs su nauja šeima, laikausi kai 
kurių paprastų taisyklių, neleidžiančių išklysti man iš kelio. 
Neretai — o iš tikrųjų dažniausiai - kelias būna painus, todėl 
turiu vadovautis patikimais kelrodžiais. 

Taisyklių reikia ne tik mažiesiems, bet ir jums patiems. 
Jeigu nesilaikysite kai kurių aiškių principų, tikimybė pasi- 
klysti labai didelė. Taisyklės padeda rasti teisingą kelią, ypač 
kai tvyro rūkas. Jos parodys jums tikslą ir kaip jo siekti. 

Darbas su tūkstančiais vaikų ir dviejų savo atžalų augi- 
nimo patirtis padėjo man suvokti keletą svarbiausių dalykų. 
Jų yra dešimt. Ir nors knygos pabaigoje nebus jokio testo pa- 
tikrinti, kaip taisykles perpratote, stenkitės jas įsidėmėti ir jų 
laikytis bent jau penkiolika ar dvidešimt metų, kol jūsų vaikai 
gyvens kartu. Šios taisyklės niekada nepasens ir jų niekada 
nereikės tobulinti. 

Svarbiausia saugoti jas savo atmintyje ir prireikus taikyti. 
Taip įveiksite visus sunkumus. 


1 Trys svarbiausi žodžiai iš „S“ 
Santykiai, santykiai ir dar kartą santykiai! 
Pagarbūs santykiai — svarbiausia! Jeigu kitas taisykles ir 


užmiršite, ši turi likti atmintyje. Santykiai yra viskas. Žmo- 

nės, kurie tai pamiršta, pasmerkti pralaimėti. Valdyti vaikus 
nesunku, pakanka juos gerai įbauginti. Tik bėda, kad vaikai 
auga ir galiausiai nustoja bijoję. Taigi vaidmenys gana greitai 
gali radikaliai pasikeisti. 

Jeigu augindami vaikus remiatės baime, anksčiau ar vė- 
liau turėsite didelių bėdų. Patikėkite manimi, nes mačiau tėvų, 
kurie auklėjo vaikus gąsdindami bausmėmis ir laikė tai ge- 
riausia priemone, tačiau laimingi neatrodė. Tos šeimos, saky- 
čiau, buvo nelaimingiausios iš visų mano matytų. 

Tik gerbdami vaikus galite išmokyti juos drausmės. 

Viskas, apie ką kalbu šioje knygoje, paremta įsitikinimu, 
kad santykiai šeimoje, kuriuos patys ir sukuriate, nulemia vai- 
kų elgesį ir net ateitį. Jūsų, tėvų, svarbiausias uždavinys - su- 
kurti ir palaikyti su vaikais darnius ir nuoširdžius santykius. 
Jei paisytumėte tik šios taisyklės, tikimybė, kad jūsų šeimoje 
viskas bus gerai, greičiausiai siektų 98,6 procento. 


2 Lengva mylėti, sunku jausti 
simpatiją 


Dauguma vaikų jaučiasi tėvų mylimi, net kai šie juos muša 
ar apleidžia. Vaikai tiesiog tiki tuo kaip savaime suprantamu 
dalyku. Io negalima pasakyti apie simpatijos jausmą. Daugu- 
ma vaikų, su kuriais dirbau, nesijautė kam nors patinkantys, o 
didžiuma jų netgi buvo įsitikinę, kad tėvai jų nemėgsta ar net 
nekenčia. Daugelio tėvų pastangos pamėgti savo vaikus daž- 
nai būna bergždžios. Kai jie kreipiasi į mane, streso ir nevilties 
būna taip sugniuždyti, kad apie simpatiją nėra ko ir kalbėti. 
Daug kartų esu girdėjęs: ,,Myliu savo vaiką, bet negaliu jo pa- 
kęsti.“ 

Vaikai turi jausti tėvų simpatiją. Meilės jausmas yra sa- 
vaiminis, mylime ne už ką nors, o tiesiog mylime. Meilė ne- 

susijusi su laisvu pasirinkimu, ji it pareiga. O patinka Žmogus 
tada, kai su juo linksma, smagu, įdomu ir malonu. 

Apie šeimos tarpusavio santykius ir simpatiją daug gali- 
ma pasakyti iš to, kaip Žaismingai jie bendrauja. Linksmumas 
yra tepalas, padedantis lengvai suktis šeimos gyvenimo ra- 
tams. Be jo gyvenimas neišvengiamai taps kankyne. Kai pa- 
stebiu, kokie įtempti ir nežaismingi šeimos narių santykiai, aš 
susirūpinu. 

Darnių tarpusavio santykių pamatas yra drausmė, bet jie 
neįmanomi ir be žaismingumo. Mylėti galima ir tamsiausio- 
je neviltyje, o tam, kad santykiai taptų šviesesni ir pagrįsti 
simpatija, reikia žaismingumo ir linksmumo. Tačiau nesijau- 
dinkite, jei nežinote, kaip ištrūkti iš nerimą keliančių minčių. 
Atskleisiu jums keletą būdų, kaip atsipalaiduoti ir būti links- 
mesniems. 


3 Vaikai yra piranijos 


Vaikai yra dėmesio alkstančios piranijos. Jie vienu pri- 
sėdimu gali praryti milžinišką dėmesio porciją ir jo niekada 
nebus per daug. Vaikai taip trokšta dėmesio, kad dėl jo pasi- 
ryžę padaryti viską, net jeigu tai būtų pavojinga ne tik aplin- 
kiniams, bet ir jiems patiems. Kad būtų pastebėti, vaikai-pi- 
ranijos nesvyruodami šoks iš upės ant kranto, nors tai reikštų 
neabejotiną pražūtį. Turite tai įsidėmėti, nes priešingu atveju 
jūsų vaikai jausis nuolat alkani dėmesio. O tai nėra gerai, nes, 
negavę jo pakankamai, jie puls jus pačius. 

Taigi, vaikai kaip alkanos piranijos pasiruošę bet kokiu 
būdu atkreipti į save dėmesį. 

Alkanos piranijos yra pavojingos piranijos. Juk tikrai ne- 
norėtumėte su tokiomis gyventi. Gerai jas šerkite ir jos ramiai 
plaukios upėje, kur joms ir dera būti. 

4 Gėrį penėkite, blogį marinkite badu 


Tęsiant analogiją su piranijomis svarbu štai kas: turite rū- 
pestingai žiūrėti, kuo maitinate tuos godžius padarus. Tai iš 
pirmo žvilgsnio atrodo savaime suprantama, tačiau vaikai gali 
taip išmušti iš pusiausvyros, kad viską pamiršite, tik iš pa- 
skutiniųjų stengsitės neišprotėti. Vis dėlto nepamirškite gėrį 
penėti, o blogį marinti badu. 

Tai, kas puoselėjama, auga, o tai, kas marinama, nyksta. 
Atrodo, labai paprasta, bet dauguma tėvų, susiduriančių su 
auklėjimo sunkumais, visai to nepaiso arba niekada nesusi- 
mąsto, kokį vaikų elgesį skatina. 

Gerą elgesį reikia skatinti dosniu dėmesiu ir pagyrimais, 
blogą elgesį dera ignoruoti. 

Jeigu blogą elgesį penėsite dėmesiu, užauginsite pabaisas. 

Toliau jums parodysiu, kaip šią taisyklę taikyti praktiškai, 
o dabar tvirtai įsidėkite į galvą: gėrį reikia penėti, blogį - ma- 
rinti badu. 


5 Vaikams reikia ribų 


Jeigu vaikams nenustatote jokių ribų, esate kvailiai. Gal 
skamba šiurkščiai, bet kaip mandagiai pasakyti kvailiui, kad 
jis kvailys? Žinoma, yra įvairaus lygio kvailių. 

Pavyzdžiui, hipiai atsisakė visų ribų. Jų manymu, vaikai 
turi laisvai bastytis po pasaulį. Tiesiog puikumėlis! 

Tinginiai taip pat nenustato ribų. Jų nuomone, lengviau 
nieko nedaryti. Iš tikrųjų. 

Aikštingos mamytės taip pat nenori varžyti savo bran- 
giųjų Tarkvinijų, kad nežlugdytų gležnos jų asmenybės. Jeigu 
dabar nepatenkinta užvertėte akis ir papūtėte lūputes, pats lai- 
kas imtis darbo. 

„Kaliošai“ (nuolaidūs tėvai) irgi nenustato ribų, nes nori 
būti ne tėvai, o vaikų draugai. 

Visi šie žmonės galiausiai atsiduria mano kabinete: hipiai, 
tinginiai, aikštingos mamytės ir „kaliošai.“ Visi jie jaučiasi 
nelaimingi ir stebisi, kodėl jų vaikai taip siaubingai elgiasi. 

Vaikams reikia ribų! 

Nustatykite taisykles, nubrėžkite ribas ir griežtai jų laiky- 
kitės. Tokia vaikų prigimtis - veržtis pirmyn tol, kol atsimuš į 
kliūtį. Kai kuriems vaikams tiesiog pakanka žinoti, kad ribos 
yra, o kiti bent kelis kartus turi į jas atsimušti, bet visiems jų 
reikia. 

Pasaulis be ribų mažam Žmogui pavojingas ir baugus. Ri- 
bos sako: „Gali eiti iki čia, bet ne toliau.“ Jos leidžia jaustis 
saugiai ir ramiai. Ribos padeda suvokti savo vietą pasaulyje, 
per jas negali prasiskverbti blogis. 

Leisiu sau pakartoti: vaikams reikia ribų! 


6 Būkite nuoseklūs — bent jau 
nuoseklesni 


Kai būdamas jaunas klinikinės psichologijos studentas 
atlikau praktiką, viskas atrodė aišku ir lengva. Žvelgdamas 
į pavargusius, nevilties apimtus tėvus stebėdavausi, kaip jie 
nemato savo bėdų priežasties, kai ji tokia akivaizdi. Tuomet, 
vos dvidešimt perkopęs bevaikis jaunuolis, pažerdavau jiems 
budistinės išminties: 

— Svarbiausia - būti nuosekliems! 

Paskutinį žodį pabrėždavau lyg Mozė, skelbiantis žŽmo- 
nėms Dievo įsakymus. Juk norint, kad žmonės suvoktų tavo 
žodžių gelmę, kartais reikia juos pabrėžti. Mudu su Moze tai 
supratome. 

Būti nuosekliems - kaip paprasta! 


22 


Dabar suprantu, koks kvailys tada buvau. Žinoma, ketini- 
mų turėjau gerų ir nuoširdžiai stengiausi padėti, bet vis dėlto 
buvau kvailys. 

Paskui pats susilaukiau vaikų - dviejų sūnų - ir tada vis- 
kas pasikeitė. Dabar nuoseklumas man reiškia nuoseklias pa- 
stangas vengti dažnai kylančio impulsyvaus noro išmesti vai- 
kus pro langą, ir tai dar ne blogiausiomis dienomis. 

Visa kita ne taip svarbu. Net ir nuoseklumas. Ypač nuo- 
seklumas! 

Daugelio tėvų sprendimus lemia noras tiesiog neišprotėti. 
Jeigu dabar kreipčiausi pagalbos į tokį dvidešimtmetį, koks 
tuomet buvau, ir išgirsčiau patarimą būti nuosekliam, jam 
smagiai užtvočiau. Kad net ausyse skambėtų. 

— Nuosekliam?! - spiegčiau aukštu, kone isterišku balsu, 
užtvojęs dešine, kai jis cypdamas taikytųsi palįsti po kėde. — 
Nuostabu! - pastiprinčiau įspūdį kaire. - Kodėl apie tai nepa- 
galvojau, protinguoli? — ir daužyčiau tol, kol paskaustų ran- 
kas ir pagaliau pasijusčiau geriau. 

Todėl dabar tėvams sakau: stenkitės būti nuoseklūs, bet 
nebarkite savęs, jei ne visada pavyks laikytis šios taisyklės. 


1 Nesitaikstykite su blogu elgesiu 


Visada stebiuosi, kaip žmonės toleruoja blogą savo vai- 
kų elgesį. Mačiau, kaip septynmečiai berniukai rėžia tėvams į 
akis įžeidžiamus žodžius, o aš vienintelis dėl to sutrinku. Arba 
kaip įžūli mažylė plūsta savo mamą, o ši sėdi rami, it nieko 
nebūtų atsitikę. 

Ei, gal miegate? 

Mano kabinete to nebus! Jeigu įžūlios mergaitės ar ber- 
niukai mano akivaizdoje ima nepagarbiai kalbėti su tėvais, 
tuoj pašoku ir prireikus išveju vaikus už durų, o tada imuosi 

„auklėti“ suaugusiuosius, nereaguojančius į tokį elgesį. 

Žinoma, nereikia tikėtis, kad vaikai niekada nesielgs ar 
nekalbės įžūliai ir įžeidžiamai. Tokia jau vaikų prigimtis - jie 
kartkartėmis įsisiautėja, tačiau jūs neturite su tuo taikstytis. 
Nedera ramiai sėdėti ir stebėti, kas vyksta. Jeigu nekreipsite į 
tai dėmesio, jūsų laukia dideli rūpesčiai. 

Tačiau nereikia būti ir nuožmiems diktatoriams, užgniau- 
žiantiems bet kokį prieštaravimą. Ginčytis ir prieštarauti yra 
visiškai natūralu. Tačiau nepagarba — jau kas kita. Ginčai 
rodo, kad jūs, tėvai, gerai dirbate savo darbą, kad jūsų vaikai 
auga, darosi protingesni ir jau turi savo nuomonę. Juk norite, 
kad jie gebėtų vadovautis savo protu, kai ateis laikas palikti 
jūsų namus ir leisti jums pailsėti. Tada jiems tikrai prireiks 
savo nuomonės, patikėkite manimi, tad ginčytis ir prieštarauti 
iš tikrųjų yra gerai. 

Kas kita - nepagarba. Tokio elgesio nedera toleruoti. 


6 Būtinai parenkite planą 


Atsitiktiniai būna tik atsitiktinumai. Esu matęs atsitikti- 
nio vaikų auklėjimo pavyzdžių ir noriu pabrėžti, kad tikrai ne- 
verta palikti šių reikalų savieigai. Geriau auklėti vaikus kryp- 
tingai, o tam būtina sudaryti veiksmų planą. 

Nesakau, kad dabar pat turite sėsti ir sukurpti pykinan- 
tį „verslo planą“. Tikrai nereikia prirašyti dvylikos puslapių 
sąsiuvinio ir išsamiai išdėstyti numatomus uždavinius ir lai- 
mėjimus. Nereikia ir metų pabaigoje kelias dienas pametus vi- 
sus reikalus rašyti išsamios veiklos ataskaitos (nebent norite 
turėti dingstį savaitgalį seneliams palikti vaikus ir dviese gerai 
pailsėti). 

Taigi atsipalaiduokite, nesiūlau jokių nesąmonių. Tačiau 
plano reikia. 

Retkarčiais turite prisėsti ir pamąstyti, ką, po šimts pyp- 
kių, daryti, kad to ar kito nenutiktų. Jeigu turite kokių nors 
bėdų, pirmiausia derėtų jas aiškiai įvardyti, suvokti jų priežas- 
tis ir numatyti, kaip jas įveikti. Tam daug laiko nereikia, kar- 
tais užtenka ir trumpos pertraukėlės. Kad ir kaip būtų, jums 
teks stabtelėti, pamąstyti ir sudaryti veiksmų planą. 

Šioje knygoje pateiksiu daug tokių planų pavyzdžių. Juos 
sudariau daugybei šeimų, turėjusių įvairiausių sunkumų. O 
kol kas įsidėmėkite, kad visada reikia turėti veiksmų planą. 

Kaip sakoma, devynis kartus pamatuok, dešimtą kirpk. 


9 Elgesys yra bendravimo būdas 


Tai nepaprastai svarbu suvokti. 

Kai analizuoju vaiko elgesį, visada darau prielaidą, kad 
savo elgesiu jis mėgina pasakyti tai, ko nenori ar nesugeba 
išreikšti žodžiais. 

Elgesys tiesiog yra kita bendravimo forma. Vaikas, naktį 
lipantis pro langą ir bėgantis iš namų, dažniausiai nori pasiųs- 
ti visus velniop. Vaikai daug mieliau savo mintis ir jausmus 
reiškia ne žodžiais, o elgesiu. Taip yra todėl, kad jų žodynas 
dar skurdus ir jiems nepavyksta išreikšti žodžiais to, ką jaučia. 

Todėl vaikai apie savijautą linkę kalbėti veiksmais. 

Blogas elgesys nėra tiesiog blogas elgesys, tai - bendravi- 
mo būdas. Dažniausiai toks elgesys rodo, kad buvo nepaisyta 
vienos iš aštuonių anksčiau išdėstytų taisyklių. Blogu elgesiu 
mažosios piranijos stengiasi atkreipti į save dėmesį. Jos nuo- 
lat alksta dėmesio, todėl stengiasi visais įmanomais būdais jo 
gauti. 

Mano, profesionalaus konsultanto, ir jūsų, tėvų, tikslas — 
išsiaiškinti, ką savo elgesiu sako vaikai. Ko jie iš tikrųjų nori? 
Jeigu galite suprasti, ką iš tikrųjų reiškia jų elgesys, tuomet 75 
procentai koreguojamojo darbo jau padaryta. 

10) Nepulkite prieš vėją 


Neseniai kalbėjausi su draugu apie tai, kaip pasikeitė 
mūsų gyvenimas sulaukus vaikų. Jis pasakojo, kaip jam patin- 
ka klausytis specialistų - gydytojų, psichologų, teisininkų ir 
pan. - kalbų, kad įmanoma turėti vaikų ir viską spėti. Tik esą 
reikia gerai suplanuoti dieną ir tvirtai to plano laikytis. 

Mes leipome juokais! 

Susilaukę vaikų, į savo gyvenimą įsileidžiate chaoso jėgas 
ir negalite planuoti, kuo baigsis uragano siausmas. Tad nepul- 
kite prieš vėją. 

Svarbu tai suprasti ir su tuo susitaikyti. Priešingu atveju 
teks susidurti su neįveikiamomis chaoso jėgomis. Jūs keiksite 
neteisingą pasaulį, jausite dėl nesėkmių apmaudą ir netgi ne- 
viltį. 

Neišvengiamą chaosą priimkite su budistine ramybe, nes 
kitos išeities tiesiog nėra. 

Kartais vakarais mūsų namuose be aiškios priežasties 
įsisiautėja beprotybė. Matyt, kaltos planetos, išsirikiuojan- 
čios netinkama tvarka ir išlaisvinančios piktąsias jėgas. Pa- 
vyzdžiui, šį vakarą, vos prieš tris valandas, kaip tik patekome 
į tokio proveržio sūkurį. Iš pradžių vaikai zirzė ir niurzgėjo, 
tada ėmė išdykauti, po to — priešgyniauti ir galiausiai tiesiog 
sprogo. Atrodė kaip scena iš televizijos serialo apie pasaulio 
pabaigą, kai visi laksto ir spiegia. 

Tokiu momentu belieka susirasti ramią vietelę ir palauk- 
ti, kol audra liausis. Kovoti su ja nėra prasmės, nes tokiomis 
akimirkomis stichijos įveikti neįmanoma. Tiesiog stipriai įsi- 
kibkite į vairą, nenuleiskite akių nuo kompaso ir laukite, kol 
jūra nurims. 

Dabar, kai rašau šias eilutes, ant stalo garuoja kvapni 
kava, berniukai lyg nekalti angelėliai miega apkamšyti savo 

lovelėse, o jų mama snūduriuoja priešais televizorių. Pasaulis 
vėl gražus. Po aštuonių valandų jie atsibus ir mes vėl leisimės 
į audringą jūrą, tačiau kol kas gyvenimas gražus. 

Taigi nekovokite su chaosu ir nešvaistykite veltui jėgų, 
nes rinktis vis tiek nėra iš ko. 


TAISYKLĖS 


„Pagarbūs ir nuoširdūs santykiai — svarbiausia 
„Lengva mylėti, sunku jausti simpatiją 
„Vaikai yra piranijos 

„Gėrį penėkite, blogį marinkite badu 
„Vaikams reikia ribų 

„Būkite nuoseklūs — bent jau nuoseklesni 
„Nesitaikstykite su blogu elgesiu 

„Būtinai parenkite planą 

„Elgesys yra bendravimo būdas 

0. Nepulkite prieš vėją 


— 0 CC ULO T ON m= 


KAS VYKSTA VAIKŲ 
GALVELĖSE 


Atleistina, jei manote, kad vaikų galvelėse ne 
kažin kas vyksta - juk jos atrodo tokios mažos! 
Tačiau iš tikrųjų yra priešingai. Dėl keisto biolo- 
ginio dėsningumo vaikų galvose vyksta Žymiai 
daugiau procesų negu jūsų ar mano. 

Mokslininkų dėka per dvidešimt pastarųjų 


metų mes gerokai daugiau sužinojome, kaip kei- 
čiasi augančios smegenys ir kaip tai veikia mąs- 
tymą ir elgesį. Daugiau Žinome ir apie tai, kaip 
mūsų bendravimas su vaikais formuoja pačią 
smegenų struktūrą. 

Šiame skyriuje aptarsime: pirma, keletą nej- 
tikėtinų dalykų apie vaikų smegenų raidą, antra, 
keletą paprastų, bet veiksmingų bendravimo su 
vaikais priemonių, galinčių palengvinti tėvų dar- 
bą, ir trečia, keletą būdų, kaip paskatinti vaikų 
galvose esančią įrangą geriau veikti. 

Kuo geriau suprasite, kas vyksta vaikų gal- 
velėse, tuo lengviau bus su jais bendrauti. 


29 


2 


„Mažosios smegenys“ 


Smegenys panašios į didelį pilką graikinį riešutą, tačiau 
čia ir visas panašumas su riešutu, nes smegenys atlieka tai, 
ko kuklūs riešutėliai negali nė įsivaizduoti. Net ir nuostabieji 
anakardžiai nelygintini su Žmogaus smegenimis. 

Vis dėlto reikia pripažinti, kad riešutai greičiausiai ska- 
nesni. 

Praeityje mokslininkai rėmėsi gyvūnų ir žmonių, kurių 
smegenys būdavo pažeistos ar kaip nors sužalotos, studijomis. 
Dabar sukurta būdų, leidžiančių tyrinėti smegenų veiklą ide- 
aliomis sąlygomis, net nepakylant iš darbo vietos ir, kas dar 
svarbiau, nesibraunant į pačias smegenis. Magnetinio rezo- 
nanso (MRT) ir pozitronų emisijos (PET) tomografija yra ne 
vien dalykai, apie kuriuos kalba dr. Karteris televizijos seriale 
„Ligoninės priimamasis“, bet realios priemonės, padedančios 
neurologams tyrinėti smegenų veiklą. 

Taip sužinojome tikrai stulbinančių dalykų apie smegenų 
veiklą ir genų bei aplinkos įtaką jų raidai. Pavyzdžiui, buvo 
manoma, kad protinę veiklą lemia iš tėvų paveldėti genai, o 
aplinkos įtaka nežymi. Dabar žinome, kad yra kur kas sudė- 
tingiau. Smegenų raidą iš tikrųjų veikia genų ir aplinkos są- 
veika. Aplinkinis pasaulis ir ypač Žmonės, kurie mus augina ir 
auklėja, daro didelę įtaką mūsų smegenų architektūrai. 


' Amerikiečių televizijos serialas „ER“, kuriame veikia išgalvotas personažas 
dr. Johnas Trumanas Carteris III. 

Trumpai apie smegenų sandarą ir veiklą 


Smegenys, nors laikomos atskiru organu, iš tikrųjų yra 
artimai tarpusavyje susijusių sistemų visuma. Gilieji smegenų 
klodai reguliuoja gyvybines kūno funkcijas: troškulio ir alkio 
pojūčius, širdies plakimo dažnį, kvėpavimą. Įdomu tai, kad su 
emocijomis susiję smegenų centrai taip pat yra „primityvio- 
siose“ smegenų srityse. Aukštesniąsias funkcijas, tokias kaip 
orientavimasis erdvėje, kalba ir loginis mąstymas, valdo išori- 
nis smegenų sluoksnis - žievė. 

Svarbiausias statybinis smegenų vienetas yra nervų ląs- 
telė, arba neuronas. Embriono smegenis sudaro beveik dvigu- 
bai daugiau neuronų, negu jų reikia suaugusiam Žmogui, nes 
visada gerai turėti atsargų. Daugelis šių ląstelių išnyksta dar 
gimdoje ir naujagimio smegenis sudaro vidutiniškai šimtas 
milijardų šių išskirtinės specializacijos ląstelių. 

Neuronai jungiasi tarpusavyje labai smulkiomis ir ilgo- 
mis ataugomis, vadinamomis aksonais. Ši neurono atauga 
perduoda elektros impulsus kitiems neuronams bei raumenų 
ir kitoms ląstelėms. Dar smulkesnės ataugos, vadinamos den- 
dritais, priima signalus iš kitų neuronų. Šis aksonų ir dendritų 
tinklas sudaro savotišką smegenų elektros instaliaciją. Taigi 
elektros impulsai eina per aksonus ir stimuliuoja aplinkinių 
ląstelių dendritus, kurie savo ruožtu siunčia pranešimą toliau. 

Naujagimio šimtas milijardų neuronų dar būna nesusi- 
jungę tarpusavyje, tad svarbiausia besivystančių smegenų 
užduotis — formuoti ir stiprinti neuronų jungtis. Per dešimt 
pirmųjų gyvenimo metų tarp smegenų ląstelių susiformuo- 
ja trilijonai tokių jungčių. Vienas neuronas gali jungtis su 
15 000 kitų neuronų ir sudaryti neįtikėtinai sudėtingą dendritų 
ir aksonų tinklą. Dvejų metų vaiko neuronų jungčių skaičius 
jau prilygsta suaugusio žmogaus neuronų jungčių skaičiui. Iki 
trejų metų vaikų smegenyse susidaro vidutiniškai 1000 trili- 

jonų jungčių, o tai beveik du kartus viršija suaugusių Žmonių 
neuronų jungčių skaičių. Naujagimių smegenų žievė dažniau- 
siai dar neveikia, bet per pimuosius metus sparčiai vystosi. 

Ir kas gi vyksta didėjant smegenų galiai? 

Gyvenimas. 

Visą Žmogaus gyvenimą smegenyse vyksta vystymosi ir 
nebereikalingų jungčių šalinimo procesai. Vaikui įgyjant pa- 
tirties vienos smegenų jungtys stiprėja, o kitos silpsta. Nuo- 
latinis impulsų perdavimo kelių stimuliavimas stiprina tos 
smegenų dalies neuronų jungtis. Nestimuliuojamos jungtys 
galiausiai suyra. Taigi patarlė „Kartojimas - mokslų motina“ 
yra labai teisinga. 

Įdomu tai, kad iš visų primatų kūdikių smegenys, paly- 
ginti su suaugusiųjų smegenimis, menkiausiai išsivysčiusios. 
Pavyzdžiui, makakų jauniklių smegenys labai panašios į suau- 
gusių beždžionių. Žmonės - vieninteliai primatai, kurių sme- 
genys pirmus dvejus gyvenimo metus vystosi taip pat sparčiai 
kaip gimdoje ir tik tada raida sulėtėja. Mielino dangalas - sa- 
votiška aksono „laidų“ izoliacinė medžiaga - visiškai susifor- 
muoja tik šeštaisiais gyvenimo metais. 

Visa tai rodo, kad iš visų primatų žmonės aplinkos įtakai 
jautriausi. Aplinka veikia mūsų smegenis daug labiau negu 
plaukuotų beždžionių. Apie /5 procentai smegenų raidos 
vyksta Žmogui jau gimus ir šiam procesui didelę įtaką daro 
aplinka. 


Svelnumo ir nuolatinio rūpesčio svarba 

Kai suprantame, kad naujagimių smegenys dėl besifor- 
muojančių neuronų jungčių ypač puikiai pritaikytos mokytis 
ir kad keletą pirmųjų gyvenimo metų jose vyksta itin svarbių 


pokyčių, kai tos jungtys stiprėja arba nyksta, tampa aišku, ko- 

kie svarbūs yra ankstyvieji vaikystės metai. Vaikų galvelėse 
formuojasi pasaulio vaizdas ir atsakomosios reakcijos, ateityje 
nulemsiančios jų elgesį. 

Jeigu vaikas nuolat kenčia ar patiria baimę, tai stipriai 
įsirėš jam į smegenis ir taps pasaulėjautos pamatu. Pavyz- 
džiui, vaikų, kurie pirmus trejus gyvenimo metus buvo nuolat 
traumuojami, pulsas yra gerokai aukštesnis negu kitų vaikų. 
Nustatyta, kad cheminės medžiagos, išsiskiriančios patiriant 
stresą, naikina neuronų jungtis. Tai paaiškina, kodėl tokią pa- 
tirtį turintys vaikai pastebimai prasčiau kalba ir skaito. 

Laimė, kad tokių išbandymų nepatyrusiems vaikams ga- 
lioja priešinga taisyklė. Tyrimai parodė, kad meilės ir nuošir- 
daus rūpesčio aplinkoje augusių vaikų smegenyse susidaro 
daugiau neuronų jungčių ir jie geriau pasiruošia būsimiems 
gyvenimo išbandymams. Pavyzdžiui, šie vaikai lengviau iš- 
tveria stresą — tiek fiziologine (išsiskiria mažiau streso hor- 
monų), tiek psichologine prasme. Jie geriau mokosi, lengviau 
bendrauja su bendraamžiais, labiau vertinami mokytojų, yra 
stipresni, sveikesni ir daugiai pasiekia gyvenime. 

Taigi svarbiausia - pastovumo ir nuoširdžių santykių de- 
rinys. Trejų metų vaikams nereikia brukti ugdymo priemonių 
ir reikalauti kruopščiai laikytis dienotvarkės. Jiems reikia my- 
linčių tėvų, kurie jais rūpintųsi ir nuolat tenkintų jų fizinius 
ir emocinius poreikius. Tada mažo Žmogaus smegenyse for- 
muosis gausybė neuronų jungčių, kurios padės įveikti visus 
gyvenimo sunkumus. 

Kuo daugiau neuronų jungčių susidaro, tuo daugiau ga- 
limybių vaikui atsiveria: jis greičiau mąsto ir suvokia, geriau 
valdo jausmus, lengviau susidraugauja ir įveikia nesėkmes, 
geriau mokosi. Tą lemia tėvų meilė, nuoširdus rūpestis ir pa- 
stovumas. Pamirškite ugdymo priemones ir dažniau vaikus 
apkabinkite ir su jais Žaiskite. 

Kaip vystosi smegenys 


Su kai kuriomis mokslininkų, tyrusių smegenų raidą, iš- 


vadomis verta susipažinti ir tėveliams. Svarbiausia iš jų — dėl 
to labai nesijaudinti ir nesinervinti. Jeigu retkarčiais pakelsi- 
te balsą ir vaiką aprėksite, jo smegenims tikrai nepakenksite. 
Bet jei rėksite ant vaiko nuolat, tuomet pakenkti tikrai galite. 
Toliau pateikiu keletą mokslininkų neurologų rekomendacijų 
tėvams - tokiems kaip jūs ir aš. 

Pasirūpinkite, kad vaikai valgytų sveiką maistą ir augtų 
sveiki, užtikrinkite jiems ramią ir saugią aplinką. Juk tai 
savaime suprantama. Cukrus ir traškučiai tikrai nepadės 
smegenims vystytis. Nieko blogo retkarčiais leisti pasi- 
mėgauti ir nevertingais skanėstais, bet vaikams reikia 
sveikų ir maistingų produktų. 

Nuolat palaikykite su vaikais nuoširdžius, meile pagrįstus 
santykius, stenkitės, kad jie jaustųsi saugūs ir pasitikėtų 
savimi. Ant šių santykių su jumis pamatų jie kurs savo 
gyvenimą. 

Išmokite atpažinti savo vaikų poreikius ir laiku juos pa- 
tenkinti. Stenkitės suprasti, ką jie nori pasakyti savo elge- 
siu. Žaiskite su jais, kai jie nori žaisti, ir išmokykite nusi- 
raminti, kai jiems reikia pailsėti. 

Kalbėkite su savo vaikais, skaitykite jiems ir dainuoki- 
te. Kalba - be galo svarbi bendravimo ir kalbinių įgūdžių 
ugdymo priemonė. Kalbėti vaikai išmoksta bendraudami 
su jumis. 

Skatinkite vaikus Žaisti ir tyrinėti pasaulį, taip pat domė- 
tis kitais vaikais ir su jais bendrauti. Kuo daugiau vaikai 
įgis patirties, tuo geriau. Ir kuo daugiau jie bendraus su 
kitais vaikais, tuo labiau tobulės jų socialiniai įgūdžiai. 


Nustatykite kasdienes taisykles, kurių privalu laikytis, ir 
palaikykite drausmę, kad vaikai jaustųsi saugūs ir ramūs. 
Kaip minėjau anksčiau, vaikams reikia ribų. 

Domėkitės savo vaikų lavinimu. Tai jokiu būdu nereiškia, 
kad dvejų metų vaiką turite mokyti skaityti. Tiesiog do- 
mėkitės, ką jie veikia ir ko mokosi, žadinkite jų smalsumą 
ir norą pažinti. 

O svarbiausia - neišprotėkite. Jeigu dėl ko nors nervina- 
tės, esate pavargę ar blogai jaučiatės, tai paveiks ir santy- 
kius su vaikais. Tolesniuose knygos skyriuose atskleisiu, 
kaip pakeisti netinkamą ir tėvus iš proto varantį vaikų el- 
gesį ir kaip palaikyti su vaikais šiltus santykius. 


Daugybė atliktų tyrimų rodo, kad tėvų vaidmuo vaiko 


gyvenime yra be galo svarbus. Mes ne tik modeliuojame vai- 
kų elgesį, bet ir formuojame jų smegenis! Tačiau nepamirški- 
te, ką sakiau, - nesijaudinkite ir nesinervinkite. Stumkite šiuos 
jausmus į šalį ir darykite tai, kas geriausia. 


Mes visi kartais šaukiame. 
Mes visi kartais būname grubūs. 
Jūs nesuluošinsite vaikų, jei kartais pakelsite balsą ar juos 


nubausite. Tiesiog visą kitą laiką stenkitės būti jiems švelnūs, 
atidūs ir įsiklausykite į jų poreikius. 


Paprasta, ar ne? 

Kaip kalbeti su 
„mažosiomis smegenimis“ 


Jei norite išvengti skrandžio opos, aukšto kraujospūdžio 
ir per ankstyvos mirties, išmokite kalbėti su savo vaikais. Tie- 
siau nepasakysi. Taip, mes visi jiems ką nors sakome (blogo- 
mis dienomis ir šaukiame), tačiau jų neklausome ir negirdime. 
Gebėjimas kalbėti su vaikais yra vienas iš būdų ilgiau, svei- 
kiau ir ne taip pamišėliškai gyventi. 

Yra daugybė priežasčių, kodėl vaikams taip svarbu turėti 
mylinčius ir atidžius tėvus, gebančius įsiklausyti į jų mintis 
ir poreikius. Pavyzdžiui, ankstesniame skyriuje jau aptarėme, 
kad besivystančių smegenų struktūrą lemia aplinka, su kuria 
augdami vaikai susiduria. Tai, tikiuosi, jau aišku. Tačiau mes 
dar nekalbėjome, kodėl tai gerai jums. 

Bendravimas, t. y. jo stoka, yra visų šeimos bėdų pamatas. 
Ne kartą teko matyti šeimų, kurių nariai galėjo valandų valan- 
das šaukti vienas ant kito, bet negirdėjo ir nė nesistengė išgirs- 
ti pašnekovo. Jeigu nesugebate tinkamai bendrauti su vaikais, 
pasmerkiate save ilgamečiams konfliktams. 

Jeigu manote, kad jūsų maži vaikai elgiasi taip, kad blo- 
giau nebūna, palaukite paauglystės metų. Jeigu vaikas augo 
nuolatinių barnių ir pykčio atmosferoje, jūsų laukia sunkūs 
laikai. Tokių šeimų mačiau ne vieną ir niekam nelinkėčiau 
atsidurti jų vietoje. Pamišėlišką paauglystės laikotarpį ir taip 

nelengva išgyventi, o ką jau kalbėti, jei metų metais nesuge- 
bama deramai bendrauti. 

Vaikai turi išmokti valdyti savo mintis ir jausmus. Tai la- 
bai svarbūs įgūdžiai. Jeigu neišmokysite jų su tuo tvarkytis, 
kentėsite tiek jūs, tiek vaikai. 

Tad įsiklausykite į mano žodžius, nes šią išmintį pagim- 
dė mūšio lauke įgyta patirtis: jeigu norite likti gyvi ir sveiki, 
gu atveju save pasmerksite ilgiems įtampos, nerimo ir kaltės 
metams. Džiunglių įstatymas byloja: suėsk arba būsi suėstas. 
Šeimos įstatymas skelbia: bendrauk arba pralaimėsi. 


Klausykite net išsižioję 


Gerai, prisipažinsiu — tokį pavadinimą sugalvojau tam, 
kad nors kiek jus sudominčiau. Jei būčiau parašęs „Mokykitės 
klausyti“, tikriausiai būtumėte šio skyrelio neskaitę, nes ma- 
nytumėte, kad klausyti ir taip mokate. Kai kalbi apie klausy- 
mą išsižiojus, žmonės suklūsta. 

Niekas nė nesitiki, kad jūs visada klausysitės vaikų. Tai 
tiesiog neįmanoma, nes jie kalba daug ir dažnai visiškai bana- 
lius, o kartais net nesuprantamus dalykus. Aišku, vaikams jų 
pačių kalbos atrodo nepaprastai svarbios ir įdomios, bet suau- 
gusiesiems - tikra kankynė. Net ir turėdami geriausių ketini- 
mų, pastebėsite, kad netrukus atsijungiate ir linksėdami galva 
murmate: „Hm... taip... gerai... žinoma... puiku...“ 

Jei kas giriasi, kad visada išklauso vaikus, yra arba mela- 
gis, arba beprotis, o gal net išprotėjęs melagis. 

Vis dėlto bendraudami su vaikais turite būti dėmesingi, 
nes paaugę jie susivoks galį gauti leidimą daryti tai, ko tikrai 
nenorėtumėte jiems leisti. 

— Džimi, kur tavo sesutė? 

— Išmainiau į Mato riedlentę. 

— Ką?! O, Dieve, kodėl taip kvailai padarei? 

— Juk pati leidai. 

— Tikrai negalėjau leisti. 

— Aš paklausiau, ar galima, o tu atsakei: „Hm... taip... 
gerai... žinoma... puiku...“ Argi neprisimeni? 


Klausantis vaikų neužtenka tylėti. Net mažyliai supranta, 
kada žmogus klausosi, o kada tiesiog tyli. Klausytis svarbu ne 
tik todėl, kad taip galite sužinoti, ką jie mąsto ir kaip jaučiasi, 
bet ir todėl, kad mažieji pajustų, jog jų kalbos jums įdomios ir 
svarbios. Atidžiai klausydami jūs padedate vaikams ugdytis 
bendravimo įgūdžius. 

Štai kelios gudrybės, padėsiančios klausytis vaikų. 


Sutelkite visą dėmesį į vaiką... 
Žiūrėkite vaikui į akis ir atidžiai klausykitės, ką jis sako. 


Išreikškite susidomėjimą... 

Balso intonacija turi atitikti jūsų sakomų Žodžių prasmę. 
Nuobodulio kamuojamo Žmogaus balsu sakydami „labai įdo- 
mu“, tikrai nieko neapgausite. 


Kalbėkite gestais ir mimika... 

Platūs gestai ir gyva veido išraiška padės vaikams pajusti 
jūsų susidomėjimą. Jiems svarbu žinoti, kad jums malonu su 
jais bendrauti. Vaikams patinka išraiškingi gestai ir mimika. 
Išmėginkite tai ir pamatysite, kaip nušvis jų akys. 


Daug klausinėkite... 
Klausimai rodo jūsų susidomėjimą ir suinteresuotumą. 


Vaikams patinka, kai jų klausinėja. Geriausia parinkti tokius 

klausimus, kurie skatintų pokalbį, t. y. į kuriuos reikėtų atsa- 
kyti plačiau, o ne vien „taip“ arba „ne“. Pavyzdžiui, geriau 
klausti „ką šiandien veikei mokykloje?“, o ne „ar gerai šian- 
dien sekėsi?“ 


Kartokite jų žodžius... 

Svarbu ne tik pakartoti vaikų pasakytus žodžius, bet ir 
suteikti jiems tą patį emocinį atspalvį. Tapkite savo mažųjų 
pašnekovų veidrodžiu, kuriame jie galėtų pamatyti save jūsų 
akimis. 


Pagirkite jų sugebėjimą aiškiai kalbėti... 

Labai svarbu leisti vaikams suprasti, kad jums patinka jų 
klausytis ir kad jiems puikiai sekasi reikšti mintis. Jeigu vai- 
kai jaus pasitikėjimą savo jėgomis ir sugebėjimais, stengsis 
dažniau bendrauti ir jiems vis geriau seksis reikšti mintis ir 
jausmus. 


Išsiaiškinkite, kaip jie mato pasaulį 


Mes visi skirtingai matome pasaulį ir skirtingai su juo 
sąveikaujame. Pasaulis toks įvairus, kad kiekvienam atvejui 
neįmanoma sukurti atskiros taisyklės, todėl mūsų smegenys 
vertina gaunamą informaciją pagal susikurtus šablonus - tar- 
si kokį protinį pasaulio žemėlapį. Remdamiesi tais šablonais 
sprendžiame, kaip elgtis naujomis aplinkybėmis. Mūsų išsi- 
ugdytas protinis žemėlapis padeda nepasimesti, kai kasdien 
turime rinktis iš daugybės galimybių. Šis žemėlapis leidžia iš 
esmės nenuspėjamam pasauliui suteikti nuspėjamumo regi- 
mybę. 

Iš to, kas buvo pasakyta, svarbu suprasti, kad protinis že- 
mėlapis yra tik pasaulio vaizdinys, o ne pats pasaulis. Tai iš- 

ankstinis pasaulio paveikslas, pagrįstas mūsų įgyta patirtimi. 
Jeigu vaikystėje niekam nerūpi, kodėl jūs liūdite, tas ateity- 
je, žinoma, atsispindės jūsų santykiuose su kitais žmonėmis. 
Kaip rašyta ankstesniame skyriuje, savo protinį žemėlapį vai- 
kai pradeda kurti beveik nuo prasidėjimo akimirkos ir šis pro- 
cesas tęsiasi visą gyvenimą. 

Mūsų, tėvų, pareiga — užtikrinti, kad vaikų susikurtas 
protinis pasaulio žemėlapis gyvenime būtų jiems kuo naudin- 
gesnis. Jeigu jums kyla klausimas, kodėl jūsų vaikas nuolat 
elgiasi būtent taip ir niekada nesielgia kitaip, atsakymas grei- 
čiausiai susijęs su jo susikurtu protiniu žemėlapiu. Pavyzdžiui, 
vieni vaikai dažniausiai renkasi lengvesnį aplinkinį kelią, 
kiti — tiesų ir sunkų. Vieni stengiasi viską išsiaiškinti patys, 
o kiti nedrįsta atsitraukti nuo tėvų nė per žingsnį. Vaikai taip 
elgiasi vadovaudamiesi galvoje susikurtu pasaulio žemėlapiu. 

Yra du būdai, kaip daugiau sužinoti apie vaikų protinius 
žemėlapius: pirma, reikia įsiklausyti, ką vaikai kalba apie pa- 
saulį, ir antra, reikia stebėti, ką jie daro. 

Kalbėdami vaikai visada užsimena apie savo žemėlapį. Jei 
atidžiai klausysite, tikrai išgirsite. 


Kodėl niekada neinu pirmas? 

Kodėl tu visada pikta? 

Niekas nenori su manimi žaisti. 

Man patinka žaisti su kitais. 

Mano draugai linksmi. 

Man patinka skaityti. 

Nekenčiu skaityti. 

Mano mokytoja bloga. 

Mano mokytoja gera, nes man padeda. 
Tai neteisinga. 

Galėsiu išeiti į kiemą tada, kai paruošiu pamokas. 
Taip daryti negražu. 

Visi šie teiginiai rodo, kaip vaikas mąsto. Juose galima 
pastebėti daug prielaidų, atskleidžiančių susikurtą pasaulio 
vaizdinį. Vienos jų teigiamos, kitos neigiamos. Klausydami 
vaikų, būtinai atkreipkite dėmesį į žodžius visada ir niekada, 
išreiškiančius susiformavusią taisyklę. Taip pat nepraleiski- 
te pro ausis to, kas jiems patinka ir kas nepatinka, ypač kai 
kalbama apie žmones. Pavyzdžiui, teiginys „Mano mokyto- 
ja gera, nes man padeda“ leidžia manyti, kad vaiko patirtis 
sako, jog padedantys žmonės yra geri. Susirūpinimą kelia kita 
nuomonė apie mokytoją: „Nekenčiu mokytojos, nes ji visada 
sako, kad aš nieko nesuprantu.“ Tai vaikui formuoja taisyklę, 
kad padėti kitam yra blogai. 

Jūs būtinai turite įsiklausyti į pareiškimus, kurie skamba 
tarsi tvirti įsitikinimai ir kurie gali tapti vaikui išvadų pagrin- 
du. Teiginys „Niekas nenori su manimi žaisti“ sako, kad vai- 
kas jaučiasi atstumtas ir vienišas. Dėl to jis gali pradėti šalintis 
bendraamžių ir dar labiau užsisklęsti. Toks elgesys yra neigia- 
mo pasaulio žemėlapio pasekmė. 

Kitas būdas pažvelgti į mažųjų protinį žemėlapį - tiesiog 
juos stebėti. Kai vyresniajam sūnui buvo maždaug aštuoni 
mėnesiai, stebėjau, kaip jis bando užsiropšti laiptais. Jis atka- 
kliai stengėsi pasiekti viršų ir nenorėjo priimti jokios pagal- 
bos. Norėjo užsiropšti laiptais pats. Prisimenu, kad tada pirmą 
kartą pagalvojau, koks užaugs tas guguojantis mažylis. Jo po- 
žiūris į gyvenimą iki šiol išliko toks pat. Toks kryptingumas 
yra ir palaima, ir prakeiksmas. Atkaklios pastangos jam pade- 
da daug pasiekti, bet daug ir kainuoja. Mano pareiga - padėti 
jam pakoreguoti savo protinį žemėlapį, kad jis visada rastų 
tinkamiausią gyvenimo kelią. 

Stebėdami vaikus galite pamatyti, kokiomis taisyklėmis 
jie vadovaujasi, kai: 

e žaidžia su žaislais, 

e piešia, 

e žaidžia su draugais, 

e įveikia sunkumus, 

e sprendžia naujas užduotis, 

+ susiduria su nepažįstamomis aplinkybėmis, 
e jiems sekasi ir nesiseka. 


Visa tai jums netiesiogiai parodys, kaip jūsų vaikai Žvel- 
gia į gyvenimą ir kokiu žemėlapiu darydami sprendimus va- 
dovaujasi. Pavyzdžiui, jei kiekvieną kartą susidūręs su nauja 
užduotimi vaikas net sustingsta ir nieko nesiima, vadinasi, jis 
nepasitiki savo jėgomis. Jis geriau nieko nedarys, kad tik ne- 
suklystų. Arba jeigu patyręs nesėkmę vaikas nepaguodžiamai 
verkia, rodo, kaip skaudžiai jis suvokia pralaimėjimą. 

Laimei, vaikų protiniai žemėlapiai yra lankstesni negu su- 
augusiųjų, mat nubraižyti pieštuku, o ne neištrinamu rašikliu. 
Todėl, pastebėję netinkamą, jūsų akimis, taisyklę („Niekas 
manęs nemyli“ arba „Geriau nebandysiu, kad nepatirčiau 
nesėkmės“'), galite ją ištrinti ir pamėginti pakeisti kita. 

Jei nežinote, koks pasaulio vaizdinys glūdi vaiko galvo- 
je, negalite jam padėti būti laimingam - nors galite išugdyti 
suvokimą, kas yra laimė ir sėkmė. Niekam nepatinka, kai kas 
nors bruka savo požiūrį į pasaulį. Taip yra ne tik suaugusie- 
siems, bet ir vaikams. Jeigu blogai jaustumėtės, o kas nors sa- 
kytų: „Kvaila taip jaustis, tiesiog būk laimingas“, negi jums 
tai padėtų? Manau, tik suerzintų. Vaikus taip pat. Bet jei su- 
prastumėte, kaip jie mato pasaulį, galėtumėte padėti lengviau 
įveikti sunkumus. Taigi pradėti turite nuo vaikų susikurto pa- 
saulio vaizdinio. Tik jį perpratę galėsite padėti jį keisti. Kitame 
skyriuje apie tai ir pakalbėsime. 

4 


„Mažyjų smegenų“ 
perprogramavimas 


Mano kabinete dažnai atsiduria kraštutinių elgesio sunku- 
mų keliantys vaikai. Teko dirbti su dešimtmečiu, kuris išma- 
tomis terliojo sienas, o apibartas jas spardė; keturiolikmečiu 
gaujos nariu, tik ir svajojančiu ką nors nudurti; vienuolikmete, 
nusprendusia su niekuo nekalbėti; devynmečiu, kurį tramdyti 
kviesdavo policiją - kad nesusižalotų pats ir nepakenktų ki- 
tiems. 

Tokie vaikai atrodo nesuvaldomi ir neperauklėjami. Su 
jais susidūrus tiesiog nusvyra rankos. Kad taip nenutiktų, iš- 
mokau į tokias problemas žiūrėti paprasčiau ir sukūriau pa- 
prastą jų analizės būdą. Iš tikrųjų visų elgesio bėdų priežastys 
yra kelios: 

e įgūdžių ir mokėjimų stoka (vaikas nežino, ką ir kaip da- 
ryti), 

e sugebėjimų stoka (užduotys vaikui per sunkios ar net ne- 
įveikiamos), 

e motyvacijos stoka (vaikas neteikia tam reikšmės arba 
nieko nenori daryti). 


Kai man atveda tokį vaiką, jo keliamas problemas pir- 
miausia stengiuosi įvertinti trimis aspektais: įgūdžių, suge- 
bėjimų ir motyvacijos. Mėginu nustatyti, ar tai, ko norima iš 
vaiko, yra jo jėgoms, ar jis turi tam reikalingų įgūdžių ir ar 

nori tą daryti. Kai tai išsiaiškinu, veikiu atbuliniu būdu - einu 

priešinga tikslui kryptimi. Taigi pirmiausia įvardiju pageidau- 

jamą elgesį (pavyzdžiui, sveika pykčio išraiška), susmulkinu 

jį žingsniais, tada tų žingsnių mokau vaiką, sutelkdamas dė- 

mesį į norimą elgesio modelį. Taip padedu jiems įveikti sun- 

kumus. Iš tikrųjų jiems reikia pagelbėti kompensuoti spragas. 
Toks būdas gali būti taikomas ir jūsų vaikams. Paprastai 

jų patiriami sunkumai panašūs: 

e pyktis, 

e menka savigarba, 

e drovumas, 

e pasitikėjimo savimi stoka, 

e nesutarimai su draugais ar draugų stoka. 


Bėda ta, kad tokiais atvejais susijaudinę ar susinervinę 
mes nebegalime aiškiai įvertinti situacijos ir suprasti, kas vai- 
kams yra. Dažnai tėvai, paprašyti tiksliau apibūdinti susirūpi- 
nimą keliantį vaikų elgesį ir jo priežastis, sutrinka. Jie skun- 
džiasi, kad Džoniui ar Dženei užeina pykčio priepuoliai, bet 
nesugeba pasakyti, kas ir kaip juos sukelia. 

Elgesio modelio suskaidymo mažais Žingsneliais gudrybė 
padeda pamažu, žingsnis po žingsnio, tą elgesį keisti ir pa- 
siekti norimą tikslą. Ir čia vėl turiu jums priminti, kad reikia 
susidaryti veiksmų planą. 

Pavyzdžiui, drovumas siejasi su plačiu spektru elgesio 
sunkumų. Daugelis tėvų labai norėtų padėti droviems vai- 
kams, bet nežino kaip. 

Toliau pateiktame pavyzdyje matysite, kaip paprastas tri- 
jų pakopų veiksmų planas gali padėti įveikti drovumą. 


—— 
. 


Apibūdinkite problemą 
Nustatykite įgūdžių, gebėjimų ar motyvacijos spragas 
3. Kompensuokite tas spragas. 


17 

Šiuo atveju kalbame drovumą, bet tokį planą galima tai- 


kyti sprendžiant įvairias problemas. Toliau aptarsime visas 
tris pakopas. 


1 pakopa: Apibūdinkite problemą 

Koks elgesys jums kelia rūpestį? 

Kai greta yra nepažįstamų vaikų, ji sėdi arba stovi neto- 
liese, ramiai žaidžia ir vis žvilgčioja į tuos vaikus. 

Kaip tokia būsena apima? 

Pamačiusi nepažįstamus vaikus, nutyla, ima nerimauti, 
kelias minutes galvodama stovi, tada nutaria laikytis 
atokiai, nueina į šalį ir žaidžia pati viena, vis žvilgčioda- 
ma į tuos vaikus. 

Kada elgiasi kitaip? 

Kai būna kartu su pussesere, žaidžia ir su nepažįstamais 
vaikais. Iš pradžių žaidžia su pussesere ir kitais vaikais, 
0 po poros minučių pradeda šnekėti ir žaisti vien su tais 
vaikais. 

Kas sunkiausia, o kas sekasi lengvai? 

Sunkiausia užmegzti kontaktą pradžioje, nes ji drovisi 
prieiti prie svetimų. Prisijungusi prie grupės, ji atsipa- 
laiduoja ir normaliai žaidžia. 


Labai svarbu pastebėti, kokiais atvejais vaikas elgiasi ki- 


taip. Tos aplinkybės parodys tas jo savybes, kuriomis verta 
pasinaudoti. 


2 pakopa: Nustatykite įgūdžių, gebėjimų ar 
motyvacijos spragas 
Įvardiję problemą, galime pereiti į kitą pakopą. Dabar nu- 


statysime spragas — įgūdžių, gebėjimų ar motyvacijos, truk- 
dančias vaikui pasiekti tikslą. 

Užsibrėžkite bendrą tikslą (įsidėmėkite, kad jo siekti turi- 
te kartu su vaiku): 

Prieiti prie nepažįstamų vaikų ir pradėti su jais žaisti. 
Suskaidykite tikslą žingsniais: 5 

Susidometi nepažįstamais vaikais. 

Išsiaiškinti, ką jie veikia. 

Nutarti prisijungti prie jų. 

Įtikinti save, kad tie vaikai norės kartu žaisti. 

Prieiti prie vaikų. 

Tvirtu balsu paklausti, ar galima prisidėti. 

Prisijungti prie žaidimo. 

Prisiminkite, kas sekasi lengvai, o kas sunkiai, ir nustaty- 
kite įgūdžių, gebėjimų ar motyvacijos spragas: 

Ko gero, sunkiausia apsispręsti prisijungti prie vaikų, 
įtikinti save, Rad jie neatstums, ir prie jų prieiti. 


3 pakopa: Kompensuokite spragas 
Dabar galime pereiti į trečią, paskutinę, pakopą, kai rei- 


kės kompensuoti spragas. Kitaip tariant, reikės padėti vaikui 
išsiugdyti trūkstamus įgūdžius. Daugelis tėvų puikiai supran- 
ta, kokių įgūdžių stokoja vaikas, bet nenutuokia, kaip juos iš- 
ugdyti, pavyzdžiui, kaip vaiką įtikinti „nutarti prisidėti prie 
vaikų“. Toliau pateiksiu keletą paprastų būdų, kurie padės 
vaikui išsiugdyti naujų įgūdžių. Juos galite taikyti bet kokia 
eilės tvarka. 

Suteikite problemai pavidalą. 

Užuot tiesmukai kalbėję apie vaiko elgesį ir sunkumus 
(jis drovus ar ji pikta), suteikite tam kokio nors gyvūno 
pavidalą (drovumui - vėžlio, piktumui - ožiuko). Užuot 
liepę liautis pykus, galite sakyti: „išvykime tą ožiuką“, O 
užuot raginę nesidrovėti, galite sakyti: „pažiūrėkime, ar 
tau pavyks iš Riauto iškrapštyti vėžliuką“. Reikalas tas, 


kad tada veikiate kartu su vaiku - tarkim, kartu vejate 
užsispyrusį ožiuką ir nepriekaištaujate, kad vaikas ne- 
tinkamai elgiasi ar ko nors nesugeba. 


Modeliuokite įgūdžius. 

Nuveskite vaiką ten, kur būtų daug vaikų, pavyzdžiui, 
į žaidimų aikštelę. Stebėkite žaidžiančius vaikus ir at- 
kreipkite vaiko dėmesį į tuos, kurie pasižymi jums svar- 
biais įgūdžiais, aptarkite, kaip vaikams taip pavyksta. 
Galite ir patys pademonstruoti tuos įgūdžius. Pasitai- 
kius tinkamoms aplinkybėms darykite tai, ko tikitės iš 
savo vaiko. Po to jam paaiškinkite, kaip jums tai pavyko. 
Pakartokite tai dar kartą ir paklauskite vaiko, ar jis pa- 
stebėjo, kaip jūs elgėtės. 


Kurkite auklėjamuosius pasakojimus. 

Pasakojimai yra nuostabus mokymo įrankis. Vakare, 
užuot skaitę knygą, sukurkite pasakojimą apie mergaitę, 
kuri bijojo žaisti su nepažįstamais vaikais, ar berniuką, 
kuriam nedavė ramybės piktas ožiukas. Jeigu pačiam 
sunku sugalvoti tokių pasakojimų, nueikite į biblioteką ir 
paieškokite panašaus turinio knygų. Tokių tikrai yra. 


Pakalbėkite apie kitą vaiką. 

Su vaiku pakalbėkite apie kitą vaiką, kuris turi panašių 
bėdų, ir paaiškinkite, kaip tas vaikas gali jas išspręsti. 
Pamėginkite tariamam vaikui padėti kartu, pavyzdžiui: 
„Kadaise pažinojau berniuką, kuriam buvo sunku susi- 
draugauti su nepažįstamais vaikais. Kaip manai, ką jam 
reikėtų daryti?“ 

« Praktikuokitės žaisdami. 
Žaisdami vaikai nepaprastai daug išmoksta, todėl pa- 
kreipkite žaidimą taip, kad žaisliukai susidurtų su to- 
kiais pat sunkumais, kokius patiria vaikas. Pasiūlykite 
vaikui sugalvoti, kaip turėtų elgtis žaisliukai. 


» Pagirkite vaiką. 
Kad pagyrimai veikia teigiamai, žinome, bet pagirti daž- 
niausiai pamirštame. Reikia girti už kiekvieną teisinga 
kryptimi žengtą žingsnį - iš karto ir dosniai. Pagyrimas 
vaikui yra kaip saulės spinduliai augalams. Jei saulė 
šviečia, jie auga. Apie pagyrimo svarbą dar skaitykite 
145 - 147 p. 


« Nepamokslaukite, bet skatinkite mąstyti. 
Niekas neklauso ir nemėgsta pamokslų. Vaikai taip pat. 
Užuot nurodinėję, ką reikia daryti, paklauskite, kaip jie 
susidorotų su sunkumais. Skatinti vaikus mąstyti - viena 
svarbiausių auklėjimo užduočių. Šis gebėjimas kartu yra 
ir puikus įrankis. 


Taikant šiuos paprastus žingsnius galima įveikti daugybę 
auklėjant vaikus kylančių sunkumų. Daugeliui nerimaujančių 
tėvų jie labai padėtų. Pavyzdžiui, menką vaiko savivertę ga- 
lima lengvai pakoreguoti, tik reikia įvardyti vaiko bėdą, pasi- 
stengti išsiaiškinti, kas jam sunkiausia ir kas lengva, užsibrėžti 
aiškų tikslą ir eiti į jį numatytais nedideliais žingsneliais. Taigi, 
norint ką nors daryti, svarbu turėti planą, nes tada žinai, nuo 
ko pradėti ir ko siekti. 

ĮSIDĖMĖKITE 


Skaitydami toliau aprašytus konkrečius 
atvejus nepamirškite šiame ir ankstesniame sky- 
riuje išdėstytų taisyklių ir principų - jais parem- 
tas visas mano darbas. 


Siomis taisyklėmis ir principais vadovaujuo- 
si visada: dirbdamas su bet kuria šeima ir spręs- 


damas bet kurias problemas. 


Jūs taip pat turėtumėte juos įsidėmėti. 

MIEGAS 


Pradėkime nuo lengvesnių dalykų. Miego 
problemos, nors ir keliančios tėvams daug rūpes- 
čių, yra lengvai išsprendžiamos. 

Šie mano žodžiai jus gali įsiutinti, ypač jei su 
tokiomis bėdomis jau esate susidūrę ir nesėkmin- 
gai bandę su jomis susidoroti, bet tai tiesa - įveik- 
ti miego sunkumus labai lengva. 

Tam gali prireikti nuo dešimties minučių iki 
savaitės. Ir svarbu nepamiršti, kad bėda tikrai bus 
įveikta. 

Ketinu jums papasakoti apie tris šeimas, su- 
sidūrusias su įvairaus amžiaus vaikų miego pro- 
blemomis, ir atskleisti keletą paprastų receptų, 
padėsiančių beregint pataisyti miego reikalus. 
Vienų patirtus sunkumus galima palyginti su 
kurmiarausiais, o kitų — su kalnais, bet visais 
atvejais pavyko rasti patikimą sprendimą. 

10 000 kilometrų beveik 
nestabtelint 


Pavyzdys 


Šeinas (29), Mendė (28) ir jų naujagi- 
mis Konoras (5 mėn.) 


Seimos nariai 


Atrodo, kad Konoras niekada neuž- 
miega! Tėvai pasikeisdami prie jo budi. 
Mendės žodžiais, dėl miego stygiaus 
jie baigia išprotėti. Jos balse skambėjo 
neviltis. 


Sunkumai 


Seinas — sunkvežimio vairuotojas, to- 
dėl nuovargis jam yra rimta problema. 


Pastabos 


Nereikia ypatingo įžvalgumo, kad pastebėtum tėvus, kurie 
nuolat neišsimiega. Jų iškamuotas veidas, paraudusios akys ir 
blausus žvilgsnis sukuria ryškų nuovargio paveikslą. Kaip kai 
kurie medžiai, apaugantys tam tikros rūšies kerpėmis, išvargę 
tėvai gyvena apsinešę tokiu tirštu pilkumos sluoksniu, kad jį 
beveik galima paliesti. 

Auginant vaiką nuovargis neišvengiamas, ir tėvai tam 
ruošiasi. Neišsimiegoti irgi tenka. Jeigu pasiseka — retai, jeigu 
nepasiseka — nuolat. 

Šeinas ir Mendė buvo panašūs į vaikščiojančius negy- 
vėlius ar zombius iš siaubo filmo. Iš pradžių pamaniau, kad 

jie - vidutinio amžiaus gotai, nes po akimis švietė juodi ratilai. 
Ne iš karto supratau, kad gilias akiduobes patamsino ne dažai, 
o nuovargis. Jie buvo tokie suvargę, kad nežinojau, ar siūlyti 
kavos, ar kviesti greitąją pagalbą. 

— Įeikite, — pakviečiau tikėdamasis, kad jų nereikės nešte 
įnešti į kabinetą. 

— Jis tiesiog niekada nemiega, - pranešė Mendė, kai abu 
susmuko į fotelius. 

— Niekada? - perklausiau nustebęs, bet žvelgdamas į juos 
tikrai galėjai patikėti, kad Konoras niekada nemiega. 

— Na, šiek tiek miega, - patikslino Mendė, - bet ne ilgiau 
kaip dvi valandas. 

— Papasakokite, ką veikiate vakarais, - paprašiau. 

Mendė klausiamai pažvelgė į mane. Šeinas tiesiog sėdėjo 
nemirksėdamas ir, atrodė, nekvėpuodamas. Gal mano kabine- 
te pasimirė? 

— Tada, kai nusileidžia saulė, - mėginau paaiškinti. 

— Na, mmm... nieko ypatingo, tą patį, - išlemeno Mendė. 

Riba tarp dienos ir nakties vargšeliams buvo taip išsitry- 
nusi, kad suvokti, kada prasideda vakaras, buvo iš tiesų sunku. 

— Gal norėtumėte kavos? - pasiteiravau tikėdamasis, kad 
cheminė stimuliacija pagyvins pokalbį. 

Šeinas krustelėjo, taigi, buvo dar gyvas. Man gerokai pa- 
lengvėjo. 

— Labai ačiū, neatsisakysiu. 

Po kavos reikalai truputį pasitaisė. Paaiškėjo, kad Kono- 
ras, kaip dauguma kūdikių, pirmąsias dvi gyvenimo savaites 
kuo puikiausiai miegojo. Pamaitintas jis dažniausiai iš karto 
užmigdavo. Kai tėvai ėmė manyti, kad tėvystės sunkumai 
nėra tokie baisūs, mažasis Konoras atsibudo. Užmigdavo tik 
įkeltas į nešynę ir nešiojamas po namus. Prasidėjo tikras koš- 
maras, nes tai buvo vienintelis būdas jį užmigdyti. Nuo tada 
jie vaikšto valandų valandas - ir dieną, ir naktį. Panašiai kaip 

šerpai, kurie pasikeisdami padeda alpinistams užnešti į kalnus 
sunkius krovinius. 

— Per penkis mėnesius nuėjome turbūt 10 000 kilomet- 
rų, - tarė Šeinas, kai mano padaryta itin stipri kava trumpam 
pažadino jį iš komos. — Kai tik stabtelime, jis pradeda verkti. 

— Ką tada darote? — paklausiau, jau žinodamas atsakymą. 

— Vėl nešiojame, - prisipažino Šeinas. 

— Ar bandėte paguldyti į lovytę? 

— Kelis kartus bandėme, - atsiliepė Mendė. 

— Ir kas tada? 

— Jis nesiliovė verkęs. 

— Ir vėl jį paimdavote? 

— Taip, - linktelėjo Mendė. 

— Ką gi, - tariau, - pasitarkime, kaip priversti tą mažą vy- 
ruką miegoti, kad jūs galėtumėte grįžti į normalų gyvenimą. 

Jie džiugiai linktelėjo, nors stimuliuojantis kofeino povei- 
kis, regis, baigė išblėsti. Jaunieji tėvai vėl darėsi panašesni į 
gyvus numirėlius, tad reikėjo veikti greitai. 


Kodėl taip atsitiko 

Miegas yra įgūdis, kurio reikia išmokti. Miegas neateina 
natūraliai, nors taip atrodo. Miegoti, tiksliau, pasiruošti mie- 
gui vaikus reikia mokyti. O kūdikiai yra gabiausi mokiniai. 
Mažos alkanos smegenys šiame dideliame gaudžiančiame pa- 
saulyje iš visų jėgų stengiasi aptikti kokius nors prasminius 
ryšius. Kūdikių smegenims reikia taisyklių, kurios padėtų su- 
prasti pasaulį, ir jeigu tokių nepasiūlysite, jie įves savo tvarką. 

Konoras taip ir padarė. Kadangi mamytė ir tėtis nenustatė 
aiškios tvarkos, jis nutarė, kad geriausia miegoti jų nešioja- 
mam ir supamam. Tai truko penkis mėnesius, bet viskam yra 
ribos. Kas gi galėtų nešioti ir supti penkiolikmetį paauglį, tu- 
rintį merginą ir besiklausantį psichodelinės muzikos? 

Tiesą sakant, jei jie ir toliau negalėtų išsimiegoti, Men- 
dė greitai taptų našlė, nes pervargęs Šeinas kurią nors dieną 
patirtų avariją. Užaugusio Konoro pečius prislėgtų kaltės dėl 
ankstyvos tėvo žūties jausmas. Taigi padėdamas šiai šeimai, 
aš dar sutaupau išlaidas, kurias Konoras būtų turėjęs vaikš- 
čiodamas pas psichologus ir mėgindamas atsikratyti kaltės 
komplekso. 


Kūdikių kalbos pamokėlė neišmanėliams 

Prisiminkite iš pirmo skyriaus: bet koks elgesys yra ben- 
dravimo būdas. Verkdami kūdikiai praneša pasauliui, kad ro- 
juje ne viskas gerai. Suaugusiesiems svarbiausia išsiaiškinti, 
ką mažylis nori pasakyti, patenkinti jo poreikius ir paguldyti 
miegoti. 

Prirašyta nemažai knygų apie kūdikių verksmo ir kiek- 
vieno gugtelėjimo reikšmę. Nė kiek neabejoju, kad įmanoma 
išmokti kūdikių kalbos ir suprasti, ką jie mums gugena. Jeigu 
mokslininkai geba iššifruoti šimpanzių ir begemotų skleidžia- 
mus garsus, tai kodėl negalėtume perprasti kūdikių? Deja, 
savo gyvenimo neskyriau kūdikių „kalbos“ studijoms, tad 
man ji tebėra paslaptis. Kadaise buvau išmokęs suprasti, ką 
reiškia kai kurie mano vaikų riksmai, bet kitiems vaikams tai 
nepritaikoma. Kūdikių verksmas mane erzina ligi šiol. 

Taigi vietoj sudėtingų išvedžiojimų apie kūdikių verksmo 
įvairovę ir reikšmę leiskite man pateikti trumpą kūdikių kal- 
bos pamokėlę neišmanėliams. 

Verkdami kūdikėliai stengiasi mums pasakyti iš esmės 
penkis svarbiausius dalykus: 

«e Esualkanas. 
e Pučia pilvą. e Esu pavargęs. 
e Blogai jaučiuosi. «e Sauskelnės seniai pilnos! 

Jūs, kaip ir aš kadaise, išmoksite (o gal jau išmokote arba 
seniai tai pamiršote) reaguoti į jūsų brangaus mažylio siunčia- 
mus signalus. Išgirdus juos kiekvieną kartą tenka peržiūrėti 
darbų sąrašą: 


e Ar šiandien vaikas maitintas? 

e Ar vaikui nepučia pilvuko? 

« Ar sausos sauskelnės? 

«e Ar vaikas neserga? 

e Jei viskas gerai, gal mažylis tiesiog pavargo? 


Į pirmus keturis klausimus atsakyti nesunku. Mes dau- 
giau dėmesio skirsime paskutiniam klausimui, bet prieš tai 
leiskite jums priminti, kad atsakydami į kitus keturis klau- 
simus turite labiausiai pasitikėti savo instinktais. Ypač kilus 
įtarimui, kad kūdikis serga. Jei jums atrodo, kad vaikas verkia 
kažkaip kitaip, neįprastai, ar jums tiesiog neramu, tuomet iš 
karto kvieskite gydytoją ar vykite į netoliese esantį medicinos 
centrą, kuris dirba ir po darbo valandų. Jei gydytojas, apžiū- 
rėjęs kūdikį, pasakys, kad jis sveikas, tada ramiai galite pereiti 
prie kitų sąrašo klausimų. 


Prieš miegą svarbu nusiraminti 

Pirmiausia visiems vaikams, kad ir kokio amžiaus jie būtų, 
reikalingas pasirengimo miegui ritualas, kitaip tariant, tam ti- 
kra ėjimo gulti tvarka. Jie turi suprasti, kad „nemiego“ laiką 
keičia „miego“ laikas. Juk tai akivaizdu, ar ne? Deja, daugelis 
žmonių nesuvokia „apšilimo“ prieš miegą, o tiksliau - nusira- 
minimo svarbos. Ritualo tikslas - padėti kūdikiui suprasti, kad 
laikas ruoštis gulti ir kad tai neišvengiama. Jeigu kūdikis įpras 
ruoštis miegui, paguldytas į lovytę jis greičiau užmigs. Lovytė 
jam neturėtų kelti pasidy gėjimo. 

Sukurti vakaro ritualą labai paprasta. Rekomenduoju da- 
ryti taip: 
1. Vakarienė (ne per vėlyva, kad vaikas neimtų snausti) 
2. Maudynės (burbulai, smagus taškymasis ir pan.) 
3. Pasakų skaitymas (vyresniems vaikams) 
4. Guldymas į lovą pažįstamoje, jaukioje aplinkoje, kurioje 
vaikas jaustųsi saugus 
Užmigdymas 
Suaugusiųjų laikas (porą valandų galite pažiūrėti tele- 
vizorių, išgerti arbatos ir apsimesti, kad jūsų gyvenimas 
nepasikeitė) 


A 4 


Vakaro ritualas labai svarbus. Jei jo nuolat laikysitės, vai- 
kas lengvai užmigs. Jei nesilaikysite, kaip Šeinas ir Mendė, 
jums teks apsišarvuoti kantrybe ir išgerti daug kavos. Šeinas 
ir Mendė dėl miego stokos jau buvo ties pamišimo slenksčiu. 
Patikėkite manimi - jūs tikrai nenorėtumėte to patirti. 

Pasiekę pusiaukelę (po vakarienės ir maudynių), ne- 
pamirškite, kad jūsų tikslas — užmigdyti mažylį. Vienintelis 
klausimas - kaip greitai pavyks tą padaryti. Todėl viskas turi 
padėti siekti tikslo: žaidimai, pokalbiai, balso tonas. 

Turite išmokti atpažinti, kad kūdikis yra pavargęs. Nuo- 
vargį gali rodyti žiovulys, staigūs judesiai, niūri nuotaika, irz- 
lumas. Žinoma, jūs stengiatės kūdikį kuo labiau nuvarginti, 
bet nepersistenkite, nes pervargęs jis dar sunkiau užmigs. Tai- 
gi reikia išmokti tiksliai atpažinti tinkamą nuovargio būseną 
ir veikti. 

Klinikinės hipnozės specialistai žino gerą taisyklę: balsas 
turi derėti su tikslu. Jeigu norite žmones pralinksminti, kalbė- 
kite linksmai. Jei norite, kad žmonės atsipalaiduotų, kalbėkite 
ramiai ir švelniai. Taigi, jeigu norite, kad vaikas greitai užmig- 
tų, vakare nešaukite kaip turgaus boba ar kūrikas. Kalbėkite 
tokiu balsu, kuris atitiktų jūsų tikslą. 


56 


Miego programa: „Nuo verksmo dar 


niekas nemirė“ 

Verksmas dar niekam nepakenkė. Tai tiesa. Žinoma, te- 
oriškai įmanoma, kad asmuo, kuris taip įsiverkia, kad nieko 
nebemato aplinkui, neapsidairęs išeina į gatvę prieš pat auto- 
busą, bet ryžtingas praeivis jį sučiumpa ir stebuklingai išgel- 
bėja, tačiau nelaimėlis įkrinta į kanalizacijos šulinį ir tampa 
milžiniško krokodilo albinoso, gyvenančio nuodingų nuotekų 
kolektoriuje, pietumis. Šiuo atveju galima teigti, kad žmogų 
pražudė verksmas, tačiau daugelis, manau, pasakytų, kad kal- 
čiausias čia krokodilas. Bet aš nukrypau. 

Jeigu jūsų vaikas sunkiai užmiega, turite būti pasiruošę 
dažnai girdėti jo verksmą. Kitos išeities nėra. Jei jums sunku 
tai ištverti (reikia pripažinti, kad nelaimingo mažylio ašaros 
daugelį mūsų lengvai palaužia), turite arba tvirtai susiimti, 
arba nusipirkti pramonės darbuotojams skirtas nuo triukšmo 
saugančias ausines. Kelias į miegą grįstas ašaromis, su tuo 
teks susitaikyti. 

Visos miego programos pagrįstos tuo pačiu principu: 
verksmas dar niekada niekam nepakenkė. Jei nepulsite vaikų 
raminti ir paliksite juos ramybėje, ilgainiui jie užmigs. Tai gali 
būti sunku, labai sunku, bet dar sunkiau ilgus metus nemiego- 
ti. Kai kurie Žmonės šį būdą vadina „valdomo verksmo tech- 
nika“. Daugeliui tėvų vaiko verksmas atrodo nepakeliamas, 
bet kito kelio nėra, tik tvirtai laikytis programos ir nieku gyvu 
nepasiduoti. 


Štai minėta miego programa: 

1. Visada laikykitės anksčiau aprašyto pasirengimo gulti ri- 
tualo. 

2.  Niūniuodami lopšinę ar ramiai kalbėdami paguldykite 
mažylį į lovytę. 

3. Tyliai nueikite. 

4. Kai vaikas pradeda verkti (o jis tikrai pradės verkti), pa- 
laukite penkias minutes ir tik tada grįžkite. 

5. Nežiūrėkite vaikui į akis ir su juo nekalbėkite. Tiesiog pa- 
glostykite jį ar pasūpuokite ir, jam nurimus, vėl išeikite. 

6. Jeigu mažylis vėl pradės verkti, palaukite šešias minutes 
ir tada grįžkite. 

1. Išėję kaskart užtrukite vis ilgiau ir tik tada grįžkite. Kar- 
tokite tai, kol vaikas užmigs. 

8. Išsekę griūkite į krėslą ir šiek tiek sau papriekaištaukite, 
kad jūsų vaikas augs jausdamas nemeilę ir manys, kad 
yra niekam nereikalingas. Tuomet perskaitykite 9 punktą. 

9. Ne,jis taip nemanys. 


Gerai žinau, ką dabar manote, nes ir aš iš pradžių taip 
maniau: ar tai nepakenks vaikui? Pasverkime racionaliai. 
Ligi šiol neturime duomenų, kad tokia migdymo technika yra 
kenksminga (vaikų neužpuola nemiga, nepailgėja užmigimo 
laikas), bet tikrai Žinome, kaip dėl nuolatinio neišsimiegojimo 
kenčia daugybė vaikų ir tėvų. Racionaliai pasvėręs pasekmes 
darau išvadą, kad visų psichikos sveikatai miegas yra geriau 
negu nemiga. 

Ir man pačiam kadaise teko paplušėti, kol mūsų vyresny- 
sis sūnus, būdamas kūdikis, įprato ramiai užmigti. Nors prieš 
tai daugelį metų mokiau žmones, kaip reikia migdyti vaikus, 
vieną vėlų vakarą - apie pusę vienuoliktos — atsitokėjau ne- 
šiojąs glėbyje mažylį. Taigi dariau tai, ką draudžiau daryti ki- 
tiems tėvams. Visa laimė, kad aš Žinojau, ką reikia daryti: tuč- 
tuojau laikytis programos „Nuo verksmo dar niekas nemirė“. 

Žinoma, patarti visada lengviau nei iš tiesų palikti savo 
verkiantį kūdikį! Mudu su žmona laikėmės programos, bet se- 
kėsi mums sunkiai. Vieną vakarą sėdėjome svetainėje ir klau- 
sėmės, kaip klykia mūsų mažylis. Buvo siaubinga. 

— Ar tikrai Žinai, kad tai jam nepakenks? — pagaliau neiš- 
tvėrė žmona. 

— Būtent to mokau Žmones jau daugelį metų, - pasiteisi- 
nau. 

Mane pylė prakaitas. Pergalvojau viską, ką Žinojau apie 
tai, kaip kenčia apleisti ir dėmesio stokojantys vaikai. Mane 
ėmė kankinti abejonės, o klyksmas nemažėjo. 

Kai po septynių minučių pertraukos įžengiau į kamba- 
rį, kūdikis buvo beveik violetinis. Migdymo technika „Nuo 
verksmo dar niekas nemirė“ staiga pasirodė ne tokia jau pati- 
kima. Atrodė, kad mano berniukas tuoj sprogs. Širdį draskan- 
tis klyksmas skambėjo it visų apleisto ir išduoto vargšo mažy- 
lio aimana. Tą akimirką buvau tikras, kad jeigu jis ir nesprogs, 
tai liks psichiškai sužalotas. Jei tuojau pat jo nenuraminsiu, jis 
visą gyvenimą jaus vaikystės traumą. 

Negalėjau patikėti, kad pats metų metus aiškinau Žmo- 
nėms tokius nežmoniškus dalykus. Už ką tokia Žiauri bausmė 
niekuo nenusikaltusiam kūdikiui? Grįžau į svetainę. Žmona 
sėdėjo rankomis susiėmusi už galvos. Vaikas galėjo bet kurią 
akimirką sprogti, ir dėl to buvau kaltas aš. 

— Ką darysi? — paklausė Žmona, kai paėmiau į rankas te- 
lefoną. 

— Skambinsiu mamai. 

Nuostabu! Trys mokslo laipsniai, klinikinės psichologijos 
magistro kvalifikacija ir dešimties metų darbo su sunkiausiai 
auklėjamais vaikais patirtis, o aš rengiuosi skambinti mamai! 
Negi mes visą gyvenimą taip ir liekame vaikai'? 

— Labas, mamyte. 

— Labas, brangusis, kaip sekasi? 

— Ne per geriausiai. Stengiamės užmigdyti vaiką. 

Ji nusijuokė: 

— Čia jo balsas girdėti? 

— Taip. 

Įsivaizdavau, kaip ji linguoja galva. 

— Kartais būna nelengva. 


59 


— Klausyk, — pradėjau dalykiškai, mėgindamas nusira- 
minti. - Ar mus kada nors palikdavai rėkiančius"? 

- Žinoma. Turėjau keturis vaikus ir negalėjau prie kiek- 
vieno puldinėti. 

— Kiek ilgiausiai prieš miegą rėkdavau? 

— Gal kokį pusvalandį ar panašiai, - trumpai pamąsčiusi 
atsakė. 

— O galilgiau? 

— Galėjo būti ir ilgiau. Kartais būdavai labai užsispyręs 
berniukas. 

Greitai sumojau, kad pasakodamas žmonai pokalbį šią 
vietą praleisiu, o kartu pajutau didžiulį palengvėjimą. 

— Ir aš juk nejaučiu tau neapykantos, ar ne? 

Ji vėl nusijuokė: 

— Norėčiau tuo tikėti. 

— Taip, tikrai, - nuoširdžiai patvirtinau. - Niekada nejutau 
tau jokios neapykantos. Aš čia buvau šiek tiek išsigandęs dėl 
savo eksperimento, - pridūriau su šypsena. 

Tą akimirką supratau, kad nesitrauksiu ir laikysiuosi pro- 
gramos. Mane mama palikdavo rėkiantį, bet aš nejaučiu jai jo- 
kios neapykantos, tad ir mano mažylis manęs dėl to nekaltins. 

— Ačiū, mama, - padėkojau. 

Išjungęs telefoną, papasakojau Žmonai, ką sakė mama. 

— Ir tu jai nejauti neapykantos? 

- Žinoma, ne, - papurčiau galvą. 

Mes atkakliai laikėmės programos, nors tebebuvo sunku 
(tai truko apie savaitę), ir savo tikslą pasiekėme. Per kelias 
dienas grįžo sveikas ir gilus miegas. Iki šiol mūsų sūnus pui- 
kiai miega, kaip ir jo jaunesnis broliukas. Ir, kas nuostabiausia, 
nepastebime jokių ženklų, kad jie mūsų nekęstų. 

— Kaip jums sekasi, kad jūsų berniukai greitai užmiega, — 
dažnai sako mums žmonės. 

Po galais, viskas ne taip. Sėkmė čia niekuo dėta. 

Kaip „taisėme“ Konorą 

Mendei ir Šeinui pasiūliau migdymo programą. Jie abejo- 
jo savo sėkme, todėl papasakojau jiems telefoninį pokalbį su 
mama. Regis, tai padėjo. 

Kitą dieną jiems paskambinau. 

— Kaip sekasi, Mende? 

— Tai neveikia. 

— Kodėl? 

— Jis nenustojo verkti. 

— Kiek ilgiausiai palikote jį vieną? 

Ji patylėjo ir kaltai prisipažino: 

— Penkias minutes. 

Nusišypsojau, nes pats buvau visa tai patyręs. 

— Ir ką tada darėte? 

— Paėmiau ant rankų. 

— Ir? 

— Jis iš karto užmigo. 

— Tikriausiai žinote, Mende, ką jums pasakysiu? 

— Taip. 

— Nejaučiu neapykantos savo mamai, o mano vaikai ne- 
jaučia neapykantos man. 

— Suprantu. 

- Žinote, ką daryti, ar ne? 

— Taip. 

— Savaitės pabaigoje jums paskambinsiu, gerai'? 

— Gerai. 

— Laikykitės. 

— Laikysimės. 

Penktadienio rytą vėl skambinu. 

— Na, kokios naujienos? 

— Stebuklas! - šūktelėjo Mendė. 

— Ką? Jis ėjo vandeniu? 

Mendė nusijuokė. 

— Geriau. Praeitą naktį jis miegojo nuo pusės aštuonių va- 
karo iki šešių ryto! 

— Nuostabu, - pritariau. 

— Neįtikėtina, - stebėjosi ji. - Visą naktį! 

— Puiku. Kiek ilgiausiai verkė? 

— Dvidešimt minučių, tada užmigo. Kitą vakarą verkė tik 
penkias minutes, o po to apskritai nebeverkė. Paguldytas šiek 
tiek pagugavo ir užmigo. 

— Neįtikėtina, Mende, jums pavyko! 

— Kaip nuostabu, kai galime visą vakarą skirti sau, o po to 
visą naktį miegoti. 

— Ar Konoras jūsų nekenčia? 

Ji vėl nusijuokė: 

— Nemanau. 

— Gerai. Dabar beliko išmokyti jį naudotis čekių knygele, 
gaminti valgį, vairuoti automobilį ir jis galės gyventi atskirai. 

— Dar truputį pasimėgausime miegu. 

— Gera mintis. Jei kas nutiktų, skambinkite. 

— Gerai. 

Bet taip ir nepaskambino. 


KŪDIKIŲ MIGDYMO 
PASLAPTYS 


Nustatykite vakarinę pasirengimo gulti tvar- 
ką. 

Patikrinkite, ar vaikas sotus, nupraustas ir 
sveikas. 

Leiskite jam paverkti penkias minutes, tada 
grįžkite ir paglostykite, paskui ateikite po šešių 
minučių, po to po septynių ir taip ilginkite per- 
traukas, kol jis užmigs. 

Jeigu jums neramu, patikrinkite vystyklus ir 
pamatuokite temperatūrą. 

Laikykitės ir nepasiduokite. 

Jei verksmas ilgai nesiliauja ir jūs ne juokais 
sunerimstate, nuvežkite mažylį pas gydytoją. 

Įsitikinę, kad vaikas sveikas, vėl imkitės tų 
pačių priemonių. 

Įsidėmėkite, kad vaikui sergant migdymo 
programa netaikoma. 

Kai miego įgūdžiai susiformuoja, ilsėkitės ir 
džiaukitės gyvenimu. 

6 


Jokių vaikštynių, 
jokių sulčių, 
jokių šaukštelių 


Pavyzdys 
Markas (30), Sara (26) ir jų dukra 
Semė (4) 
Vakare Semę sunku paguldyti. Ji ne- 
nori miegoti savo lovytėje ir kiekvieną 
vakarą iki vėlumos siautėja. 


Seimos nariai 


Sunkumai 


Pastabos Atrodo, jai patinka šaukšteliai. 


Semei buvo ketveri. Ji bodėjosi lova, nenorėjo miegoti ir 
aistringai mėgo spanguolių sultis ir arbatos šaukštelius. Žvali 
mažylė buvo panaši į straksintį po kambarį šviesiaplaukį ka- 
muoliuką. Iš pradžių ji visus žavėjo kaip pavasario pumpu- 
rėlis, tačiau po kiek laiko straksėjimas ir arbatos šaukšteliai 
pradėdavo nervinti. 

Taip nutiko ir Markui su Sara. Markas - buhalteris, o Sara 
dirbo teisinėje įmonėje ne visą darbo dieną. Jie darė įspūdį 
puikių ir atsakingų tėvų, kurie dar prieš gimstant kūdikiui ne 
tik nusiperka knygų apie vaikų auklėjimą, bet jas ir perskaito. 
Ir galiu lažintis, kad tose knygose tikrai rasčiau pabrauktų sa- 

kinių ar pažymėtų puslapių. Šie žmonės, atrodė, labai rimtai 
žiūri į vaikų auklėjimą. Tegu Dievas jiems padeda. 

— Ji tikras vijurkas, bet šiaip gera mergaitė, - pastebėjo 
Markas, Semei ramiai žaidžiant su kaladėlėmis. 

— Tik ne vakarais, - įsiterpė Sara. 

— Taip, - pritarė Markas. - Vakarais ji ne tokia gera. 

— Mūsų vakarai siaubingi, — pasiguodė Sara. 

— Kas vakarais paprastai būna? -— pasiteiravau. 

Sara užvertė akis: 

— Ji tiesiog nenori gulti, kad ir kaip stengiamės. 

— Gerai, papasakokite išsamiau, - paprašiau. 

Visas linksmumas prasideda apie aštuntą vakaro. Paste- 
bėję nuovargio ženklų, tėvai ištraukia pižamą, ir tada užverda 
pirmas mūšis. 

— Seme, tučtuojau ateik! - skamba visame name. 

Po pižamų mūšio, trunkančio apie pusvalandį, jie nuneša 
Semę į jos kambarį. Į lovą būtinai duoda buteliuką spanguo- 
lių sulčių, jos mėgstamą arbatos šaukštelį ir vaizdo Žaidimą. 
Šviesa paliekama uždegta, nes taip patinka Semei. Markas pa- 
prastai apie dvidešimt minučių pasėdi šalia, kol ji įsitraukia į 
žaidimą, o tuomet tyliai išsmunka. 

— Dažniausiai pavyksta nueiti tik iki koridoriaus galo, kai 

— Ką tuomet darote? 

— Grįžtu. 

— Aišku. Tęskite. 

Markas ją paguldo ir vėl išslenka pro duris. Bet Semė tada 
atsikelia iš lovos ir keliauja iš kambario. Prasideda kitas etapas. 
Markas ją sugrąžina į lovą, tačiau netrukus Semė vėl keliasi. 
Ir taip kelias valandas, kol Semė pagaliau išvargsta ir užmiega 
tiesiog ant grindų. Kartais apie vienuoliktą valandą, o kartais 
ir vėliau. Tėvai palieka ją ant grindų, tik užkloja antklode, nes 
ją pajudinus viskas prasideda iš naujo. Tačiau ir tai nepadeda, 

nes per naktį Semė atsibunda du ar tris kartus. Galiausiai ji 
atsiduria tėvų lovoje ir miega joje iki ketvirtos valandos ryto. 

— Ką darote, kai ji įsiropščia į jūsų lovą? 

Sara atsiduso: 

— Leidžiame jai pasilikti. Žinau, kad nedera leisti, bet taip 
geriau negu kelti skandalą, kai visi norime miego. 

Mane nuolat stebina, kaip kelerių metų vaikai taip pui- 
kiai sugeba pergudrauti tėvus. Televizijos realybės žaidimą 
auklėjimo tema, jei toks būtų, tikrai laimėtų mažyliai ir gautų 
nemenką sumelę. Sara ir Markas buvo puikiai išsilavinę, bet 
juos apgaudinėjo keturmetė, „nebaigusi“ nė darželio. (Tikrai 
nesišaipau, nes ir mano paties vaikučiai kartkartėmis mane 
sėkmingai apgauna.) 

— Papasakokite apie arbatinius šaukštelius. 

Markas nusijuokė. 

— Ji mėgsta arbatinius šaukštelius. 

— Visus? 

— Na, taip, bet labiausiai blizgančius. 

Pažvelgiau į Semę. Iš tikrųjų vienoje rankutėje ji buvo sti- 
priai sugniaužusi blizgų šaukštelį. 

— Ei, Seme... 

Ji pakėlė akis. 

— Kokį gražų šaukštelį turi! Gal man parodysi? 

Mergytė iškėlė šaukštelį ir plačiai nusišypsojo, tarsi rody- 
tų ką tik už geriausius vaizdo efektus laimėtą „Oskarą“. 

— Tai bent! Turėtum jį pasodinti ir pažiūrėti, ar išaugs 
šaukštų medis. Tuomet kasdien turėtum šviežių šaukštelių. 

Ji nepatikliai žvelgė į mane. Taip žiūri apgavystę įtarian- 
tys maži vaikai. Mano įsitikinimu, kiekvienas suaugęs Žmogus 
turėtų jausti pareigą apgaudinėti vaikus. Tai smagus užsiėmi- 
mas, padedantis pasaulį paversti stebuklinga vieta, bent jau 
kol vaikai užauga ir pajunta kasdienybės nuobodulį. 

— Tik reikės jį saugoti nuo beždžionių. 

Semė atrodė nustebusi. 

— Taip, taip. Bet kurį šaukštų medį gali užpulti šaukštų 
beždžionės, norinčios nusinešti juos į šaukštų kalną. 

— Kodėl? - paklausė vaikas. 

— O kaipgi joms valgyti saldų kremą? - atsakiau, tarsi tai 
būtų savaime aišku. 

Ji minutę pamąstė ir sutiko, tada patenkinta nusisuko į ka- 
ladėles. Labai smagu ir naudinga sekti vaikams melų pasakas. 

— Taigi tęskite apie šaukštus, — vėl kreipiausi į Sarą ir 
Marką. 

Sužinojau, kad Semę tiesiog apsėdusi šaukštų manija. Ji 
visur nešiojasi bent vieną šaukštelį ir būtinai pasiima jį į lovą. 
Bėda ta, kad lovoje šaukštelį nuolat pameta, o tuomet reikia 
degti šviesą ir jo ieškoti. Dažnai tą daryti tenka net ir vidur- 
naktį. 

— Viskas aišku, — pagaliau tariau. - Tad ko gi jūs norite? 

— Gerai miegoti naktį, - pasakė Sara. 

— Tada imkimės darbo, - nusišypsojau. 


Kodėl taip atsitiko 

Vyresni vaikai migdomi taip pat kaip ir kūdikiai. Skirtu- 
mas tik tas, kad augdami vaikai tampa dar gudresni ir apsu- 
kresni. Kūdikių galimybės dar nedidelės - jie tegali verkti, o 
ūgtelėję vaikai išmoksta kuo puikiausiai varyti tėvus į pasiuti- 
mą. Bet nebarkite jų, toks jų darbas. 

Žinoma, mūsų padėtis šiuo atveju nekokia, nes kažkokiu 
paslaptingu būdu mažieji nujaučia, kaip trokštame juos už- 
migdyti, ir sumaniai mumis naudojasi. 

Įsidėmėkite: visi vaikai — piranijos. Kai reikia gulti, jie 
mus ima mulkinti ir kažkaip sugeba įtikinti, kad tikslą tuoj 
tuoj pasieksime, jeigu įvykdysime dar vieną, tikrai paskutinį, 
jų prašymą. 

Jeigu duosi paskutinį kartą palaikyti maši- 
nytę... leisi atsigerti... pataisysi užuolaidas... lei- 
si pabučiuoti lėlytę... duosi atsigerti... atitrauksi 
užuolaidas... paskaitysi dar vieną pasaką... dar 
duosi atsigerti... pašoksi su žaliais plaukais... 
pasirašysi sutartį, kad aš esu viršininkas... dar 
duosi atsigerti... tada tikrai miegosiu... prisie- 
kiu... tik įpilk man į puoduką su bitute... pamai- 
šyk, bet neplak... gerai?.. ką?.. ką?.. ką?.. 


Vaikai nė nesiruošia miegoti, kaip Hitleris nesiruošė su- 
stoti ties Lenkija. 

Tik Lenkija - gerai, vaikai? 

Taip, žinoma. 

Semė, miela geltonplaukė piranija, mėgstanti šaukštelius, 
kas vakarą vertė tėvus šokti kadrilį. Nė kiek neabejojau, kad 
Semę galima įpratinti normaliai eiti miegoti, bet pirmiausia 
reikėjo sugriauti jos nustatytą ydingą tvarką. 

Norėdami Semę užmigdyti, tėvai iš nevilties jai nuolai- 
džiavo, kol jų vakarai ir naktys tapo tikru cirko pasirodymu. 


Svarbiausia - tvarka 

Nusistovėjusi tvarka — svarbiausia, kai kalbame apie vai- 
kų miegą. Tikriausiai nenustebinau? 

Tvarka yra viskas. Turite leisti vaikui suprasti, kad artėja 
miego laikas. Kaip ir kūdikius, vaikus reikia nuraminti ir pa- 
ruošti miegui, tad venkite visko, kas tam trukdo. 

e Vaisių sultys nepadeda vaikui užmigti (taip pat labai ken- 
kia dantims, todėl nereikėtų jų gerti prieš miegą). 

e Vaizdo žaidimai nepadeda vaikui užmigti. 

e Uždegta šviesa nepadeda vaikui užmigti. 

Jeigu jums sunku nustatytu laiku paguldyti vaikus mie- 
goti, pirmiausia stabtelėkite ir pamąstykite, kaip tam tinkamai 
pasiruošti. 

Nepamirškite: svarbu turėti planą. Objektyviai įvertinki- 
te, ar tinkamai nuteikiate vaikus poilsiui. Nedarykite to, kas 
trukdo siekti tikslo. Vaikai paklus tada, kai bus įvesta griežta 
tvarka. 

Tupdydami lėktuvą, lakūnai mažina greitį. Taip reikia 
ruošti miegui ir vaikus. Jei artėdami prie finišo nesumažinsi- 
te greičio, pabaiga gali būti liūdna ir net katastrofiška. Semės 
atveju reikėjo atsikratyti sulčių, vaizdo žaidimų, šviesos ir 
netgi šaukštelių. Be to, reikėjo ją įpratinti gulėti lovoje, užuot 
klajojus po namus. Taigi chaotišką Semės tvarką reikėjo pa- 
keisti protinga suaugusiųjų tvarka. 


„Miego burtai“: itin svarbus 


paskutinis etapas 

Paskutinis etapas itin svarbus. Sėkmingą lėktuvo nusilei- 
dimą lemia ne tik prietaisai, bet ir pilotų meistriškumas. Jeigu 
jūsų mažylis paguldytas lipa iš lovos, tuomet jums reikia to- 
bulinti nusileidimo techniką. Neišgelbės ir geriausia tvarka, 
jeigu sugadinsite pabaigą. 

Migdant kūdikius tėvams reikia vidinės stiprybės ir valios 
(jei to stokojate, pravers minėtos pramoninės ausinės). Norint 
užmigdyti vyresnius vaikus, prireiks „miego burtų“. Paaiš- 
kinsiu, kokie jie svarbūs. 

Tarkime, jūs, kaip dera, atlikote visą vakaro ritualą — vai- 
ką išmaudėte, nuraminote, paskaitėte jam pasaką. Kai galvelė 
atsiduria ant pagalvės, turite sumažinti greitį ir visiškai susi- 
telkti į svarbiausią tikslą - miegą. 

Taigi, paguldytą į lovą mažylį apkabinkite, pabučiuoki- 
te, palinkėkite jam labos nakties ir liepkite miegoti. Niekada 

neprašykite ir neklauskite: „Branguti, ar dabar jau miegosi?“ 
Kaip jums atrodo, kokio atsakymo sulauktumėte? „Nors man 
tik ketveri, aš mokėsiu pasinaudoti tavo klausimu, tėti!“ 

O taip! 

Tad ne prašykite, o liepkite! 

Tai nereiškia, kad turite įsakinėti kaip rikiuotės seržantas 
ar šaukti lyg turgaus boba. Kaip ir su kūdikiais, turite kalbėti 
ramiai. Nedera rėkti, bambėti, pamokslauti, skųstis, verkšlen- 
ti ir panašiai. Reikia ramiai, šiltai, bet labai aiškiai pasakyti: 
„Labanakt, branguti. Laikas miegoti.“ 

Šią akimirką pradeda veikti „miego burtai“. Tai procesas, 
pagrįstas tvirtu tikėjimu, kad vaikas netrukus užmigs. Dėl to 
jums neturi kilti nė menkiausios abejonės, nes tai tiesiog ne- 
išvengiama. 

Jeigu tuo suabejosite ar nebūsite tikras, vaikai tuoj pat 
tą pajus ir nemiegos. Nutarę paguldyti vaiką miegoti, turite 
atkakliai siekti šio tikslo ir nė žingsnio nesitraukti atgal. 

Paguldę vaiką į lovelę, liaukitės su juo bendravę. Nekal- 
bėkite, nežiūrėkite jam į akis ir kitaip neblaškykite. Atsižvelg- 
dami į proceso sunkumo laipsnį, galite arba ramiai sėdėti ko- 
jūgalyje, ant kėdės ar grindų ir žvelgti į šalį, arba stovėti nu- 
sisukęs tarpduryje ar vaiko regos lauke koridoriuje. Jūs tarsi 
esate šalia, bet kartu jūsų ir nėra. 

Taigi į vaiką jūs nekreipiate jokio dėmesio ir į nieką ne- 
reaguojate lyg į meditaciją paniręs budistų vienuolis. Vaikai 
gali klykti, ašaroti ir maldauti, bet jūs nepasiduodate. Jūs tarsi 
aplinkos detalė ramiai sėdite ir laukiate, kada mažylis užmigs. 
Kai vaikas nurimsta, jūs tyliai traukiate durų link. Tai gali už- 
trukti. 

Jeigu mažylis lipa iš lovelės, nekalbėdami ir nežiūrėdami 
į akis vėl jį paguldote. Jeigu labai norite ką nors pasakyti, — 
nors tam nepritariu, - tada ramiu, bet tvirtu balsu pakartokite, 
kad dabar laikas miegoti. Nieko daugiau. 

Jeigu būsite atkaklūs, laikysitės nurodymų ir pasinaudo- 
site „miego burtų“ galia, vaikas būtinai užmigs. Jeigu suabe- 
josite savo jėgomis ar jums rūpės kas nors kita, vaiko užmig- 
dyti nepavyks. Tai paprasta. 

Pirmas vakaras gali būti panašus į tikrą mūšį, atkaklumo 
ir tikėjimo išbandymą, bet miegas anksčiau ar vėliau vaiką 
įveiks. Kitais vakarais, kai ta pati tvarka kartosis, vaikas už- 
migs lengviau ir greičiau. Po kiek laiko (kartais užtenka vos 
dviejų ar trijų vakarų) mūšiai liausis ir jums užteks vaiką ap- 
kamšyti, pabučiuoti ir išeiti iš kambario. 


Kaip „taisėme“ Semę 

Visa tai išdėsčiau Markui ir Sarai. Būdami nuovokūs, jie 
puikia mane suprato. 

— Svarbiausia - laikytis griežtos tvarkos ir atsisakyti vis- 
ko, kas trukdo užmigti. 

— O kaip šaukšteliai? Ar juos atimti? — pasidomėjo Sara. 

Supratau, kad Sara visai netroško to daryti, nes jautė, kas 
tada laukia. Žinoma, blogai, jei bijodami sulaukti nemalonios 
reakcijos nesilaikote drausmės, tačiau žvelkite į auklėjimą kū- 
rybiškiau, laisviau, o ne kaip į tvirtovės šturmą. Kam kautis, 
jei to visai nereikia? 

— Šaukšteliai? Labai paprasta. Visi maži vaikai yra keis- 
tuoliai. Kai tai suvoki, gali įveikti beveik visus sunkumus. Štai 
pavyzdys, - atsisukau į Semę. - Ei, Seme? 

— Taip? - atsišaukė ji. 

— Norėjau pasidomėti, kaip jaučiasi tavo šaukštelis. 

Mergaitė atrodė nustebusi. 

— Aš — šaukštų gydytojas. Daugybė vaikučių man atneša 
patikrinti savo šaukštus. Gal leistum ir tu pažiūrėti? 

Akimirką padvejojusi, Semė droviai linktelėjo ir atsisto- 
jusi ištiesė man šaukštelį. Ant gretimos kėdės patiesiau popie- 

rinę servetėlę ir atsargiai paguldžiau ant jos šaukštelį. Atidžiai 
jį apžiūrėjau, susirūpinęs pakraipiau galvą, kaip, įsivaizduoju, 
darytų šaukštų gydytojas, ir pareiškiau: 

— Taip ir maniau. Šaukštelis labai pavargęs. Tokio pavar- 
gusio dar nesu regėjęs. Ar matai? — parodžiau Semei išlenktą 
kotelį. 

Ji įdėmiai pažvelgė ir linktelėjo. 

— Matai, kaip per vidurį išlinkęs? 

Vėl linktelėjo. 

— Šaukštelis iš nuovargio net sulinkęs! Labai sunkus atve- 
jis. Ar namie šaukštelis turi savo lovą? 

— Ne, - papurtė galvą Semė. 

— Štai kur bėda! - grąžinau šaukštelį mergaitei. - Ar no- 
rėtum jam padėti, Seme? 

— Taip, - linktelėjo ji. 

— Šaukšteliui reikia atskiros šaukštiškos lovytės. Gal galė- 
tum šiandien jam tokią įrengti? 

— Taip! — nudžiugo mažylė. 

— Puiku. Taigi šiandien turi padaryti šaukšteliui specialią, 
labai patogią lovytę ir vakare, eidama miegoti, turi jį paguldy- 
ti ir palinkėti labos nakties. Gerai? 

Mergaitė linktelėjo. 

— O jeigu jis norės keltis, pasakyk, kad naktį visi turi gu- 
lėti lovelėse ir miegoti. Gerai? 

Vėl linktelėjo. 

— Esi šauni mergaitė! Jeigu šaukštelį gerai prižiūrėsi ir 
naktimis savo lovelėje jis gerai miegos, tikrai greitai pasveiks. 

Tada atsisukau į Marką ir Sarą. 

— Ar supratote? 

Jie linktelėjo ir linksmi išėjo iš kabineto. 

Po kelių dienų jiems paskambinau. Paaiškėjo, kad reikalai 
klostėsi netgi geriau, nei tikėjausi. Pirmas vakaras praėjo ste- 
bėtinai lengvai. Semė pavalgė, išsimaudė, persivilko pižama ir 

apvilko pižama šaukštelį. Svetainėje ant sofos tėtis jai paskaitė 
pasaką ir nunešė į lovą. Mergaitė paguldė šaukštelį ir atsigu- 
lė pati. Markas ją apkamšė, palinkėjo labos nakties ir ramiai 
prisėdo kojūgalyje. Semė pamėgino jį pašnekinti, bandė zirzti, 
tačiau netrukus nutilo. Kai atrodė, kad užsnūdo, Markas ty- 
liai išėjo iš kambario. Po kelių minučių pasirodė ir mieguista 
Semė, bet Markas, nieko nesakydamas ir nežiūrėdamas jai į 
akis, nuvedė atgal ir vėl paguldė į lovą. Jis pasėdėjo penkias 
minutes ir išėjo. Netrukus, greičiau kaip per penkias minutes, 
Semė užmigo. Pirmą kartą Semę pavyko užmigdyti pusę aš- 
tuntos! 

Trečią vakarą tereikėjo vaiką pabučiuoti ir pasakyti laba- 
nakt. Jokio kėlimosi iš lovos ir jokių spektaklių. 

— Atrodo kaip stebuklas, - stebėjosi Sara. — Kas galėjo 
pagalvoti, kad toks paprastas būdas taip padės! 

Iš tikrųjų, kas? 

MAŽYLIŲ 
MIGDYMO PASLAPTYS 


Prisiminkite: svarbiausia —- nusistovėjusi 
tvarka. 

Venkite visko, kas trukdo vaikui užmigti 
(sulčių, žaidimų, šviesos, Žaislų). 

Paguldę vaiką į lovą, pasakykite, kad dabar 
laikas miegoti. 

Pasitraukite į šalį ir į nieką nereaguodami 
tyliai sėdėkite (kojūgalyje, ant kėdės ar grindų) 
arba stovėkite (tarpduryje, koridoriuje). 

Jeigu vaikas išlipa iš lovos, grąžinkite jį atgal 
ir vėl pabūkite šalia. 

Svarbiausia — nekreipti į vaiką jokio dėmesio. 
Reaguokite tik tada, kai jis išlipa iš lovos. 

Ramiai laukite ir būkite tikri, kad vaikas ne- 
išvengiamai užmigs. 

Kai vaikas ima snūduriuoti, tyliai išeikite iš 
kambario. Jeigu jis pabunda, trumpam grįžkite ir 
vėl ramiai palaukite. 

Vaikui užmigus, mėgaukitės pelnytu poilsiu. 


7 
Lovos grobikas 


Pavyzdys 


Šeimos nariai 


Saimonas (29), Petra (28) ir jų sūnus 
Džordanas (8) 


Sunkumai Petra Džordaną vadina nakties siaubu. 
Jis sutinka gulti tik tada, kai eina mie- 
goti Saimonas ir Petra. Bet ir čia dar ne 
pabaiga. Tėvai viską išbandė, bet nie- 
kas nepadėjo. 


Pastabos Paskutiniu metu reikalai vis blogėja. 


Mane visada stebina tėvų pareiškimai, kad vaikai jų vi- 
siškai neklauso. Kaip, pavyzdžiui, aštuonmetis gali būti toks 
galingas? 

Iš karto supratau, kad Džordanas - ne sugadintas, bet iš- 
lepintas vaikas. Jis jautėsi ypatingas. 

— Paguldyti jį miegoti visada buvo sunku, — pasiguodė 
Petra. 

— Visada? - pasitikslinau. 

— Nuo pat kūdikystės. 

— Gal galite papasakoti, ką tada darydavote? 

— Turite omenyje kūdikystę? 

— Taip. 

Paaiškėjo, kad jie nesilaikė jokios tvarkos. Valandų valan- 


15 


das sūpavo jį ant rankų, migdė mašinoje, girdė pienu ir visaip 
stengėsi, kad migdymo procesas nebūtų panašus į nusistovė- 
jusį ritualą. Pavargęs Džordanas į miegą krisdavo kaip į šulinį, 
bet tik tada, kai išsekę užsnūsdavo Petra ir Saimonas. 

— Aišku. O kai išaugo iš kūdikio lovelės ir perėjo į lovą? — 
toliau kamantinėjau. 

Saimonas piktai šyptelėjo. 

— Tiesą sakant, savo lovoje jis niekada nemiega. Dažniau- 
siai ateina pas mus. 

Atidžiau pažvelgiau į Džordaną. Jis neatrodė didelis, bet 
kaip aštuonmetis buvo gana aukštas. 

— Tikiuosi, jūsų lova plati. 

Saimonas gūžtelėjo pečiais. 

— Kai jis ateina, aš einu miegoti į jo kambarį. 

— Ar dažnai taip darote"? 

— Kasnakt. 

Susiraukiau pamanęs, kad ne taip išgirdau. 

— Norėjote pasakyti... 

— Kiekvieną naktį, - patvirtino Saimonas. 

— Ar ilgai? 

Jis vėl patraukė pečiais. 

— Iki ryto. 

Papurčiau galvą: 

— Ne, noriu sužinoti, ar seniai tai vyksta. 

— Maždaug nuo tada, kai jam sukako treji. 

Nepaisant to, kad universitete neišlaikiau matematikos 
egzamino (tik nepraraskite žado — blogiausiu E lygiu), tiek 
suskaičiuoti sugebėjau: 

— Penkerius metus? 

Saimonas vėl patraukė pečiais. 

— Negaliu miegoti su juo vienoje lovoje, jo alkūnės labai 
smailios. 

Džordanas sėdėjo nepakeldamas akių ir šypsojosi. Nega- 
lėjau suprasti, geraširdiškai ar klastingai. 

— Ar tai tiesa? - paklausiau Džordano. 

Jis linktelėjo, bet nieko nepasakė. 

— Tai bent! - nusistebėjau. — Vos aštuonerių, o jau sugebė- 
jai pagrobti iš tėvelio lovą. 

— Aš jos negrobiau, - įsižeidė vaikas. 

— Argi ne? 

— Ne, - papurtė galvą. 

— Kur praeitą naktį miegojai? 

Berniukas susidrovėjęs nusišypsojo, bet nieko nepasakė. 

— Taip ir maniau! Ką pasakys tėtis? - atsisukau į Saimoną. 

— Aišku, man tai nepatinka. Mums abiem būtų geriau, kad 
jis miegotų savo lovoje. 

— O kąjūs manote? - kreipiausi į Petrą. 

— Mes viską išbandėme, skaitėme knygas, konsultavomės. 
Niekas nepadėjo. 

Nepatikėjau jais. Daugelis tvirtina viską išbandę, bet ati- 
džiau panagrinėjus paprastai paaiškėja, kad yra ne taip. Daž- 
nai „viską išbandėme“ reiškia, kad rekomendacijų laikytasi 
vos keletą dienų ar porą savaičių. Jeigu iš tikrųjų „išbandėte 
viską“, turėjote surasti tinkamų priemonių. Juk vaikai nėra 
tokie komplikuoti. 

— Į ką kreipėtės paskutinį kartą? — pasiteiravau. 

Gana gerai pažinojau tą specialistą, jau daug metų dirban- 
tį su vaikais. 

— Ir ką jis patarė? 

Petros teigimu, jis pasiūlęs taikyti apdovanojimų ir nuo- 
baudų sistemą - tikrai veiksmingą priemonę. Kodėl ji nepadė- 
jo? Paaiškėjo, kad jie nebuvo atkaklūs. Po pirmos nesėkmės iš 
karto pasidavė ir vėl leido berniukui miegoti jų lovoje. Dau- 
giau į nieką nesikreipė. 

— Tai ko tikitės iš manęs? - tiesiai paklausiau. 

— Gal galėtumėt patarti, ką daryti, kad vaikas greičiau už- 
migtų, - išlemeno Petra. 

— Bet jums jau patarė. Jūsų minėtas specialistas tuos daly- 
kus gerai išmano. Turėjote jo klausyti. Bet jūs nedarėte to, ką 
jis liepė. Ir aš galiu jums patarti, bet jūs patarimų neklausysite, 
0 po pusmečio sėdėsite kitame kabinete ir aiškinsite, kad ne- 
sugebėjau jums padėti. 

Neketinau būti šiurkštus, bet ar verta švaistyti brangų lai- 
ką, jei tie patarimai ir vėl bus padėti į lentynėlę, kaip ankstes- 
niais kartais. Žmonėms galima patarti, bet jie neklauso. 

— Šįkart mes tikrai nusiteikę ryžtingai, - tarė Saimonas. 

— Jūs dabar taip sakote, bet ką darysite šįvakar, kai maža- 
sis Džordanas piktai reikalaus priimti jį į lovą? Ar nenusilei- 
site ir vėl? 

Saimonas net pašoko: 

— Mes tikrai norime ištaisyti savo klaidas! Džordanas 
auga, ir tai darosi juokinga. 

— Sutinku, - pritariau. - Iš tikrųjų juokinga. Berniukui jau 
aštuoneri, tad jis turi miegoti savo lovoje ir eiti gulti tinkamu 
laiku. Jeigu dabar neuždrausite jam grobti savo lovos, vėliau 
jis pasikėsins į jūsų automobilį, santaupas ir į jūsų sveikatą. 

— Žinau, - niūriai šyptelėjo Saimonas. 

Petra kiek dvejojo. Jie abu buvo neryžtingi Žmonės, bet, 
palyginti su Saimonu, ji buvo silpnoji grandis. 

— Jei ir toliau leisite vaikui grobti lovą, jūsų laukia tikra 
bėda, - paaiškinau. - Jūs turite nubrėžti aiškią ribą ir tučtuo- 
jau. 

— Taip, - neužtikrintai sutiko Petra. - Bet jis neklausys. 

Tai ir yra didžiausia tėvų bėda: jie bijo ir vengia sunkumų. 

Pasisukau į Džordaną. 

— Atsistok, vyruti, - liepiau mandagiai, bet tvirtai. 

Kadangi vaikai paprastai daro, kas jiems liepiama, Džor- 
danas pakluso. 

— Dabar atsistokite jūs, - tariau Petrai ir atsistojau pirmas, 
kad ji nesijaustų cirko ruonis. - Gerai, o dabar pakelkite jį. 

Petra šyptelėjo nesuprasdama, ar kalbu rimtai. Aš kalbė- 
jau rimtai. 

— Norite, kad pakelčiau Džordaną? 

— Taip. 

— Kodėl? 

Patraukiau pečiais. 

— Tarkim, man įdomu, ar jį pakelsite. 

Petra apkabino sūnų ir nesunkiai pakėlė. Aukštas, bet lie- 
sas berniukas nebuvo sunkus. Džordanas krizeno ir muistėsi. 
Petra nuleido jį ir pažvelgė į mane. 

— Matote? - paklausiau jos. 

Ji iš pradžių susiraukė, bet netrukus nusišypsojo: 

— Taip, bet... 

— Galite sakyti „taip — bet“, kiek tik norite, bet tai nepa- 
dės, - nutraukiau ją. - Daugybę kartų esate sakę „taip - bet“, 
tačiau atsidūrėte mano kabinete. Pagaliau reikia liautis taip 
kalbėjus. 

Petra Žioptelėjo, tarsi būtų norėjusi ką sakyti, bet susi- 
čiaupė ir linktelėjo. 

— Tuomet užsiimkime lovos grobimo reikalu, - ranka pa- 
rodžiau kėdę. 

— Taip, Žinoma. 


Kodėl taip atsitiko 

Džordanas augo tikras lovos grobikas, bet kalčiausi čia 
buvo tėvai, tad vaikui nebuvo iš ko rinktis. Jie palikdavo atvi- 
ras duris ir pakabindavo užrašą: „Mieli grobikai, kviečiame 
grobti. Nesiskysime.“ 

Prisiminkite: vaikams reikia ribų! 

Neradę ribų, jie eina tol, kol jas aptinka. Tokia vaikų pri- 

gimtis — veržtis pirmyn, kol į ką nors atsitrenksi. Vieniems 
užtenka tas ribas matyti, kiti turi bent kelis kartus įsistatyti 
gumbą, bet ribų reikia visiems. 

Džordano tėvai stūmė ribas vis toliau, kol galiausiai tu- 
rėjo užleisti sūnui savo lovą. Jeigu jums tenka miegoti vaiko 
lovoje, o jis miega jūsiškėje, tuomet reikalai tikrai prasti. Nie- 
ko blogo, jei taip atsitinka retkarčiais - kai kamuoja košmarai, 
griaudi perkūnija ir panašiai, bet kai vaikai pakyla į kovą dėl 
tėvų lovos, reikia parodyti ribas. 

Saimonas ir Petra laiku jų nenustatė, pabijojo sunkumų ir 
dėl to patys nukentėjo. Pats laikas susiimti. 


Paaugusių vaikų migdymo sunkumai 

Vyresnių vaikų migdymo sunkumai kyla tik dėl neklus- 
numo. Mažyliai lipa iš lovelės dėl to, kad pametė šaukštelį ar 
kad meškiukas nori Žaisti, o vyresni vaikai tiesiog siekia savo. 
Jie nė nemėgina sugalvoti keistų priežasčių, o tiesiog daro 
savo. 

Kaip matėme iš ankstesnių pavyzdžių, viską padeda iš- 
gydyti nustatyta tvarka, tinkami metodai ir ribos. Tačiau vy- 
resniems vaikams dar reikia aiškiai parodyti, kieno čia viršus, 
todėl reikės remtis svarbiausiais elgesio valdymo principais. 
Vėliau apie tai pakalbėsime nuodugniau, o dabar pažvelkime, 
kaip tuos principus pritaikėme Džordanui. 

Paprastai tariant, už tironišką elgesį Džordanas būdavo 
apdovanojamas. Užsispyręs ir atsisakęs eiti į savo lovą, jis 
gaudavo net tris prizus: pirma, patirdavo didžiulį psichologinį 
malonumą, kurį jaučia visi vaikai, nugalėję tėvus; antra, ga- 
lėjo neiti miegoti iki vėlumos; ir trečia, nuolat buvo dėmesio 
centre. 

Taigi reikėjo užbrėžti ribas ir pagalvoti apie veiksmingą 
motyvaciją. 

Kaip „taisėme“ Džordaną 

— Džordanai, kuo tu labiausiai žaviesi? — paklausiau vaiko. 

Kadangi jis nenutuokė, ką rezgu, nuoširdžiai atsakė: 

— Futbolu. 

— Tau jis patinka labiausiai? 

Berniukas linktelėjo: 

— Taip, futbolas - kietas Žaidimas. 

Tai galėjau matyti iš jo suspindusių akių. 

— Ką gi, - pasisukau į tėvus, - kada norite jį matyti gulintį 
savo lovoje? 

Mano balso tonas rodė, kad tai įgyvendinti — vienas juo- 
kas. Jiems tereikia pasirinkti vakarą. Taip pasakiau dėl to, kad, 
pirma, norėjau sustiprinti jų pasitikėjimą savimi, o antra, kad 
tai iš tikrųjų nebus sunku. 

Jie pažvelgė vienas į kitą. 

— Kuo greičiau, — nedrąsiai ištarė Petra. 

— Šįvakar? 

Ji šyptelėjo, netikėdama, kad kalbu rimtai: 

— Jeigu įmanoma. 

Pasisukau į Džordaną. 

— Vadinasi, tau patinka futbolas? 

Šį kartą atsakymas nuskambėjo netvirtai, nes, būdamas 
jaunas ir sumanus, Džordanas greičiau už tėvus perprato 
mano ketinimus. 

— Na... truputį. 

— Esi gudrus vaikis, Džordanai, - nusijuokiau. - Kaip tau 
atrodo, ką ketinu patarti tavo mamai ir tėčiui? 

Jis sumišęs susiraukė. Žinoma, būti giriamam malonu, ta- 
čiau mano sumanymui jis visiškai nepritarė. 

— Kad negalėsiu lankyti futbolo, kol negulėsiu savo 10- 
voje? 

Plačiai nusišypsojau. Šis vaikis man patiko. 
— Bingo! 

Saimonas su Petra vėl susižvalgė. Daugybę kartų esu ma- 
tęs tokį žvilgsnį. Jis reiškė: „Mes to nedarysime, tai pernelyg 
menka.“ 

— Liaukitės! — perspėjau juos. 

— Ką? —- nustebo Saimonas. 

— Jūs vienas kitam žvilgsniu sakote: „Mes to nedarysime, 
tai pernelyg menka.“ 

- Iš tikrųjų per žiauru. 

— Leisti aštuonmečiui grobti jūsų lovą neatrodo žiauru, ar 
ne? Jei norite susigrąžinti bent šiokį tokį autoritetą, teks tapti 
griežtesniems. 

„ - Bet jam taip patinka futbolas, nežinau, ar galėtume iš jo 
atimti šį džiaugsmą, - paabejojo Petra. 

Džordanas atidžiai žiūrėjo į tėvus ir įtampa jo veide aki- 
vaizdžiai slūgo. 

— O jis nesvyruodamas atėmė iš jūsų nakties poilsį, - pa- 
stebėjau. 

Mes, tėvai, visada esame per daug atlaidūs. Aš ir pats 
dažnai taip nusižengiu - iš meilės ir nuovargio. 

— Jūs norite, kad mes draustume jam žaisti futbolą, kol jis 
nemiegos savo lovoje? - pasitikslino Petra. 

— Taip, - linktelėjau. 

Moteris susiraukė. 

— O jeigu jam nebeteks Žaisti futbolo, nes jis nemiegos 
savo lovoje“? 

— Pagalvokite, kiek pinigų sutaupysite, juk nebereikės 
mokėti už būrelį, - pasiūliau Žiūrėti racionaliai. 

Džordanas nutaisė sielvarto iškreiptą veidą —- aštuonme- 
čiui visai neblogai. 

— Nesiruošiu atsisakyti futbolo! - sušuko. 

— Tuomet turėsi miegoti savo lovoje, - ramiai paaiškinau. 

Saimonas susimąstė. Man atrodo, jis labiau nei žmona pa- 
vargo nuo naktinių klajonių. 

— Jūs teisus, — pagaliau tarė. — Mes per daug nuolaidžiau- 
jame. 

Petra nustebusi atsigręžė į vyrą. 

— Nori uždrausti vaikui žaisti futbolą? 

— Taip, - linktelėjo jis. - Juk kai būname svečiuose, Džor- 
danas kuo puikiausiai miega atskiroje lovoje, tai kodėl negalė- 
tų to daryti ir namie? Jeigu ir dabar nusileisime, tai kas mūsų 
laukia? 

Džordano akyse suspindo baimė. 

— Jūs negalite man uždrausti lankyti futbolo! - proverks- 
miais sušuko. 

- Žinoma, gali, - užtikrinau jį. - Juk jie - tavo tėvai. Pano- 
rėję galėtų uždrausti ir saulei tekėti. 

— Mes nenorime drausti tau lankyti futbolo, bet jeigu ne- 
miegosi savo lovoje, taip ir padarysime, - ryžtingai tarė Sai- 
monas. 

— Bet... - žiojosi prieštarauti berniukas. 

— Tavo tėtis teisus, Džordanai, — šiek tiek pavėlavusi „į 
vakarėlį“, pagaliau įsiterpė Petra, bet, kaip sakoma, geriau vė- 
liau negu niekad. - Buvome tau per daug nuolaidūs, bet dau- 
giau to nebus. Turėsi miegoti savo lovoje. 

— Bet... 

— Ką jūs minėjote apie vakaro ritualą? - nutraukė Džorda- 
ną Saimonas, sudaužydamas paskutinę viltį. 

Tai iš tikrųjų nebuvo sunku. 

Kiekvieną vakarą jie laikėsi ankstesniuose skyriuose ap- 
rašytos dienotvarkės: vakarienė, vonia, truputis laisvo laiko, 
šiek tiek skaitymo prieš miegą. Aštuntą valandą Džordanas 
turėjo gulėti savo lovoje ir, jeigu be rimtos priežasties išeidavo 
iš savo kambario (išskyrus gaisro ar netikėto vampyrų ant- 
puolio atveju), savaitgalį negalėjo žaisti futbolo. Už kiekvie- 
ną savo lovoje išmiegotą naktį Džordanas gaudavo dovanų — 
dvidešimt minučių futbolo su tėčiu. 

Po savaitės jiems paskambinau. 

— Kaip sekasi? — pasiteiravau Petros. 

— Neįtikėtina, jis visas naktis miegojo savo lovoje! 

- Šauniai padirbėjote, - pagyriau. 

— Pirmą vakarą buvo šiek tiek vaidybos, jis stovėjo prie 
miegamojo durų ir prašėsi priimamas. 

— Ir ką jūs darėte? 

— Kaip jūs ir rekomendavote. Griežtai pasakėme, kad jei- 
gu įkels pro duris koją, neleisime žaisti futbolo. 

— Ir ką jis? 

— Stoviniavo gal dvidešimt minučių, bet mes nekreipėme 
į jį dėmesio, tada nuėjo į lovą. Kelis kartus dar buvo sugrįžęs 
pasiskųsti, bet kaskart skundų mažėjo. Kai pusę dešimtos nu- 
ėjome pažiūrėti, jis jau miegojo. 

— Puiku! - dar kartą pagyriau. - Jums pavyko, nes tinka- 
mai elgėtės. Ar dabar jaučiatės geriau? 

Beveik girdėjau, kaip ji šypsojosi. 

- Šimtą kartų geriau! Dabar naktį galime ilsėtis. 

Vėlgi — kas galėjo pagalvoti? 


PAAUGUSIŲ VAIKŲ 
MIGDYMO 
PASLAPTYS 


Prisiminkite: svarbiausia — nusistovėjusi 
tvarka. 

Kaip ir migdydami mažus vaikus, venkite 
visko, kas trukdo užmigti (sulčių, televizoriaus, 
šviesos, vaizdo žaidimų). 

Kai vaikas atsigula, pasakykite, kad dabar 
laikas miegoti, ir nesileiskite į jokias derybas. 

Jeigu jis atsikelia, taikykite veiksmingas nuo- 
baudas - uždrauskite tai, kas jam tikrai svarbu. 

Jeigu vaikas atkakliai veržiasi iš kambario, 
paimkite jį už rankos, ramiai, bet tvirtai nuveskite 
atgal, paguldykite į lovą ir palikite. 

Darykite tai tiek kartų, kiek reikės (mažiau- 
siai 1000!), kol vaikas suvoks, kad geriau likti lo- 
voje. 

Jeigu naktį jis įsiropščia į jūsų lovą, darykite 
tą patį. 

Už gerą elgesį - savo lovoje išmiegotą naktį — 
paskatinkite kuo nors apdovanodami. 

VALGYMAS 


Valgymo reikalai varo tėvus iš proto ne ma- 
žiau nei miego. Vieni valgytojai būna išrankūus, 
kiti įnoringi, treti nevalgūs... Nervintis yra dėl ko. 

Tačiau valgymo bėdas, palyginti su kitomis, 
įveikti lengviausia, nes jos išsisprendžia pačios. 

Netikite? 1972 metais Andų kalnuose sudu- 
žo lėktuvas, kuriuo skrido regbio komanda. Išgy- 


venusieji ilgą laiką liko įkalinti kalnuose — tarp 
sniegų su nelaimės draugais. Kai baigėsi turėtas 
šokoladas, jie valgė sniegą, o kai bado mirtis ėmė 
žvelgti į akis, turėjo pradėti valgyti Žuvusiuosius. 
Taigi, išalkę žmonės valgo. Kai reikalas pri- 
spiria, jie suvalgo net vienas kitą. Tai viskas, ką 
reikia Žinoti susidūrus su valgymo sunkumais. 

Berniukas, kuris 
nevalgė daržovių 


Pavyzdys 


Pedis (33), Karen (33) ir jų kūdikis 
Stivenas (18 mėn.) 


Šeimos nariai 


Sunkumai Stivenas labai išrankus ir nevalgo jo- 
kių vaisių ir daržovių. Mėgsta tik pieną 
ir jį geria litrais. 

Pastabos Vaikas priklausomas nuo pieno. 


Vos jiems įėjus, iš karto pamačiau, kad Karen —- gera 
mama, o Pedis - rūpestingas ir mylintis tėtis. Mažasis Stivenas 
apsikabinęs čiulpė buteliuką. Kad Stivenas - jų pirmagimis, 
supratau iš kuprinės, kurią, pritutintą įvairiausių daiktų, visa- 
da nešiojasi jauni tėvai. 

— Jūsų vyrutis šiek tiek išrankus? — užkalbinau juos. 

— Per švelniai pasakyta, - užvertė akis Karen. 

— Papasakokite apie jį, - paprašiau. 

Stivenas visais požiūriais buvo puikus berniukas: gero 
būdo, visada gerai miegojo ir elgėsi taip, kaip turi elgtis tokio 
amžiaus mažyliai. Rūpesčių kėlė tik valgymas. Tačiau atrodė, 

kad nevalgumą kompensuoja visi kiti jo privalumai, nes vai- 
kas buvo įmitęs. 

— Negaliu priversti jo valgyti daržovių, - pasiskundė Ka- 
ren. - Nieko žalio net į burną neima. 

— Ką gi jis valgo? — susidomėjau. 

Stiveno maistas nebuvo labai įvairus, bet nemaistingu 
jo nepavadinsi. Buteliuką pieno jis gaudavo prieš pusryčius, 
per pusryčius, priešpiečius ir pietus, pavakarius ir vakarienę. 
Matyt, Stivenas vis dar mėgo šiltą pieną ir nesutiko atsisakyti 
buteliuko. 

— Jis - pieno narkomanas, - pasiguodė Karen. 

Iš tikrųjų taip ir buvo, bet apie tai šiek tiek vėliau. 

Stivenas vis dėlto šio bei to dar užkąsdavo, bet nedaug ir 
nereguliariai. Nepripažino jokių daržovių, o iš vaisių retkar- 
čiais valgė bananų, bet tik smulkiai sukapotų. 

— Jo maitinimas baisiai išvargina, - dejavo Karen. - Paga- 
minto maisto jis tik paragauja ir viską palieka. 

Pastebėjau, kad Pedis, iš pradžių smagiai plepėjęs, mums 
pradėjus kalbėti apie vaiko maitinimą nutilo. Buvo aišku, kad 
Karen jaudinasi labiau nei jis. 

— O ką manote jūs, Pedi? — pasiteiravau. 

Jis gūžtelėjo pečiais. 

— Jis įnoringas žmogelis, bet atrodo sveikas. 

Stivenas tuo metu ramiai sau žaidė su kaladėlėmis ir atro- 
dė visiškai laimingas. 

— Ir ko iš manęs norėtumėte, jei jau čia apsilankėte? — pa- 
klausiau. 

— Patarkite, kaip jį tinkamai maitinti, - tarė Karen. - Labai 
norėčiau, kad jis valgytų daugiau daržovių ir vaisių. 

— Gerai, galiu pasakyti, kaip to pasiekti. 

— Labai prašytume. 

Giliai įkvėpiau ir ėmiau pasakoti atsitikimą, kurį primenu 
visiems vaikų mityba susirūpinusiems tėveliams. 

— 1972 metais Anduose sudužo lėktuvas, kuriuo skrido 
regbio komandos žaidėjai, - pradėjau. 

Išgirdusi pabaigą Karen išblyško, o Pedis nusišypsojo. 

— Įdomu, ar sugedusių smegenų skonis panašus į sūrio? — 
tariau tarsi pats sau. 

Karen net nusipurtė, o Pedis garsiai nusikvatojo. 

Toks humoras tikriausiai suprantamas tik vyrams. 


Kodėl taip atsitiko 

Karen ir Pedis pakliuvo į spąstus, kuriuose dažnai atsi- 
duria tėveliai, - jie leidosi užvaldomi vaiko maitinimo rūpes- 
čių ir tapo kone virėjais, gebančiais skubiai paruošti bet kokį 
patiekalą. Jie baisiai jaudinosi, kad vargšelis Stivenas negaus 
reikalingų maisto medžiagų, todėl gamino gausybę patiekalų, 
tikėdamiesi ką nors įsiūlyti. 

Mažasis Stivenas greitai suvokė, kad šitaip galima valdyti 
tėvus. Po poros mėnesių jis būtų privertęs juos daryti oro kūl- 
virsčius. Vaikai greitai visko mokosi, o greičiausiai išmoksta 
šokdinti tėvus. 


Viskas dėl reklamos ir baimės 

Bėda ta, kad labai daug Žmonių stengiasi parduoti mums 
kokį nors šlamštą, visaip mus gąsdindami. Sako, kad mums 
kasdien reikia išgerti 70 litrų vandens, valgyti skaidulų ir kal- 
cio gausų maistą, vengti riebalų, druskos ir angliavandenių, 
tarsi būtume kokie vaisėdžiai šikšnosparniai, nes kitaip mums 
galas! 

Kai kalbame apie vaikų mitybą, baimės akys dar labiau 
padidėja. Juk AUGANČIAM ORGANIZMUI ir PROTINEI 
VEIKLAI reikia vertingų maisto medžiagų! Jeigu nemaitinsi- 
me jų SUBALANSUOTU, VISAVERČIU MAISTO, jie užaugs 

KVAILI ir NEGRAŽŪS, todėl MENKAI SAVE VERTINS ir 
NIEKO GYVENIME NEPASIEKS. 

Jeigu tikėtume visomis ant maisto produktų pakuočių 
užrašytomis nesąmonėmis, nušoktume nuo proto. Tad užuot 
aklai tikėję „svarbiausių amino rūgščių“ būtinybe, geriau pa- 
sirūpinkime savo galva. 

Yra žmonių, kurie maitina vaikus tik natūraliu, genetiškai 
nemodifikuotu maistu. Yra žmonių, kurie neabejoja, kad pa- 
saulis pilnas toksinų, todėl visi esą turėtume reguliariai „valy- 
ti“ organizmą. Bet atleiskite, nederėtų aplinkos teršti muilinu 
vandeniu. 

Man pačiam patinka natūralus maistas, bet ne todėl, kad 
esu hipis. Nemanau, kad mane nužudytų genetiškai modifi- 
kuoti produktai, bet natūralūs produktai tiesiog skanesni. Jei- 
gu maistas nėra genetiškai modifikuotas, dar nereiškia, kad jis 
tinkamas vartoti. Yra daugybė natūralių ir nemodifikuotų da- 
lykų, kurie nieko gero neduotų, pavyzdžiui: dėmėtosios mau- 
dos, vorai juodosios našlės, tornadai, didieji baltieji rykliai ir 
t. t. 

Reklamų kūrėjai visa tai supranta. Jie žaidžia mūsų bai- 
mėmis ir abejonėmis - ko gero, nestabiliausia Žmogaus sąmo- 
nės dalimi. 

„Jei ir toliau maitinsite savo vaiką įprastu šlamštu, jis už- 
augs NEGRAŽUS ir KVAILAS, - sako jie. - Jeigu norite ma- 
tyti jį GRAŽŲ ir SUMANŲ, maitinkite MOKSLO PATIKRIN- 
TAIS ir VERTINGAIS produktais.“ 

Galite savo patikrintus ir vertingus produktus įsikišti ten, 
kur, kaip įrodyta mokslo, niekada nešviečia saulė. 

Visa tai skatina tėvus perdėtai rūpintis vaikų mityba. Jie 
nuolat nerimauja, kad atžalas netinkamai maitina ir kad šie 
negauna reikalingų maisto medžiagų. Toks nerimas ir beribės 
pastangos ugdyti vaikų sveikos mitybos įpročius tėvams yra 
tikri spąstai. 

Tačiau prieš tęsdami temą padarykime pertrauką ir pa- 
kalbėkime apie žindymo šalininkų „nacizmą“, nes būtent 
skatinimas žindyti dažnai tampa nerimo dėl vaikų maitinimo 
pamatu. 


Zindymo šalininkų „nacizmas“ 

Negalėjau rašydamas šią knygą tai nutylėti. Laukdamie- 
si pirmojo kūdikio, mudu su žmona lankėme kursus. Kaip ir 
kitos jaunos poros, prieš tokį gyvenimo pasikeitimą gerokai 
jaudinomės, todėl norėjome kuo daugiau išmokti. Buvo ir įdo- 
mių dalykų, tačiau dažniausiai man buvo nuobodu, nes viską 
kartojo po aštuonis kartus, o aš to labiausiai nekenčiu. Juk 
užtenka pasakyti vieną kartą. 

Vis dėlto dvi temos mane sudomino. Pirmoji - skausmo 
valdymas per gimdymą. Čia buvo laikomasi nuostatos, kad 
nuskausminimą renkasi tik ištižėlės, o padorios motinos gim- 
do „natūraliai“. Antroji tema — kūdikio maitinimas krūtimi. 
Žindymas buvo aptartas itin nuodugniai, bet nieko nekalbė- 
ta apie maitinimą iš buteliuko. Kai paklausiau kodėl, išgirdau 
atsakymą, kad jiems esą „neleidžiama“ apie tai kalbėti, nes 
reikia skatinti motinas žindyti. Kampe buvo numesta krūvelė 
brošiūrų ir lankstinukų apie maitinimą iš buteliuko ir pieno 
mišinukus, o kalbėti apie tai buvo draudžiama. Kursų organi- 
zatoriai vadovavosi, regis, Jungtinių Tautų konvencija ar Pa- 
saulio sveikatos organizacijos nuostatomis. 

Juokinga, ar ne? Jokios Jungtinių Tautų konvencijos ne- 
sugebėjo sustabdyti genocido Balkanuose, bet gali uždrausti 
kalbėti apie kūdikių maitinimą iš buteliuko. O gal tai Pasaulio 
sveikatos organizacijos sumanymas ar, kaip sakau, žindymo 
„nacistų“? 

Nesupraskite manęs neteisingai. Motinos pienas silpnam 
kūdikėliui neabejotinai yra geriausias maistas. Cheminė pie- 

no sudėtis pamažu keičiasi — prisitaiko prie augančio vaiko 
poreikių. Motinos pienas pasižymi ir daugybe kitų gerų sa- 
vybių, kurių neišreikši jokia formule. Tad jeigu galite rinktis, 
neabejokite ir būtinai žindykite kūdikį krūtimi. Tačiau kodėl 
negalėtume bent jau pakalbėti apie maitinimą iš buteliuko? 

Iš karto pajuntu žindymo „nacistų“ šešėlį. Nėštumo, gim- 
dymo ir auklėjimo reikalai pastaruoju metu tapo labai poli- 
tizuoti, labiausiai iš jų — maitinimas krūtimi. Nematau nieko 
blogo, kai Žmonės propaguoja kokį nors požiūrį, bet kodėl 
kartu nepakalbėjus apie maitinimą iš buteliuko, juo labiau kai 
klausytojai - mažylio besilaukiantys tėvai. Keista, ar ne? 

Daugybė mamų jaučiasi kaltos, kad negali maitinti krū- 
timi. Negana to, dar pačios turi ieškoti informacijos, ką tokiu 
atveju daryti. Jos jaudinasi, ar gerus pieno mišinėlius pasirinko 
ir ar jie nepakenks mažyliui. Toks nuolatinis nerimas trukdo 
susikaupti ir gali iš tikrųjų sukelti įvairių maitinimo sutrikimų. 

Štai ką pasakysiu: dar nė vienas vaikas nemirė nuo pieno 
mišinėlių. Mano svainis užaugo maitinamas vien mišinėliais 
ir be to, kad tapo dantų gydytoju ir kad nesveikai žavisi Led 
Zeppelin muzika, daugiau jokių problemų, regis, neturi. 

Salmanas Rushdie s papuolė į musulmonų nemalonę dėl 
to, kad romane pateikė nepagražintą pranašo Mahometo pa- 
veikslą. Dvasinis lyderis ajatola jam paskelbė fatvą - mirties 
nuosprendį. Žindymo krūtimi šalininkai, ko gero, ir mane ap- 
kaltins erezija ir paskelbs man kokią nors pieno fatvą. 

Tiek to, ištversiu. Man nusibodo Žmonės, kurie sąmo- 
ningai ar nesąmoningai verčia tėvus jaustis kaltus. Jeigu dėl 
kokių nors priežasčių kūdikio neįmanoma maitinti krūtimi, 
turime galvoti, kas jam ir jo mamai būtų geriausia. O kaltės 
jausmas niekam nieko gero neduoda. 

Tad priėjome prie išvados, kad nereikia taip sureikšminti 
maitinimo klausimo. O kas mažiausiai dėl to jaudinasi? Žino- 
ma, tėtis! 

Tėčio psichologija 

Mes, tėčiai, turime įvairiausių trūkumų (nesugebame vai- 
kų tinkamai aprengti, neskiriame kasdienių ir išeiginių drabu- 
žių, nemokame vaikų sušukuoti ir pan.), tačiau su kai kuriais 
dalykais susidorojame gana neblogai. Pavyzdžiui, dėl vaikų 
auklėjimo dažniausiai nesukame sau galvos, bent jau kol atža- 
los mažos. Žinoma, galime sau tą leisti, nes paprastai dėl visų 
bėdų kaltinamos mamos. Be to, daugelis tėvų dirba ir namo 
grįžta tik vakare pakenčiamos nuotaikos, kai mamos visą die- 
ną kamuojasi su vaikais. 

Taigi į vaikų maitinimą tėveliai linkę Žiūrėti ramiai ir libe- 
raliai. Jei tėčiui pavedama pasirūpinti pusryčiais, jis pamaitina 
visus greitai ir be jokio pasiruošimo. Jis nepatieks jokio šilto ir 
ką tik pagaminto maisto, kokį visada pasiūlo mama, o tiesiog 
ištrauks ką nors iš spintelės: javainių, razinų, užkandžių ar 
pan. Jei vaikams pasiseks, jie gaus net po lėkštę, bet dažniau- 
siai — tik įspėjimą netrupinti. 

Ir kas nuostabiausia — vaikai tokiomis sąlygomis sugeba 
išgyventi ir net nesuserga skorbutu. 

Kitas geras tėčių bruožas tas, kad jie ne itin jaudinasi, kai 
vaikai mažai valgo. 

— Tik pažiūrėk, - tuoj susirūpina mama, - jis nieko neval- 
gė! 

Tėtis atidžiai žiūri į lėkštę, norėdamas išreikšti savo nuo- 
širdų rūpestį, bet nieko neradęs — nes iš tikrųjų nemato čia 
nieko svarbaus - tiesiog gūžteli pečiais: 

— Nesirūpink, viskas gerai. 

Mama apdovanoja jį tokiu žvilgsniu, kad tėtis iš karto su- 
pranta padaręs klaidą ir pasiūlo vaikui suvalgyti bananą. 

— Štai koks tavo atsakymas — bananas! — pasipiktina 
mama. 

Tėtis vėl gūžteli pečiais, jausdamas, kaip nesulaikomai 
slysta iš po kojų žemė, ir vis dar bando ko nors įsitverti: 

— Tai gal obuolį? 

Tokios nesąmonės siutina mamas. Jos jaudinasi dėl vi- 
taminų ir maistingųjų medžiagų, skorbuto ir kitų ligų, 0 tė- 
čiams tai visai nerūpi. Jie vadovaujasi prielaida, kad daugelis 
išsivysčiusiose šalyse gyvenančių vaikų iš bado nemiršta. Jų 
logika sako, kad jeigu per Žinias nepraneša apie jų mieste ar 
rajone nuo bado mirusius vaikus, vadinasi, tokių nėra. 

Remiantis tėčių logika, alkani vaikai valgo. Tad jeigu jie 
nesuvalgė pusryčių, jiems nieko blogo nenutiks. 

Žinoma, tėčiai gali elgtis ir visiškai kvailai. Pavyzdžiui, 
prieš pietus duoti vaikams saldumynų, kurie užkemša mažus 
pilvelius, ar leisti pulti prie deserto, nors dar nevalgyti pietūs. 
Taigi supraskite mane teisingai - nesekite aklai tėčiais, nes jie 
gali elgtis ir kvailai, tačiau jų nuosaikus požiūris į vaikų mity- 
bą turėtų būti jums pavyzdys. 


Trys auksinės vaikų maitinimo taisyklės 

Šios trys taisyklės padės jums įveikti bet kokius su vai- 
kų mityba susijusius sunkumus. 

1. Išalkę vaikai valgo. 

2. Dvidešimt kartų atstūmę suvalgys. 

3. Svarbu klausyti pilvelio, o ne Žiūrėti į lėkštę. 


Išalkę vaikai valgo 
Išrankūs nupenėti vaikai nevalgo. Tai viena didžiųjų 
gyvenimo tiesų. Laimei, kita gyvenimo tiesa sako, kad išalkę 
vaikai valgo. Kai kūnas išeikvoja visas kuro atsargas, skrandis 
ima siųsti smegenims Žinutes: iš pradžių mandagius įspėjimus, 
kurie netrukus virsta atkakliais reikalavimais ir galiausiai — 
pagalbos šauksmais. 
Išrankų vaiką valgyti priverčia vienintelis dalykas - alkis. Tai 
nuostabi priemonė, nes jums nieko nereikia daryti, tik laukti. 
Laukiant išsisprendžia 98 procentai vaikų mitybos problemų. 

Patarlė byloja, kad galima nuvesti arklį prie vandens, bet 
neįmanoma priversti jo gerti. Tačiau visi arkliai kada nors iš- 
trokšta. O atsigėrę greičiausiai panorės ir ėsti. 

Ištroškę arkliai geria. 

Išalkę vaikai valgo. 

Tik tai ir reikia Žinoti. 


Dvidešimt kartų atstūmę suvalgys 

Siūlydami mažyliui paragauti brokolių ir įkalbinėdami jį 
žodžiais „ai, kaip skanu“, turite būti pasiruošę dvidešimt kar- 
tų išgirsti „fui“. Ir tai ne mano išsigalvojimai - tai mokslininkų 
išvados. Vaikų elgsenos tyrimai parodė, kad norint sudominti 
vaiką nauju maistu, jį reikia patiekti vidutiniškai septyniolika 
dvidešimt kartų, kol mažasis ryšis jo paragauti. 

Taigi, dvidešimt kartų atstums ir tada suvalgys. 

Norint įkalbėti mažylius valgyti, reikia kantriai ir atka- 
kliai siūlyti norimus patiekalus, bet neversti valgyti. Turite iš- 
mokti laukti, nors šiais laikais, kai per televiziją mums nuolat 
rodo badaujančius Afrikos vaikus, toks įkalbinėjimas atrodo 
kaip nuodėmė. Be to, turite susitaikyti ir su šiokiais tokiais 
nuostoliais. Jei dėl to jaučiatės kalti, kreipkitės į krikščionišką 
labdaros organizaciją (pavyzdžiui, World Vision Internatio- 
nal) ir paremkite vieną kitą vaiką. Tačiau vis tiek šiek tiek 
maisto teks išmesti. 

Pasitaikius progai, pasiūlykite vaikui naujo maisto, bet 
nespirkite valgyti. Tokių progų bus ne mažiau kaip dvi dešim- 
tys, tad būkite kantrūs. 

Labai svarbu būtent neversti vaiko valgyti, nes prievarta 
yra geriausias būdas sukelti pasipriešinimą. Kuo labiau versi- 
te ką daryti, tuo labiau vaikas priešinsis. Tada „dvidešimties 
fui“ taisyklė nebegalios ir skaičius taps nesuvokiamai didelis. 
Versti vaikus valgyti nedera ir dėl kitų priežasčių, bet apie jas 
pakalbėsime kitame skyriuje. Taigi, jei norite, kad jūsų maža- 

sis Tarkvinijus nekęstų morkų, grūskite jas kuo smarkiau jam 
į burną, vos tik jis protestuodamas išsižios rėkti. 


Svarbu klausyti pilvelio, o ne žiūrėti į lėkštę 

Jei paklaustumėte antsvorio turinčio Žmogaus, kada jis 
baigia valgyti, šis atsakytų: kai lėkštėje nieko nelieka. Lieknas 
žmogus į tokį klausimą atsakytų taip: kai jaučiuosi sotus. 

Antsvorio turintys žmonės lėkštėje retai palieka nesuval- 
gyto maisto. Paprastai ne viską suvalgo tie, kurie antsvorio 
neturi. 

Skirtumus tarp šių žmonių lemia jų požiūris: vieniems 
svarbu tai, ką jie mato, o kitiems - ką jaučia. Vieni Žmonės 
mato lėkštėje maisto ir negali jo nesuvalgyti. Kiti irgi mato, 
bet liaujasi valgę, nes jaučiasi sotūs. 

Vaikų nutukimas mūsų laikais tapo kone epidemija. Ši 
karta gyvens, ko gero, trumpiau nei jų tėvai, ir dėl daugybės 
priežasčių: sėdimo darbo, kaloringo maisto, tinginčių gaminti 
tėvų, ant kiekvieno kampo siūlomo greitojo maisto ir pan. 

Kodėl vis daugiau Žmonių serga vėžiu, diabetu, širdies 
ligomis? Todėl, kad persivalgo, o dar blogiau — vartoja daug 
nevertingo šlamšto. 

Gyvybiškai svarbu mokyti vaikus tinkamai valgyti. Ne 
tik teisingai laikyti peilį ir šakutę ir prie stalo nesispjaudyti, 
bet valgyti saikingai ir visavertį maistą. Apie tinkamą vaikų 
mitybą prirašyta daugybė knygų, tad į šią temą nesigilinsiu. 

Nustatyti tinkamą maisto kiekį visai nesunku. Mūsų or- 
ganizmas iš prigimties sugeba kuo puikiausiai tą padaryti, 
tereikia jo klausyti. Tačiau ilgai treniruojantis galima viską 
iškreipti. Jeigu vakarėlyje atidžiau įsižiūrėtumėte į vaikus, pa- 
stebėtumėte įdomių dalykų. Jaunesni vaikai saldaus šlamšto 
valgo mažiau negu vyresni. Kai skrandis praneša esąs pilnas, 
jie sustoja. Vyresnieji saldumynų prikemša daugiau, nes jau 
išmoko nepaisyti skrandžio signalų ir susitelkti į tai, ką mato 

lėkštėje. Beje, žiūrėdami televizorių, vaikai irgi suvalgo dau- 
giau, nes, sutelkę dėmesį į rodomą vaizdą, nebegirdi vidinių 
signalų. 

Išvada: niekada neverskite vaikų suvalgyti viską, kas yra 
lėkštėje. Sakykite: „Nebūtina visko suvalgyti, valgyk tiek, 
kiek nori pilvelis.“ 

Taip pat vaikas turi įsidėmėti, kad iki kito valgymo ne- 
bus jokių užkandžių, ir įprasti pilveliu kuo geriau pasirūpinti 
dabar. Tačiau versti suvalgyti viską nedera, nes tokiu atveju 
pasmerksite jį būsimam antsvoriui. 

Mūsų vaikai patys nuspręsdavo, kada jie sotūs. Tai ne- 
reiškia, kad įpusėjus pietums jie sprukdavo žaisti. Valgymo 
metas šeimos gyvenime - svarbi dienos dalis, o ne atsitiktinis 
suėjimas, todėl pavalgiusieji sėdi ir laukia, kol pasisotins visi 
šeimos nariai, ir tik tada gali bėgti prisidėti prie chaoso per- 
galės. Vaikus verčiame daryti tik vieną dalyką - gerti pieną. 
Šiuo klausimu jokių derybų negali būti. Kaprizai ir maldavi- 
mai mūsų neveikia. Delsimas taip pat neveikia. Niekas nevei- 
kia. Baik gerti pieną ir čiuožk Žaisti. 

Mano Žmonai būdavo nelengva. Jaunėlis sūnus kartais 
valgydavo kaip anoreksija sergantis žvirblis —- kaptelėdavo 
kąsnelį ir viskas. Bet aš šventai tikėjau, kad iki kito valgymo 
jis tikrai praalks. Jis nesusirgo skorbutu. Neprireikė ir huma- 
nitarinės pagalbos badaujantiems vaikams. 

Alkani vaikai valgo. 

Išalkęs mūsų sūnus valgo. Kartais netgi puola prie maisto 
kaip iš karo žygio grįžęs vikingas. Tačiau ir tais atvejais jis 
nepamiršta, kad valgyti reikia tiek, kiek leidžia pilvelis. Kai 
tik šis pasako „gana“, jis iš karto paklūsta. 

Kad ir kuo gyvenime jis taptų, - šiuo klausimu turiu ke- 
letą minčių, nors jo vargšei mamai ne visos atrodo patrauk- 
lios, - jis niekada nenutuks. 

Kaip „taisėme“ Stiveną 

Grįžkime prie mažylio, nevalgiusio daržovių. Pirmiausia 
reikėjo nutraukti ydingą pieno gėrimo tradiciją ir išvaduoti 
vaiką iš priklausomybės nuo buteliuko. Prieš valgį sugirdytas 
pienas nepalikdavo vietos jokiam kitam maistui. Kaip galima 
ką nors valgyti, kai pilvelis jau pilnas! 

— Bet negavęs pieno jis pakels tokį triukšmą! — susirūpino 
Karen. 

— Aišku, pakels, - sutikau. 

Ji žvelgė į mane laukdama kokių nors išganingų patarimų, 
bet aš tik patraukiau pečiais. 

— Aišku, - atsiduso ji. 

— Kelias į išganymą šiuo atveju grįstas ašaromis, - paguo- 
džiau. — Patariu tiesiog ištverti. 

Pedis ir Karen susižvalgė. 

— Be to, maisto pasiūla neturi būti didelė. Nuo šiol Sti- 
venas valgys tai, kas prieš jį padėta, arba nevalgys nieko, - 
aiškinau toliau. — Taip, skamba Žiauriai, tačiau turite patikėti, 
kad alkani vaikai valgo. Kai Stivenas išalks, valgys. Tik reikia 
palaukti. 

— O jeigu nevalgys kelias dienas? — iš karto prie blogiau- 
sio scenarijaus perėjo Karen, tarsi tai būtų akivaizdu. 

— Pirma, tai mažiausiai tikėtina. Antra, galite šiek tiek pa- 
gudrauti. Iš pradžių duokite tai, ką jis mėgsta, o po to pasiūly- 
kite paragauti ko nors naujo. Ir nepamirškite, kiek kartų reikia 
siūlyti vaikui išbandyti naują valgį. 

— Apie dvidešimt, - įsidėmėjo Pedis. 

— Taip, dvidešimt. Turite būti tam pasiruošę. Šviežių mor- 
kų pasiūlykite mažiausiai dvidešimt kartų, nesitikėdami, kad 
vaikas į jas bent pažvelgs. Neraginkite jo, tiesiog padėkite 
morką priešais ant lėkštutės. Taip sužadinsite smalsumą. Su- 
pratote? 

Abu nuolankiai linktelėjo. 

— Gerai. Dabar pereisime prie strateginio žaidimo. Su vai- 
siais ir daržovėmis jį supažindinsite tarsi su žaislais. 

Karen kiek sumišo. 

— Norite pasakyti... 

— Noriu pasakyti, kad nebijotumėte kartu su juo pirštais 
sutrinti banano, grindimis ridinėti apelsino, žaisti slėpynių už 
salotų gūžės ar brokolio žiedyno. 

Supratę mano mintį, Karen ir Pedis nusišypsojo. 

— Reikia nuteikti vaiką žiūrėti į vaisius ir daržoves links- 
mai, užuot su jais kovojus, - tarė Pedis. 

— Puiku! Taip pat patariu skaityti jam pasakų apie vaisius 
ir daržoves. Žinoma, ne vien šia tema. 

— Atrodo, aišku, — apsidžiaugė Karen. - Sumažinti pasi- 
rinkimą, neduoti prieš valgį pieno ir maistą paversti linksmu 
dalyku. 

— Taip, - linktelėjau. 

— Manau, nebus sunku, - nutarė ji. 

- Žinoma. 

Kai jie pakilo eiti, įteikiau Karen užklijuotą voką. 

— Atpleškite jį kritiniu atveju. 

— Kas čia? - susidomėjo ji. 

— Čia nurodymai, ką daryti, jeigu jus suims nerimas, kad 
vaikas nieko nevalgo. Skambinkite, jeigu ką. 

Nesulaukęs jų skambučio, po mėnesio paskambinau pats. 

— O, čia jūs, — iš karto pažino Karen. 

Pradžia neatrodė daug žadanti. 

— Kaip sekasi? — pasiteiravau. 

— Iš pradžių buvo tikras košmaras. Pirmą vakarą jis spiegė 
dvidešimt minučių, reikalaudamas pieno, ir atsisakė valgyti. 

— Tikrai? — apsimečiau nustebęs. 

— O taip, rėkė kaip išprotėjęs. 

— Ir ką darėte? 

— Aš, kvailė, dariau, ką liepėte jūs. 

— Nekreipėte į tai dėmesio ir laikėtės savo? 

— Taip. 

— Puiku, - pritariau, stengdamasis atrodyti žvalus. - Ir... 

— Ir tai kartojosi diena iš dienos. Kai sėsdavome valgyti, 
atrodė, kad jis tuoj sprogs nuo rėkimo. 

— O vaisiai ir daržovės? 

Ji nusikvatojo. 

— Dažniausiai jas trenkdavo ant grindų. 

— Aišku. 

Iš jos tono supratau, kad jie atmetė mano planą ir grįžo 
prie senų įpročių. Dabar ji visiems skelbs, kad nesugebėjau 
jiems padėti. 

— Gal norite dar kartą susitikti ir aptarti reikalus? 

— Ne. 

Hmmm... 

— Aišku... Tai ką tada... 

Staiga ji nusijuokė. 

- Šiandien paragavome morkų. 

— Puiku, - nedrąsiai šyptelėjau. 

— Ir ne tik. Mes pamėgome bananus ir vynuoges. 

— Juokaujate? 

— Ne. Laikėmės tvirtai, kaip ir patarėte. Iš pradžių buvo 
baisu, bet pamažu jis pradėjo valgyti vaisius ir daržoves. 

— Nuostabu! Kas, jūsų manymu, padėjo? 

— Manau, du dalykai. Pirma, mes buvome nepalenkiami ir 
nedavėme rinktis iš aštuoniolikos patiekalų. O antra, leidome 
žaisti su maistu. Dar ir dabar bananų sutriname daugiau, negu 
suvalgome. 

Nusijuokiau. 

— Paskambinkite, jei taip darys sulaukęs ir 30 metų. 

Karen prižadėjo. 

(Jums tikriausiai įdomu, kas buvo voke, kurį atsisveikin- 
damas įteikiau Karen. Jame buvo užrašytas vienas sakinys: 
„Išalkę vaikai valgo.“) 


100 


MAŽYLIŲ MITYBOS 
PASLAPTYS 


Nepamirškite trijų auksinių taisyklių: 
e Išalkę vaikai valgo. 
e Dvidešimt kartų atstūmę suvalgys. 
e Svarbu klausyti pilvelio, o ne Žiūrėti į 
lėkštę. 


Nesiūlykite rinktis iš kelių patiekalų. 

Prieš valgį neduokite pieno ir saldžių užkandžių. 
Tvirtai laikykitės ir nenusileiskite. 

Žaiskite su maistu, kad jis teiktų džiaugsmo. 

Trintų žirnelių ledai 


Pavyzdys 


Diana (33), Kevinas (33), Džosė (9) ir 
Taileris (7) 


Džosė ir Taileris valgo tik bulvių traš- 
kučius ir trintų žirnelių ledus. Kitko at- 
sisako net paragauti. Tėvai dėl to labai 
susirūpinę. 


Seimos nariai 


“ Sunkumai 


Pastabos Paklausti, kokie čia ledai. 


Kai išgirstate, kad yra vaikų, kurie gyvi tik ledais, tiesiog 
kyla noras juos pamatyti. Tokiais atvejais kaip šis smalsumas 
gali tiesiog užgraužti. Jei nebūčiau tų vaikų išvydęs, mane 
visą gyvenimą būtų kamavęs klausimas, kokie tie trintų žir- 
nelių ledai. 

— Trintų žirnelių ledai - kas tai? — nesusilaikiau pirmiau- 
sia nepaklausęs. 

Bet, kaip paaiškėjo, nuo to pradėti nederėjo. 

Abu vaikai susiraukė ir sužiuro į mamą. Ji šiek tiek pa- 
raudo ir nuleido akis. Tėtis į susitikimą neatėjo, nes negalėjo 
išeiti iš darbo. 

Žinoma, aš iš karto supratau padaręs klaidą. Mama slap- 
ta apgaudinėjo vaikus: kad jie nors kiek suvalgytų daržovių, 
įmaišydavo į ledus trintų žirnelių, o aš šią paslaptį išdaviau. 

Pasijutau it Rytų Vokietijos kavinėje 1976 metais, ką tik 
garsiai paklausęs šalia sėdinčio vaikino: „Ar seniai dirbate 
žvalgyboje?“ 

Žioplys! 

Dabar žūtbūt turėsiu priversti šiuos vaikus valgyti daržo- 
ves, nes ką tik sugadinau reikalą. 

— Trintų žirnelių ledai? Kas tai? — piktai paklausė mamos 
Džosė. 

— Tai toks posakis, - mėginau taisyti padėtį. - Kai norima 
pajuokauti, sakoma: kokie čia trintų žirnelių ledai"? 

Džosė nepatikliai pažvelgė į mane. 

— Negirdėjau tokio posakio. 

— Nes jie žali, - desperatiškai stvėriausi už pirmo į galvą 
atėjusio paaiškinimo ir dirbtinai išsiviepiau. 

Kambaryje pasidarė taip tylu, kad beveik galėjai girdėti 
per grindis riedantį pūką. 

— Visai nejuokinga, - sausai atrėžė Džosė. 

Kai kurie devynmečiai atrodo subrendę it keturiolikme- 
čiai. Tokia ir buvo Džosė - protinga, nuovoki ir kandi. 

— Tikriausiai, — gūžtelėjau pečiais. — Tiesiog norėjau pa- 
juokauti. Beje, ką manote apie maistą? 

— Mes jo nemėgstame, - pareiškė mergaitė. 

— Jokio? 

— Mėgstame bulvių traškučius, - įsiterpė Taileris. 

— Ir viskas"? 

— Ir ledus, - papildė Džosė ir žvilgtelėjo į mamą. 

Diana savo ruožtu žvilgtelėjo į mane. Taip žvilgčiojant ir 
akis galima išsisukti. 

— Ar šitie vaikai valgo tik bulvių traškučius ir ledus? 

— Taip, - linktelėjo ji. 

— Ir daugiau nieko? 

— Deja, taip. 

Pasisukau į Džosę. 

— Nei salotų? Nei brokolių? Nei morkų? Nei pupelių? Ir 
nei cukinijų - juokingiausio vardo daržovių? Na, cukinijas tik- 
rai turėtumėte mėgti. 

Taileris nusijuokė, bet Džosė nesileido į juokus. 

— Mama? - tarė ji tokiu balsu, kad pasidarė nejauku. 

— Ką, Džose? 

— Kodėl mums visada duodi žalių ledų? 

Kilo vos įveikiamas noras susigūžti. 

— Todėl, kad jie paskaninti žaliųjų citrinų aromatu, - pa- 

aiškino Diana, bet tik vargšas Taileris galėjo patikėti šia ap- 
gavyste. 
„Supratau, kad trintų žirnelių ledų reikalas taip lengvai ne- 
sibaigs. Pakartoti šio triuko jau niekada nepavyks. Baigta! Gal 
tai ir į gerą? Slaptai kišti į ledus žirnelių tyrę - labai jau ne- 
gudrus būdas papildyti vaikų mitybą. Džosė jau niekada ne- 
valgys žalių ledų ir įkalbės nevalgyti Tailerį. Taigi kelio atgal 
nebebuvo, ir pats dėl to buvau kaltas. 

Kai suklystu, pavyzdžiui, kaip šį kartą, stengiuosi nepa- 
rodyti, kad ko nors bijau. Jau ir taip viską sugadinau, tai kodėl 
nepabandžius žengti iki galo? 

— Matyt, ledai žali dėl to, kad mama į juos deda žirnelių, — 
pasakiau tiesiai šviesiai. 

Dabar sumišo net Taileris. 

— Ar tai tiesa? - paklausė mergaitė. 

Diana pažvelgė į mane. Mano akyse ji turėjo perskaityti: 
„Man tikrai labai gaila, nenorėjau jūsų išduoti, bet gal jau 
laikas kalbėti atvirai?“ Ji, regis, mane suprato. 

— Juk turėjau kažkaip priversti jus valgyti daržovių, - pa- 
siteisino ji. 

— Fui! — susiraukė Džosė. - Daugiau niekada nevalgysiu 
ledų. 

— Bent jau šioks toks laimėjimas, — paguodžiau Dianą, 
akivaizdžiai tuo abejojusią. 

Taileris mąsliai suraukė antakius. 

— Tu pirkai žirnelių ledų? 

— Ne, kvaily! - išdrožė Džosė. - Ji pati pridėdavo žirnelių. 

Taileris susiraukė dar labiau. 

- Šlykštu! 

— Kodėl nevalgote daržovių? — paklausiau nutaręs, kad 
geriausia bus pulti. 

— Jos šlykštaus skonio, - atkirto Džosė. 

— Kurios? 

— Visos. 

— Visos? Išbandei visas daržoves ir nė viena nepatiko? 

— Aš jų nebandžiau, - nepatenkinta suraukė nosį. 

— Tai iš kur Žinai, kad jos šlykštaus skonio? 

— Užtenka į jas pažiūrėti. Žalios kaip snargliai. Ar valgy- 
tumėt snarglius"? 

— Kai kurie Žmonės valgo. Varlės irgi žalios, bet prancūzai 
jas mielai valgo. 

— Įsivaizduok, kad valgome snarglių ledus... - nusijuokė 
Taileris. 

Taileris man patiko. 

— Kaip manai, ar jie būtų glotnūs, ar su tąsiais gumulė- 
liais? — paklausiau. 

Jis vėl nusijuokė. 

— (Gal trumpai pasivaikščiotumėte, kol mudu su jūsų 
mama paplepėsime? - jau kiek rimčiau kreipiausi į vaikus. 

Jie klusniai išėjo. 

— Atsiprašau, kad jus išdaviau, Diana. Tikriausiai nebeiš- 
eis jų apgaudinėti. 

— Ir ką man daryti? — jos balse suskambo neviltis. - Tai 
buvo vienintelis būdas sumaitinti jiems daržovių. Nieko, kas 
bent kiek primena daržoves, net į burną neima. 

— O vaisius valgo? 

— Kartais obuolius, bet tik nuluptus ir be sėklų. 

— Hm... Suprantu jūsų nerimą. Papasakokite, kaip viskas 
prasidėjo. 

Paaiškėjo, kad prie to prisidėjo žindymo šalininkai. Kai 
gimė Džosė, Diana turėjo mažai pieno, todėl mažylė niekaip 
negalėjo priaugti svorio. 

— Aš taip stengiausi ją žindyti, norėjau, kad ji gautų moti- 
nos pieno, bet jo nepakako. Jaučiausi baisiai nelaiminga. 

Vaikų maitinimo reikalai Dianai nuolat kėlė nerimą. Per- 
dėtai rūpindamasi sveika mityba, ji brukdavo jiems ne vieną 
patiekalą, kad tik vaikai valgytų. Kai Džosė pradėjo lanky- 
ti mokyklą, reikalai visai pašlijo. Maitinimas tapo tikru cirko 
vaidinimu, kuriam vadovavo mažieji diktatoriai. Kaip tik tada 
Diana ir sumanė įmaišyti į ledus trintų žirnelių. 

Jeigu leisite, vaikai jus kaipmat pavers kvailiais. Naktimis 
trinti ir maišyti su ledais žirnelius gali tik pamišėliai. 

— Tad imkimės spręsti šią problemą, - tariau Dianai bai- 
gus kalbėti. 

— Taip, prašyčiau, - linktelėjo ji. 

Giliai įkvėpiau ir pradėjau: 

— 1972 metais Andų kalnuose sudužo lėktuvas, kuriuo 
skrido regbio komanda... 


Kodėl taip atsitiko 

Jūs jau Žinote, ką papasakojau Dianai. Perdėtas nerimas 
dėl vaikų mitybos privertė ją imtis, švelniai tariant, keistų 
priemonių. Moteris be saiko nuolaidžiavo vaikams, kad tik jie 
valgytų, o šie elgėsi taip, kaip ir visi vaikai, - įvedė savo tvar- 
ką: vien bulvių traškučiai ir ledai. 

Bet pykti ant vaikų negalime - toks jų darbas. O mūsų 
darbas - išmokyti juos pažaboti savo beprotiškus norus ir bent 
jau stengtis atrodyti sveiko proto. 

Kaip sakė Džosė ir Taileris, jie nemėgsta daržovių, bet tai 
netiesa. Jie tiesiog nežinojo, ar jas mėgsta, nes niekada jų ne- 
ragavo. 

Būdamas paauglys buvau įsitikinęs, kad nekenčiu rabar- 
barų. Tą mandagiai kartojau metų metus, kol ir pats patikėjau, 
kad jie man neskanūs. Tada kartą paragavau. Negaliu prisi- 
minti kodėl, kada ir netgi kur, bet, būdamas šešiolikos, staiga 
atradau, kad man patinka rabarbarai. Supykau ant savęs, kad 
tiek metų praleidau be rabarbarų, ir nuo tada rijau viską, kas 
pasitaikė po ranka. 

Džosė ir Taileris nejautė neapykantos daržovėms, tiesiog 
nenorėjo jų ragauti. Mums reikėjo tuos norus pakeisti. 


Valgymas neturi kelti streso 

Auginant vaikus išvengti streso tiesiog neįmanoma. Ne- 
tinkamas vaikų elgesys sukelia stresą. Miego stygius sukelia 
stresą. Mokymosi rezultatai sukelia stresą. 

Valgymas neturi kelti streso. 

Kaip jau minėjau, valgymo problemos išsisprendžia pa- 
čios. Jums tereikia palaukti ir nepasiduoti vaikų ašaroms ir 
protestui. Jie bus nepatenkinti, bet valgys. 

Lengviausias būdas išvengti streso — jam nepasiduoti. 

Mintyse turite nuolat kartoti, kad išalkę Žmonės valgo. 
Jeigu manimi netikite, perskaitykite Pierso Paulo Reado kny- 
gą „Išlikę gyvi“ (Alive) apie Anduose išgyvenusius regbinin- 
kus. Tai pats geriausias liudijimas, kad alkani Žmonės valgo. 

Jeigu dėl valgymo nenorite patirti streso, tai ir nepatir- 
kite. Pažvelkite į šį reikalą kiek kitaip. Tarkim, jūs nutarėte 
badu numarinti savo vaikus ir draudžiate jiems net prisiliesti 
prie vištienos salotų, kurias kas vakarą padedate prieš juos 
(patikėkite, aš tikrai nesiūlau badu marinti savo vaikų). Kaip 
jums atrodo, ar labai jie sulystų, kol išdrįstų jums nepaklusti ir 

pradėtų kimšti salotas? Per kiek laiko jie nuspręstų, kad val- 
gyti vištienos salotas geriau negu mirti? 

Kaip jums atrodo, kiek laiko jums pavyktų drausti vai- 
kams valgyti? Kertu lažybų, kad neilgai. 


Kaip „taisėme“ Džosę ir Tailerį 

— Ką gi, Diana, imkimės darbo? 

— Jeigu manote, kad tai įmanoma. 

— Viskas įmanoma, - nusijuokiau. 

— Ir ką man daryti? 

— Labai paprasta: išmeskite visus bulvių traškučius ir ne- 
pirkite jų dažniau kaip kartą per metus. 

Diana net išsižiojo: 

— Juokaujate?! 

— Ne. Matote? - nutaisiau rimtą veidą. - Taip atrodau, kai 
kalbu rimtai. O taip atrodau susierzinęs, — užverčiau akis. — 
Išmesti traškučius liepiau visai rimtai. 

— Bet ką tada jie valgys"? 

Patraukiau pečiais. 

— Yra dvi galimybės. Pirma, nieko nevalgys. Ši galimy- 
bė puiki tuo, kad, sužinojęs apie alkstančius vaikus, Bobas 
Geldofas jūsų kieme surengs koncertą, į kurį pakvies Bono ir 
„Pink Floyd“. Antra, mano nuomone, labiau tikėtina galimy- 
bė - jie suvalgys viską, ką tik duosite. 

— Tą jau išbandžiau, - tarė ji kiek nusivylusi. - Nepadėjo. 

— Žinau, jau sakėte. Bet daržoves siūlėte kaip priedą prie 
pagrindinio patiekalo ir iš karto nusileidote, vos jie papriešta- 
ravo. 

— Jie tikrai nieko nevalgys, aš Žinau. 

— Jeigu išmestumėte traškučius ir visus metus ruoštumėte 
tik sveiką maistą, garantuoju, kad jie ištvertų ne ilgiau kaip 24 
valandas. 

— Jiems ims svaigti galva! 

- Svaigs, nesvaigs — nesvarbu. Tiesiog neduokite traškučių. 

Diana susirūpinusi atsilošė kėdėje. 

— Per daug žiauru, - sudvejojo ji. 

— Žinau, bet jeigu norite, kad vaikai pradėtų geriau valgy- 
ti, nesuteikite jiems galimybės rinktis. Jeigu siūlysite trašku- 
čių, jie visada rinksis traškučius. Juos valgydami jie rizikuoja 
susirgti gaubtinės žarnos vėžiu, širdies ligomis ir nutukti. Ar 
leistumėte jiems rūkyti, jei užsigeistų? 

— Žinoma, ne. 

— Bet tai beveik tas pats. Netinkamas maistas irgi žudo. 

Nenorėjau jos gąsdinti, tiesiog kalbėjau tiesą. 

— Jūs teisus, - atsiduso ji. — Gerai, traškučiai dings. 

— Puiku! O dabar kartu sudarykime veiksmų planą. 

Abu surašėme valgiaraštį. Įprastinius saldintus pusry- 
čių dribsnius pakeitėme daug sveikesnėmis kruopų košėmis, 
rupių miltų duona ir apelsinų sultimis. Priešpiečiams tiko su- 
muštiniai, įdarytas lavašas ir įvairūs vaisiai. Pietūs buvo di- 

— Svarbiausia - keisti jų suvokimą ir požiūrį į maistą. Dar- 
žoves jie turėtų išvysti tarsi kitoje šviesoje. 

— Bet kaip tai padaryti? — nustebo Diana. 

— Čia ir patikrinsime jūsų kūrybiškumą, - paerzinau. — 
Pirmiausia įtraukite vaikus į valgio gaminimą. Paverskite tai 
pramoga. Pamokykite juos ruošti salotas ir paprastus padažus. 
Išmokykite marinuoti vištieną. Rinkitės egzotiškų valgių re- 
ceptus. Kepkite ant iešmo arba grotelių. Kieme įrenkite lauža- 
vietę ir žaiskite kaubojus. 

Diana supratingai linksėjo. 

— Supratau, —- nušvito ji. - Reikia imtis patrauklios maisto 
gamybos, o ne kišti panosėn tai, ko jie nemėgsta. 

- Žinoma. Nors, negavę įprasto šlamšto, jie ir taip valgytų 
jūsų patiektą maistą. Jeigu jiems patiks gaminti ir keisis jų ver- 

tinimai, galite juos supažindinti su sveikos mitybos principais. 

Pastebėjau, kad ši mintis Dianai patiko. Po tiek metų var- 
go ji džiaugėsi nauja perspektyva. 

— Gerai, pasistengsiu, - pažadėjo ji. 

Ir ji iš tikrųjų pasistengė. Parvykusi namo, jau tą patį va- 
karą, nepaisydama mylimų vaikučių protesto, Diana išmetė 
visas aliai vienos bulvių traškučių pakuotes. Išmetė ir saldin- 
tus dribsnius bei riebius užkandžius, kuriuos taip mėgo vaikai. 

Šie buvo priblokšti. Džosė tikriausiai pamanė, kad mama 
išprotėjo. 

Tą vakarą jie abu atsisakė valgyti vakarienę (paskubomis 
paruoštus makaronus) ir nuėjo miegoti alkani. Diana nerima- 
vo, bet nepasidavė. Kitą rytą patiekė kruopų košės, rupių mil- 
tų duonos ir apelsinų sulčių. Džosė buvo nelaiminga. Taileris 
suvalgė keletą riekelių duonos. Vakare reikalai ne kažin kiek 
pagerėjo: vaikai protestavo ir menkai tevalgė. 

Pirmos savaitės pabaigoje atsirado gerų ženklų. Abu vai- 
kai valgė, nors ir nedaug. Pagauta nerimo, penktą dieną Diana 
kė, kad vaikai sveiki. 

Po mėnesio vaikai valgė jau daugiau. Kadangi nebuvo 
bulvių traškučių ir ledų, jiems nieko kito neliko kaip maitintis 
pagal mūsų sudarytą valgiaraštį. 

Norėdama vaikus sudominti maisto gaminimo proce- 
su, Diana sugalvojo keletą smagių pramogų. Į dienotvarkę ji 
įtraukė reikalavimą paeiliui padėti ruošti pietus. Stebėtina, bet 
Džosė užsidegė maisto gaminimo aistra. Diana nupirko kelias 
naujas valgių knygas ir leido vaikams rinktis patikusius patie- 
kalus, bet su viena sąlyga — kad padės juos ruošti. Be to, kas 
savaitę rengė varžybas „Keisčiausia pasaulio daržovė“. Tas, 
kuris pasirinkdavo prekybos centre keistą daržovę ir ją suval- 
gydavo, laimėdavo bilietą į kiną. 

Iš pradžių varžybos vyko vangiai, bet netrukus įsibėgėjo 
ir tapo įnirtinga kova. Diana net buvo priversta nuvesti vai- 
kus į Azijos prekių parduotuvę, nes jų poreikiai viršijo vietinio 
prekybos centro galimybes. 

Po šešių mėnesių namai visiškai pasikeitė. Šeimos valgia- 
raštyje nuolat buvo vaisių ir daržovių. Vaikai ypač pamėgo 
egzotiškus patiekalus. 

- Šiandien Džosė gamina sušį, - pranešė Diana. 

— Tai bent! 

— Taip, niekada nebūčiau tuo patikėjusi. Tai jūsų dėka. 

— Iš tikrųjų - jūsų pačių dėka. 

— Beto, pastebėjau kitą puikų dalyką: pasikeitė jų elgesys. 

— Ką turite galvoje? 

— Jie sugeba geriau susikaupti, sumažėjo kaprizų ir dir- 
glumo. Net mokytis ėmė geriau. Mokytojų teigimu, vaikai 
tapo ramesni ir dėmesingesni. 

— Nuostabu! - nusišypsojau. 

Kas galėjo pagalvoti, kad valgydami sveikesnį, mažiau 
tuščių kalorijų turintį ir mažiau apdorotą maistą vaikai geriau 
jausis, elgsis ir mokysis. 

— Kitą savaitę bus Tailerio gimtadienis, - pranešė Dia- 
na. - Ir žinote, ko jis paprašė? 

— Ko? - susidomėjau. 

— Ledų su trintais Žirneliais. 

PAAUGUSIŲ VAIKŲ 
MITYBOS 
PASLAPTYS 


Leiskite pakartoti tris auksines taisykles: 

e  Išalkę vaikai valgo. 

«» Dvidešimt kartų atstūmę suvalgys. 

e Svarbu klausyti pilvelio, o ne žiūrėti į 
lėkštę. 


Niekada neduokite rinktis sveiko ir nesveiko 
maisto, pastarojo tiesiog nepirkite. Pasirinkimas 
gali būti tik toks: sveikas maistas arba nieko. 

Raskite būdų sudominti vaikus įvairiais 
maisto produktais. 

Svarbiausia - įtraukite vaikus į maisto ruošą. 
Jie neturi gaminti pietų iš trijų patiekalų, bet gali 
paruošti salotas ar pamarinuoti vištieną. Supirki- 
te produktus, o jie tegul gamina. 

Tėvų gyvenimo 
atspindys 


Pavyzdys 


Sandra (43), Maksas (45), Evanas (11), 
Emilė (10) ir Stivenas (8) 


Tėvai turi rimtų rūpesčių dėl Emilės. 
Mamos nuomone, ji apsėsta dietų ir 
yra per liesa. Berniukai valgo gerai, tik 
mėgsta ir šlamštą. 


Seimos nariai 


Sunkumai 


Riebios katės su liesais kačiukais. 


Pastabos 


Šeima atrodė nepriekaištinga. Būdamas iš prigimties ne- 
labai tvarkingas, jaučiausi nejaukiai. Mama Sandra, iš profesi- 
jos dizainerė, tiesiog spindėjo. Emilė domėjosi mada, mūvėjo 
firminius rausvus džinsus. Tėtis buvo įmitęs vaikinas, vaiz- 
davo nerūpestingą, bet leido suprasti, kad nėra vargšas. Šalia 
kaulėtų moterų tėtis buvo panašus į riebų katiną. 

— Kokie rūpesčiai jus čia atginė? —- paklausiau ir pagalvo- 
jau, kad jiems labiausiai turėtų rūpėti naujausias mersedeso 
modelis. 

— Mes dėl Emilės, - tarė Sandra. 

Paaugliškų manierų išmokusi Emilė užvertė akis. 

— Ir kas jums kelia nerimą? 

— Ji tiesiog apsėsta dietų, - paaiškino Sandra. 

— Tikrai ne, - paprieštaravo Emilė. 

— Liaukis melavusi, Emile, sakyk tiesą! —- subarė moti- 
na. - Esi apsėsta dietų. 

— Ne! 

Dabar Sandra užvertė akis. 

— Tai ir blogiausia. Kai tik noriu su ja pasikalbėti, ji ima 
atsikalbinėti. 

Jų bendravimo stilius mane kažkodėl erzino. Jos tarsi vo- 
verės sukosi uždarame rate: „Aš teisi, o tu klysti - ne, aš teisi, 
o tu klysti!“ Tačiau jų santykiai buvo simptomiški, tik ne iš 
karto tą apčiuopiau. 

— O jūs, Maksai, ką manote? - pasiteiravau. 

Jis patraukė pečiais. 

— Mitybos reikalai svarbūs, — ramiai tarė. 

Taip kalbama apie dešimties procentų kainų sumažėjimą 
rinkoje. 

— Ar supratai, ką pasakė tėtis? - kreipiausi į Emilę. 

Ji taip pat gūžtelėjo pečiais. 

— Tėtis pasakė, kad valgyti yra svarbu, - paaiškinau ir vėl 
pasisukau į Maksą. - Ar visada taip kalbate? 

— Kaip taip? 

— Neaiškiai. 

— Man taip neatrodo, - kiek susierzino. 

— Jai tik dešimt, - parodžiau į Emilę. 

- Žinau, - susiraukė jis. 

Nemanau, kad žinojo, bet nutylėjau. 

— Kada viskas prasidėjo? - kreipiausi į abu. 

— Ji visada buvo išranki, bet rimtesnės bėdos prasidėjo 
nuo penkerių, - paaiškino Sandra. 

— Kokios bėdos? 

— Kai pradėjo eiti į mokyklą, niekaip neišsirinkdavo, kuo 

vilktis, - tas netinka, ano nenori... 

Supratingai linksėjau. Taip daro psichologai, skatindami 
pacientą pasakoti ir nenorėdami jam trukdyti savo „aha“, „su- 
prantu“ ar - dar blogiau - „prašom tęsti“. 

— Netrukus ėmė šnekėti, kad nenori būti stora, - tęsė Sandra. 

— Būdama penkerių? — apstulbau. 

— Būdama penkerių, - patvirtino Sandra. 

Kai kurie dalykai mane, kaip psichologą, verčia suklus- 
ti. Penkerių metų vaikai paprastai mėgdžioja artimiausioje 
aplinkoje matomų asmenų elgesį, nes yra tarsi kempinės. Tad 
kur - mokykloje ar namie - Emilė prisiklausė tokių minčių 
kaip „valgant storėjama“ ar „man nepatinka, kaip atrodau“? 

— Ką mėgsti valgyti? — paklausiau mergaitės. 

— Nieko. 

— Nė šokolado? 

— Nuo šokolado storėjama, - pašaipiai pastebėjo, bet pa- 
šaipa buvo skirta ne man, o klastingoms kalorijoms. 

Atidžiai ją nužvelgiau. 

— Į tave pažiūrėjus neatrodo, kad galėtum sustorėti net 
suvalgiusi visą šokolado fabriką. 

- Ir aš jai tą patį sakau, - įsiterpė Sandra. - Mūsų giminės 
moterys linkusios pilnėti, bet tai nieko nereiškia. Net priaugu- 
si kelis kilogramus Emilė vis tiek puikiai atrodytų. 

Štai ir atsakymas: tokių minčių ji prisiklausė namie. 

— O kaip mėginote įtikinti ją valgyti? - paklausiau. 

- Jeigu priaugs kilogramą, pažadėjau nupirkti kosmetikos 
priemonių. 

Šį kartą apstulbau dar labiau, bet, nenorėdamas išsiduoti, 
tik mąsliai susiraukiau. 

— Gerai. Turime šiek tiek pasikalbėti, o Emilė tuo metu 
pavartys koridoriuje žurnalus. 

— Ar jūs patenkinta savo išvaizda? — paklausiau Sandros, 
kai mergaitė išėjo. 

— Atsiprašau? 

— Ar jums patinka jūsų išvaizda? Ar patinka tokia figūra? 

Sandra sumišusi nusijuokė. 

— Nežinau. Gal. Iš tikrųjų nevisiškai. 

— Ar šiuo momentu laikotės dietos? 

Ji sukeitė kojas. 

— Laikausi, šiek tiek. 

— Ar dažnai taip būna? 

— Jeigu tuo nesirūpinčiau, labai greitai priaugčiau svorio. 

— Įvertinkite save balais iki dešimties, - paprašiau. 

Šalia sėdintis Maksas nežymiai šyptelėjo. Tegu šypsosi, jo 
eilė irgi prieis. 

— Ką turite omenyje?.. - dar labiau sumišo Sandra. 

— Jeigu jums reikėtų įvertinti savo kūno grožį, kiek sau 
parašytumėte? 

Moteris susimąstė. 

- Šešis. Ne... penkis. Kai kurias vietas įvertinčiau ketvertu. 

— Gerai. O jūs? - kreipiausi į Maksą. 

Jis nusijuokė riebaus katino juoku. 

— Norite Žinoti, kaip save vertinu? 

— Taip, - linktelėjau. 

Tuo metu suskambo jo telefonas. 

— Atsiprašau, — pakėlė pirštą ir, neklausęs leidimo, išėjo 
pro duris, o maždaug po minutės grįžo. - Na, kur mes susto- 
jome? 

— Įvertinkite save balais nuo vieno iki dešimties. 

Maksas plačiai katiniškai išsišiepė: 

— Dešimt. 

Kas galėtų abejoti? 

— Norite, kad Emilė daugiau valgytų? — kreipiausi į San- 
drą. 

Ji linktelėjo. Makso veide atsispindėjo smalsumas, sumi- 
šęs su abejingumu. 

— Atidžiai klausykite, — kuo rimčiausiai tariau. —- Dabar 
pat eikite ir nupirkite kilogramą kanapių - gerų, ne kokio nors 
šlamšto — ir prieš kiekvieną valgį kartu su Emile parūkykite, 
kad ji gerai apsvaigtų. 

Sandra išsprogino akis, lyg būtų pamačiusi man iš viršu- 
galvio išsiperintį viščiuką. Maksas susiraukė. 

— Atėjus pietų metui jai pakils apetitas ir ji sukimš viską, 
kas bus padėta ant stalo, - linksmai baigiau ir triumfuodamas 
nusišypsojau: štai, koks protingas esu! Jei tuo metu mirtinoje 
tyloje ant grindų būtų nukritęs smeigtukas, garsas mus būtų 
apkurtinęs. 


Kodėl taip atsitiko 

Bėda ta, kad Emilė elgėsi taip, kaip išmoko iš tėvų. Ją 
mokė prastai save vertinti, ieškoti savyje trūkumų ir ryžtingai 
imtis priemonių. Taigi Emilė — artimiausios aplinkos produk- 
tas. Jos motina buvo įvaizdžio industrijos auka, o tėvas ne- 
atliko savo pareigų. Susidarė įspūdis, kad žmonai ir vaikams 
Maksas skirdavo tik tiek laiko, kiek likdavo nuo visų reikalų 
ir sandėrių. 

Tėvų pareiga —- rūpintis šeima. Tam ir esame reikalingi. 
Mes šeimą aprūpiname, garantuojame jai saugumą, stengia- 
mės, kad namie būtų jauku ir gera, nepaisant visų pasaulio 
kataklizmų. Šeimoje vaikas visada turi rasti prieglobstį ir būti 
išklausytas. 

Aš visada būsiu šalia, kad ir kas tau nutiktų, kad ir ką 
darytum. Visada gali manimi pasikliauti. 

Parūpinti šeimai paskutinio modelio mersedesą yra viena, 
o atsisėsti ir dėmesingai išklausyti — visai kas kita. 

Žinoma, Emilę veikė ir populiariosios kultūros šlamštas, 
besismelkiantis iš televizijos, interneto, blizgių žurnalų, drau- 
gų, o labiausiai — iš artimųjų. Emilė buvo mokoma rūpintis 

kūno svoriu, bet niekas nepaaiškino, kaip tinkamai tą daryti. 
Sandros nerimas dėl savo kilogramų ir kalorijų apnuodijo ne 
tik jos pačios, bet ir dukters sąmonę. O Maksas buvo pernelyg 
užsiėmęs, kad rastų laiko pokalbiams su šeima. 


Svarbiausia - tarpusavio santykiai 

Nepavyks apeiti tiesos, kad auklėjant vaikus svarbiau- 
sia — tarpusavio santykiai. Taigi labiausiai reikia rūpintis jų 
darnumu. Be to, nepamirškite, kad vaikai mėgdžioja tai, ką 
mato. Pavyzdžiui, jeigu esate linkęs greitai supykti, ir jūsų 
vaikai bus aikštingi. Mėgdžiodami suaugusiuosius, vaikai mo- 
kosi vienaip ar kitaip elgtis. 

Jeigu nuolat nerimaujate dėl svorio, manote esąs per sto- 
ras, greičiausiai ir jūsų vaikai dėl to jaudinsis. Žinoma, ne vi- 
sada dėl to kalti tėvai. Didelę įtaką vaikams daro ir popkul- 
tūra, bet tėvai neretai reikalus dar labiau komplikuoja. Juk 
vaikai nuo pat mažumės stebi, ką tėvai valgo, kada valgo ir 
kaip valgo. 

Jūsų požiūris į save atsispindės vaikų požiūryje į save. 

Daug mergaičių, o pastaruoju metu ir vis daugiau ber- 
niukų perdėtai rūpinasi savo išvaizda. Į tai negalima nekreipti 
dėmesio. Jeigu turite vaikų, pirmiausia turite juos mokyti tei- 
giamai vertinti save ir savo išvaizdą ir gerai jaustis. 

Laimė, tai nėra itin sunki užduotis. Kaip ir dažnai gyveni- 
me, svarbus vaidmuo čia tenka linksmumui ir žaismingumui. 


Kaip „taisėme“ Sandrą, Maksą 

ir net Emilę 

— Savo vaikui narkotikų neduosiu! — pagaliau atsitokėjo 
Sandra. 

— Kodėl gi? — apsimečiau nustebęs. 

Ji nedrąsiai sukikeno. Taip juokiamasi atsidūrus uždaroje 
patalpoje su keistai besielgiančiu žmogumi. 

— Nes tai kvaila. 

— Na ir kas? - patraukiau pečiais. - Juk norite, kad ji val- 
gytų? 

— Taip, bet... 

— Narkotikai uždrausti! — pabudo iš snaudulio ir Mak- 
sas. — Ir nesiruošiame jų duoti dukrai. 

Ačiū Dievui, jis pagaliau prabilo! 

— Bet sumanymas geras, ar ne? 

— Priešingai! — ėmė niršti Maksas. - Jei tokie jūsų patari- 
mai, mes akivaizdžiai gaištame laiką. 

— Pagaliau jūs įsitraukėte į pokalbį, - maloniai nusišyp- 
sojau. 

— Nes kalbate kvailystes, - susiraukė Maksas. 

— Žinoma, - sutikau. 

— Bet kodėl? 

— Pirmiau atsakykite į mano klausimą. Jei narkotikai ne- 
būtų uždrausti, ar tada duotumėte Emilei? 

— Ne, juk narkotikai būtų jai pražūtingi! 

— Sutinku, vadinasi, nelinkite jai nieko blogo? 

Jiedu linktelėjo. 

— Tai kodėl jai girdint nuolat kalbate apie maistą ir svo- 
rį? — kreipiausi į Sandrą. - O jūs, Maksai, kodėl atsiliepiate į 
skambučius, kai stengiamės padėti jūsų dukteriai? 

— Norite pasakyti, kad mes patys dėl to kalti? — įsižeidė 
Sandra. 

— Iš dalies taip, gal net labiausiai, — nė nemirktelėjau. — 
Nežinau, kiek tiksliai prie to prisidėjote, bet jūsų kaltė neabe- 
jotina. 

Tėvai atrodė suglumę. 

Dažnai stebiuosi, kaip pasikeitė pasaulis, kad niekas dėl 
nieko nebesijaučia kaltas. Kaip atsitiko, kad dešimtmetė mer- 

gaitė turi rimtų psichologinių sutrikimų, o tėvai mano su tuo 
neturį nieko bendra? 

— Nepriimkite taip skausmingai, — paraminau. — Esate 
Emilės tėvai. Jūsų pareiga — ieškoti išeities. O neklystančių 
nėra. Aš taip pat klystu, kaip ir visi tėvai. Svarbu pastebėtas 
klaidas laiku ištaisyti. Kalti turėtumėte jaustis tada, jeigu ma- 
tydami, kad reikalai blogėja, nieko nesiimtumėte. Bet jūs gi ne 
iš tų, kurie nieko nedaro, ar ne? 

Jie linktelėjo. 

— Tuomet kibkime į darbą. 

Teko imtis dviejų uždavinių. Pirmiausia reikėjo išspręsti 
valgymo ir svorio klausimą. 

— Parvažiavę namo, vonios svarstykles nedelsdami išmes- 
kite į šiukšliadėžę. 

Mačiau, kad vargšei Sandrai bus nelengva. 

— Tiesiog imti ir išmesti? - negalėjo patikėti ji. 

— Taip. Judviem su Emile per daug rūpi skaičiai. Jai dar 
nereikia galvoti apie skaičius ir ką jie reiškia. Jai reikia ugdy- 
tis sveiką požiūrį į savo kūną. Skaičiai svarstyklių ekrane jai 
neleidžia įsiklausyti į save. Tad atsikratykite svarstyklių. 

— Gerai, - nusileido Sandra. 

— Be to, turite visiškai pakeisti savo požiūrį į maitinimąsi. 

— Ką turite omenyje? 

— Kalbu apie Žavėjimąsi įvairiomis dietomis. Meskite tą 
reikalą. Juo labiau kad daugiau kaip devyniasdešimčiai pro- 
centų žmonių, kurie laikosi dietos, po poros metų svoris grįžta 
ir dar padidėja. 

— O kuo jas pakeisti? - sunerimo Sandra. 

— Tiesiog reikia sveikai valgyti, mankštintis ir įprasti teigia- 
mai save vertinti. Tik taip padėsite Emilei kitaip į save Žiūrėti. 

— Kai kalbate, atrodo labai paprasta ir lengva. 

- Žinau, kad nebus lengva, bet galite nesunkiai rasti rei- 
kalingos informacijos. Galiu pasiūlyti gerą mitybos specialis- 

tą ir keletą naudingų knygų. Norint palaikyti tinkamą svorį, 
pirmiausia reikia sutvarkyti savo mąstymą, taip pat valgyti 
sveiką maistą ir mankštintis. Ir viskas. 

Teisybės dėlei reikia pasakyti, kad Sandra neatrodė įti- 
kinta, bet vyliausi, kad ko nors vis tiek imsis. 

— Na, ojūs, - pasisukau į Maksą, - kiek laiko kasdien ben- 
draujate su Emile? 

— Turbūt ne tiek, kiek reikėtų, - prisipažino jis. 

— Žinau. Kartais iš tiesų sunku rasti laiko. Visą dieną dir- 
bi, nepakeldamas užpakalio, o grįžęs namo tenori dribti į fotelį 
ir žiūrėti televizorių. Bėda tik, kad turite dukterį, kuriai jūsų 
reikia, todėl negalite namie nieko neveikti. Jūsų dienotvarkėje 
turi atsirasti jai skirto laiko. Nebūtinai kelios valandos. Jai pa- 
kanka Žinoti, kad esate šalia. Jei dabar nesukursite gerų tarpu- 
savio santykių, atėjus paauglystės metams turėsite rimtesnių 
bėdų. 

— Suprantu, jūs teisus, - linktelėjo Maksas. 

— Po šimts pypkių, žinoma, kad teisus! Daug metų studija- 
vau šiuos dalykus ir turiu krūvą mokslo laipsnių! 

Maksas nusijuokė. 

— Atskleisiu jums paslaptį, kaip bendrauti su irzliais ir už- 
darais vaikais: kuo daugiau klausinėkite. Nepamokslaukite, 
kaip jai elgtis ir mąstyti, o klausinėkite. Mokykite ją kalbėti 
apie savo savijautą. Būkite dėmesingi ir ramiai viską išklau- 
sykite. Užuot tiesmukai auklėję, mokykite spręsti problemas. 
Kiekvieną kartą, kai pajusite pradėję nurodinėti, stabtelėkite, 
atsisakykite 50 procentų žodžių ir minties pabaigoje parašy- 
kite klaustuką. 

Sandra ir Maksas atidžiai klausėsi. 

— Ir dar kai kas. Jūs irgi, - parodžiau į drūtą Makso juos- 
menį, — turite sveikai maitintis ir mankštintis. Tai turi būti vi- 
sos šeimos reikalas, gerai? 

Jis nusikvatojo ir paplekšnojo pilvą. 

— Gal ir neblogai būtų patobulinti linijas. 

— Kad būtų ne tokios apvalios, - nusišypsojau. 

— Galbūt, - nusijuokė Maksas. 

Jų garbei turiu pasakyti, kad jie iš karto čiupo jautį už 
ragų. Pirmiausia svarstyklės nukeliavo į šiukšliadėžę. Sandra 
atsisakė visų dietų ir nusipirko keletą knygų apie sveiką mity- 
bą. Šeima liovėsi užkandžiavusi bet kada, o pusryčiauti ir va- 
karieniauti susėsdavo kartu. Visi valgė tą patį. Be to, jie kartu 
ėmė mankštintis ir Emilė tapo asmenine tėčio trenere. 

Jie tikrai nuoširdžiai paplušėjo, stengdamiesi pakeisti po- 
žiūrį į valgymą ir tarpusavio santykius. Užuot neramiai stebėję 
svarstyklių skaičius, jie daugiau laiko leido kartu. Netgi kartu 
ėmė ruošti valgį. Kartą Sandra nuvedė Emilę į susitikimą su 
garsiu virėju, ir mergaitė tiesiog susižavėjo kulinarijos menu. 

— Ji net pasikabino ant sienos jo nuotrauką, - pranešė 
Sandra. 

— Tikrai nemaniau, kad taip toli pažengsite, - nusijuokiau. 

Tiesą pasakius, Emilės vis dar nebuvo galima pavadinti 
gera valgytoja, tačiau ji ėmė sveikiau vertinti save, savo iš- 
vaizdą ir maistą. Dar geriau - ji bendravo su mama ir tėčiu. Iš 
grupelės pažįstamų Žmonių, besigalynėjančių su kalorijomis, 
jie vėl tapo šeima. 


KAI KYLA BĖDŲ DĖL 
VALGYMO IR 
NEPASITENKINIMO 

SAVO IŠVAIZDA 


Pirmiausia įsidėmėkite, kad svarbiausia tėvų 
pareiga — sukurti su vaikais tvirtus ir nuoširdžius 
tarpusavio santykius. 

Nepamirškite ir to, kad vaikai dažniausiai 
perima tėvų įsitikinimus, taip pat ir požiūrį į val- 
gymą ir savo išvaizdą. 

Jei nenorite, kad jūsų vaikai turėtų bėdų su 
valgymu, pirmiausia atsikratykite jų patys. 

Namuose, kuriuose auga vaikai, ypač mer- 
gaitės, negali būti vietos visokio plauko dietoms. 
Neskaičiuokite lyg pamišėliai kalorijų ir kilogra- 
mų. Pasaulyje ir be jūsų pilna tą darančių mania- 
kų. 


Pratinkite vaikus valgyti sveiką maistą, įsi- 
klausyti į savo pilvelį, užuot žiūrėjus į lėkštę, ir 
mylėti save tokį, koks yra. 

Jei įtariate, kad jūsų vaikas turi rimtų val- 
gymo sutrikimų, paskambinkite mitybos speci- 
alistui. Nesisielokite dėl to ir nepriekaištaukite 
vaikui — tiesiog ramiai nueikite pasikalbėti su 
specialistu. 

ATSISVEIKINIMAS SU 
SAUSKELNĖMIS 


Mokyti vaiką sėsti ant puoduko ar naudotis 
tualetu - ne pats Žaviausias užsiėmimas. Dauge- 
lis kūdikių tėvelių dažnai svajoja, kaip bus miela 
pratinti mažylį daryti į puoduką. 

Ne, miela nebus. Greičiau nemiela, nes smir- 
dės. Bet visi turi tą įveikti. Tai vienas tų darbų, 
kurį nori nenori reikia padaryti. Kai kuriuos tė- 
vus jis varo iš proto (cha cha cha!), todėl verta 
apie tai pakalbėti. 

Ilgai jūsų nekamuosiu. Tiesiog įduosiu jums 
į rankas visa, ko gali prireikti, kad kuo greičiau 
įveiktumėte šį etapą ir pereitumėte prie daug ma- 
lonesnių pareigų. 

Kaip rodo mano paties patirtis, ilgai vargti su 
tuo niekas nenori. 

Mikės Pūkuotuko 
pamokos 


Pavyzdys 
Mendė (26) ir Kimė (beveik 4) 
Mendė sunkiai pratina Kimę sėsti ant 
puoduko. Dėl to kaskart užverda tikras 


mūšis. Kimė atsisako sėsti ant puoduko 
ir toliau daro į sauskelnes. 


Seimos nariai 


Sunkumai 


Pastabos Paklausinėti apie močiutę. 

Prisimenu, mane labai nustebino tas, kad naujagimių 
kakų kvapas šiek tiek panašus į biskvitinės tešlos. Gal tai bū- 
dinga tik mūsų vaikams, bet jų vystyklų kvapas man nebuvo 
bjaurus. 

Tačiau vaikams augant keičiasi ir tai. Salsvo kvapo 
biskvitinė tyrė tapo sudususia it Černobylio baseino dugno 
atliekos konsistencija. Vaikai atrodo panašūs į angelėlius, bet 
juose gaminasi bjaurių medžiagų, primenančių radioaktyviųjų 
atliekų ir razinų mišinį. 

Todėl tėvai nekantriai laukia dienos, kai jiems nebereikės 
rūpintis tais reikalais. Vaikai teikia daug džiaugsmo, bet apie 
užpakaliukų plovimą to nepasakysi. 

Mendei tas irgi visiškai nusibodo. Ji norėjo kuo greičiau 
įpratinti Kimę sėsti ant puoduko. Nepavykus pasiekti jokios 
pažangos, moteris nutarė kreiptis pagalbos. 

— Ji nesėda ant puoduko. Sodinu ją jėga klykiančią ir besi- 
priešinančią ir prispaudusi laikau. Tai baisiai nusibodo! 

— Neabejoju. O kodėl nusprendėte, kad laikas sodinti ją 
ant puoduko? 

— Mama patarė. Sakė mus pripratinusi nuo trejų metukų. 
Kimei beveik ketveri, o ji vis dar vaikšto su sauskelnėmis. 

„Aha, - pagalvojau, - čia pirštus prikišo močiutė.“ 

— Taigi, jūsų mama mano, kad Kimė turėtų apsieiti be 
sauskelnių. 

— Taip, - patvirtino Mendė. 

— O ką mano Kimė? - šyptelėjau. 

— Nerodo entuziazmo. 

— Vadinasi, patarta mamos nusprendėte, kad Kimę laikas 
sodinti ant puoduko? 

— Taip. Juk reikia kažkada pradėti? 

— Reikia, bet mano patirtis rodo, kad vaikai lengvai iš- 
moksta tada, kai būna tam pasirengę. 

— O jeigu niekada nebus pasirengusi? 

— Galiu atsakyti klausimu į klausimą: o jeigu bus“? 

Mes dar šiek tiek pasikalbėjome ir pasidarė aišku, kad 
Mendė pasidavė motinos spaudimui. Nesupraskite manęs ne- 
teisingai. Seneliai yra puiku, kai atlieka senelių pareigas. Jie 
gali būti nuostabūs pagalbininkai, tačiau be teisės balsuoti. 
Seneliai gali patarti, bet negali spręsti. 

— Ir kokiais būdais pratinote Kimę? - pasiteiravau. 

— Kiekvieną rytą po pusryčių sodinu ant puoduko ir lai- 
kau tol, kol ką nors padaro. 

— Ir kiek tai užtrunka? 

— Kartais apie dvidešimt minučių. Tačiau į puoduką ne- 
kakoja. Palaukia, kol uždedu sauskelnes, ir kaipmat pridirba. 

— Ką tuomet darote? 

— Vėl sodinu ant puoduko. 

— Bet ji jau būna pasituštinusi. 

— Taip, bet reikia juk mokyti. 

Hm... Pažvelgiau į Kimę - žavią šviesiaplaukę keturmetę 
med-vilniniu nertiniu su Mike Pūkuotuku ir melsvais džinsais 
su rožiniais pūkuotais papuošimais. 

— Ji panaši į Mikę Pūkuotuką, ar ne? 

— Gal? — nusišypsojo Mendė. 

— Na, gerai. Ar norite Žinoti, kaip galėtumėte išvengti 
streso"? 

— Žinoma! - nudžiugo Mendė. 

— Nesodinkite Kimės ant puoduko, - nusišypsojau. 


Kodėl taip atsitiko 

Spaudžiama motinos, Mendė ėmė sodinti Kimę ant puo- 
duko, nors ši nebuvo tam pasirengusi. Netrukus kiekvienas 
bandymas virto tikru mūšiu, tad neliko jokio smagumo ir ma- 
lonumo. 

Lengviausias būdas baigti karą - tiesiog nekariauti. Tai 
nereiškia, kad vaikas „laimi“. Tai reiškia, kad suvokiate, jog 
reikia palaukti. Neapgalvotas jūsų užsispyrimas yra blogiau- 
sia pozicija. 


Kada reikia tą daryti 

Kokio amžiaus vaikas jau gali būti sodinamas ant puodu- 
ko, nėra griežtai nustatyta, nes vaikas vaikui nelygu. Tačiau 
sakoma, kad to imtis vaikui nesulaukus nė dvidešimties mėne- 
Sių yra tuščias laiko gaišimas. Jaunesni vaikai tiesiog dar ne- 
sugeba valdyti šių fiziologinių procesų. Žinoma, visada būna 
išimčių, bet paprastai dvidešimt mėnesių yra visų pripažinta 
riba. 

Iki trejų metų amžiaus apie du trečdaliai vaikų išmoksta 
nedaryti į kelnes dieną. Tačiau atkreipkite dėmesį, kad trečda- 

lis vaikų - tikrai nemažai — to dar nesugeba. Iki ketverių metų 
amžiaus eiti ant puoduko išmoksta didžiuma, o atsilikusieji 
juos pasiveja iki penkerių metų. Be to, berniukai dažniausiai 
mokosi lėčiau nei mergaitės. 

Tik išmokę prašytis ant puoduko dieną, vaikai pamažu 
nustoja šlapintis į kelnes naktį. Paprastai tai pavyksta iki ke- 
tverių metų amžiaus, kitiems — iki penkerių. Vis dėlto apie 
dešimt procentų vaikų šlapinasi į lovą iki pat mokyklos. Keli 
procentai vaikų šlapinasi naktimis dar keletą metų. 

Taigi toli gražu ne kiekvieną vaiką, sulaukusį aštuonioli- 
kos mėnesių, galima pripratinti sėsti ant puoduko, kaip norėtų 
rūpestingi seneliai ir į kitų reikalus mėgstantys kištis gerieji 
patarėjai. Tokiems patarėjams maloniai nusišypsokite ir pasa- 
kykite, kad iki mokyklos baigimo tikitės tą bėdą įveikti. 

Visi vaikai to išmoksta, bet išmoksta savo laiku ir būdu. 
Blogiausia šiuo atveju - jūsų nepagrįsti lūkesčiai, kurie neiš- 
vengiamai baigsis ašaromis. 


Kaip žinoti, ar vaikas pasirengęs 

Yra keletas paprastų klausimų, kurie parodys, kaip iš tik- 
rųjų yra. Siūlau jais ir vadovautis: 

e Ar vaikui jau yra dvidešimt mėnesių? 

e Arvaikasjau kalba? Ar jis gali pasakyti, kad prišlapi- 
no ar suteršė sauskelnes? Ar gali pasiprašyti į tualetą? 

e Ar vaikas pakankamai valgo rupaus maisto ir geria 
vandens? 

e Ar vaikas supranta, kada jūs būnate patenkinti? 

+ Ar galite vaiką sudominti pasiūlymu išmokti sėdėti 
ant puoduko, kad tai teiktų jam džiaugsmo? 

+ Arjums labai svarbu išmokyti vaiką sėsti ant puodu- 
ko? (Jei ne, palikite vaiką dar kurį laiką su sauskelnėmis.) 

e Ar esate pasirengę laikinai atsisakyti šio ketinimo, jei 
mokymas sukeltų aršų pasipriešinimą ? 
e Ar turite kilimų valytuvą? 


Jeigu atsakymai į pateiktus klausimus, ypač du paskuti- 
nius, yra teigiami, tuomet iš tikrųjų laikas pamėginti. Jeigu į 
kai kuriuos klausimus atsakėte neigiamai arba abejojate, tru- 
putį palaukite. Sauskelnės geros tuo, kad yra nepralaidžios ir 
jums nereikės mieste lakstyti ir ieškoti tualeto, o jo neradus 
tupdyti mažylio kam nors prieš langus. 

Žinoma, pilnos sauskelnės gali smirdėti, bet jose patiki- 
mai laikosi turinys, o tai suteikia laisvės jums ir jūsų vaikui. 


Trijų žingsnių planas 

Yra daugybė būdų, kaip vaikus mokyti prašytis ant puo- 
duko. Mano siūlomas būdas - tik vienas iš jų. Jį sudaro kelios 
pakopos, todėl vieniems jis patinka, o kitiems - ne. Man patin- 
ka aiškios struktūros planai, nes jie padeda tėvams pasitikėti 
savimi ir valdyti padėtį. Šiuos žingsnius galite laisvai keisti 
vietomis, kad jie kuo geriau atitiktų jūsų poreikius. 


1 žingsnis: motyvuokite vaiką 

Vienas geriausių būdų priversti vaikus ką nors dary- 
ti - jiems tą drausti. Jeigu norite, kad jūsų mažylis savo noru 
sėstų ant puoduko, pasakykite jam, kad to daryti negalima. 
Nesiūlau mokyti vaiką nuolat laužyti tvarką, bet galite jam 
pasakyti: „Nepamiršk, kad gali nueiti apžiūrėti puoduko, bet 
ant jo sėsti dar negalima. Puodukai skirti didesniems vaikams, 
o tau dar reikia paaugti.“ Juk visi Žino, kad geriausias būdas 
priversti žmones pažiūrėti į dėžės vidų - uždrausti žiūrėti. 

Be to, turite nuolat kalbėti, kad tualetas - smagi vietelė. 
Galite tualete pakabinti paveikslėlių, prieš miegą pasekti pa- 

sakų apie puoduką ir visada džiugiai praverti tualeto duris. 
Tikslas —- padėti vaikui mažiausią namų kambarėlį susieti su 
maloniais dalykais. 

Kartu leiskite vaikui suprasti, kad šlapios ar nešvarios 
sauskelnės kelia pasibjaurėjimą. Klauskite vaiko, ar jis nori, 
kad prikrautos sauskelnės būtų pakeistos švariomis. Valydami 
užpakaliuką suraukite nosį, o uždėję švarias sauskelnes saky- 
kite, kad vaikui dabar bus žymiai maloniau. 

Galiausiai imkite skaičiuoti laiką. Kalendoriuje pažymė- 
kite dieną, kada vaikas bus jau pakankamai didelis. Nuspal- 
vinkite kiekvieną praėjusią dieną ir kartu pasidžiaukite, kad 
ta diena artėja. 


2 žingsnis: pirmiausia pamokykite meškiuką 

Vaikai geriausiai mokosi žaisdami, tad pasinaudokite šiuo 
jų gebėjimu. Paverskite visa linksmu žaidimu ir pirmiausia 
išmokykite eiti ant puoduko vaiko mėgstamą minkštą Žaislą, 
pavyzdžiui, meškiuką. Tegul mažylis paklausia meškiuko, ar 
jis nori ant puoduko. Jeigu meškiukas „nori“, pasodinkite jį 
ant žaislinio puoduko. Kai reikalas „atliktas“, džiaugsmingai 
jį pasveikinkite. Kartkartėmis klauskite, ar meškiukas nenori 
ant puoduko. Jeigu vaikas atšauna, kad nenori, pagirkite meš- 
kiuką, kad jis žino, kada nori, o kada ne. Jeigu vaikas atsako 
teigiamai, labai apsidžiaukite ir iškilmingai pasodinkite žaislą 
ant puoduko. Svarbu, kad vaikas suvoktų, jog eiti ant puoduko 
labai smagu. 


3 žingsnis: dabar mažylio eilė 

Štai dabar gali prireikti kilimų valytuvo, nes atėjo eilė 
mokytis vaikui. Geriausia to imtis savaitgalį, kai niekas niekur 
neskuba ir galite vaikui skirti daugiau dėmesio. 

Pirmiausia reikia pabrėžti, kad nuo šiol sauskelnių nebe- 
bus. Išvakarėse galima su vaikučiu nueiti į parduotuvę nu- 

pirkti „didelių vaikų“ kelnaičių. Kai numatytą dieną jomis 
apmausite, surenkite tikrą šventę ir paskelbkite, kad vaikas 
jau didelis. 

Turime sūnaus, pirmą dieną mūvinčio kelnaites, nuotrau- 
ką: jis atrodo išdidus it ką tik išrinktas prezidentas (beje, tokia 
nuotrauka - puiki staigmena 21-ojo gimtadienio arba paskyri- 
mo ministru pirmininku proga). 

Tada reikia duoti vaikui daug gerti ir kas dvi valandas 
klausti, ar jis nori į tualetą. Jeigu jums pavyko vaiką moty- 
vuoti, jis greičiausiai užsimanys. Jeigu jis atsisako sėsti ant 
puoduko, nespauskite jo ir grįžkite prie pirmo žingsnio - mo- 
tyvacijos. 

Jeigu mažyliui pavyks nors šiek kiek padaryti į puoduką, 
entuziastingai jį pagirkite. Svarbiausia šiuo atveju - pozityvus 
dėmesys. Rekomenduočiau netgi duoti saldainį, nes saldumy- 
nai yra veiksminga paskata. Vėliau tą paskatą galėsite pakeisti 
ne tokiu žalingu dalyku (pavyzdžiui, lipdukais), bet iš pradžių 
niekas geriau nesukuria motyvacijos kaip saldumynai. Dau- 
guma mažylių dėl nesveiko saldėsio parduotų ir motiną. 

„Nelaimingų atsitikimų“ neišvengiamai pasitaikys. Jei tu- 
rite baltų kilimų, jiems ateis blogi laikai. Atsitikus „nelaimei“ 
nepykite ir neniurzgėkite, tiesiog išvalykite. Ta proga galite 
grįžti prie meškiuko mokymo ir patikrinti, ar jis viską įsidė- 
mėjo. 

Vėl duokite vaikui gausiai gerti ir kas dvi valandas klaus- 
kite, ar nori į tualetą. Net už mažiausią pažangą uoliai girkite. 

Pamažu vaikui vis geriau seksis jausti savo poreikius. Kai 
įgūdžiai bus įtvirtinti, apdovanojimus retinkite. 

Tada skatinkite vaiką patį nuspręsti, kada eiti į tualetą, 
ir nelaukti jūsų raginimo. Kai pirmą kartą tai nutiks, būtinai 
jį džiugiai pasveikinkite. Žinoma, paskambinkite seneliams, 
dėdėms, tetoms ir visiems, kurie apsidžiaugtų išgirdę tokią 
svarbią naujieną. 

Jeigu nutiks „bėda“ - o ji tikrai nutiks, - nesijaudinkite ir 
nepykite. Gerai išmokti reikia laiko. Iš anksto nusiteikite, kad 
teks keisti kelnes ir valyti kilimus, ir ramiai tai išgyvensite. 
Anksčiau ar vėliau vaikas vis tiek išmoks eiti ant puoduko. 


Svarbiausia - kad būtų linksma 

Negaliu to nepriminti: kad ir ką darytumėte, darykite 
linksmai ir įdomiai. Jei vaikas priešinasi, nespauskite jo, ge- 
riau atsitraukite ir grįžkite prie reikalo po kurio laiko. 

Kaip minėjau, yra milijonai būdų išmokyti mažylį nau- 
dotis tualetu. Jeigu esate kūrybingi, galite paversti puoduką 
dinozauru, arkliuku ar sunkvežimiu. Galite žygį į tualetą paly- 
dėti kokia nors melodija. Galite sukurti savo mažyliui dainelę: 


Ant puoduko sau linksmai 
Sėdžiu dieną, vakarais. 
Ir pabudęs tuoj skubu 
Sveikintis su puoduku! 


Ėjimas į tualetą gali teikti daug džiaugsmo, tik įkinkykite 
savo kūrybines galias. Tai, kas slegia ir kelia įtampą, nieko 
gero neduoda. Jeigu ėjimą ant puoduko paversite džiaugsmin- 
ga pramoga, vaikai tikrai pamirš sauskelnes. 


„Sausos“ naktys 

Įsidėmėkite: jei norite, kad vaikai naktį išmiegotų sausi, 
pirmiausia turite įpratinti neprišlapinti kelnių dieną. Tai aki- 
vaizdu, nors ne visi tai suvokia. Kai vaikas išmoksta eiti ant 
puoduko dieną, galite pereiti prie kito etapo. 

Taikykite tuos pačius principus kaip prieš tai: vaikui turi 
būti smagu, o už kiekvieną laimėjimą jį dera apdovanoti. Pir“ 

ma „sausa“ naktis, kaip ir antra, trečia, ketvirta ir penkta, turi 
būti ypatingas įvykis visai šeimai. Po to apdovanojimus retin- 
kite. Priverskite vaiką dėl jų labiau paplušėti. 

Pasistenkite, kad vakare vaikas nueitų į tualetą prieš pat 
guldamas, o ryte - tik atsikėlęs. Taip pat siūlau vaikus žadinti 
naktį. Prieš eidami miegoti, mažuosius pakelkite, nuveskite į 
tualetą ir vėl paguldykite. Tai daug lengviau, negu gali atro- 
dyti. 

Nutikus „nelaimei“, nesibarkite ir nesinervinkite. Visko 
pasitaiko. Blogiausiu atveju galima grįžti prie naktinių saus- 
kelnių, o po to vėl pamėginti apsieiti be jų. 

Mažylis taip pat turėtų „padėti“ jums pervilkti patalynę. 
Žinoma, ne pats vienas, bet kartu su jumis. Tai jokiu būdu ne- 
turi būti suprasta kaip bausmė ar gėdinimas. Tiesiog toks yra 
bendras tvarkos palaikymo principas: kiekvienas turi sutvar- 
kyti tai, ką palieka. Ilgainiui vaikams įgrysta keisti paklodes, 
todėl jie mieliau eina ant puoduko. Mudu su Žmona buvome 
įvedę tvarką, kad naktį lovą prišlapinęs vaikas turėjo apsi- 
prausti duše, todėl tokie atvejai ilgai netruko. Žaisti ar taškytis 
nebuvo leidžiama, kad tai netaptų apdovanojimu. 

Netrukus „šlapios“ naktys baigsis, tik reikia laikytis pla- 
no ir turėti kantrybės. 

Jeigu vaikas vis dėlto nesiliauja šlapintis į lovą, reikėtų 
kreiptis į gydytoją. Įsitikinkite, kad mažylis niekuo neserga, 
ir tada mėginkite koreguoti elgesį. Gali tekti apsilankyti ir pas 
psichologą. Jeigu dėl ko nors abejojate, geriausia pasitarti su 
specialistu. 


Kaip „taisėme“ Kimę 

Visa tai papasakojau Mendei ir ji šiek tiek nurimo. Jau 
buvo pavargusi kovoti su Kime ir labai apsidžiaugė gavusi lei- 
dimą to nebedaryti. 

— Tiesiog reikia laukti? — pasitikslino. 

— Taip, palaukite tris mėnesius, kol dulkės nusės, ir vėl 
bandykite. 

Ji taip ir padarė. 

Palaukė maždaug keturis mėnesius. Paskutinį mėnesį 
Mendė ėmėsi pirmo žingsnio - motyvacijos. Artėjant nustaty- 
tai dienai Kimė tiesiog nekantravo. Šį kartą ji pati troško, kad 
jai pavyktų. 

Mendė padarė Barbės puoduką (net sunku įsivaizduoti), 
kuris Kimei nepaprastai patiko. Dabar nebereikėjo nei kautis, 
nei ginčytis. Jokių ašarų ir įtampos. Mendė siūlė gerti daug 
vandens ir kas dvi valandas vedė į tualetą, todėl greitai buvo 
pasiekta pažanga. Po dviejų dienų Kimė jau visą dieną išbuvo 
sausa. Po mėnesio ji nebesišlapino į lovą naktį. 

Gyvenimas daug lengvesnis, kai žmonės nekovoja. 


SODINIMO ANT 
PUODUKO PASLAPTYS 


Nė nebandykite pratinti vaiko sėsti ant puo- 
duko, jeigu jam dar nėra dvidešimt mėnesių. 

Neskubėkite. Atsiminkite, kad kiekvienas 
vaikas tam turi savo laiką. 

Jei nesate pasiruošę pradėti, nepradėkite. 
Sauskelnės nėra didžiausias blogis. 

Kai vaikas bus tam pasirengęs, išbandykite 
trijų žingsnių būdą: 

e vaiką motyvuokite, 

e pirmiausia pamokykite meškiuką, 

e tada mokykite vaiką. 


Duokite vaikui gerti daug vandens ir kas dvi 
valandas siūlykite sėsti ant puoduko. 

Už pažangą apdovanokite pagyrimais ir net 
saldumynais. Jeigu jus lydės sėkmė, skatinkite 
vaiką patį prašytis į tualetą. 

Jeigu nesiseka, nepaverskite mokymo mūšiu. 
Išbandykite kitus būdus arba mokymą atidėkite. 

Jei dėl nesėkmių labai nerimaujate ar mano- 
te, kad vaikas negaluoja, pasitarkite su gydytoju. 

Naktys bus „sausos“ tik tada, kai „sausos“ 
bus dienos. 

Vakare neduokite vaikui daug gerti. 

Prieš miegą nuveskite jį į tualetą. Eidami gul- 
ti, pažadinkite vaiką nusišlapinti, o ryte pirmiau- 
sia nuveskite ant puoduko. 

Apdovanokite už pažangą. 

Jei yra kokių nors bėdų, kreipkitės į specia- 
listą. 


AIKŠTINGI BERNIUKAI 
IR MERGAITĖS 


Vaikų zirzimas bene labiausiai iš visų aptartų 
dalykų varo tėvus iš proto. Šiame skyriuje supa- 
žindinsiu jus su būdais ir priemonėmis, padėsian- 
čiais susidoroti su neklusniais ir išdykusiais vai- 
kais. Tie būdai ir priemonės tiko visiems vaikams, 
su kuriais teko turėti reikalų. Jeigu tiko jiems (o 
jų Mačiau išties visokių!), kodėl turėtų netikti 
jūsų vaikams? 

Perskaitę šį skyrių išmoksite analizuoti situ- 
aciją, išsiaiškinti pašlijusių santykių priežastis, 
sudaryti paprastą veiksmų planą ir pasirinkti tin- 
kamas ir veiksmingas priemones. 

Jūs nustebsite, kaip tai paprasta. 

Kryptingas dėmesys ir 
Įniršęs begemotukas 


Pavyzdys 
Krisas (36), Merė (37) ir Sinida (3) 
Sinidai užeina pykčio priepuoliai, 
trunkantys kelias valandas, ir niekas 


negali jos sustabdyti. Tėvai sako išban- 
dę viską. 


Seimos nariai 


Sunkumai 


Pastabos Net telefonu girdėjosi, kaip ji rėkia. 


Nėra nieko baisiau kaip įniršusio mažo vaiko spiegimas. 
Atrodo, kad garsas smelkiasi į smegenis ir plėšia smilkinius. 
Šis garsas priverčia bevaikius žmones atsigręžti ir rūsčiai 
Žvilgčioti į bejėgius tėvus, iš paskutiniųjų besistengiančius 
nutildyti rėksnius. (Tokiais atvejais aš irgi piktai spoksau į 
tuos Žmones: jeigu galite pavargusį ir nuobodžiaujantį dvi- 
metį priversti ramiai išsėdėti kelias valandas, mielai iš jūsų 
pasimokysiu, o jeigu negalite, nusisukite ir palikite ramybėje 
vargšus tėvus.) 

— Sveika, - gana garsiai pasisveikinau laukiamajame. 

Kampe spiegė begemotukas. Iš išorės jis atrodė panašus | 
mažą suirzusią mergytę. Tačiau pažiūrėti smulkus, liesas vai- 
kas viduje buvo tikras begemotukas. Visi, kurie turi ausis, ta! 
girdėjo. 


138 


Toks begemotukas galėtų pražudyti ir lėktuvą. Nuo spie- 
gimo tiesiog nulūžtų /47-ojo boingo sparnai. Ne dėl vibracijos 
ar panašių dalykų, o dėl to, kad lėktuvas nebegalėtų klausytis 
klyksmo. Geriau likti be sparnų ir nukristi, negu girdėti šį kly- 
kiantį košmarą. 

Mergytės motina kaltai nusišypsojo. 

— Atsiprašau, ji nori Žaisti su vazono gėle. 

— Nereikia atsiprašinėti, - nuraminau. — Klykiantys vai- 
kai - mano darbas. Mūsų ausys visada užkištos ausų kištukais, 
kad toks triukšmas nevargintų, - pajuokavau. 

— Gal geriau atšaukti susitikimą? — tarsi atsiprašinėdama 
paklausė Merė. 

— Kodėl? Ar ji nesveikuoja? 

— Ne, ji sveika, tiesiog dabar gali rėkti kelias valandas, — 
paaiškino Merė. 

— Oho! - nustebęs pažvelgiau į begemotuką. 

Krisas mergaitę kalbino ir mėgino sudominti lėle, bet be- 
gemotukas nepasidavė ir stūmė šalin Žaislą, tačiau tėtis, tegu 
bus palaiminta jo siela, vis nepasidavė. 

— Gal paskirtumėte susitikimą kitai savaitei? — paprašė 
Merė. 

Ji atrodė sumišusi ir sugniuždyta. Buvo aišku, kad tokie 
dalykai vyksta nuolat. 

— Ar nenorėtumėte dalyvauti eksperimente? - garsiai pa- 
klausiau. 

— Ką turite galvoje? 

Palinkau prie Merės, kad ji geriau girdėtų. 

— Pamėgintume truputį sumažinti garsą. 

Merė papurtė galvą: 

— Ne, ji nesiliaus, rimtai. Ji gali rėkti ištisas valandas. 

Gūžtelėjau pečiais: 

— Neturime ko prarasti. Blogiau juk nebus. 

Merė dvejojo. 

— Tada lažinkimės, dėl įdomumo, - pasiūliau. - Jeigu man 
nepavyks jos nutildyti, neimsiu iš jūsų pinigų. Jeigu pavyks, 
sumokėsite keturis kartus daugiau. 

Merė nusijuokė. 

— Na jau ne. Matyt, žinote slaptų psichologinių triukų, jei 
taip drąsiai siūlote. 

— Aišku, žinau, - nusišypsojau. - Kam tada lažinčiausi? 

Merė atsiduso: 

— Gerai jau, pamėginkite. 

— Tuomet imkimės darbo. 

Su Krisu paspaudėme vienas kitam ranką ir pasikeitėme 
neįpareigojančiomis mandagumo frazėmis. Tada pakviečiau 
abu eiti su manimi. Krisas iš karto atsisuko paimti begemotu- 
ko, bet aš jį sulaikiau ir papurčiau galvą. Tėvai nustebę žiūrėjo 
į mane. 

— Palikite ją čia. Kai nustos rėkti, pati ateis. 

— Bet... - pradėjo Krisas, tačiau taip nieko ir nepasakė. 

— Eime gi, —- nusišypsojęs paraginau, duodamas suprasti, 
kad žinau, ką darau. 

Abu klusniai nupėdino iš paskos, vis žvilgčiodami per 
petį į mergaitę. Kabinetas buvo netoliese, už posūkio, bet jo 
nesimatė. Eidamas patikrinau, ar užrakintos lauko durys. Nie- 
kas iš čia neištrūks! 

Kai dingome už posūkio, spiegimas sustiprėjo iki penkių 
viesulo stiprumo balų. Atrodė, jog jai įkvepiant net sumažėja 
oro slėgis, o langų stiklai įsigaubia. 

— Gal geriau grįžti? — susijaudino Merė. 

— Nieko jai nenutiks. Juk girdime, kad ji kvėpuoja. 

Begemotukas staugė, o Merė ir Krisas nerimavo. Turiu 
pripažinti —- buvo įspūdinga. Šios mažos mergaitės plaučiai 
buvo neįtikėtinai galingi. 

— Kada tai prasidėjo? — paklausiau, norėdamas atitraukti 
tėvus nuo minties, kad jų begemotukas tuoj sprogs. Nemanau, 

kad tai įmanoma, bet atsiritanti decibelų banga ir ore tvyranti 
įtampa net ir mane privertė suabejoti. 

— Ji visada kėlė daug rūpesčių, - tarstelėjo Krisas. 

— Kažkodėl nenustebau. 

Paaiškėjo, kad Krisas nė kiek neperdeda. O rūpesčiai pra- 
sidėjo dar prieš jai gimstant: sunkus nėštumas - Merę kamavo 
nesibaigiantis rytinis šleikštulys, po to — siaubingas gimdy- 
mas, maitinimo bėdos ir galiausiai elgesio sutrikimai. Likimas 
šių tėvų visiškai negailėjo. Pamaitinti ir užmigdyti dukrelę irgi 
buvo vargas. Merė ir Krisas atrodė nualinti nuolatinės įtam- 
pos. 

— Mes nieko kito neveikiame, tik ją tramdome, - prisipa- 
žino Krisas. 

— Nesistebiu! — užjaučiau. - Kaip dar neišprotėjote"? 

— Manote, mes sveiko proto? — paklausė Merė. 

— Geras klausimas. 

Mano kabinete jie nutarė apsilankyti po atsitikimo, per- 
pildžiusio kantrybės taurę. Maždaug prieš savaitę Merė su 
dukrele vaikštinėjo parke. Iš pradžių viskas buvo gerai, bet 
kai Merė pasakė, kad mergaitė per maža leistis nuo didelės 
čiuožynės, sprogo atominė bomba. 

— Aš stovėjau vidury parko ir stebėjau klykiančią, rau- 
dančią, besivoliojančią ant žemės dukrą. Staiga suvokiau, kad 
jeigu niekas nepasikeis, pradėsiu jos nekęsti. Tiesiog pajutau, 
kad nebegaliu gyventi su tokiu vaiku. Mane vis labiau erzino 
jos elgesys. Nenoriu puoselėti tokių jausmų savo dukrai, - ap- 
sipylė ašaromis Merė. 

Neišsigandau, juk esu profesionalus patyręs psichologas 
ir puikiai Žinau, ko tokią akimirką reikia, tad palinkęs į priekį 
paklausiau: 

— Nosinaitės? 

Kodėl taip atsitiko 

Vos tik pamatęs šią šeimą supratau, kokios bėdos juos ka- 
muoja. Jūs tikriausiai taip pat supratote. Visi vaikai yra dėme- 
sio ištroškusios piranijos, begemotukai taip pat. Ypač bege- 
motukai! Krisas ir Merė pakliuvo į dažniausiai tėvų tykančius 
spąstus — jie maitino dukrą ne tuo maistu. Ir begemotukas su- 
prato, kad geriausias būdas atkreipti dėmesį - surengti pasiro- 
dymą, tai yra klaikiai rėkti ir panašiai. 

Taigi visi sunkumai kilo dėl to, kad tėvai per daug dėme- 
sio skyrė blogam elgesiui. 

Tą ir supratau laukiamajame. Begemotuko pasirodymas 
iš karto pritraukė tėčio ir mamos dėmesį. Toks ir buvo ne- 
sutramdomo elgesio tikslas. Tačiau šie vaidinimai jau darėsi 
nebevaldomi. Dėl to nieko negali kaltinti, tiesiog tokia tėvų 
kasdienybė, kartais per daug juos įsiurbianti. 

Turiu prisipažinti, kad ir pats, būdamas tėtis, ne kartą esu 
tai patyręs. 


Kryptingo dėmesio galia 

Vaikui nėra nieko - tikrai nieko - svarbiau už tėvų dėme- 
sį. Dėl per didelio ar per menko dėmesio kyla daugybė proble- 
mų, dėmesys gali padėti jas išspręsti. 

Kodėl dėmesys toks galingas? 

Atsakymą puikiai žinome: dėl prigimtinių dalykų. Tik 
pagalvokite, kad vos prieš 10 000 metų išlindome iš urvų. Pa- 
lyginti su Žemės amžiumi, tai tėra akimirksnis. 99 procentai 
mūsų genetinio fondo nesiskiria nuo šimpanzių, nors esu suti- 
kęs Žmonių, siekiančių ir 99,9 procentus. 

Tai rodo, kad biologiniu požiūriu esame tik bekailės bež- 
džionės, sugebančios keistis tekstinėmis žinutėmis. Matyt, 
kaip tik dėl to nykštys evoliucionavo pirmas. Nepaisant visų 
civilizacijos laimėjimų, mūsų smegenys nedaug tesiskiria nuo 

gyvūnų. Kartais galime protingai postringauti su pardavėju 
apie naujos rūšies televizorių pranašumus, tačiau už žodžių 
dažnai slypi laukinis padaras. 

Vaikų elgesį nulemia jais besirūpinančių suaugusiųjų el- 
gesys. Kai esi mažas ir bejėgis, vienas džiunglėse ilgai nepa- 
gyvensi. Tave tiesiog suės. 

Vienos popietės nutikimas tapo puikiu to įrodymu. Buvo 
puiki diena ir mes nuvedėme vaikus į zoologijos sodą. Jaunėlis 
sūnus susižavėjęs stebėjo didelę spalvingą papūgą arą, kai ši 
taip garsiai suriko, kad visiems net ausis užgulė. Vaikas išbalo 
ir apmirė, bet po sekundės apsisuko ir spiegdamas metėsi prie 
manęs, it jį būtų vijęsis tigras. 

Tokiomis akimirkomis būna pasiutusiai juokinga, nors ir 
gaila vaiko. Sūnų vėl privedžiau prie aros narvo ir pamėginau 
atkurti santarvę, bet jis nepasidavė. Tikriausiai manė, kad pa- 
pūga, nors uždaryta narve, taikosi jį sulesti, ir ši baisi mintis 
pirmiausia atvijo jį į saugią vietą - pas mane. Suveikė instink- 
tas. Tokia prigimtinė reakcija. Štai kodėl viskas, kas atitraukia 
nuo vaikų mūsų dėmesį, verčia juos veikti. Jie nori, kad mes 
visada būtume šalia ir juos stebėtume. 

Kas žino, kur slepiasi tos papūgos? 

Todėl bet koks būdas patraukti tėvų dėmesį vaikui yra gėris. 

Tikriausiai ir jūs ne kartą esate matę tokią sceną. Sėdi 
prie stalo du vaikai: vienas ramiai valgo, o kita šaukštu taš- 
ko sriubą. Tėvai visiškai nekreipia dėmesio į ramųjį vaiką ir 
bara išdykėlę: „Emile, jei taip darysi, eisi į savo kambarį.“ 
Ko išmoksta gerasis vaikas? Jeigu nori patraukti tėvų dėmesį, 
taškyk šaukštu sriubą. 

Ar kada susimąstėte, kodėl vaikai greičiau išmoksta blo- 
gų dalykų? Todėl, kad mes jiems skiriame daugiau dėmesio. 
Jeigu pastebėsite tik blogus įpročius, jie augs ir šaknysis. Kiti 
vaikai mėgdžios tokį elgesį, nes irgi norės patraukti jūsų dė- 
mesį. 

Atkreipdami dėmesį mes tarsi balsuojame. Politikus, už 
kuriuos balsuojate, jūs taip skatinate ir drąsinate veikti. Tad 
jeigu balsuosite už blogą elgesį, jis taip pat greitai panorės 
valdyti šalį. 

Blogą elgesį mes skatiname įvairiomis frazėmis: 

Tarkvinijau, liaukis! 

Kodėl, Tarkvinijau, visada taip elgiesi? 

Tarkvinijau, ne! 

Tarkvinijau, kiek kartų reikės kartoti? 

Tarkvinijau, įspėju paskutinį kartą! 

Tarkvinijau, liaukis kamavęs kačiuką! 

Tarkvinijau!.. 

TARKVINIJAU! 

T-A-A-A-R-K-V-I-1-I-N-I-I-I-I-J-A-A-A-U! 


Pastebėti blogą elgesį labai lengva. Blogas elgesys pats 
krinta į akis. Niekas taip neerzina kaip vaikas, kuris mėgsta, 
kai ant jo pyksta. 

„Jis tyčia stengiasi mane suerzinti!“ Šiuos tėvų žodžius 
esu girdėjęs daugybę kartų. 

Ech! 

Žinoma, vaikai mus erzina tyčia. Bet jų tikslas ne mus su- 
erzinti, o atkreipti mūsų dėmesį. Jie gal ir norėtų, kad būtume 
laimingi, bet siutinti daug lengviau. Aišku, tai nereiškia, kad 
turime užmerkti akis. Nederamą elgesį reikia keisti ir apie tai 
mes dar pakalbėsime, bet 90 procentų atvejų užtenka jį igno- 
ruoti. Jeigu blogo elgesio nelepinsite dėmesiu, jis sunyks. 

Kai apie tai kalbu su tėvais, išgirstu daugybę „taip - bet“. 
Pavyzdžiui: „Taip, mes bandėme, bet nepadėjo.“ 

Tada visada klausiu: „Ar tikrai ignoravote blogą elgesį ir 
gyrėte deramą?“ 

Paprastai paaiškėja, kad bandė ignoruoti, bet po dešimties 
minučių palūžo. Arba kartais blogą elgesį ignoruodavo, o kar- 

tais skirdavo jam per daug dėmesio. Laikausi nuostatos, kad 
nusprendus ką nors daryti reikia būti nuosekliems, tai yra vie- 
nodai elgtis visada. Visada! Tad jeigu nusprendėte ignoruoti 
blogą elgesį, jis turi jums nebeegzistuoti. Blogas elgesys yra 
ženklas jums atsitraukti. 

Mažos bekailės šimpanzės turi įsidėmėti, kad vos joms 
pradėjus zyzti didžiosios šimpanzės — mama ir tėtis - nusisuks 
nuo jų ir nueis šalin su visais bananais. Nuostabiausia tai, kad 
mažoji šimpanzė, bijanti būti sulesta papūgų, greitai liausis 
zyzti ir pamėgins kitais būdais atkreipti didžiųjų beždžionių 
dėmesį. 

O tada paleisime į darbą pagyrimus. 

Pagyrimas vaikui — gyvybinių jėgų šaltinis. Pagyrimas — 
auklėjimo alfa ir omega. Kai tai suprasite, galėsite įveikti bet 
kokią problemą. Geras elgesys ugdomas ir įtvirtinamas pagy- 
rimais. Tikriausiai manote, kad tai labai lengva, bet daugeliui 
tėvų girti sunkiai sekasi. Jie tiesiog nemoka to daryti. Kai ku- 
riems tėvams atrodo, kad girti nedera. Paprastai taip mano tie, 
kurių vaikystėje irgi niekas negyrė. Sunku girti, kai nežinai, 
kaip tai daroma. 

Toliau pateiksiu keletą patarimų, kaip reikėtų veiksmin- 
gai girti, nes veiksmingas pagyrimas padeda įtvirtinti deramą 
elgesį. 


Veiksmingo gyrimo paslaptys 


e Girkite už konkrečius dalykus 
Pagyrimas turi būti konkretus. Kitaip tariant, turite tiks- 
liai pasakyti, už ką giriate: „Ačiū, kad padėjai parnešti iš 
parduotuvės produktų.“ Taip vaiko sąmonė susies pagy- 
rimą su konkrečiu poelgiu. 

Išreikškite savo požiūrį 

Girdami vartokite asmeninius įvardžius „aš“, „man“, 
kad būtų aišku, jog geras elgesys patraukė jūsų dėmesį, o 
ne kokių nors kosminių jėgų. Sakykite: „Man labai patiko, 
kad pats apsivilkai pižamą“, o ne „Šaunuolis, kad apsivil- 
kai pižamą.“ 


"Girdami būkite dėmesingi 


Girdami nespoksokite į laikraštį ar televizorių, nešaukite 
iš kito kambario. Prieikite prie vaiko, atsitūpkite, kad jūsų 
akys būtų viename aukštyje, ir leiskite suprasti, kad visas 
jūsų dėmesys skiriamas jam. 


Kalbėkite džiugiai 

Nors tai atrodo akivaizdu, daugelis žmonių tai pamirš- 
ta. Neužtenka monotoniškai pasakyti „gera mergaitė“ 
ar „šaunuolė“, dar blogiau — ištarti tai irzliu balsu, nes 
vis dar pykstate dėl to, ką mažoji iškrėtė prieš penkias 
minutes. Toks pagyrimas nebus veiksmingas. Kalbėkite 
nuoširdžiai, kad būtų aišku, jog jūs tikite tuo, ką sakote. 
Geriausia džiugiu balsu. 


Svarbu ir apkabinti 

Patirdami fizinį švelnumą, vaikai tiesiog pražysta. Mažai 
bekailei šimpanzei labiausiai patinka, kai mama ir tėtis ją 
blusinėja. Tuomet vaikas jaučiasi laimingas kaip devin- 
tame danguje. Jei nenorite blusinėti, galite apkabinti ir 
pabučiuoti. 


Girkite iš karto 

Jei norite įtvirtinti gerą elgesį, neatidėkite pagyrimo vė- 
lesniam laikui. Gerą poelgį įvertinkite iš karto, nedelsda- 
mi. Kuo greičiau pagirsite, tuo geriau vaikas supras, uŽ 


ką yra giriamas ir ką verta pakartoti. Todėl pirmiausia 
pastebėkite tai, kas gera, o ne tai, kas bloga. 


Apibendrinkime tai, kas buvo pasakyta, ir gerai įsidėmė- 
kime šią taisyklę: 


Ignoruokime nederamą elgesį 
ir girkime deramą. 


Šis trumpas teiginys labai svarbus. Netrukus jūs supra- 
site, kokia didžiulė jūsų dėmesio galia. Tikslingai kreipiamas 
dėmesys yra galingas ginklas, padėsiantis jums viešpatauti 
namuose. 

Juk norite viešpatauti? 


Dėmesio nukreipimas 

Dėmesio nukreipimas — dar viena nuostabi, bet menkai 
taikoma priemonė, padedanti valdyti vaikų, ypač mažų, elge- 
sį. Mažus vaikus neįtikėtinai lengva sudominti kuo nors kitu. 
Jų dėmesys trumpalaikis, todėl vaikai lengvai jį nukreipia ir 
tuoj pat pamiršta, kas buvo prieš tai. Tuo pasinaudojus beveik 
visada galima išvengti konflikto. 

Kaip jau minėjau, maži vaikai tiki bet kokiu jūsų suriestu 
melu, todėl nukreipti jų dėmesį ne tik labai lengva, bet ir sma- 
gu. Svarbu tai daryti žaismingai. Jeigu bus linksma jums, bus 
linksma ir vaikams, nes smagumas užkrečiamas. Šio metodo 
galimybės neišsemiamos. Kiekvieną dieną tėvai prigalvoja 
daugybę dėmesio nukreipimo variantų ir pasiekia neįtikėtinų 
laimėjimų. 

Vis dėlto kai kuriems žmonėms šis metodas nėra lengvas, 
tačiau, įgudus jį taikyti, gyventi tampa lengviau ir linksmiau. 
Todėl pateikiu čia keletą šio metodo taikymo pavyzdžių ir siū- 
lau su jais susipažinti. 

Dėmesio nukreipimo technika 
pradedantiesiems 


Pakeiskite temą 

Pakeisti temą lengviausia. Pavyzdžiui, jeigu mažylis ne- 
nori eiti praustis ir aršiai priešinasi, paklauskite: „Ką 
šiandien veikei darželyje?“ 


Sutelkite dėmesį į maloniąją dalį 

Užuot ėmę atkakliai reikalauti tučtuojau eiti į vonią, at- 
kreipkite mažylio dėmesį į maloniuosius maudynių mo- 
mentus: „Eikime pažiūrėti, kaip guminė antytė leidžia 
burbulus.“ 


Sugalvokite smagesnį būdą pasiekti tikslą 

Nebūkite nuobodūs. Užuot sakę: „Nezirzk ir tuojau pat 
eik maudytis“, galėtumėte pasiūlyti skristi į vonią lyg 
drakonui. Tada pakėlę vaiką ant rankų riaumodami pa- 
skraidintumėte po kambarius ir šnypšdami nuleistumėte 
į vandenį. 


Tiesiog sukvailėkite 

Imkite krėsti nesąmones. Tam netgi nereikia būti ypač 
išradingam. Tiesiog kvailiokite. Čiupkite kokį nors daik- 
tą (bananą, kojinę, pagaliuką) ir imkite kalbėti jo balsu. 
Arba taukškite niekus, visiškai nesusijusius su tuo, ką 
darote: „Spėk, ką šiandien mačiau? Ogi kiškelį! Ėjo sau 
keliu ir dainavo.“ Galite imti šokti su vaiku arba vienas 
pats. Pamokykite vaiką straksėti ant vienos kojos ir pan. 
Arba darykite, kas šauna į galvą. Nebūkite toks rimtas, 
trumpam tapkite vaiku. 


e Atvirai meluokite 

Tą daryti irgi labai smagu. Pavyzdžiui, kai vaikas ima 
zirzti, pasukite galvą į šoną, tarsi ką nors būtumėte išgir- 
klauskite, ar jis nieko negirdėjo. Kai vaikas pasiteiraus ko, 
sušnibždėkite, kad dinozaurų, ir nutykinkite prie lango jų 
„pažiūrėti“. Parduotuvėje besiožiuojančio vaiko paklaus- 
kite, ar jis nepastebėjo čia prabėgusio mėlyno zuikio. To- 
kios priemonės puikiai veikia. 


Jei galima rinktis isterijos priepuolį ar mėlyną zuikį, juk 
daug maloniau ir smagiau vaikytis zuikį (o kartu susirinkti 
reikalingus produktus). 


Kaip „taisėme“ begemotuką 

Merė paėmė pasiūlytą nosinaitę. 

Iš palengvėjimo atsikvėpiau, nes atsarginio plano nebu- 
vau sugalvojęs. Ką būčiau daręs, jei nosinaitė nebūtų pagel- 
bėjusi'? 

Merė vis dar šniurkščiojo, o Krisas ramindamas glostė jai 
pečius. 

— Ką gi, - tariau, kai ji nurimo. — Bent jau vienas dalykas geras. 

— Koks? — susidomėjo Merė. 

— Mažylė nustojo verkusi. 

Jiedu žvelgė į mane spengiančioje tyloje. Pamaniau, kad 
tėveliai labai apsidžiaugs, bet jie... susirūpino. 

— Eisiu patikrinti, - pašoko nuo kėdės Krisas. 

Mačiau, kad jai viskas gerai. Ji sėdėjo už pravirų kabineto 
durų — pro jas kyšojo balta kojine apmauta kojelė. Norėjau 
įspėti Krisą, bet buvo per vėlu. Pamačiusi tėtį, mergytė vėl 
pratrūko klykti. 

Nusišypsojau. 

Su Mere ir Krisu kalbėjomės apie pusę valandos. Begemo- 
tukas liovėsi rėkęs po penkiolikos minučių. Parengėme labai 
paprastą planą: tėvai turėjo ignoruoti blogą elgesį ir girti gerą. 
Kad nekiltų jokių nesusipratimų, norėjau įsitikinti, jog jie vie- 
nodai supranta, kas yra geras elgesys. Daugelis tėvų patys sau 
kenkia, negalėdami dėl to susitarti, ir tą patį elgesį vieną kartą 
giria, o kitą kartą jau ignoruoja. Dėl to nepageidaujamas elge- 
sys gali net sustiprėti. Tad visada pabrėžiu: būkite nuoseklūs! 

Šį kartą nesunkiai priėjome prie vienos nuomonės: blogas 
elgesys yra rėkimas, verkimas, zirzimas, pykimas ir aikštiji- 
masis. Geras elgesys - ramus žaidimas, apsikabinimai ir pasi- 
bučiavimai, pagalba tėvams. Pradžioje nutarėme skatinti bet 
kokį elgesį, kuris veda tinkama kryptimi. Ramus pabuvimas 
kelias sekundes jau gali būti vertinamas kaip pagyrimo vertas 
elgesys. Patariau tėvams būti atidiems ir pastebėti net men- 
kiausias gero elgesio apraiškas. 

Papildomai jie nutarė kuo dažniau taikyti dėmesio nukrei- 
pimo metodą. Begemotukui tai turėjo padėti išlipti iš įprasti- 
nių vėžių ir pagalvoti, kaip kitaip patraukti tėvų dėmesį. Šis 
metodas geras ir tuo, kad vaikas jau sulaukia taip trokštamo 
tėvų dėmesio. 

Merei ir Krisui pasiūliau iš karto ir pasipraktikuoti. Maž- 
daug po penkių minučių, kai mergaitė liovėsi koridoriuje bau- 
busi, durų plyšyje pasirodė ašarotas nelaimingo, apleisto vai- 
ko veidelis. 

— Mere, dėmesio nukreipimas ir pagyrimas. Pirmyn! - pa- 
drąsinau. 

— Žiūrėk - stebuklingas bučinių kiškutis! - parodė į kam- 
pą Merė. 

Merei išėjo taip natūraliai, kad susidomėjau ir aš, nors 
puikiai Žinau, kad mano kabinete nesiveisia jokie bučinių kiš- 
kučiai. Begemotukas pažvelgė į kampe suverstą žaislų krūvą 
ir parodė į ją pirštuku. 

— Oi, kokia šaunuolė! - pagyrė Merė. 

Pagyrime nebuvo įvardžio „aš“ arba „man“, bet dabar 
nenorėjau trukdyti. 

— Gal tau jį parodyti? — paklausė ji. 

Begemotukas linktelėjo. Jos abi ėmė raustis kampe ir tik- 
rai rado bučinių kiškutį, kuris puolė bučiuoti mergaitę, o ši 
ėmė garsiai juoktis. 

Tą akimirką supratau, kad ši šeima įveiks sunkumus. Kai 
tėvai suvokia svarbiausius principus, viskas pajuda teisinga 
linkme. 

Po savaitės jiems paskambinau ir pasiteiravau, kaip se- 
kasi. 

— Daug geriau, — pasidžiaugė Merė, - tarsi ji būtų visai 
kita mergaitė. 

— Kaip jums atrodo, kas labiausiai padėjo? 

— Mes atkakliai nereagavome į blogą elgesį ir gyrėme 
gerą. Dabar pykčio priepuoliai praeina per porą minučių ir 
tapo nebe tokie triukšmingi. 

— Nuostabu! - pasidžiaugiau ir aš. - Jums puikiai pavyko. 

— Geriausia tai, kad man dabar patinka su ja būti, nereikia 
su ja bartis. Į aikštijimąsi tiesiog nekreipiu dėmesio, o teigia- 
mus dalykus pastebiu, ir ji stengiasi gerai elgtis. 

Po kelių savaičių jie vėl pas mane atvyko pasitarti dėl tu- 
aleto ir miego. Ši šeima buvo gerokai pasikeitusi. Begemotuko 
neliko nė ženklo. Jam dingus atsirado daili energinga mažylė, 
vardu Sinida. 

Juk jums patinka laimingos pabaigos? 

KRYPTINGAS DĖMESYS 
SKATINA GERAI ELGTIS 


Sutarkite, kokį elgesį jūs laikote nepageidau- 
jamu, ir jį visiškai ignoruokite. 

Sutarkite, kokį elgesį jūs laikote pageidauja- 
mu, ir uŽ jį vaikus visada girkite. Tai darydami 
remkitės šiame skyriuje aptartais principais. 

Įsitikinkite, kad jūs abu, tėtis ir mama, vie- 
nodai suprantate, koks elgesys yra geras ir koks 
blogas. 

Jeigu nebūsite nuoseklūs, reikalai tik pablo- 
gės. 

Kai galite, nukreipkite vaiko dėmesį, kad iš- 
vengtumėte kontlikto. 

Jeigu vaiko elgesys toks, kad jo nebegalima 
ignoruoti, skaitykite kitą skyrių. 

Elgesio lentelės, 
„minutės pertraukėlės“ 
ir kodėl negalima derėtis su 
teroristais 


Pavyzdys 
Adelė (34), Džordžas (5) ir Keitė (3) 
Daugiausia rūpesčių kelia Džordžas. 
Visiškai neklauso ir negerbia mamos, 


nuolat siautėja. Adelė sakosi viską iš- 
bandžiusi, bet Džordžas nepasiduoda. 


Šeimos nariai 


Sunkumai 


Pastabos Žiūrėk paprasčiau, kvaily. 

Man neitin patinka Amerikos užsienio politika, tačiau vi- 
siškai pritariu Džordžui Bušui, kad su teroristais derėtis nega- 
lima. Jais negalima pasitikėti. 

Penkiametis vaikigalis Džordžas buvo tikras teroristas. 
Jo politines pažiūras buvo sunku apibūdinti, bet ideologijoje 
aiškiai vyravo anarchija. Mažasis Džordžas, priešingai nei di- 
dysis, nesidomėjo nafta, bet triukšmą kėlė ne mažesnį. 

Adelė atrodė labai prislėgta. Nėra ko stebėtis. Džordžo 
tėtis juos paliko, kai Keitei tebuvo šeši mėnesiai. Kaip pats 
paaiškino, jam „buvo per daug rūpesčių“. Štai kaip... 

Jis paliko žmoną su dviem vaikais — neseniai išmokusiu 
vaikščioti sūneliu ir naujagime dukrele - ir krūva skolų. Prieš 
dvejus metus gimtadienio proga Džordžas gavo iš tėčio svei- 
kinimo atviruką ir daugiau apie jį niekas nieko negirdėjo. 

Kas beliko Adelei? Jai nebuvo iš ko rinktis. Turėjo viską 
suimti į savo rankas, nes vaikų tėvas tiesiog pabėgo. 

Šunsnukis - tiek tegaliu pasakyti. 

Kai turite vaikų, negalite jų tiesiog pamesti. Galite išsi- 
skirti su Žmona, jeigu kitaip neišeina, bet sprukti nuo atsako- 
mybės - niekinga. Nedera tiesiog imti ir dingti iš vaikų gyve- 
nimo. Jeigu taip padarėte, esate šunsnukis. 

Reikalai iš tikrųjų buvo gerokai pašliję. Keitė nekėlė di- 
delių rūpesčių, bet Džordžą tėvo išėjimas smarkiai paveikė. 
Jam užeidavo pykčio priepuoliai, jis neklausė mamos, skriau- 
dė mažąją sesutę ir darėsi visiškai nevaldomas. 

— Jam tiesiog reikia tėvo, - pasiguodė Adelė. Ji pageidavo 
pasikalbėti prie keturių akių, todėl vaikus palikome laukiama- 
jame. 

— Šiuo reikalu tikriausiai negalėsiu padėti, - nusišypso- 
jau, —- bet pataisyti vaiko elgesį pamėginsiu. 

— Aš rimtai. Ko gero, dėl to taip ir pasidarė. 

— Iš dalies gal ir dėl to, bet viskas ne taip paprasta. Mano 
patirtis rodo, kad tokie klausimai visada būna sudėtingi ir 
painūs. Bet mūsų tikslas - jums, mūsų klientams, padėti tapti 
nors šiek tiek laimingesniems, ar ne? 

— Taip. 

— Tuomet pakvieskite vaikus ir pradėkime. 

Adelė nuėjo jų atsivesti. Keitė linksma įbėgo į kabinetą, o 
Džordžas susiraukęs it naginė įsliūkino iš paskos. 

— Sveika, Keite, sveikas, Džordžai. 

Keitė nusišypsojo, o Džordžas dribo į kėdę ir ėmė pašyti 
apmušalus. 

— Džordžai, prašau to nedaryti, - sudraudė Adelė. 

Jokios reakcijos. 

— Džordžai, liaukis! 

Jis nekreipė į mamą dėmesio. 

— Džordžai! 

Tik dar smarkiau pešiojo. 

— Džordžai! 

Pešt, pešt, pešt... 

— Džordžai! 

— KĄ? - pagaliau užstaugė. 

Vaiko piktumas mane apstulbino, bet nesikišau, norėjau 
pažiūrėti, kuo visa tai baigsis. 

— Prašau to nedaryti. 

— Kodėl? 

— Todėl, kad taip pasakiau. 

— Kodėl"? 

— Todėl, kad mama taip pasakė. Aišku? 

Pešt, pešt, pešt... 

— Džordžai, jeigu tuoj pat nesiliausi, mama labai supyks. 

„Ir kas tada?“ — pagalvojau sau. 

Matyt, Džordžas irgi taip mąstė, nes toliau pašė apmušalą. 

Adelė pažvelgė į mane, it sakytų: „Matote, apie tai aš ir 
kalbėjau.“ 

Mačiau, bet turbūt ne tai, ką norėjo pasakyti Adelė. Tada 
palinkau į priekį ir griežto viršininko balsu tariau: 

— Ei, Džordžai. 

Šis liovėsi pešiojęs ir pakėlė į mane akis. Vaikai paprastai 
klauso suaugusiųjų, kurių nepažįsta, todėl Džordžas pakluso 
man, nors visiškai nepaisė mamos. 

— Ar mėgsti Žaisti su mašinytėmis? — paklausiau. 

Jis linktelėjo. 

— Turiu čia keletą puikių mašinėlių. Gal pažaistum su jo- 
mis, kol pasikalbėsiu su tavo mama? 

Jis akimirką dvejojo, bet mano draugiškas, bet ryžtingas 

žvilgsnis sakyte sakė: nė nemėgink priešintis, vyruti, nes aš 

čia viršininkas. Džordžas atsikėlė ir nupėdino už durų. 
Bendraujant su vaikais svarbiausia — psichologinis nusi- 

teikimas. Jei nusprendžiate, kad laimėsite, - ir laimite. 


Kodėl taip atsitiko 

Iš pirmo žvilgsnio gali atrodyti, kad reikalas labai keblus. 
Vieniša mamytė su dviem vaikais - maža dukrele ir piktu ne- 
klusniu sūneliu, kurį veikiausiai smarkiai sukrėtė šunsnukio 
tėčio netektis. Galbūt Džordžas slepia užgniaužtą širdgėlą? 

O motinai berniukas tikriausiai primena nenaudėlį vyrą, 
todėl ji irgi jaučia vaikui užslėptą priešiškumą. Galbūt nuolat 
drausmindama blogą berniuką ji atsitraukia nuo savo skaus- 
mingų išgyvenimų po patirtų skyrybų? 

Priežasčių galėtų būti daug, bet dabar svarbiausia tai, kad 
mažasis Džordžas labai blogai elgiasi. 

Susidūrę su sudėtingu elgesiu, žmonės dažniausiai ieš- 
ko sudėtingų atsakymų. Tai pasakytina ir apie specialistus, 
ir apie tėvus. Tačiau mano patirtis rodo, kad paprasti dalykai 
būna kur kas veiksmingesni. 

Džordžo atveju bėdos kilo daugiausia dėl neaiškiai nu- 
brėžtų ribų ir per menko dėmesio tinkamam elgesiui. Neabe- 
jotina, Džordžas sielvartauja dėl tėčio netekties ir tarsi prara- 
do pusiausvyrą, o tai ir galėjo paskatinti jį blogai elgtis. Vaikas 
atsidūrė ydingame uždarame rate, iš kurio reikėjo kuo greičiau 
ištrūkti, kol šis jo visiškai neįsiurbė. Mažajam vyrukui žūtbūt 
reikėjo aiškių ribų, kad jis turėtų kuo remtis ir pasitikėti bei 
jaustų nepajudinamą pasaulio tvarką. 

Esu tvirtai įsitikinęs, kad elgesys yra bendravimo forma, 
kitaip tariant, pranešimas mums, suaugusiesiems. Tai nereiš- 
kia, kad vaikai stengiasi mums pasakyti ką nors sudėtinga. 
Dažniausiai jie praneša labai paprastus dalykus. Mano galva, 

Džordžas stengėsi pasakyti, kad jam labai liūdna, kad jis ilgisi 
aiškių ribų ir pozityvesnių santykių su motina. Jis troško įsiti- 
kinti, kad gyvenimas paremtas griežtomis taisyklėmis. 

O Adelė tebebuvo apimta sielvarto ir jautėsi kalta dėl įvy- 
kusių skyrybų. Kaltės jausmas ją klampino į sąstingio liūną ir 
neleido būti aktyviai ir žengti pirmyn. Įtariau, kad po skyrybų 
ji užsisklendė savyje, kas visiškai suprantama, ir Džordžas tik 
blogai elgdamasis sulaukdavo jos dėmesio. Taip jie pateko į 
uždarą ydingą ratą, iš kurio neleido išsiveržti Adelę kamuo- 
jantis kaltės jausmas. Užuot buvusi ryžtinga ir tvirta, ji įsivėlė 
į begalinį tuščių derybų ir nuolaidų procesą. 

Mano manymu, Džordžui tiesiog trūko mamos. 


Vaikams reikia ribų 

Ar jums neatrodo girdėta ši tema? Jei negirdėta, turėtu- 
mėte grįžti į knygos pradžią ir perskaityti skyrelį apie ribas. 
Nelaimingiausi yra tie vaikai, kurie kenčia dėl nesamų ribų. 
Vaikams labai nepatinka, kai tos ribos neaiškios. Juos tai gąs- 
dina ir trikdo. 

Bet tada kyla klausimas, kodėl vaikai kaip įmanydami 
stengiasi tas ribas pažeisti, jeigu jų taip trokšta? Atsakymas 
paprastas: todėl, kad tik taip gali jas aptikti ir įsitikinti, kad 
jos tikrai yra. Prigimtis skatina eiti juos kuo toliau ir patiems 
viską patirti: užlipti ant stogo, įkišti pirštus į visas skyles, 
perbėgti per visą parduotuvių alėją. Jų greitai besivystančios 
smegenys stengiasi suprasti visų dalykų ryšį ir prasmę. Ir kuo 
greičiau, kol nepasirodė baisioji papūga. 

„Mokykis, - sako jiems smegenys, - nes tai nulems tavo 
gyvenimą!“ 

Kartu jiems taip pat labai svarbu Žinoti, kad šalia visada 
yra tas, kuris apgins juos nuo papūgos. Jiems svarbu žinoti, 
kad iki tam tikros ribos jie gali eiti, bet peržengti jos nevalia. 

Kai esi mažas, pasaulis atrodo didelis ir šiurpus, todėl turi būti 
tikras, kad kažkas tave sustabdys, jei per toli nueisi. 

Kai vaikai nejaučia ribų, pasaulis jiems atrodo nenuspė- 
jamas ir baugus. Todėl jie nenuilsdami jų ieško ir veržiasi pir- 
myn, kol atsitrenkia į kokį nors užtvarą. Jeigu nenustatysite 
vaikams aiškių ribų, sugaišite nemažai laiko juos vaikyda- 
miesi. 


Iš pradžių pablogės, po to eis geryn 

Tai labai svarbu įsidėmėti: jeigu imatės taisyti vaikų elgesį, 
iš pradžių reikalai dar labiau pablogės, ir tik tada ims taisytis. 

Kodėl? Todėl, kad vaikai, aptikę tvorą, kurios anksčiau 
nebuvo, iš visų jėgų ima ją purtyti, stengdamiesi nugriauti ir 
taip patikrinti, ar ji tikra. Jeigu nugriauti pavyksta, kitą tvorą 
jie purtys dar stipriau. O jeigu tvora bus stipri, jie liausis ją 
purtę. Taigi iš pradžių gali būti daug triukšmo, bet pamažu jis 
nurims. 

Jei užtveriate tvorą, jokiu būdu jos neperkėlinėkite ir ne- 
palikite joje spragų. Pasiruoškite iškęsti pablogėjusio elgesio 
laikotarpį, bet tvoros nejudinkite ir nenusileiskite. 


Paprašykite, liepkite, bauskite 

Niekada nesiderėkite su teroristais. Niekada! 

Jeigu įsivelsite į ilgas nelogiškas derybas su vaiku, ilgai- 
niui atsidursite pamišėlių namuose. Nepabaigiamos derybos 
paprastai baigiasi neviltimi, riksmais ir neklusnumu. 

Šios paprastos taisyklės, su kuriomis supažindinu tėvus, 
yra senos ir patikrintos laiko: 

1. Mandagiai paprašykite vaiko atlikti užduotį. 

2. Jeigu vaikas neklauso ar prieštarauja, tvirtu balsu 
liepkite tai padaryti. 

3. Jeigu vaikas vis tiek nepaklūsta, jį nubauskite. 

Kaip bausite (3 žingsnis), lems konkrečios aplinkybės. 
Šiame skyriuje aptarsime dvi galimybes bausti: elgesio len- 
teles ir „minutės pertraukėles“. Žinau, kad daugelis tėvų jau 
išmėgino šias priemones ir mano, kad jos neveiksmingos, bet 
aš jums atskleisiu, kaip veiksmingai jomis naudotis, kad ir ko- 
kia būtų jūsų patirtis. 


Elgesio lentelės: gero elgesio 

modeliavimas 

Daugeliui tėvų šis pasiūlymas neatrodo patrauklus. Daž- 
niausiai taip teigia žmonės, kurie sakosi viską išbandę, bet nie- 
kas jiems nepadėję. Tačiau paprastai paaiškėja, kad jie net ne- 
suprato šios priemonės prasmės. Jie mano, kad elgesio lentelė 
tėra paprasčiausias popieriaus lapas. Todėl iš pradžių susido- 
mi šia idėja ir stengiasi ją taikyti, bet po kurio laiko pamiršta 
klijuoti lipdukus, o netrukus lapas atsiduria už šaldytuvo. Ten 
jį ir randa po daugelio metų kraustydamiesi į kitą būstą. 

Elgesio lentelės puikios tuo, kad yra aiškios struktūros, 
kuria remiantis galima modeliuoti elgesį. Teisingai jas naudo- 
dami, jūs ne tik skatinsite vaikus gerai elgtis, bet ir galėsite 
parinkti neklaužadoms veiksmingą bausmę. 


Elgesio lentelių efektyvumo paslaptys 

e Lentelėje pažymimos septynios savaitės dienos. 

e Kiekvienai dienai skiriamos septynios dviejų valandų 
eilutės, pavyzdžiui: 


Kėlimasis — 8.00 val. | 


8.00 - 10.00 val. 14.00 - 16.00 val. 
10.00 — 12.00 val. 16.00 - 18.00 val. 
12.00 - 14.00 val. 18.00 - gulimasis 

PIRMADIENIS | ANTRADIENIS 
Kėlimasis — 8.00 val. 
8.00 - 10.00 val. 
10.00 - 12.00 val. 
12.00 - 14.00 val. 

14.00 — 16.00 val. 


16.00 - 18.00 val. 


18.00 - gulimasis 


e Jeigu dvi valandas vaikas elgėsi gerai, jis gauna teisę 
tam skirtoje eilutėje priklijuoti lipduką su linksmu veideliu. 

e Jeigu vaikas elgėsi nekaip, priklijuojamas liūdnas vei- 
dukas, o už siaubingą elgesį klijuojamas kryžiukas. 

e Svarbiausia - būti nuosekliems, nenuolaidžiauti ir ne- 
pamiršti priklijuoti lipduko, atitinkančio vaiko elgesį. 

e Jei vaikas per dieną gauna penkis linksmus lipdukus, 
nusipelno žetono. 

e Jei per dieną gauna nors vieną kryžiuką, žetono ne- 
pelno. 

+ Žetonai gali būti kaupiami ir „išleidžiami“ įvairios 
vertės maloniems dalykams. Vienas žetonas gali suteikti gali- 
mybę išgirsti prieš miegą papildomą pasaką, o dešimt - kino 
teatre pažiūrėti filmą. 

e Sudominkite vaikus šiuo žaidimu - kartu sugalvokite 
už gerą elgesį įmanomų pelnyti apdovanojimų. Taip sustiprin- 
site jų motyvaciją gerai elgtis. 

«e Pelnyto žetono iš vaiko atimti negalima, kad ir kas po 
to nutiktų. 

» Žetonai turėtų būti patrauklūs. Mūsų šeima mėgsta 
smulkučius varpelius, pirktus tautodailės parduotuvėje. Jie 

šauniai atrodo ir gražiai skamba. Nepamirškite kas dvi valan- 
das kartu su vaiku prieiti prie elgesio lentelės ir džiaugsmingai 
priklijuoti linksmą veiduką ar apgailestaudami kitokį lipduką. 
Džiūgaukite galėdami dienos pabaigoje įteikti žetoną. Mūsų 
šeima labai mėgsta varpelius. Jie tikrai stebuklingi. 

Kai kuriems žmonėms labiau patinka elgesio lentelėje 
žymėti konkrečius darbus, pavyzdžiui, lovos klojimą, dantų 
valymą. Aš būčiau linkęs neišskirti konkrečios veiklos ir ap- 
dovanoti vaiką už gerą elgesį per nustatytą dviejų valandų lai- 
kotarpį. Tokia sistema jums leidžia būti lankstiems ir iš kiek- 
vieno lipduko išpešti didžiausios naudos. 

Pavyzdžiui, užuot sakiusi: „Melisa, penktą kartą sakau, 
prašom susirinkti žaislus“, jūs galite paskatinti ją pasistengti 
dėl lipduko: „Melisa, jeigu grįžusi rasiu nesutvarkytus žaislus, 
negausi lipduko.“ 

Jūs taip pat turite galimybę užkirsti kelią blogam elge- 
siui: „Melisa, tu jau gavai du liūdnus veidukus. Jeigu nori gau- 
ti varpelį, likusią dienos dalį turi gražiai elgtis. Ir nepamiršk, 
kad tau trūksta tik vieno varpelio, kad rytoj galėtume eiti į 
kiną.“ Pažadas gauti žetoną padės vaikui suvokti, kad prieita 
prie pavojingos ribos ir kad gerai elgtis jam tiesiog naudinga. 

Greitai pamatysite, kad mano siūloma lipdukų siste- 
ma vaiką sudomins ir skatins gerai elgtis, nes jis norės gauti 
lipduką. Lipdukas gali būti puiki paskata pasidėti batus, kol 
mama suskaičiuos iki trijų. 


Skaičiavimo iki trijų stebuklas 

Jeigu mokate skaičiuoti iki trijų, jūsų rankose — galinga, 
nors nepakankamai vertinama priemonė, galinti daryti ste- 
buklus. Aišku, šiuo atveju irgi reikia tam tikro įgudimo, bet 
perprasti šią priemonę labai lengva. Svarbiausia — skaičiuoti 
ramiai, tyliai ir užtikrintai. Nereikia šaukti ar spiegti. Tiesiog 

liepiate ką nors padaryti ir skaičiuojate iki trijų. 

— Džene, prašau pasidėti batus. 

— Nenoriu. 

— Džene, jeigu nepasidėsi batų, kol suskaičiuosiu iki tri- 
jų, Į elgesio lentelę įklijuosiu liūdną veiduką. 

— Bet, mamyte... 

— Vienas. 

— Mamyte, palauk... 

— Du. 

— Gerai jau. 

Valio, valio, valio! 

Jeigu vaikas spėja atlikti užduotį iki „trijų“, viskas ge- 
rai. Jeigu nespėja, „trys“ reiškia „tris“ su visomis pasekmė- 
mis. Jeigu suskaičiavote iki trijų, būtinai pritaikykite Žadėtą 
nuobaudą. Skaičiavimas veikia tik tada, kai „trys“ tikrai yra 
„trys“. Kai vaikai žino, kad nuobauda neišvengiama, suskai- 
čiavus iki dviejų jie paprastai skuba atlikti užduotį. 

Svarbiausia, kaip minėjau, skaičiuoti tyliai, ramiai ir už- 
tikrintai! 

Ši priemonė gera tuo, kad vaikas neturi daug laiko svars- 
tyti (paprastai nuo trijų iki penkių sekundžių), o aiškiai nu- 
brėžta linija skatina veikti. 


Mikrobangų krosnelė - elgesio valdymo 

priemonė 

Skamba grėsmingai, bet nieko blogo nemanykite. Tai tik 
elektroninis skaičiavimo iki trijų variantas. Šiuo atveju vai- 
kas turi šiek tiek daugiau laiko atlikti užduotį, pavyzdžiui, 
baigti gerti pieną. Mikrobangų krosnelėse įmontuotas puikus 
dalykas — laikrodis, duodantis signalą pasibaigus nustatytam 
laikui. Tai jums suteikia galimybę nesekioti vaiko. Jūs tik nu- 
statote laikrodį, pasakote, kiek laiko vaikas turi, ir paliekate jį 

ramybėje. (Nors mažyliams laiką kartais tenka priminti: „Liko 
tik 60 sekundžių... 59, 58, 57, 56...“) 

Mūsų sūnūs rytais labai lėtai rengdavosi. Kartais tai už- 
trukdavo visą amžinybę ir mes norom nenorom turėdavome 
juos raginti. Bėda ta, kad šiuo atveju negalėjome nekreipti dė- 
mesio į kvailą elgesį, nes spaudė laikas. 

Pasinaudodami mikrobangų krosnele, mes išsprendėme 
šią problemą. Vaikams duodavome penkias minutes apsireng- 
ti ir įjungdavome laikrodį. Jeigu nuskambėjus signalui jie dar 
būdavo neapsirengę, į elgesio lentelę įklijuodavome liūdną 
veidelį. 

Reikalai pasitaisė akimirksniu. 

Mes netaikėme šios priemonės kiekvieną rytą, kad tai 
netaptų tuščia kova. Užtenka ją prisiminti tada, kai reikia iš- 
vengti ginčų ir priversti vaikus labiau susikaupti. 

Metodo veiksmingumą lemia pasekmių neišvengiamu- 
mas nuskambėjus laikrodžio signalui. O elgesio lentelės šiuo 
atveju geros tuo, kad už tinkamą elgesį vaikas paskatinamas 
lipduku. Jeigu neturite elgesio lentelės, pagalvokite apie kito- 
kį nuobaudų ir apdovanojimų modelį. 


Kad „minutės pertraukėlė“ būtų 

veiksminga 

Ankstesniame skyriuje kalbėjome apie nepageidaujamo 
elgesio ignoravimą, bet, kaip minėjau, kai kurių dalykų igno- 
ruoti negalima, pavyzdžiui, muštynių, įžūlumo, daiktų lau- 
žymo. Tokiu atveju turite veikti ryžtingai, kad vaikui neliktų 
abejonių, jog bosas tam nepritaria. 

Čia ir praverčia „minutės pertraukėlės“. 

Jau beveik girdžiu kai kurių tėvelių dejones: „Tik ne šitas 
pasenęs, daugybę kartų išbandytas ir neveiksmingas metodas! 
Nuo to mums jau bloga, duokite ką nors naujo.“ 


163 


Kaip tik ketinu jums pasiūlyti kai ką naujo, bet tai skirta 
vyresniems vaikams (sulaukusiems 6-7 ir daugiau metų) ir 
bus pateikta kitame skyriuje, o dabar kantriai perskaitykite, 
ką daryti, kad metodas veiktų. 

„Minutės pertraukėlė“ vaikus veikia nevienodai. Jums 
patiems reikės pagalvoti, kaip savo vaikams pritaikyti šį me- 
todą. Jo (kaip ir bet kokios kitos nuobaudos) efektyvumą le- 
mia bausmės nepatrauklumas ir nuoseklumas. 

Pastaraisiais metais paplito „politiškai korektiška“ nuo- 
monė, kad „minutės pertraukėlė“ yra ne bausmė, o galimybė 
vaikui nusiraminti ir pagalvoti. Kurgi ne. 

Kartą vyresnįjį sūnų — tada dar ketverių —- pastačiau į 
kampą ir, laužydamas šio metodo taisykles, pasakiau: 

— Pabūk čia ramiai, ko! leisiu tau eiti, ir pagalvok, kaip 
būti geru berniuku. 

Jis pažvelgė man tiesiai į akis ir atvirai pareiškė: 

— Ne, tėti, aš apie nieką negalvosiu. 

Linksmai nusijuokiau, taip irgi pažeisdamas taisykles. 

„Minutės pertraukėlė“ yra bausmė ir geriausiai veikia 
tada, kai pateikiama kaip bausmė. Kalbu apie tokią jūsų re- 
akciją, kuri paskatintų vaiką palyginti galimas pasekmes ir 
padėtų prieiti prie išvados, kad nederamai elgtis neverta. Pa- 
prasta. 

Beje, šiais „politiškai korektiškais“ laikais Žodis „baus- 
mė“ tapo nemadingas. Dabar turime kalbėti tik apie „nedera- 
mo elgesio pasekmes“, nes tai pozityvu ir gražu. Tikra nesą- 
monė! 

Nesupraskite manęs klaidingai. Aš nesu prieš Žodį „pa- 
sekmės“ ar prieš pozityvų mąstymą. Apskritai pozityvus nu- 
siteikimas yra puikus dalykas. Bet nesu ir prieš bausmę. Mano 
nuomone, „bausmė“ - puikus žodis ir puikus sumanymas. 

Kad „minutės pertraukėlė“ būtų veiksminga, vaikui ji 
turi būti nepatraukli. Jeigu norite netinkamai besielgiantį vai- 

ką sustabdyti, turite pasirūpinti, kad jūsų taikomos priemonės 
jam šį bei tą reikštų. „Minutės pertraukėlė“ veiksminga ne to- 
dėl, kad vaikai apmąsto savo elgesį, nes apskritai dar sunkiai 
protauja, o todėl, kad pertraukėlių nekenčia ir pasiryžę pada- 
ryti bet ką, kad jų išvengtų, - netgi būti geri. 

Ne, nereikia tupdyti vaikų į dėžę su vorais ir pakišti po 
lova, bet turite pasistengti, kad „minutės pertraukėlė“ jiems 
nebūtų maloni. 

Taip pat labai svarbu „minutės pertraukėlę“ taikyti nuo- 
sekliai. Nuspręskite, už kokį elgesį baudžiama „minutės per- 
traukėle“, ir tai pastebėję turite veikti nedelsdami ir nedvejo- 
dami. Vaiko galvelėje turi susiformuoti aiškus suvokimas, kad 
už tam tikrą elgesį jam skiriama „minutės pertraukėlė“. 

Ir taip visada! 

„Minutės pertraukėlei“ galima parinkti įvairias vietas, 
nors jos visos turi ir pranašumų, ir trūkumų. 


+ „Minutės pertraukėlė“ ant kėdės arba kampe 

Nesu didelis statymo į kampą ar sodinimo ant kėdės ša- 
lininkas, nes gali būti sunku vaiką ten nulaikyti. Tačiau kai 
kuriuos vaikus sėdėjimas ant kėdės, kai kambaryje niekas ne- 
kreipia į juos dėmesio, tiesiog varo iš proto. Jiems nepaken- 
čiama nedalyvauti įvykių sūkuryje. O jums svarbiausia pasi- 
rūpinti, kad tuo metu niekas su jais nebendrautų. 


+ „Minutės pertraukėlė“ kalėjime tarp sofų 

Mes sustumdavome kambario kampe dvi sofas, tarp kurių 
susidarydavo tuščia ertmė. Čia ir įtupdydavome vaiką. Kurį 
laiką tai veikė tikrai puikiai, nes mažylis buvo tame pačiame 
kambaryje kaip ir mes, bet nepajėgė išsikepurnėti, todėl ga- 
lėjome nekreipti į jį dėmesio. Bet vaikai auga! Kad būtumėte 
matę, kaip spindėjo mažylio veidelis, kai pagaliau jam pavyko 
išlipti! 

e „Minutės pertraukėlė“ vaikų kambaryje 

Vieniems vaikams tai tinka, o kitiems - ne. Jeigu vaikui 
yra nepakeliama nebendrauti su jumis, ši bausmė puikiai tin- 
ka. O jeigu jam patinka ramiai žaisti su savo žaisliukais, pagal- 
vokite apie kitą bausmę. 


+ „Minutės pertraukėlė“ nuobodžioje patalpoje 

Tam tinka tualetas, vonios kambarys, skalbykla. Svarbiau- 
sia, kad šiose vietose nėra ką veikti, tad nuobodulys bus geriau- 
sias jūsų pagalbininkas. Tik pasirūpinkite, kad ten nebūtų jokių 
daiktų, kuriuos vaikas galėtų sulaužyti arba praryti. Jei užda- 
rote vaiką tualete, nepalikite ten tualetinio popieriaus ritinėlio. 


+» „Minutės pertraukėlė“ Afrikoje 

Tai puiki, bet brangi priemonė. Bus nelengva vieną vaiką 
įsodinti į lėktuvą, taip pat jį reikės paskiepyti nuo įvairiausių 
ligų, be to, jį gali suėsti laukiniai žvėrys. Tad taikykite šią prie- 
monę tik kraštutiniu atveju. 


„Minutės pertraukėlės“ veiksmingumo paslaptys 

e Taikykite taisyklę „paprašyti, liepti, bausti“, skaičiuo- 
kite iki trijų arba naudokite mikrobangų krosnelės laikrodį. 

e Jeigu pasiekiate bausmės stadiją, veikite tučtuojau ir 
ryžtingai. Dabar nebegali būti jokių derybų ar pokalbių. 

e Stenkitės būti kuo nuoseklesni. Kai vaikas supras, kad 
už kokį nors poelgį jis kaskart sulaukia atpildo, galiausiai liau- 
sis taip daręs. 

e Nusikaltusiam vaikui ramiu ir tvirtu balsu paskelbki- 
te „minutės pertraukėlę“. Nešaukite ir nepykite. Būkite kaip 
budistų vienuolis, paskiriantis naujokui bausmę. 

e Pakeliui į bausmės vietą su vaiku nekalbėkite. Nuo to 
momento, kai jis peržengė nustatytą ribą, turite liautis su juo 
bendravę. Kelionėje ne laikas pamokslauti. 

e Iš aukščiau aptartų variantų parinkite kuo veiksmin- 
gesnę bausmės vietą. 

e Per „minutės pertraukėlę“ su vaiku visiškai neben- 
draukite. Įsivaizduokite, kad jo čia tiesiog nėra. Jokių pa- 
mokslų, jokių sąšaukų per duris. 

«e „Minutės pertraukėlė“ turi trukti apytikriai tiek minu- 
čių, kiek metų yra vaikui. Jei vakaras visiškai nevykęs ir jums 
pačiam reikia atsikvėpti, laiką galite šiek tiek pailginti. Laiką 
galima pailginti ir tam, kad vaikas spėtų nusiraminti. 

e Jeigu uždarote vaiką atskirame kambaryje, o jis ver- 
Žiasi lauk, nestovėkite šalia ir nelaikykite durų. Nueikite į par- 
duotuvę ir nusipirkite užraktą. Per „minutės pertraukėlę“ rei- 
kia laikytis drausmės ir nepalaikyti su vaiku jokio ryšio, kitaip 
jis vis tiek gaus dėmesio, o jūs nervinsitės ir pyksite. 

e Pasibaigus „minutės pertraukėlei“ vaikas gali palik- 
ti bausmės vietą. Jeigu jis daužo duris, palaukite, kol nurims, 
tada atidarykite ir pasakykite, kad jis gali išeiti. Išleisti vaiką 
galima tik tada, kai jis nusiramina. Jei kyla pykčio priepuolis, 
palaukite tylos ir tik tada išleiskite. 

e Jeigu nubaudėte vaiką už tai, kad jis nesutiko ko nors 
atlikti, mandagiai pakartokite prašymą. Jeigu jis vėl atsisako 
padaryti, iš karto skirkite naują „„minutės pertraukėlę“. Ją kar- 
tokite tiek kartų, kiek prireiks. Nepasiduokite tol, kol vaikas 
supras, kad geriau nusileisti, ir padarys, ko prašomas. Patikė- 
kite, jis pasiduos pirmas. 

e Kai „minutės pertraukėlė“ baigiasi ir vaikas atlieka, 
ko prašomas, negrįžkite prie to ir nepamokslaukite. Geriausia 
kuo greičiau pakeisti temą ir už ką nors vaiką pagirti. Šiuo 
atveju labai pravers dėmesio nukreipimo metodas. 

Taigi svarbiausia - parinkti tokią bausmės vietą, kurioje 
vaikui būtų nuobodu ir į kurią jis nebenorėtų patekti. Kai 
kuriems vaikams puikiausiai tinka likti tame pačiame 
kambaryje, kur esate jūs, kitus geriau uždaryti kitoje 

patalpoje. Man labiau patinka antras variantas, nes tada 
galiu atsikvėpti ir pats. Niekas taip nevargina, kaip vaiko 
grąžinimas į bausmės vietą, nes jūs ir toliau nervinsitės dėl jo 
išsidirbinėjimų. Kai vaikas būna kitame kambaryje, abu turite 
galimybę nusiraminti. 


Dienotvarkės svarba 

Vaikai mėgsta tvarką - tiesiog ją dievina. Jau kalbėjome 
apie nusistovėjusio vakaro ritualo svarbą, apie būtinybę nu- 
matyti tam tikrą elgesio valdymo planą, tačiau tvarkos porei- 
kis tuo nesibaigia. Vaikams reikia dienotvarkės. 

Jeigu šeimos gyvenime nebus ritmo, nebus tvarkos, vai- 
kai be tikslo slankios, bus pikti ir irzlūs, o tėvai jausis ne ką 
geriau. 

Tai nereiškia, kad turite visą dieną suskirstyti minutėmis. 
Tiesą sakant, jeigu ryte atsibudęs pirmiausia pamatyčiau ant 
šaldytuvo kabančią tokią dienotvarkę, nusišaučiau. Jeigu gy- 
venimas būtų taip skrupulingai suplanuotas, apimtų depresija. 

Siūlau laikytis bendro pobūdžio dienotvarkės, ypač sa- 
vaitgaliais, kai dienos atrodo tokios ilgos. Atsikelkite, papus- 
ryčiaukite, išsivalykite dantis, apsirenkite ir kur nors keliau- 
kite. Nebūtina vykti toli ar prisigalvoti brangių pramogų - ir 
paprastas pasivaikščiojimas gretimame parke suteiks visiems 
malonumo. Jeigu lyja, apsilankykite muziejuje ar pasivaikš- 
čiokite lietuje. 

Tinka viskas, svarbiausia — ką nors veikti. 

Nuobodžiaujantys vaikai yra irzlūs vaikai. 

Žinoma, būna dienų, kai nieko nesinori, tačiau jeigu pri- 
siversite Kur nors išeiti ir kuo nors užsiimti, vaikai taps links- 
mesni, o jūs - laimingesni. Vaikams nuo sėdėjimo namie gali 
užeiti pasiutimo „karštinė“, kuri akimirksniu sugadins tėvams 
nuotaiką ir ištampys nervus. Tai anaiptol nereiškia, kad turi- 

te tapti pakvaišusiu pramogų organizatoriumi. Vaikai taip pat 
turi išmokti rasti sau pramogų ir užsiėmimų. Tačiau labai ge- 
rai bent šiek tiek suplanuoti dieną. 

Pripraskite gyventi pagal tam tikrą ritmą. 

Pakilkite nuo sofos ir kuo nors užsiimkite. 


Kaip „taisėme“ Džordžą 

Mažasis Džordžas buvo įžūlus, negerbė ir neklausė ma- 
mos. Jam žūtbūt reikėjo ribų ir orientyrų, taip pat nors šiokios 
tokios motyvacijos gerai elgtis. 

Pirmas žingsnis —- nuspręsti, kokį elgesį galima ignoruoti, 
o į kokį būtina reaguoti. Adelė nutarė nepaisyti niurzgėjimo, 
neįžūlaus atsikalbinėjimo ir trumpų pykčio plykstelėjimų. Ta- 
čiau nekreipti dėmesio į neklusnumą, grubumą ir fizinę agre- 
siją buvo nevalia. Skatinti Adelė norėjo tokį elgesį, kai vaikas 
jai padėdavo, jos klausydavo ir gražiai žaisdavo su sesute. 

To siekdami, taikėme anksčiau aptartas priemones. Ade- 
lė padarė elgesio lentelę, taikė kryptingo dėmesio metodą, o 
„minutės pertraukėlei“ skyrė skalbyklą, į kurią uždarydavo 
vaiką pykčio priepuolio ar fizinės agresijos atveju. 

Adelei priminiau, kad reikalai ne iš karto pradės taisytis, 
o iš pradžių gali net pablogėti. Džordžas buvo užsispyręs, tad 
neabejotinai iš visų jėgų bandys įveikti atsiradusias ribas. To- 
kia vaikų reakcija susidūrus su kuo nors nauju visiškai įprasta. 
Kaip kitaip nustatysi, ar tos ribos tikros. Jei niekaip negali jų 
įveikti, gali atsipalaiduoti ir užsiimti teritorijos šiapus ribos 
tyrinėjimu. 

— Bet svarbiausia — nuo šiol jūs turite nesitaikstyti su 
bjauriu elgesiu, —- įspėjau Adelę. — Netoleruokite įžūlumo ir 
nepagarbos. Taip pat nesileiskite su juo į jokias derybas. Vie- 
ną kartą gražiai paprašykite, tada tvirtai liepkite, o po to baus- 
kite. 

Adelė linktelėjo: 

— Nesirūpinkite, aš supratau. 

Ir ji tesėjo Žodį. 

Mane visada stebina, kaip greitai pasikeičia vaikai, kai 
yra įstatomi į rėmus. Per tris dienas Džordžas tapo kitoks. Iš 
pradžių vaikas priešinosi, bet ne taip smarkiai, kaip buvo ga- 
lima tikėtis. Pirmas dvi dienas jis kelis kartus buvo nubaustas 
„minutės pertraukėle“, dažniausiai už mamos mušimą ir gru- 
bų atsikalbinėjimą. Taip pat gavo kelis kryžiukus ir liūdnus 
veidukus elgesio lentelėje, bet trečią dieną, matyt, nutarė, kad 
geriau laikytis taisyklių. 

— Jis tapo geras kaip angelas, — pasakojo Adelė. - Visą 
dieną sekiojo iš paskos ir klausinėjo, kada duosiu naują lipdu- 
ką. O dienos pabaigoje, kai gavo pirmą kaspiną (Adelė kaip 
žetonus naudoja įvairiaspalvius kaspinus), atrodė toks išdi- 
dus, kad vos neapsiverkiau. 

— Nuostabu! - pagyriau. - Jums puikiai pavyko. 

— Kryptingas dėmesys taip pat puikus dalykas, - toliau 
kalbėjo Adelė. - Nesuprantu, kodėl anksčiau neatėjo į galvą, 
kad skirti tiek dėmesio blogam elgesiui tiesiog kvaila. 

— Ir daugiau su juo nesiderate? 

— Ne. Niekada. Net kai priimame kompromisinį sprendi- 
mą, būtinai įsitikinu, kad tai tikrai kompromisas, o ne nuolai- 
džiavimas. 

— Labai išmintinga, - pritariau. - Nebūtina dėl visko nuož- 
miai kautis. 

— Taip. 

— Vadinasi, visi tapote laimingesni? 

— Daug laimingesni. Mes dabar dažnai apsikabiname ir 
apskritai atrodo, kad namie 90 procentų sumažėjo streso. 

Tuo mes dar nebaigėme. Neilgai trukus su Adele aptarė- 
me, kaip ji galėtų padėti Džordžui susigyventi su tėčio netek- 
timi. Kadangi reikalai buvo smarkiai pagerėję ir vaiko elge- 

sys tapo valdomas, daugiau dėmesio galėjome skirti sūnaus ir 
motinos santykių plėtrai. Labai svarbu, kad Džordžas jautėsi 
saugesnis, nes mama ant jo nebešaukė. Kiek Žinau, jiems ir 
dabar puikiai sekasi. Tai rodo, kad viena gera mama gali kuo 
puikiausiai atstoti pasprukusį tėtį. 

Ir priešingai. 

14 
„Lemties kopėčios“ 


Pavyzdys 


Džekas (46), Džilė (44), Oliveris (10), 
Džeimis (8), Samuelis (6) ir Džordžija (4) 


Tėvai bergždžiai stengiasi sutramdyti 
vaikus. Pasak Džilės, namai virto tikru 
beprotnamiu ir niekas jos neklauso. 
Visi vieni ant kitų šaukia, vaikai nuolat 
mušasi. Padėtis nevaldoma. 


Seimos nariai 


Sunkumai 


Pastabos Atrodo, kad viskas tuoj sprogs. 


Man vaikystėje didžiausia bausmė būdavo anksčiau eiti 
gulti. Kartą, kai buvau aštuonerių ar devynerių, mane anksti 
nuvarė į lovą. Neprisimenu, ką buvau padaręs, bet aiškiai pri- 
simenu save gulintį ir apimtą nevilties. Tai buvo blogiausias 
dalykas pasaulyje. 

Po daugelio dešimtmečių į mane kreipėsi viena šeima. Jie 
tvirtino, kad „minutės pertraukėlės“ visiškai neveiksmingos, 
todėl jų daugiau tikrai netaikys. Dar mėginau tėvus perkalbė- 
ti, bet jie nepasidavė. Trumpam atsilošiau kėdėje ir mintimis 
grįžau į vaikystę, stengdamasis prisiminti, kokių bausmių Ia- 
biausiai nekenčiau. Ir prisiminiau tą vakarą, kai nelaimingas 
gulėjau lovoje. 

„Lemties kopėčios“, - pakuždėjo tą akimirką mane ap- 
lankęs įkvėpimas. 

Jau penkiolika metų rekomenduoju šį metodą visoms šei- 
moms. Jis veikia nuostabiai — ir tai ne vien žodžiai. Taikyti jį 
labai paprasta, o viską pakeisti galima per vieną vakarą. Po- 
veikis greitas ir nevienadienis. 

Paklausite, negi taip gali būti? Tiesiog skaitykite toliau. 


Džekas ir Džilė gyveno tarsi karo veiksmų zonoje. Iš akių 
buvo matyti, kad jie — ne iš normalaus pasaulio. Kartais tai 
būna akivaizdu. Taip atrodė ne tik tėvai, bet ir vaikai. Įtam- 
pa buvo milžiniška, it jie nuolat gyventų minų lauke. Mažoji 
Džordžija dar nesuvokė aplinkos pavojų, bet trys berniukai 
buvo nusiteikę labai atšiauriai. Beveik matėsi, kaip jiems virš 
galvų kaupiasi sieros dūmai. Sprogimo grėsmė atrodė tiesiog 
apčiuopiama. 

Buvo baisu net ko nors paklausti, bet geriau garbingai 
žūti, negu bailiam būti, todėl iš karto šokau į pačias gelmes ir 
pasakiau: 

— Jūs, vaikinai, atrodote kaip ryšelis nesprogusių bombų, 
sukištų į apsmukusias kelnes. 

Du jaunesni berniukai nusijuokė, bet dešimtmetis Olive- 
ris tik paniekinamai dėbtelėjo. Jo žvilgsnis sakė, kad pigiais 
juokeliais jo nenupirksi. Mano atžvilgiu buvo nusiteikęs labai 
priešiškai, nors matė mane pirmą kartą. Tokia jo reakcija buvo 
labai iškalbinga. 

— Ar taip darai ir namie? — paklausiau jo. 

— Kaip? - nesuprato jis ir šį kartą šyptelėjo. 

„Na, vaikine, - pagalvojau didindamas greitį, - su tavimi 
teks paprakaituoti.“ 

— Pašaipiai vaipaisi, štai taip, - teatrališkai išsiviepiau. — 
Ar taip darai tyčia, ar tau lūpa kliūva už dantų? 

Džeimis nusikvatojo. 

— Užsičiaupk, bjaurybe! - ant brolio supyko Oliveris. 

— Oliveri, nekalbėk taip su broliu! —- sudraudė tėvas, nors 
ne itin ryžtingai. 

— Gerai, tegul bus nebjaurybė. 

— Oliveri! — prabilo Džilė. - Tiesiog liaukis. 

Jis kažką sumurmėjo po nosimi — man pasirodė, kad „už- 
sičiaupk““. 

— Atsiprašau? - kreipiausi į vaiką. 

— Ką? - dėbtelėjo tas. 

— Ar tik neliepei mamai užsičiaupti? 

— Tai ką? 

— Žinai, Oliveri, - palinkęs į jį negarsiai tariau, - mes ką 
tik susipažinome, o aš jau manau, kad esi neišauklėtas stor- 
žievis. Bet nieko tokio, nes aš prie tokių pripratęs. Mudu dar 
turėsime laiko geriau vienas kitą pažinti ir užsiimti tavo el- 
gesiu. Dėl to kol kas tau nepriekaištausiu — laikinai. Tačiau 
mano kabinete niekam, pabrėžiu, niekam neleistina įžeidinėti 
mamos. Taigi arba jos atsiprašyk, arba išeik iš kabineto ir pa- 
sėdėk laukiamajame. 

Nutilau ir laukiau. Tokiomis akimirkomis svarbu nesi- 
traukti nė per žingsnį. Mudu su Oliveriu įrėmę akis atkakliai 
žvelgėme vienas į kitą. Išeitis iš šios padėties galėjo būti tik 
viena. 

— Aš niekur neisiu, - pareiškė vaikas jau ne tokiu užti- 
krintu balsu. 

Atsilošiau kėdėje ir nusišypsojau: 

— Oliveri, tada arba atsiprašyk mamos, arba tavęs laukia 
nemalonumai. 

Žinoma, šiek tiek rizikavau, nes jeigu berniukas būtų at- 
sisakęs atsiprašyti, neturėjau teisės jį tiesiog paimti ir išmesti 
pro duris, nors ir labai to norėčiau. Oliverį mano žodžiai turėjo 
įtikinti, kad tikrai kažkas bus. Svarbiausia tikėti tuo pačiam, 
tada patikės ir vaikas. 

Jis pasigręžė į mamą ir nenoromis burbtelėjo: 

— Atsiprašau. 

Jau neblogai. 

— Kaip suprantu, su tokiais sunkumais susiduriate daž- 
„- tariau tėvams. 

— Nuolat, - linktelėjo Džilė. 

— Jis nuolat su jumis taip kalbą? 

— Taip ir dar blogiau. 

— Ir ką tada darote? — susidomėjau. 

— Šaukiame, - tarė Džekas. - Mes dažnai šaukiame. 

Pasakyta buvo per švelniai, nes namie jie visi nuolat šau- 
kė. Padėtis buvo visiškai nevaldoma. Vaikai neklausė tėvų, 
nuolat pešėsi ir įžūliai atsikalbinėjo. Daugiausia kliūdavo Dži- 
lei, nes ji visą laiką buvo namie, bet ir Džekui užtekdavo. 

— Tikriausiai Oliveris mūsų nekenčia, - pasiskundė Dže- 
kas. - Nežinau kodėl. 

Oliveris užvertė akis ir purkštelėjo, tačiau nieko nepasa- 
kė, nes suprato, kad su manimi geriau nejuokauti. 

— Mes viską išbandėme - taikėme „minutės pertraukėlę“, 
atimdavome daiktus ir privilegijas, bet jam, atrodo, tas pats, — 
guodėsi Džilė. 

— O kiti vaikai? — pasiteiravau. 

— Seka Oliverio pavyzdžiu, - atsiduso Džilė. 

Paaiškėjo, kad ir kiti vaikai įžūlūs ir neklusnūs. Turbūt 
geriausia buvo Džordžija, bet jai — vos ketveri. Jeigu niekas 
nesikeis, netrukus ir ji išmoks bjauriai elgtis ir atsikalbinėti. 
Žinoma, kalčiausias čia buvo Oliveris, bet suversti visą kaltę 
jam vienam, manau, būtų neteisinga. Toks Oliverio susiprie- 
šinimas su tėvais paauglystės išvakarėse nieko gero nežadėjo. 
Ateityje jam reikės tėvų paramos, tad labai svarbu kuo grei- 
čiau sugriauti šį ydingą santykių modelį ir padėti šeimai pasi- 
ruošti sunkiam laikotarpiui. 

Iš anksto išsiaiškinau, kad visų vaikų kambariuose buvo 
televizoriai, o abu vyresni berniukai turėjo Žaidimų kompiu- 
terius. 

— Kada paprastai grįžtate iš mokyklos? — paklausiau visų. 

— Dažniausiai apie pusę ketvirtos. 

— O kada gulatės? 

Laikas įvairavo nuo septintos valandos jaunesniems vai- 
kamš iki pusės devintos Oliveriui. 

— Dabar, vaikai, sprukit pro duris, o aš pasikalbėsiu su 
jūsų mama ir tėčiu. 

Visi, net ir Oliveris, klusniai išėjo. 

— Atrodote išvargę, - pasakiau vaikams uždarius duris. 

— Taip, - pritarė Džekas. - Mums namai - pragarai. Mes 
tik šaukiame vieni ant kitų. 

— Mums iš tikrųjų reikia pagalbos, - pripažino Džilė. 

— Tuomet eikime prie reikalo. Jeigu pasakysiu, kad viską 
galima pakeisti per 48, daugiausia 72 valandas, ar nepriešta- 
rausite? 

Abu žiūrėjo į mane netikėdami savo ausimis, bet trokšda- 
mi tikėti stebuklu. 

— Bet kaip? — pasiteiravo Džekas. 

— Jums reikės popieriaus lapo, šaldytuvo magnetukų, mi- 
krobangų krosnelės ir maždaug dvidešimties minučių laiko. 

Sutuoktiniai dar labiau suglumo. 

— Dabar jums papasakosiu apie „lemties kopėčias“. 


Kodėl taip atsitiko 

Džekas ir Džilė buvo pakliuvę į visiems tėvams būdin- 
gus spąstus. Elgesio sunkumai pamažu juos taip palaužė, 
kad viskas baigdavosi spiegimo čempionatu. Šaukimas tapo 
pagrindine auklėjimo priemone. Pajutę, kad tėvai su jais ne- 
susitvarko, vaikai vis labiau įsisiautėjo. Taip viskas ir sukosi 

chaoso link: vaikai išvesdavo tėvus iš kantrybės, šie nuolat 
ant jų šaukė, tas erzino vaikus ir jie elgėsi dar blogiau, kas dar 
labiau siutino tėvus... Toks santykių verpetas skandino šeimą 
vis giliau ir giliau. 

Džekui ir Džilei reikėjo išmokti drausminti vaikus be rė- 
kimo, ginčų ir streso. Jeigu niekas nesikeis, šeimos laukia žlu- 
gimas ir kitoks blogis. 


„Lemties kopėčios“ 

Pirmiausia, paaiškinsiu, kaip „kopėčios“ veikia, 0 po to 
aptarsime, kodėl jos veikia. Vienintelė būtina sąlyga norint 
taikyti šį metodą —- kad vaikai būtų ūgtelėję ir suvoktų laiką. 
Taigi vaikams iki šešerių metų amžiaus jis netinka. Jeigu jūsų 
vaikai vyresni, vis tiek išsiaiškinkite, ar jie supranta laiko są- 
voką. 

e Popieriaus lape nupieškite paprastas kopėčias, kaip 
parodyta žemiau. Viršutinė pakopa atitinka įprastą ėjimo mie- 

goti laiką, apatinė - grįžimo iš mokyklos laiką. Visos kopėčios 
sudalytos pusvalandžio atkarpomis. Jeigu vaikai mažesni, pa- 
kopų tarpai gali atitikti dešimt ar penkiolika minučių. 

«e Pritvirtinkite kopėčias prie šaldytuvo. 

e Pridėkite magnetuką prie viršutinės kopėčių pakopos. 
Jis tarsi vėliava rodys, kada metas gulti. Jeigu vaikų daugiau, 
visi gauna skirtingus magnetukus. 

+ Kiekvieną rytą magnetukas įkurdinamas viršutinėje 
pakopoje, žŽyminčioje aštuntą valandą vakaro. 

e Jeigu vaikas blogai elgiasi, magnetukas pastumiamas 
pakopa žemyn. Jeigu vaikas vis tiek neklauso, suskaičiavus iki 
trijų magnetukas nuleidžiamas dar per vieną pakopą. 

e Lygiai taip pat daroma, jeigu vaikas per tam tikrą lai- 
ką (geriausia nustatyti mikrobangų krosnelės laikrodį) neat- 
lieka jam skirtos užduoties. 

«e Magnetukas leidžiamas tol, kol vaikas jums paklūsta 
arba kol pasiekiamas realus laikas. Tarkim, magnetukas nulei- 
džiamas iki apatinės 15.30“ padalos. Jeigu tuo metu yra pusė 
ketvirtos, vaikas eina miegoti. 


Labai svarbi taisyklė 

e Prarastą laiką vaikas gali susigrąžinti atlikęs kokį nors 
gerą ir naudingą darbą (žiūrėkite žemiau). 

e Jeigu dienos pabaigoje magnetukas tebėra ant viršuti- 
nės pakopos, vaikas apdovanojamas. Už gerą savaitę taip pat 
skiriamas prizas. Jūs patys turite nuspręsti, kiek gerų dienų 
užtenka, kad savaitę būtų galima pavadinti gera (atminkite, 
kad dėl to vaikas turi gerokai pasistengti, bet užduotis vis tiek 
neturėtų būti per sunki). Siūlyčiau pradėti nuo dviejų gerų 
dienų, o taisantis elgesiui tą skaičių didinti. Šiuo atveju kopė- 
čios atliks tą pačią funkciją kaip ir elgesio lentelė. 

Atidirbimas 

Šis metodas teikia galimybę prarastą laiką kompensuoti 
gerais darbais. Tuo ir paremtas „lemties kopėčių“ veiksmin- 
gumas. Atidirbimas padeda ištrūkti iš uždaro blogo elgesio 
rato ir imtis teigiamos veiklos. Atidirbimo tikslas — skatinti 
vaiką gerai elgtis. Toliau pateikiu gerų darbų pavyzdžių: 

e pašluoti kiemą, 

e išimti iš indaplovės indus, 

e išnešti šiukšles, 

e susitvarkyti kambarį, 

e išsiurbti dulkes, 

e pradžiuginti ką tik nuskriaustą brolį ar sesę ir t t. 

Svarbu, kad vaikas galėtų rinktis iš gerų darbų sąrašo, 

nes pasirinkimo galimybė didina paklusnumo tikimybę. Siū- 
lyčiau tėvams parengti gerų darbų kortelių dėžutę. Kortelėje 
įrašykite vieną darbą ir jo atlikimo etapus. Pavyzdžiui: 


Išimti iš indaplovės indus 


1. Rūpestingai išimti iš indaplovės visus indus. 
2. Patikrinti, ar jie sausi. 

3. Padėti indus į nuolatinę vietą. 

4. Uždaryti indaplovės dureles. 


Gali atrodyti, kad taip pedantiškai aprašyti darbų nebūti- 
na, bet priešingu atveju įsivelsite į nepabaigiamus ginčus, ar 
darbas atliktas iki galo. Kai kortelėje darbas aprašytas, užten- 
ka į ją žvilgtelėti ir aišku, ar viskas padaryta. Jeigu indaplovės 
durelės liko neuždarytos, jūs tiesiog sakote: „Šauniai padirbė- 
jai, bet pamiršai ketvirtą darbo etapą. Pranešk, kai viską pada- 
rysi, tada kilstelėsiu magnetuką per vieną pakopą.“ 

Žinoma, darbas darbui nelygu. Už sunkesnius darbus, 
pavyzdžiui, nuodugnų kambario sutvarkymą, galima pakelti 
magnetuką per dvi kopėčių pakopas. Darbų sunkumą lemia ir 
vaiko amžius. 

Kai vaikas atlieka darbą, jį dosniai pagirkite ir pasistenki- 
te, kad jis pajustų pasitenkinimą ir džiaugsmą. Jis turi suprasti, 
kad dirbti bendram labui daug maloniau nei zirzti ir išdykauti. 


„Bet kaip nenuvaryti vaiką taip 

anksti gulti?“ 

Tai dažnas tėvų, kuriems papasakoju apie „lemties kopė- 
čias“, nusiskundimas. Kai kurie tėvai - ypač nuolat šaukian- 
tys ir niekaip nesutramdantys vaikų —- šį metodą bijo taikyti, 
nes žino, kad vaikai jų tiesiog neklausys. 

Jeigu ir jūs taip jaučiatės, tuomet kuo skubiau turite pasi- 
naudoti šia priemone ir susigrąžinti viršenybę. Juk dabar vis- 
kam vadovauja jūsų vaikai ir jų Žodis yra paskutinis. Jei leisite 
vaikams spręsti, ką jiems daryti, o ko nedaryti, neišvengiamai 
Žlugsite. Bus tik blogiau, jeigu tuojau pat nesiimsite radikaliai 
keisti padėtį. 

Išeitis yra tik viena: nuo šiol tik jūs spręsite, ką jūsų vai- 
kai darys ar nedarys. Jeigu liepsite jiems dabar pat eiti gulti, 
jie ir eis gulti, kad ir kas būtų. Prireikus paimkite už pakar- 
pos ir nuveskite į lovą, o tada, jeigu kitaip neišeis, nors ir visą 
naktį sėdėkite už durų ir saugokite, kad neišeitų iš kambario. 
Nenumatyta kito varianto, tik paklusnumas. Jei magnetukas 
sako „į lovą“, tai ir jūs sakote „į lovą“, ir vaikas eina gulti. 
Žinoma, nė vienas vaikas negulės lovoje nuo pusės ketvirtos 
dienos, bet jis gali persivilkęs pižama būti savo kambaryje. 
Galima duoti ir vakarienę, bet tik vaiko kambaryje. 

Jeigu jūsų vaikas norėtų šokti į vandenį, kuriame knibž- 
dėte knibžda ryklių, ar sugebėtumėte jį sulaikyti? Manau, taip. 

Čia lygiai tas pats. Jūs liepiate, o jis turi paklusti. Jei neklauso, 
priverčiate. 

Jeigu vaikas neina gulti, galite iš jo ką nors atimti. Galite 
palikti jam kambaryje tik čiužinį ir patalą ir grąžinti daiktus 
tada, kai ims klausyti. 

„Laikas į lovą“ reiškia, kad laikas į lovą. 

Nepamirškite, kad vaikai neturi savo lėšų, savo trans- 
porto priemonių ir jokių nuosavybės teisių. Jie turi tik tai, ką 
jiems duodate. Panorėję galite padaryti mažųjų užsispyrėlių 
gyvenimą liūdną ir nuobodų. Tvirtai laikykitės ir jie netrukus 
supras, kas jiems labiau apsimoka. 


Sudėtinės sėkmės dalys 

„Lemties kopėčių“ sėkmę lemia šio metodo taikymo bū- 
das. Gudrybė ta, kad jūs turite veikti kaip mašina. Jokių ginčų, 
diskusijų ir šaukimo. Apskritai - jokių emocijų. Vien „lemties 
kopėčių“ nuosprendis. Už savo elgesį atsakingas tik pats vai- 
kas. Jūs niekaip negalite paveikti jo elgesio, jūs tik aukštyn 
žemyn stumdote magnetuką. Jeigu vaikas nutaria būti geras, 
puiku! Jeigu ne — eis į lovą. Kai nustatomos taisyklės ir nupie- 
šiamos kopėčios, jums belieka perkėlinėti magnetuką. Tie lai- 
kai, kai buvo šaukiama, ginčijamasi ir grasinama, liko praeity. 

Šio metodo esmė - bausmės neišvengiamumas. Kai tik 
pagaunate save ginčijantis, šaukiant ar derantis, tuojau pat 
liaukitės. Nusiraminkite ir taikykite metodą. 

Pavyzdžiui, paprašykite Dženės liautis spiegus. Jeigu ji 
nesiliauja, liepkite nutilti. Jeigu vis tiek neklauso, nuleiskite 
magnetukg. Lengva ir paprasta. 

Jeigu Dženė iš pasiutimo ima šaukti, kad tai neteisinga, 
tiesiog pasakykite, kad ji turi liautis, kol suskaičiuosite iki 
trijų, nes priešingu atveju magnetuką nuleisite dar žemiau. Ir 
pradedate skaičiuoti: ,, Vienas, du, trys.“ 

Jeigu ji nesiliauja, nuleidžiate magnetuką ir vėl skaičiuo- 
jate. 

Jokių ginčų, jokių derybų. 

Jeigu paskiriate, per kiek laiko kas nors turi būti padary- 
ta, nustatykite mikrobangų krosnelės laikrodį ir imkitės savo 
reikalų. Nepriekaištaukite, nepriminkite ir negąsdinkite. Jeigu 
laikas išsenka, o darbas nepadarytas, per vieną pakopą nulei- 
džiate magnetuką ir vėl nustatote laikrodį, tačiau šįkart trum- 
pesniam laikui. Jeigu vaikas skundžiasi, kad tai neteisinga, jūs 
tiesiog atšaunate: „Su manimi ginčytis neverta, kalbėk su mi- 
krobangų krosnele.“ Tada grįžtate skaityti laikraščio ar pan. ir 
„negirdite“ jokių skundų ir protestų, ko! dzingteli skambutis. 
Tuomet nuleidę magnetuką vėl nustatote laikrodį. 

Kai vaikas supras, kad ginčytis — tuščias reikalas, nusi- 
leis ir paklus. Jeigu manote, kad dabar kasdien iki gyvenimo 
pabaigos reikės siųsti vaikus miegoti iš karto po pietų, galiu 
jus nuraminti, kad tą teks daryti ne daugiau kaip du ar tris 
kartus. Patys didžiausi užsispyrėliai, su kuriais per penkiolika 
darbo metų teko susidurti, ištverdavo ne ilgiau kaip keturias 
dienas. Bet tik tuo atveju, kai tėvai buvo nuoseklūs ir elgėsi 
kaip robotai. 


Kodėl tai veikia 


Yra keletas priežasčių, kodėl tokia paprasta priemonė 
taip veiksmingai sumažina šeimoje įtampą: 
e ji priverčia tėvus nusiraminti, 
e roko vaikus atsakyti uŽ savo poelgius, 
e moko vaikus valdyti emocijas, 
e sudaro sąlygas puoselėti darnius santykius. 


Sis metodas pirmiausia leidžia tėvams išsilaisvinti iš nei- 
giamų emocijų ir pajusti nešališką ramybę. Nereikia šaukti, 

skirti „minutės pertraukėlių“, atimti iš rėkiančių vaikų žaislų. 
Tereikia ramiai aukštyn žemyn stumdyti magnetuką. Kai tė- 
vai ramūs ir nepaleidžia iš rankų vadžių, gali daug lengviau 
įveikti visus sunkumus. 

„Lemties kopėčios“ atsakomybę nuo tėvų perkelia ant 
vaikų pečių. Jiems nebėra su kuo ginčytis, grumtis, nėra kam 
įspirti ar suduoti. Jie patys pasirenka nusiraminti ar ne ir patys 
lieka atsakingi už pasekmes. 

„Kopėčios“ moko vaikus tramdyti savo emocijas. Sugebė- 
jimas nusiraminti yra svarbus įgūdis, kurio reikia išmokti. Vai- 
kai turi susimąstyti, kur juos veda vienoks ar kitoks elgesys. 
Tai aiškiai parodo „kopėčios“, padedančios ištrūkti iš uždaro 
blogio rato, išmokti nusiraminti ir tinkamai pasirinkti. O jeigu 
vaikai nenusiramina, turi daug gražaus laiko apmąstyti savo pa- 
sirinkimą, kai ketvirtą valandą dienos yra nuvaromi gultis. 

Galiausiai „kopėčios“, suteikdamos vaikams galimybę 
gerais darbais kompensuoti prarastą laiką, formuoja aiškią 
motyvaciją tinkamai elgtis. Jums nebereikia vaikų versti ką 
nors daryti - jie patys pasirinks darbą ir jį atliks. Žinoma, jie 
gali ir nieko nedaryti, bet tuomet megnetukas nepakils ko- 
pėčiomis. Neįmanoma priversti vaiko klausyti, bet galite nu- 
kreipti jį tinkama linkme. 


Kaip „taisėme“ Oliverį, Džeimį, 

Samuelį ir Džordžiją 

Išvardijęs visus „lemties kopėčių“ pranašumus, atsilošiau 
kėdėje ir pasiteiravau Džeko ir Džilės, ką jie apie tai mano. 

— Man patinka, - pripažino Džilė. 

— Man irgi, - linktelėjo Džekas. 

— Puiku, —- apsidžiaugiau. — Tada grįžę namo nupieškite 
kopėčias, paaiškinkite vaikams, kaip jos veikia, ir imkite jomis 
naudotis. 

— Taip ir padarysime, — sutiko Džilė. 

— Bet nepamirškite, kad turite veikti kaip mašinos, - įspė- 
jau. - Tik skelbiate sąlygas ir perkeliate magnetuką. Jokių 
riksmų, ginčų ir įtikinėjimų. Tik paprašykite vaiko ką nors 
atlikti, o visa kita palikite kopėčioms. 

— Dabar Oliveriui mažiausiai iki dvidešimties metų teks 
eiti gulti iš karto po pietų — šyptelėjo Džekas. 

— Jeigu esate pasiryžę ištverti iki dvidešimties, galiu jus 
nuraminti, kad tai teks kartoti daugiausia du kartus. 

Iš tikrųjų Oliveris pasirodė gerokai protingesnis. Paaiš- 
kėjo, kad tikrasis užsispyrėlis buvo jaunesnis brolis Džeimis. 
Pirmą vakarą Oliveris nuėjo į lovą tik valanda anksčiau nei 
įprastai, o Džeimiui teko gulti jau 17 valandą. Kitą vakarą Oli- 
veris buvo nuvarytas gulti tik pusvalandžiu anksčiau, o Džei- 
mis — 16.30 val. Per savaitę Oliveris ir jaunėlis Samuelis tapo 
pavyzdingi. Aštuonmečiam Džeimiui sekėsi prasčiau, bet ir 
jis netrukus suprato, kad tėvų reikia klausyti. Po savaitės visi 
trys berniukai už gerą elgesį net gavo prizus. Oliveris ir Džei- 
mis kartais dar užsimiršta, bet nedažnai. 

Džordžija buvo per maža kopėčioms, todėl Džekas ir Dži- 
lė taikė kryptingo dėmesio, dėmesio nukreipimo metodus ir 
elgesio lentelę su lipdukais. Ji ypač puikiai veikė. Savaime su- 
prantama, šiuos metodus jie taikė ir vyresniems vaikams. 

Po dviejų savaičių vėl išvydau šią šeimą. Jie atrodė tar- 
si visai kiti Žmonės. Įtampa buvo atslūgusi, matyt, iškeliavo į 
žalesnes ganyklas. Vaikai atrodė ramūs ir draugiški. Net Oli- 
veris, įžengęs pro duris, man iš padilbų nusišypsojo. Šaunus 
vaikas! Sunkiai sutramdomas, bet neabejotinai šaunus. 

— Tikras stebuklas, — pasidžiaugė Džilė. - Viskas daug ge- 
riau. Mes nebešaukiame vieni ant kitų ir dabar namie mums 
gera ir smagu, ar ne, Oliveri? 

Jis gūžtelėjo pečiais, bet šį kartą neatrodė pasipūtęs. 

Susitikome dar keletą kartų. Daugiausia dėmesio skyrė- 
me šeimos narių bendrystei. Norėjau būti tikras, kad Džekas 
ir Džilė sugebės puoselėti ir stiprinti darnius santykius su vai- 
kais (tam tinkamas priemones ir metodus aptarėme skyriuje 
„Kas vyksta vaikų galvelėse“) ir išsigydyti kai kurias emoci- 
nes „mėlynes“, likusias iš praeities. 

Nuostabiausia jiems buvo tai, kad jie nešaukė vieni ant 
kitų ir kartu smagiai leido laiką. Džekas ir Džilė daugiau laiko 
galėjo skirti pokalbiams su vaikais, o tai juos ypač džiugino. 

Nepamirškite: spindintys iš laimės vaikai geriausi pasau- 
lyje. 


| „LEMTIES KOPĖČIOS“ | 

Jeigu jūsų namuose nuolat šaukiama ir tvyro 
įtampa, pasinaudokite „lemties kopėčiomis“. Jos 
padės nuleisti garą ir per trumpą laiką pasiekti 
paklusnumo. 

Pirmiausia nuspręskite, kokį vaikų elgesį lai- 
kote nederamu ir kaip besielgiančius vaikus no- 
rėtumėte matyti. 

Atsiminkite, kad šio metodo esmė - bausmės 
neišvengiamumas ir emocijų suvaldymas. 

Pradėkite dieną nuo viršutinės kopėčių pako- 
pos. 

Paprašykite — liepkite — bauskite. Skaičiuo- 
kite iki trijų arba įjunkite mikrobangų krosnelės 
laikrodį. 

Už neklusnumą ar nedidelius nusižengimus 
ėjimo gulti laiką paankstinkite pusvalandžiu, o už 
grubų elgesį, pavyzdžiui, peštynes, visa valanda. 

Nešaukite, nesiginčykite ir nesivelkite į de- 
rybas. Veikite kaip robotai. Įspėkite, palaukite, o 
tada nuleiskite magnetuką. 

Jeigu vaikas ginčijasi ar protestuoja, suskai- 
čiuokite iki trijų ir nuleiskite magnetuką. 

Kai magnetukas rodo, kad laikas gulti, vadi- 
nasi, laikas gulti. 

Suteikite vaikui galimybę gerais darbais 
kompensuoti prarastą laiką, naudodami aptartas 
gerų darbų korteles. 

Už dienas, kai magnetukas nepajudėjo arba 
beveik nepajudėjo iš vietos, vaiką apdovanokite. 


SAUGUMO REIKALAI 


Per savo profesinės karjeros metus sutikau 
nemažai gana išskirtinių ir įdomių Žmonių. Vie- 
ni buvo labai malonūs, kiti - nelabai. Keletas net 
sėdėjo kalėjime. Daugiausia dėl to, kad padarė 
skriaudą kitiems Žmonėms, net vaikams. 

Visi tėvai jaudinasi dėl savo vaikų. Tokia jau 
mūsų dalia. Baimė dar labiau apima prisiklausius 
apie nusikaltimus. Tačiau svarbiausia žinoti, kur 
slypi pavojai, ir netapti paranojikais. Nereikia se- 
kioti paskui vaikus kaip slaptiesiems agentams, 
bet nereikia būti ir naiviems. Geriausia — aukso 
vidurys. 

Šiame skyriuje aptarsime keletą svarbių vai- 
kų saugumo klausimų. Papasakosiu, kaip rūpi- 
nausi savo vaikų saugumu ir prie kokių išvadų 
priėjau dirbdamas su nusikaltėliais ir jų aukomis. 

Čia nerasite išsamios instrukcijos, kaip elg- 
tis kiekvienu gyvenimo atveju. Jeigu jus nuolat 
persekioja šis rūpestis ir jeigu jums reikia tokios 
išsamios instrukcijos, ko gero, jums gresia para- 
noja. Aš tik atkreipsiu jūsų dėmesį į kelis svarbius 
dalykus. 

Tad skaitydami šį skyrių per daug neįsijaus- 
kite! 

Kaip rūpintis vaikų 
saugumu 


Apie vaikų saugumą rašiau paskutinėje savo knygoje Into 
the Darklands: Unveiling the Predators Among Us („Tam- 
sybėse: plėšrūnų tarp mūsų demaskavimas“). Joje pasakoju 
apie darbo su įvairiais nusikaltėliais, taip pat ir prievartau- 
tojais, patirtį. Paskatintas Žmonių susidomėjimo, ypač vaikų 
saugumo tema, nutariau šiam klausimui skirti vietos ir šioje 
knygoje. 

Visi tėvai nerimauja dėl savo vaikų — taip jau yra. Neke- 
tinu tėvų gąsdinti dar labiau, todėl pirmiausia noriu juos už- 
tikrinti, kad apskritai pasaulis yra saugi vieta gyventi, o dau- 
guma Žmonių geri. 

Iš tikrųjų, jei kas ir turi priežasčių susirgti paranoja, tai 
būtent aš. Šešiolika metų dirbau su vaikų tvirkintojais ir jų au- 
komis. Susidūriau su visu blogiu, kurį gali patirti mažas Žmo- 
gutis, ir akis į akį kalbėjausi su nusikaltėliais. Man jie - ne tik 
televizinės pabaisos. Juos pažįstu asmeniškai, žinau jų vardus, 
žinau, kur gyvena, ir netgi prisimenu jų kvapą. 

Tad būtų visiškai suprantama, jeigu mane apniktų viso- 
kios baimės ir įtarimai ir jeigu iš besaikio rūpesčio dėl vaikų 
saugumo pamesčiau galvą. Tačiau man to prikišti negalima. 
Rytais palieku sūnų prie mokyklos vartų ir nesuku sau galvos. 

Jis eina Žaisti pas draugus, kitąmet pats eis į futbolo treniruo- 
tes ir kitur. Mano jaunėlis lanko darželį ir - siaubų siaubas! - jo 
auklėtojas yra vyras. Dažnai nuvedu vaikus į Žaidimų aikštelę 
ir, kad ir kaip stengčiausi, nesugebu tuo pačiu metu matyti 
jų abiejų. Kartais, kai šeštadieniais vaikštinėjame pajūriu, jie 
netgi sveikinasi su keistai atrodančiais seniais, vedžiojančiais 
keistus senus šunis. 

Šiais perdėto rūpesčio saugumu laikais lengva pulti į kraš- 
tutinumus ir suvaržyti vaikus taip, kad jie negalėtų net įkvėp- 
ti. Namie ant visų kištukinių elektros lizdų uždėtos plastikinės 
apsaugos, bet kiekvieną kartą į jas žiūrėdamas jaučiuosi taip, 
tarsi būčiau apgautas. Mano tėvai kažkaip sugebėjo užauginti 
keturis vaikus be visų tų daikčiukų. Be to, kai tenka juos lupti, 
prireikus įjungti dulkių siurblį, besistengdamas gali sprogti. 

Taigi rūpindamiesi saugumu, neperlenkite lazdos, nes 
daugeliu atvejų nėra dėl ko nerimauti. Kad jus šiek tiek padrą- 
sinčiau, pateiksiu keletą svarbių patarimų. Tai bus praktinis 
neparanojinis vadovas, kaip rūpintis vaikų saugumu. 


Svarbiausia - darnūs tarpusavio santykiai 
Knygos pradžioje jau kalbėjome apie bendravimo su vai- 
kais reikšmę ir aptarėme svarbiausias taisykles, kad bendravi- 
mas būtų kuo veiksmingesnis. Visi tie patarimai tiks ir šį kar- 
tą. Bet kalbant apie vaikų saugumą svarbiausia, kad jie jaustų 
visada galintys su jumis pakalbėti bet kokia tema, o jūs visada 
turite juos išklausyti. Vadovaukitės šia taisykle nuo pirmos jų 
gyvenimo dienos iki tos akimirkos, kai jie paguldys jus į karstą. 
Jūsų vaikai turi būti tikri, kad juos visada išklausysite ir, 
nepaisydami nieko, ištiesite jiems pagalbos ir paramos ranką. 
Kuo daugiau žinosite apie vaikus - ką jie mėgsta ir ko ne- 
mėgsta, kuo domisi, su kuo draugauja, - tuo geriau sugebėsite 
juos apsaugoti. Jeigu esate baisiai užsiėmę ir skiriate vaikams 

mažai dėmesio, galite ir nepastebėti suklusti verčiančių jų el- 
gesio pokyčių. 


Išklausykite savo vaikus 

Dar kartą pabrėžiu, kad labai svarbu išklausyti vaikų 
pasakojimus apie tai, kas juos jaudina. Taip galima pastebėti 
rimtą bėdą ar pavojų, apie kurį jie vos užsimena. Jeigu jūsų 
vaikas vengia kokių nors žmonių ar vietų, nepagailėkite laiko 
ir išsiaiškinkite kodėl. 

Arba jeigu anksčiau buvęs linksmas vaikas staiga nebe- 
nori eiti į mokyklą arba pradeda blogai mokytis, būtinai išsi- 
aiškinkite, kas atsitiko. Bet koks elgesys yra bendravimo bū- 
das, todėl kokie nors elgesio pokyčiai rodo, jog vaikas bando 
jums pasakyti, kad kai kas jam nepatinka. 


Pasikliaukite nuojauta 

Blogi vyrukai atrodo visai ne taip, kaip įsivaizduojate. Per 
šešiolika metų, kai teko dirbti su prievartautojais, pasitaikė tik 
keli iš tiesų panašūs į nusikaltėlius. Kiti atrodė kaip paprasti 
Žmonės, sėdintys greta autobuse, bendraujantys su jumis ban- 
ke ir net šalia miegantys. Todėl turite pasitikėti nuojauta. Jei- 
gu koks nors žmogus ar aplinkybės kelia jums net menkiausią 
įtarimą, būtinai pasistenkite įsitikinti, ar jūsų vaikas saugus. 

Jeigu kuriuo nors žmogumi nepasitikite, tai ir nepasitikė- 
kite. 

Įsidėmėkite, kad tik nedidelė dalis nusikaltėlių aukoms 
būna visiškai nepažįstami. Daugiausia vaikai nukenčia nuo 
jiems gana artimų Žmonių. Tai nereiškia, kad turite pavirsti 
paranojiku ir visus laikyti potencialiais nusikaltėliais. (Jeigu iš 
tikrųjų taip manote, kuo skubiau susirūpinkite savo sveikata.) 
Užtenka įsiklausyti į abejones. Jeigu jums kyla įtarimų, pasi- 
kliaukite savo nuojauta, o ne tuo, ką sako Žmonės. 

Dalyvaukite vaiko gyvenime 

Nors ir kyla pagunda savo vaiką patikėti kitiems žmo- 
tojams, popamokinės veiklos vadovams), pasistenkite nors iš 
dalies rūpintis savo vaiku. Tikrai nesiūlau neurotiškai sekti 
auklę ar mokytojus, tačiau vaiko gyvenimu reikėtų domėtis. 
Žinoma, svarbu ugdyti vaiko savarankiškumą, bet likti pasy- 
viems nedera. 

Tiesiog darykite, ką galite. 


Klausinėkite 

Labai paprasta: tiesiog klausinėkite. Radę ramią valandė- 
lę, malonioje aplinkoje, pavyzdžiui, poilsiaudami paplūdimyje 
arba susirangę ant sofos priešais televizorių, paklauskite vai- 
ko: „Kaip reikalai? Ar viskas gerai?“ Arba: „Ar nekamuoja 
tavęs kokie nors rūpesčiai?“ 

Nebūkite įkyrūs ir netardykite vaiko, klauskite lyg tarp 
kitko, atsipalaidavę. Jeigu vaikas atsakys, kad viskas gerai ir 
jokių rūpesčių nėra, tuomet jį apkabinkite ir pasakykite „GE- 
RAT“. Dar galite paklausti, su kuo jis pasikalbėtų, jeigu rūpes- 
čių atsirastų, ir tikėkitės atsakymo „su tavimi“. Jeigu taip ir 
būtų, viskas gerai. Jeigu ne, paaiškinkite vaikui, kad jis visada 
gali pasikalbėti su jumis, nes tėvai tam ir yra, kad padėtų savo 
vaikams. 

Apie tai kalbėkite ramiai ir ramioje aplinkoje. 


Išmokykite vaikus girdėti vidinį 
pavojaus varpelį 
Daug metų dalyvavau įvairiose vaikų saugaus elgesio 
programose ir pritariu, kad vaikus reikia mokyti bendrų sau- 
gaus elgesio principų. Man nepatinka mintis, kad maži vaikai 

turėtų įsidėmėti detalų veiksmų planą, jeigu koks nepažįsta- 
mas žmogus paliestų jo lyties organus. Mano nuomone, čia 
jau perlenkta lazda. 

Aš paprastai paaiškinu vaikams, kad jie turi vidinį pavo- 
jaus varpelį, kuris jiems gali padėti suprasti, ar viskas gerai. 
Toks įvaizdis suprantamas net keturmečiams ar penkiame- 
čiams. Jeigu paklaustume, ar pavojaus varpelis suskambėtų, 
jei prieitų pūkuotas kačiukas, dauguma vaikų atsakytų „ne“. 
Jei paklaustumėte, ar skambutis suskambėtų priėjus rykliui, 
dauguma iš visų jėgų sušuktų „taip“. Galima paruošti daug 
panašių klausimų ir vaiko paklausinėti, ar suskambėtų jo pa- 
vojaus varpelis, jei: 

e mokykloje jį pastumia vyresnis vaikas, 

e mokytoja su juo skaito, 

e mama ar tėtis jį apkabina, 

e jį laižo nuosavas šuo, 

e svetimas Žmogus kviečia sėsti į savo automobilį, 

e nepažįstamasis kviečia užeiti į svečius, 

e bendramokslis ragina atimti iš ko nors priešpiečius, 

e draugas jį apkabina, 

e kas nors mokykloje prašo jį nusimauti kelnes, 

e kasnors jį apkabinti, nors jis to nenori, 

e kasnors jį per daug jausmingai bučiuoja, 

e kas nors liepia ko nors nesakyti tėčiui ir mamai. 


Pasiūlykite vaikui įsivaizduoti tokias situacijas ir, remda- 
miesi jomis, paaiškinkite, kas yra vidinis pavojaus varpelis. 
Sąrašą galite sutrumpinti ar pridėti Žaismingesnių situacijų, 
kad pralinksmintumėte vaiką. 

Tada vaiko reikia paklausti: „O ką darytum, jeigu su- 
skambėtų tavo pavojaus varpelis?“ Paraginkite jį numatyti 
kuo daugiau variantų. Pavyzdžiui, galima susirasti suaugusįjį, 
kuriuo pasitiki, ir jam viską papasakoti. Mokykloje galima pa- 

sakyti savo ar kitai mokytojai. Jei kas nutinka gatvėje ir nieko 
arti nėra, galima užeiti į parduotuvę ir paprašyti darbuotojų 
paskambinti mamai ar tėčiui. Bet kuriuo atveju būtina viską 
papasakoti mamai ir tėčiui, nes mama ir tėtis visada žino, ką 
daryti. Taigi, kad ir kas nutiktų, svarbiausia - pasakyti mamai 
ir tėčiui. 

Labai svarbu pamokyti vaiką, kaip pasakyti, kas jam 
nutiko ar kelia nerimą. Pavyzdžiui: 

— Ką darytum, jeigu mokykloje kas nors tau pasakytų ar 
padarytų tai, kas tau nepatiktų, ir suskambėtų tavo vidinis pa- 
vojaus varpelis? 

— Pasakyčiau mokytojai. 

- Šaunuolė. Kokiai mokytojai? 

— Savo mokytojai. 

— Nuostabu. O jeigu jos nebūtų? 

— Budinčiai mokytojai. 

— Puiku. Ir ką jai sakytum? 

— Pasakyčiau, kad ką tik suskambėjo mano pavojaus var- 
pelis. 

— O ką dar pasakytum? 

— Mmm... Nežinau. 

— Pasakyk, kas atsitiko, kas tau nepatiko, ir paprašyk pa- 
galbos. 

— Gerai. 

— Tai ką jai pasakytum? 

— Pasakyčiau, kas atsitiko, kas man nepatiko, ir paprašy- 
čiau man padėti. 

— Labai gerai. Taip ir daryk. O kam dar papasakotum apie 
tai, kas nutiko? 

— Tau. 

Vaiką apkabinkite ir pabučiuokite. 

— Teisingai. Nes koks mano darbas? 

— Tavo darbas - man padėti. 

Tokios repeticijos svarbios dėl to, kad vaikai dažnai ne- 
moka apibūdinti, kas nutiko, nors jaučia, kad tai blogai. Jiems 
tiesiog trūksta Žodžių tam nusakyti. Vidinio pavojaus varpelio 
metodas padeda vaikams atkreipti aplinkinių dėmesį nesilei- 
džiant į išsamius aiškinimus. Vaikui svarbiausia suprasti, kad 
suskambėjo jo pavojaus varpelis, ir paprašyti suaugusiųjų pa- 
galbos. 


e Ką daryti, kai vaikas praneša, kad suskambėjo jo 
pavojaus varpelis 

Svarbiausia — nedelsiant labai dėmesingai jį išklausyti. 
Jūs turite vaikui parodyti, kad rimtai vertinate jo žodžius. Vai- 
kas turi būti tikras, kad jūs, išgirdęs žinią apie suskambėjusį 
pavojaus varpelį, mesite visus darbus ir pulsite jam padėti. 

Taip pat labai svarbu išlikti ramiam ir nepulti į paniką, 
kad ir ką baisaus iš vaiko išgirstumėte. Vaikai turi manyti, kad 
suaugusieji visada Žino, ką daryti, net tada, kai nežino. 

Jei vis dėlto norite išlieti pasipiktinimą, apmaudą ar siel- 
vartą, duokite laisvę emocijoms vėliau, kai nebus šalia vaiko. 

Pavojaus varpelis gali suskambėti ir dėl kokio menknie- 
kio („Tėti, Džordanas mane pavadino beždžione!“), bet jūs 
vis tiek turite būti dėmesingi, nes visada gali nutikti kas nors 
rimčiau („Iėti, Džordanas man pasiūlė už jo tekėti, mesti mo- 
kyklą ir pabėgti iš namų!'). 


e Kur kreiptis pagalbos 

Jeigu vaikas papasakoja apie rimtą grėsmę, tokią kaip 
tvirkinimas, jums gali prireikti didesnę patirtį turinčių Žmonių 
pagalbos. Paprasčiausia ir geriausia kam nors paskambinti te- 
lefonu. Yra daugybė galinčių jums padėti ar patarti struktūrų 
ir asmenų - nuo vyriausybinių organizacijų iki privačių rūpy- 
bos specialistų. 

Dauguma vaikais besirūpinančių organizacijų ir specia- 
listų yra pajėgūs suteikti reikiamą pagalbą ir palaikymą. Jeigu 
nežinote, kam konkrečiai reikėtų skambinti, tiesiog paimkite 
telefonų knygą, išsirinkite pagal adresą arčiausiai jūsų namų 
esančią panašaus pobūdžio organizaciją ir skambinkite. Jeigu 
ne ten pataikysite, beveik galima garantuoti, kad jie nukreips 
jus teisinga linkme. 

Svarbiausia — ilgai nesvarstyti, ar pasirinkote tinkamą 
organizaciją, o tiesiog skambinti. Visos tokios organizacijos 
ir specialistai yra pasiruošę padėti vaikams ir šeimoms, todėl 
niekas nepyksta, kai žmonės paskambina ne tuo adresu. Jums 
visada pagelbės ir duos tinkamą telefono numerį. 


Kaip pasirinkti tinkamą vaikų darželį 

Noriu iš karto pasakyti, kad tai, ką čia perskaitysite, yra 
tik mano nuomonė. Jau minėjau, kad šešiolika metų teko dirb- 
ti su nusikaltėliais - įvairaus amžiaus, lyties ir plaukų spalvos, 
įskaitant tūkstančius tvirkintojų ir prievartautojų, taip pat su 
jų aukomis. Tad šita nuomonė pagrįsta informacija, sveiku 
protu ir ilgamete patirtimi. 

Suprantu, kad kai kurios mano mintys gali suerzinti. Dėl 
to iš anksto atsiprašau. Tačiau šiomis taisyklėmis vadovavosi 
mūsų šeima, taip patariau elgtis ir draugams. Tą patį patarsiu 
ir jums, o jūs rinkitės, kas jums tinka. 


+» Paprasti vaikų darželiai saugesni negu privatūs 

Niekada nesižavėjau privačiuose namuose veikiančiais 
juose vyksta. Žinau, kad yra daug nuostabių, puikiai dirban- 
čių auklėtojų, bet dabar kalbu ne apie juos. Kalbu apie blogus 
tą asmenį? Kas stebi, kur vaikai vedami dieną ar kas ateina jų 
aplankyti? 

Jeigu vedate vaiką į privatų darželį ir paliekate ten visai 
dienai, jūs neturite jokių galimybių kontroliuoti, ką jis ten vei- 
kia ir su kuo susitinka. 

Paprastame vaikų darželyje dirba daug Žmonių, galinčių 
nuolat stebėti vienas kitą, jie laikosi griežtos tvarkos, kam lei- 
džiama ir kam neleidžiama lankytis darželyje, o apsilankiu- 
siuosius stebi ne viena pora akių. 


e Darželio aplinka 

Žinoma, svarbu įsitikinti, kad šalia darželio nėra vaikų 
sveikatai ir gyvybei pavojingų medžiagų, bet kalbu ne apie 
tai. Visada atkreipiu dėmesį į vaikų darželio pastatą, pirmiau- 
sia — patalpų erdves. Ar jos atviros ir lengvai apžvelgiamos, ar 
nėra kokių nors užkaborių, kuriuose lengva slapstytis? Kaip 
atrodo higienos ir persirengimo patalpos, ar jose personalui 
patogu prižiūrėti vaikus? 

Laikausi nuomonės, kad darželio patalpos turi būti atvi- 
ros ir erdvios, nes geriausia, kai visi visus mato. 


e Darželio darbuotojų kvalifikacija ir patirtis 

Visada pasiteirauju apie darbuotojų išsilavinimą, kvalifi- 
kaciją ir patirtį. Aišku, tai dar negarantuoja vaikams saugumo, 
bet jau šis tas. 

Kuo aukštesnės kvalifikacijos vaikų darželio personalas, 
tuo geriau. Besipraktikuojantys studentai — taip pat puikus 
variantas. Nors jie neturi patirties, bet labai stengiasi ir rimtai 
žiūri į darbą. 


e Vaikų maitinimas 

Gal tai akivaizdu, bet verta paminėti. Paklauskite, ko vai- 
kai gauna pusryčių, pietų ir pavakarių. Kuo daugiau saldaus 
šlamšto jiems kišama, tuo mažiau man patinka tas darželis. 
Pasižvalgius po virtuvę irgi galima daug sužinoti, pavyz- 

džiui, ar teikiama pirmenybė sveikam maistui. Nesu pamišęs 
dėl sveikos mitybos, bet nemanau, kad vaikams gerai valgyti 
daug saldėsių. 

Dar pasidomėkite, ko darželyje duoda gerti. Jeigu van- 
dens ir pieno, gerai. Jeigu saldintų vaisių sulčių, blogai. 


e Drausmės palaikymas 

Šis klausimas taip pat labai svarbus. Pasiaiškinkite, kaip 
darželyje palaikoma drausmė. Pasiteiraukite, kas būtų daro- 
ma, jeigu kuris nors vaikas pradėtų kandžiotis ar muštis. Jeigu 
atsakymai skamba tvirtai ir metodai atitinka mūsų jau aptartus 
metodus, tada viskas gerai. Tik nepamirškite, kad darželiuose 
negalima vaikams skirti „minutės pertraukėlės“, nes negalima 
jų atskirti nuo visų. Auklėtojos turi matyti vaikus visą laiką. 


e Tėvų informavimas 

Jums labiausiai turi rūpėti, ar nuolat ir kokiu būdu gausite 
jus dominančią informaciją. Aišku, gerai veikianti informavi- 
mo sistema dar nereiškia, kad darbuotojai bus puikūs ir vaikų 
saugumas bus garantuotas, tačiau bent jau žinosite, kad jus 
tikrai pasieks informacija, jei kas nutiktų jūsų vaikui. 


e Galimybė stebėti 

Daugelyje darželių tėvams leidžiama keletą kartų apsi- 
lankyti ir susipažinti su ugdymo įstaigos gyvenimu. Būtinai 
pasinaudokite šia galimybe. Pirmiausia atkreipkite dėmesį, 
kaip per visą dieną elgiamasi su vaikais. Stebėkite, ar paisoma 
dienotvarkės, ar vaikai tinkamai užimami ir neina galvomis, 
ar auklėtojai sugeba juos sudrausminti, o kartu ar nėra per 
griežti. 

Žiūrėkite, kaip elgiasi ugdytojai konflikto atveju. Visi 
maži vaikai kartkartėmis elgiasi kaip tikri galvažudžiai — su 
laiku tai praeina, - tad ilgai laukti nereikės, kad kas nors su- 

sipeštų ar susistumdytų. Atkreipkite dėmesį, ar auklėtojai tai 
pastebėjo ir ką darė. 


e Vidaus atmosfera 

Nors ir keistai skamba, bet svarbi ir darželio vidaus 
atmosfera. Pamėginkite pajusti, ar jums ten jauku. Jeigu kirba 
kokių nors abejonių, įsiklausykite į jas. Jei vieta spinduliuoja 
šiluma, draugiškumu ir palankumu vaikui, viskas gerai. Bet 
jeigu jaučiatės nejaukiai kaip zoologijos sode, personalas atro- 
do nemalonus, lyg būtų ne savo vietoje, arba jums tiesiog čia 
nepatinka, patariu klausyti savo vidinio balso ir ieškoti tinka- 
mos ugdymo įstaigos. 


Dar šiek tiek apie aukles 

Apie tai jau rašiau minėtoje knygoje (Into the Dark- 
lands). Būtent ši tema sukėlė daugiausia triukšmo. Nesistebiu. 
Šiais politinio korektiškumo laikais netaktiška išskirti visuo- 
menės grupę kokiu nors vienu aspektu, pavyzdžiui, etniniu, 
lyties, seksualinės orientacijos, plaukų spalvos ar burnos hi- 
gienos („Ei tu, fanatike, nedrįsk kalbėti apie blogą burnos 
kvapą! Gal esi nusiteikęs prieš oralinę įvairovę?“). Tikrai ne- 
noriu nieko įžeisti, ypač oralinės įvairovės puoselėtojų. 

Bėda ta, kad yra žmonių, kuriems dėl ko nors įsižeisti tapo 
gyvenimo pašaukimu. Jie dažnai didžiadvasiškai įsiŽeidžia ir 
už kitus. Apie tokius žmones sakoma: plačios širdies. 

Knygoje neminėjau jokios aukščiau išvardytos visuome- 
nės grupės, net oralinės įvairovės puoselėtojų, tik rašiau, kad 
nedera palikti vaikų paauglio berniuko priežiūrai. Šis teiginys 
užkliuvo vienam recenzentui, išvadinusiam mane pamišusiu 
paranojiku. Perskaitęs jo straipsnį pagalvojau, kad jis tiesiog 
neišmanėlis. 

Jeigu atsirastų ir daugiau tokių recenzentų, aš dar kartą 
pakartočiau: niekada nepalikite mažų vaikų paaugliams ber- 
niukams. 

Ar aš teigiu, kad visi paaugliai berniukai yra blogi? 

Ne. 

Ar teigiu, kad visi jie iškrypėliai ? 

Ne. 

Ar teigiu, kad vaikai saugesni su paauglėmis mergaitėmis? 

Taip, be jokios abejonės. Žinoma, paauglės taip pat nėra 
visiškai patikimos, nes ir jos ne šventuolės, tačiau statistika 
rodo, kad su jomis palikti vaikus gerokai saugiau. 

Man teko matyti daug paauglių berniukų, kurie seksualiai 
išnaudojo jiems prižiūrėti paliktus vaikus. Kai kurie iš tų pa- 
auglių buvo geri vaikai iš gerų šeimų, tiesiog jie labai suklydo. 
Dirbdamas su jais priėjau prie išvados, kad niekada neleisiu 
paaugliui prižiūrėti savo vaikų. Todėl, manau, elgiuosi sąži- 
ningai pasidalydamas šia nuomone su jumis, kad patys galė- 
tumėte nuspręsti, kaip elgtis. 

Kaip manote, ar dabar visi mūsų šalies paaugliai ant ma- 
nęs mirtinai supyko"? 

Aš manau - ne. 

Ar dabar trapus jų savigarbos jausmas bus sužlugdytas? 

Manau, ne. 

Paaugliai berniukai turi svarbesnių reikalų, nei sukti gal- 
vą dėl mano žodžių. 

Aš tiesiog nė nesvarstydamas pasirinksiu aukle mielą, 
gerai išauklėtą paauglę iš geros šeimos, o ne mielą, gerai išau- 
klėtą paauglį taip pat iš geros šeimos. 

O jūs darykite taip, kaip jums atrodo geriausia. 


Bijoti nedera 

Galvodami apie vaikų saugumą negalime per daug įsi- 
jausti. Žinoma, baimė yra natūrali auklėjimo proceso dalis. 
Baimintis dėl vaikų imame jų dar nepradėję ir baiminamės iki 
paskutinio atodūsio. Vaikams gali nutikti begalė blogų daly- 
kų, tačiau nutinka retai. 

Nors į vaikų rankas per gyvenimą patenka nesuskaičiuo- 
jama daugybė aštrių daiktų, ne visi juk išsiduria akį. O jeigu 
taip atsitinka, juk nereiškia, kad gyvenimas sužlugo. Mano tė- 
tis vaikystėje neteko akies, kai jo pusbrolis šovė iš lanko strėlę 
su siurbtuku, tačiau jam tai nesutrukdė užaugti geru žmogumi 
ir gražiai nugyventi savo amžių. 

Nelaimių pasitaiko, tai neišvengiama gyvenimo dalis, bet 
nutinka juk ir gerų dalykų. 

Gali būti, kad daug vaikų šiandien susilaužys ranką, nu- 
sidegins pirštus ar neteks akies, tačiau vaikų, kurie juoksis, 
žais, bus apkabinti tėvų, dainuos, valgys ir eis miegoti, bus 
nesuskaičiuojamai daugiau. 

O su Dievo pagalba rytoj atsikėlę, jie vėl darys tą patį. 

Negalite leisti baimei jus valdyti, nes toks gyvenimas - ne 
gyvenimas. Tiesiog nepraraskite ramybės, blaiviai mąstykite 
ir tikėkitės, kad blogis jus aplenks. 

Tai viskas, ką galite padaryti. 


KAIP VISKĄ 
DERINTI 


Dabar jūsų rankose - visi svarbiausi įrankiai, 
kuriuos išbandžiau per ilgametę darbo praktiką. 
Tai, vaizdžiai tariant, mano plaktukai, vinys ir pa- 
našūs daiktai, kuriais reikia sutvarkyti neužsida- 
rančias duris ar imtis rimtesnio remonto, papras- 
tai užtrunkančio keliais mėnesiais ilgiau, negu 
tikėjotės, ir viršijančio numatytą sąmatą. 

Knygose vaikų auklėjimo tema galima rasti 
daugybę gerų patarimų, bet jose nepaaiškinama, 
kaip atskiras priemones sulipdyti į visumą, t. y. 
kaip tuos patarimus taikyti kasdieniame gyveni- 
me. Tam ir skiriu paskutinę šios knygos dalį. 

Pirmiausia jums pateiksiu paprastą instruk- 
ciją, kaip naudotis šia „įrankių dėžute“, nes jeigu 
turite ne vieną įsisenėjusią bėdą, reikia Žinoti, nuo 
ko pradėti ir ką daryti. Po to pasiūlysiu pasiprak- 
tikuoti ir pamėginti padėti Hamdingerių šeimai, 
patiriančiai rimtų sunkumų. 

Šiaip Hamdingeriai puikūs žmonės, tik jiems 
nesiseka. 

„Įrankių dėžutės“ 
naudojimo instrukcija 


Supažindinau jus su įvairiais būdais, padedančiais įveik- 
ti vaikų miego, maitinimo, tuštinimosi ir elgesio sunkumus. 
Taikykite juos tiksliai, kaip nurodyta, tada tikrai pasieksite 
rezultatų. Taip pat aptarėme galimybes padėti pačiam vaikui 
išsiugdyti naujų įgūdžių, kurie leistų jam įveikti drovumą ar 
pagerinti savivertę. 

Dabar iš viso to, ką sužinojote, pamėginsime sudaryti aiš- 
kų kautynių planą. Jeigu turite ne vieną įsisenėjusią bėdą, pir- 
miausia reikia nutarti, nuo ko pradėti ir kuo baigti. 

Paaiškinsiu viską iš eilės. 


Pirmenybės nustatymas 

Tėvai, panašiai kaip gelbėjimo tarnybų darbuotojai, turi 
greitai nustatyti problemos mastą ir nuspręsti, nuo ko pradėti 
gelbėjimo darbus. Tiems, kuriuos slegia daugialypių sunkumų 
našta, patarčiau rinktis iš karto dvi kryptis - miego ir elgesio. 

Neišsimiegoję vaikai būna tiesiog siaubingi, todėl išspren- 
dę miego problemą iš karto pajusite akivaizdų palengvėjimą. 
Kaip jau minėjau, su miegu susijusius sunkumus įveikti gana 
lengva ir tai suteiks daugiau pasitikėjimo savo jėgomis. Kai 

vaikai užmigs anksčiau, vakarais turėsite daugiau laisvo laiko. 
Jis labai svarbus ir reikalingas, kad išliktumėte sveiko proto ir 
stiprios sveikatos. 

O kokioms elgesio problemoms pirmiausia skirti dėme- 
sio? Norėdami tai nuspręsti, paklauskite savęs, kas dabar la- 
biausiai jus nervina. 

Atsakymas į šį klausimą padiktuos veiksmų eigą. Jeigu 
jus nervina viskas, pradėkite nuo to, kas tiesiog varo iš proto. 
Tai gali būti nuolatinis vaikų rėkimas, pešimasis, nederamas 
elgesys prie stalo, aikštijimasis parduotuvėje ir pan. Nuo to ir 
pradėkite. 

Nėra svarbu, nuo ko pradėti, svarbu pradėti ir nesustoti. 
Jeigu sėdėsite kampe ir apsimesite nieko negirdį ir nematą, 
bus tik blogiau. Reikia keltis ir imtis darbo. 

Beje, labai svarbi ir jūsų psichologinė būsena. Kuo rames- 
ni būsite patys, tuo ramesni bus vaikai. Ir priešingai. Darykite 
viską, kas padėtų jums geriau jaustis. 

Taigi pirmiausia nustatykite, kokie sunkumai jums kelia 
daugiausia rūpesčių. Siūlyčiau pirmiausia imtis taisyti mie- 
go sutrikimus ir elgesį, kuris jus labiausiai nervina. Apie visą 
eigą dabar ir pakalbėsime. 


Šeimos „taisymo“ instrumentų rinkinys 

Siūlau jums šį patogų ir paruoštą naudoti instrumentų 
rinkinį, be kurio dirbdamas su šeimomis neapsieinu ir pats. 
Prisimenate, kaip pradžioje pabrėžiau, kad labai svarbu turėti 
veikimo planą? Dabar ir pamėginsime jį sudaryti. Vadovau- 
damiesi toliau pateikta paprasta penkių žingsnių instrukcija, 
parengsime veiksmų planą, padėsiantį įveikti praktiškai bet 
kokius sunkumus. 

Instrukcija lengvai suprantama, nėra jokių painių diagra- 
mų, tačiau ja vadovautis reikės kantriai ir nuosekliai, kaip ir 

bet kokio prietaiso surinkimo instrukcija, kad visos detalės 
būtų sudėtos tinkama tvarka ir atsidurtų savo vietoje. Taigi 
atidžiai sekite nurodymus ir pabaigoje turėsite veiksmingą 
priemonę sunkumams įveikti. 


ŠEIMOS „TAISYMO“ INSTRUMENTŲ 
RINKINIO SUDAR YMO INSTRUKCIJA 


Aiškiai ir išsamiai apibūdinkite vaiko elgesį 
Ką rodo vaiko elgesys 

Kodėl toks elgesys kartojasi 

Aiškiai apibūdinkite savo tikslą 
Nurodykite žingsnius ir priemones 


SA BLERISAE 


1. Aiškiai ir išsamiai apibūdinkite vaiko elgesį 

Kaip jau minėjau, labai svarbu taip aiškiai ir išsamiai api- 
būdinti, kas jums kelia rūpestį, kad suprastų net pašalinis, ne- 
pažįstantis jūsų šeimos Žmogus. Tai padės jums išsiaiškinti, 
kodėl kyla tos problemos. 

Pavyzdžiui, apibūdinimas „grįžęs iš mokyklos būna 
piktas“ ne toks informatyvus ir naudingas kaip šis: „Grįžęs 
iš mokyklos pusvalandį būna nepaklusnus, guli ant sofos ar 
grindų ir žiūri televizorių, neatsako į klausimus, jei pakartoji 
klausimą, pyksta ir svaido daiktus arba mušasi.“ 


2. Ką rodo vaiko elgesys 

Šis žingsnis labai svarbus, todėl geriau neskubėti. Jeigu 
atsakymas į klausimą bus teisingas, toliau eisis lengviau. Jei- 
gu atsakysite neteisingai, planas žlugs. Pastebėję apsirikimą, 
grįžkite prie šio žingsnio ir mėginkite rasti teisingą atsakymą. 

Šiuo atveju pavojingiausia yra pagunda viską aiškinti 
negatyviai, ypač kai vaiko elgesys kelia jums stresą: „Dženė 

vakare lipa iš lovos ir verkia, nes manęs nemyli ir nori man 
sugadinti vakarą.“ Jums taip atrodo, bet vargu ar taip mąsto 
vaikas. Todėl turite į tai pažvelgti jo akimis ir ieškoti pozityvių 
argumentų. Pavyzdžiui: „Aš lipu iš lovos, nes bijau tamsos ir 
noriu prisiglausti prie mamytės ir tevelio, kad jausčiausi sau- 
gi.“ 

Kalbėdami vaiko vardu ir būdami pozityviai nusiteikę, 
geriau suprasite, ką savo elgesiu stengiasi pasakyti vaikas. 
Vaikai — gana paprastos būtybė ir labai paprasti jų poreikiai. 
Kartais gali atrodyti, kad jie elgiasi piktybiškai ir nori mums 
pakenkti, bet dažniausiai taip nėra. Dažniausiai jų norai labai 
paprasti. 

Supratę, ką savo elgesiu sako vaikas, suvoksite, ko jam 
iš tikrųjų reikia, ir galėsite patenkinti jo poreikius. Jo ir savo 
labui. 


3. Kodėl toks elgesys kartojasi 

Koks nors elgesys kartojasi tada, kai duoda vaikui kokios 
nors naudos. Jeigu už pastangas nieko negaunama, galiau- 
siai liaujamasi taip darius. Ši taisyklė tinka bet kokio amžiaus 
žmonėms. 

Dabar turite nė kiek neišsisukinėdami sau atsakyti, ko- 
kios naudos vienaip ar kitaip elgdamasis gauna iš jūsų vaikas. 
Jeigu nuolat ant jo šaukiate, vaikas pelno jūsų dėmesį. Kad ir 
neigiamą, bet dėmesį. Jeigu nusileidžiate, kad tik išvengtumė- 
te konflikto, vaikas pasijunta padėties šeimininkas. Jeigu su 
partneriu vaikų akivaizdoje baratės, vaikas taip pat jaučiasi 
valdąs padėtį. Jeigu nuolat leidžiatės į derybas ir esate perkal- 
bami, užmokestis - dėmesys ir padėties valdymas. 

Nauda iš vienokio ar kitokio elgesio visada yra: vaikas 
arba ką nors gauna, arba ko nors išvengia. Taigi jūs turite išsi- 
aiškinti, kokios naudos iš blogo elgesio turi jūsų vaikas. 

4. Aiškiai apibūdinkite savo tikslą 

Šiuo atveju taip pat labai svarbu aiškiai ir konkrečiai įvar- 
dyti tikslą. Kad vaikas „gerai elgtųsi mokykloje“ — nėra tiks- 
las. Jis per daug platus ir abstraktus. Štai kaip reikėtų formu- 
luoti tikslą: „Kad per pamokas stengtųsi atlikti visas mokytojo 
užduotis, dėmesingai klausytų ir neplepėtų.“ Toks tikslo įvar- 
dijimas padės aiškiai įvertinti vaiko elgesį. Jeigu vaikas per 
pamokas atlieka visas užduotis ir negauna mokytojo pastabų, 
aišku, kad elgiasi daug geriau ir turi būti už tai įvertintas. 


5. Nurodykite žingsnius ir priemones 

Kaip minėjau kalbėdamas apie įgūdžių stiprinimą, tikslą 
reikia susmulkinti įveikiamo dydžio žingsniais. Tikslas, „kad 
vaikas būtų geras“, per platus, todėl jį reikia susmulkinti vai- 
ko kojelėms įveikiamais Žingsneliais. Pavyzdžiui, jeigu užsi- 
brėžiate tikslą „be triukšmo paguldyti vaiką iki 19.00 val.“, 
pirmiausia jį suskaidykite: 


Maudymasis iki 17.30 val. 
Persirengimas pižama iki 18.00 val. 
Vakarienė iki 16.30 val. 

Pasakų valandėlė iki 16.50 val. 
Dantų valymas iki 18.55 val. 
Gulimasis į lovą iki 19.00 val. 
Viskas daroma ramiai, be triukšmo. 


Suskaidžius tikslą darosi aiškiau, kuri iš aptartų priemo- 
nių tinka vienam ar kitam etapui. Pavyzdžiui, jei jūsų vaikai 
maži, pirmuose etapuose turėsite remtis kryptingo dėmesio 
metodu ir naudoti elgesio lentelę su lipdukais, o prireikus pa- 
sitelkti ir dėmesio nukreipimo būdą. Tada galėsite pereiti prie 
pasirengimo miegui programos, aprašytos 5—7 skyriuose. 

Tikslą suskaidžius žingsniais ar net laiko tarpsniais, kaip 
pastarajame pavyzdyje, bus lengviau numatyti galimus sun- 
kumus ir užbėgti jiems už akių. 

Beje, kiekvieną žingsnį dar galima sudalyti pėdomis. Tar- 
kim, jeigu mažylis nenori maudytis ir jo zirzimas nulemia viso 
vakaro nuotaiką, ugdykite naujus įgūdžius, kurių jam akivaiz- 
džiai trūksta, kaip aprašyta 4 skyriuje. Pavyzdžiui, galima jam 
parodyti, kaip maudosi meškiukas, arba kartu stebėti, kaip 
linksmai pliuškenasi vyresni broliai ir seserys, arba papasako- 
ti apie pajuodusią mergaitę, kuri bijojo praustis. 

Taigi turite suskaidyti tikslą žingsniais ir kiekvienam pa- 
rinkti tinkamas priemones, išdėstytas toliau pateiktoje lente- 
lėje. 

Be viso to, mes aptarėme, kaip sėkmingai paguldyti vai- 
kus miegoti (5—7 skyriai), kaip įveikti nevalgumo bėdas (8-10 
skyriai), kaip pripratinti vaikus sėsti ant puoduko (11 sky- 
rius), kaip su vaikais bendrauti (3 skyrius). 


Būkite kryptingi ir atkaklūs 

Jeigu nustatėte elgesio sutrikimų lygį, numatėte tikslą, 
sudarėte veiksmų planą ir parinkote, jūsų manymu, tinkamas 
priemones, turite atkakliai ir kryptingai siekti pergalės. Turite 
būti tikri, kad ji neišvengiama, kaip ir „miego burtų“ atveju. 

Paprašykite, liepkite, bauskite. 

Galite koreguoti planą, keisti kai kuriuos žingsnius, bet 
negalite pasiduoti. Jūsų neturi palenkti nei ašaros, nei spiegi- 
mas, nei maldavimai. 

Paprašykite, liepkite, bauskite. 

Tėvai turi būti diktatoriai — Žinoma, švelnūs, jautrūs, my- 
lintys, bet diktatoriai. Atstovaujamosios kolektyvinės val- 
džios modelis šeimoms netinka. 

Paprašykite, liepkite, bauskite. 

Tegu vaikai šaukia, kad jūsų nekenčia, bet jūs neklausy- 
kite. Tegu apsimeta palaužti sielvarto, bet jūs nepasiduokite. 
Vaikai po tokio streso neįtikėtinai greitai atsigauna. Jeigu 
nuvarysite vaiką anksčiau miegoti, tikrai nesužlugdysite jo 
psichologiškai. Kaip ir liūdno veido lipdukas elgesio lentelėje 
netraumuos jo visam gyvenimui. 

Gražiai paprašykite. 

Tvirtai liepkite. 

O tada darykite kaip pasitikintis savimi tėvas ar moti- 
na - bauskite. 

Savarankiškas 
skrydis - į svečius pas 
Hamdingerius 


Pavyzdys 


Šeimos nariai Haris (35), Salė (37), Kristalė (9), Dar- 
nelas (8), Darijus (8) ir Džedas (4) 


Sunkumai Ši šeima — tikra katastrofa. Ji gyve- 
na dviejų miegamųjų nuomojamame 
name. Socialiniai darbuotojai jau gra- 
sino tėvams atimti vaikus, nes namas 
prastos būklės, o santykiai su vaikais 
baisūs. Haris ir Salė prisipažįsta mu- 
šantys vaikus, o kaimynai nuolat skun- 
džiasi dėl triukšmo ir riksmų. Vyres- 
nieji vaikai dažnai nelanko mokyklos, 
o nuėję siaubingai elgiasi. Dvyniai 
Darnelas ir Darijus mušasi su vaikais ir 
baisiai plūstasi. Kristalė neturi draugų, 
taip pat keikiasi ir yra agresyvi. 

Džedą ketina išmesti iš darželio dėl kan- 
džiojimosi. Be to, jis nemoka naudotis 
tualetu. Haris ir Salė skundžiasi, kad 
vaikai jų neklauso, nuolat mušasi ir 
kartais iki vidurnakčio neina miegoti. 


Pastabos Betmenai, padėk! 


Baisiausią pavyzdį palikau pabaigai - jums namų darbui. 
Jau turėjote perprasti ir įsidėmėti svarbiausius elgesio proble- 
mų sprendimo principus ir būdus, todėl dabar tik apibūdinsiu 
situaciją ir suteiksiu jums galimybę parengti šiai šeimai tin- 
kamą veiksmų planą. Tai tikras atvejis, viskas buvo taip, kaip 
aprašyta. 

Kitame skyriuje pateiksiu savo analizę ir veiksmų planą, 
kurį parengiau šiai šeimai, bet dabar išbandykite savo jėgas. 

Tokių šeimų kaip Hamdingerių pasitaikė visur, kur tik 
dirbau. Psichologinės pagalbos specialistai nenorėdavo turėti 
su jais jokių reikalų. Tiek daug problemų, kad nežinai, nuo ko 
ir pradėti. Tačiau mane tokie atvejai kažkodėl visada traukia, 
ir kai tik pasigirsta klausimas: „Kas norėtų užsiimti šiuo rei- 
kalu?“, mano ranka iš karto nevalingai pakyla. 

Šiandien susitikti su tokiomis šeimomis nėra baisu, bet 
pradžioje, kai buvau dar studentas ir mažai ką išmaniau, Žiau- 
riai bijojau. Dabar Hamdingeriai tapo, galima sakyti, mano 
specializacija, tad nuo vieno šalies pakraščio iki kito teko 
sutikti jų daugybę. Jų yra visur, neabejotinai ir jūsų mieste 
ar miestelyje. Hamdingeriai nėra blogi Žmonės, tą supranti 
su jais arčiau susipažinęs, bet dėl nepalankiai susiklosčiusių 
aplinkybių jie vargsta daugiau nei kiti. Jiems reikia šiek tiek 
pagalbos, kad ratai vėl imtų suktis. 

Taigi kviečiu į svečius pas Hamdingerius. Visai nebloga 
pradžia. Kaip netrukus pamatysite, šiai šeimai tiek visko nu- 

tinka, kad turėsite gerai pagalvoti, kaip jai padėti. O padėti 
reikės, nes jūs — vienintelė jų viltis. 

Be to, geriausia pirma pasipraktikuoti su svetimais vai- 
kais. Aš, prieš augindamas savo vaikus, praktikavausi dešimt 
metų. O geriausia pradėti nuo apsilankymo šeimos namuose. 


Svečiuose pas Hamdingerius 

Jūs iš karto suprasite, kad šie namai neturi nieko bendra 
su gražiausiais namais ir sodais. Jie labiau tiktų apleistų 
namų ir sodų kategorijai. Laukujės durys atvertos, nors lauke 
gana šalta, o ir durimis jas sunku pavadinti. Apatinėje dalyje 
žiojinčios skylės apkaltos lentomis. Akivaizdu, kad ne kartą 
buvo išspirtos. 

Ant viršutinio laiptelio tupi nedidukas šuo. Net šuo at- 
rodo keistai, it būtų ištrauktas iš šunų fabriko atliekų dėžės. 
Per didele galva tokiam smulkiam kūneliui. Jums artinantis 
šuo pradeda keistai drebėti ir urgzti, bet neaišku, iš įniršio 
ar iš baimės. Netrukus vikstelėjęs uodega jis dingsta viduje. 
Priėję dar arčiau išgirstate kompiuterinius šūvius ir pastebite, 
kad vienas langas išdaužtas ir užtaisytas kartono lakštu. Ant 
laiptelio guli pamestas mažas mėlynas Wiggles firmos guminis 
batelis, besiilgintis savo poros. 

Pabeldžiate į duris: tuk tuk tuk. 

— Atidaryk! —- viduje pasigirsta vyriškas balsas. 

— Nenoriu! - irzliai atšauna berniukas. 

— Daryk, ką tėvas liepia! - įsiterpia moters balsas. 

— Ne, dabar mano eilė! - prabyla kitas berniukas. 

— Ne tavo, o mano! - spygteli mergaitė. 

— Ne tavo! - klykia pirmas berniukas. 

— Darnelai, ar atidarysi pagaliau prakeiktas duris?! — 
užbaubia vyras. 

— Ne! 

— Darnelai... 

— NE! ATSIKNISK! 

Pasigirsta mažų kojyčių, matyt, Darnelo, trepsėjimas ir 
toks stiprus durų trinktelėjimas, kad sužlega dar neišdužę lan- 
gų stiklai. 

— Jėzau Kristau, kas, po galais, darosi tam vaikiui? 

Ir vėl tyla, aidi tik kompiuteriniai šūviai. 

Kelias akimirkas stovite, nežinodami, ką daryti. Kai tam- 
pa akivaizdu, kad jus užmiršo, vėl pabeldžiate. 

— Gal tu, Buba, atidarysi duris“? 

Įsakote sau nerėkti iš siaubo, kad ir ką pamatytumėte. Ir 
tada pasirodo pirmasis Hamdingeris — keturmetis Džedas. Jis 
dėvi purvinus džinsus, pižamos švarkelį ir iš padilbų Žiūri į jus. 

— Kas atėjo, Buba? - iš vidaus klausia moteris. 

Džedas, regimai vadinamas Buba, suraukęs purviną snu- 
kutį jus apžiūrinėja. 

— Vyras, — pagaliau atsišaukia vaikas. 

— Ar sumokėjai žmonėms už skalbimo mašiną? — šįkart 
tyliau klausia moteris. 

— Taip, - atsiliepia vyras. 

— Ar tikrai? 

— Po galais, aišku, tikrai. 

Sucypia sofos spyruoklės ir pasigirsta velkamų kojų gar- 
sas. Nutariate, kad tuoj pasirodys ponia Hamdinger. Ir iš tik- 
rųjų, prieš jus - Salė Hamdinger. 

— Taip? - įtariai klausia. 

— Sveiki, — Žvaliai sakote, prisistatote ir priduriate: - Esu 
iš tarnybos „Šeimos pagalba“. 

— Šeimos kas? - susiraukia Salė ir jūs suvokiate, iš ko 
Džedas paveldėjo piktą žvilgsnį. 

— „Šeimos pagalba“, - pakartojate ir pridedate reklaminį 
šūkį, rodomą per televizorių: - Visos šeimos nei per didelės, 
nei per mažos. 

— Tai atėjote ne dėl skalbimo mašinos? 

— Ne, - purtote galvą. - Atėjau judviem su Hariu padėti 
tvarkytis su vaikais. 

Salės veidas nušvinta. 

— Kaip superauklė iš televizijos? 

— Panašiai, - atsidūstate. - Tik aš ne toks įkyrus. 

Salė juokiasi ir atrodo Žymiai jaunesnė. 

— Įeikite, jeikite. 

Vaizdas viduje labai panašus į išorinį, tik čia mažiau žolės 
ir daugiau vaikų. Šeima susėdusi aplink televizorių, užuolai- 
dos temdo kambarį, kad šviesa nekristų ant ekrano. Visi įsi- 
traukę į kažkokį žiaurų vaizdo žaidimą. Darijus nušauna du 
policininkus, šie krenta, taškydamiesi krauju. Kristalė sėdi 
šalia tėvo ant sofos ranktūrio. Ji dar nepersirengusi mokyklos 
uniformos, todėl šiame beprotiškame chaose atrodo keistai 
normali. Haris, sudribęs ant sofos, rūko ir stebi, kaip aštuon- 
metis sūnus šaudo policininkus. 

— Hari, čia atėjo žmogus, kuris nori su mumis pasikalbėti 
apie vaikus. 

Nervingas šunytis, tirtėdamas lyg Golumas, žvelgia iš po 
sofos. 

Haris nenoriai atsistoja ir ištiesia ranką pasisveikinti. Jūs 
matote neskustą veidą ir nuo nikotino pageltusius dantis. Ha- 
ris mūvi treningo kelnes, avi vilnones kojines ir vilki juodus 
marškinėlius, ant kurių teigiama, kad jeigu geri kukurūzų 
degtinę, esi atsipūtęs ir kietas. 

Haris neabejotinai atsipūtęs, bet nebūtinai gerąja prasme. 

Sveikindamiesi su Hariu, akies kampučiu stebite susirau- 
kėlį Bubą, niuksintį Darijui į ranką. Šis kurį laiką nekreipia į jį 
dėmesio, o paskui staiga supykęs taip stipriai stumteli mažylį, 
kad šis griūdamas trenkiasi galva į grindis ir garsiai užbaubia. 

— Darijau! - sušunka Haris. - Marš į savo kambarį! 

— Bet jis... 

- LAUK IŠ ČIA! 

Darijus meta ant grindų Žaidimų pultelį ir išbėga į lauką. 

— Tas vaikas varo mane iš proto, - skundžiasi Haris, ste- 
bėdamas, kaip sūnus dingsta už durų.- Visai neklauso, ką jam 
sakai. . 
Tuo metu Kristalė čiumpa valdymo pultelį ir išsidrebia 
ant sofos. Susiraukėlis Buba atsikelia nuo žemės ir pradeda 
niukšėti seserį. Salė visa tai stebi, bet netaria nė žodžio. Jos 
sustingusiame žvilgsnyje atsispindi neviltis ir pasmerktumas. 

— Gal eikime pasikalbėti į virtuvę? - siūlote jūs. 

Virtuvė maloniai nustebina. Ji švari ir tvarkinga, ant sta- 
lo stovi vaisių vaza. Ant šaldytuvo prikabinta vaikų piešinių. 
Jeigu kampe nesivoliotų ant laiptų pamesto mėlyno guminio 
batelio brolis, ji atrodytų kaip pati įprasčiausia virtuvė. 

— Dabar papasakokite apie savo bėdas, - sakote pasitikin- 
čiu balsu. 

Ir jie pradeda. O tuo metu gretimame kambaryje spiegia, 
rėkauja ir dunksi. Atrodo, lyg kalėdiniame vakarėlyje siautėtų 
žudikas maniakas, bet jūs ryžtingai klausotės Hario ir Salės ir 
į nieką daugiau nekreipiate dėmesio. 

Paaiškėja, kad lengviau išvardyti, kokių bėdų jie neturi. 
Džedas vis dar nemoka naudotis tualetu, kas šeimai labai ne- 
naudinga, nes sauskelnės brangios. Be to, jis mėgsta kandžio- 
tis - Salė parodo ant rankos įkandimų žymes. 

— Ką darote, kai jis kanda? - klausiate. 

— Kandu ir aš, tai vienintelis būdas jam paaiškinti. 

Sprendžiant iš įkandimų, vaikas aiškinimų nesupranta. 
Bet svarbiausia Džedo, arba susiraukėlio Bubos, bėda - agre- 
syvumas. Jis ne tik kandžiojasi, bet ir mušasi, darželyje bjau- 
riai kalba. Jį ketina išmesti iš darželio, o jam nėra nė penkerių! 

Visi vaikai prastai miega, tačiau pažvelgus į jų kambarį 
kyla klausimas, ar jie apskritai miega. Kampe ant randuoto 
staliuko stovi televizorius. Vaikai guli viename kambaryje — 

dviejose dviaukštėse lovose. Kadangi visi ilgai neužmiega 
(kone iki vidurnakčio), Haris ir Salė guldo juos visus tuo pa- 
čiu metu. Ir kas vakarą prasideda cirkas: sultys, televizorius, 
spiegimas, verkimas — viskas, kas blaško miegą. 

Vaikai nuolat mušasi. Kristalė, nors yra vyriausia ir, at- 
rodytų, turėtų būti protingiausia, pati likdama nuošaly, visus 
kursto ir tampo už virvučių. Darnelas iš visų vaikų greičiau- 
sias supykti, o tai labai patinka susiraukėliui Bubai. Įsižiūrėjus 
galima pastebėti, kad Buba tyčia provokuoja brolius. Ne todėl, 
kad jam patiktų gauti lupti, bet kad pelnytų tėvų palankumą. 

Mokykloje irgi vienos bėdos. Berniukai nuolat konflik- 
tuoja su mokytojais, tad neseniai atsidūrė skirtingose klasėse. 
Vaikai liko nepatenkinti, bet mažiau siautėja. Mokymosi pa- 
siekimai tokie prasti, kad mokykloje juos laiko visiškais atsili- 
kėliais. Darijus, nors atrodo ramesnis, ne kartą buvo pagautas 
erzinantis mažesnius vaikus. 

Kristalė mokosi neblogai, su mokytojais nesipyksta, bet 
jai sunku susirasti draugų. Mokytojos teigimu, ji su niekuo 
nedraugauja, laikosi nuošaliai nuo kitų vaikų ir nerodo jokio 
noro bendrauti. Jums susidaro įspūdis, kad mergaitė pikta ir 
užsisklendusi, bet, atrodo, niekas to nepastebi ar tiesiog ne- 
kreipia dėmesio. 

Kai paprašote Harį ir Salę papasakoti apie dienotvarkę, jie 
nustebę Žiūri į jus. 

— Na, tiesiog apibūdinkite eilinę dieną. 

Haris gūžteli pečiais. 

— Vaikai atsikelia, pradeda muštis ir tai trunka visą dieną, 
O po to eina gulti. 

— Ką išbandėte? - klausiate. 

— Viską, — sako Salė. 

— Pavyzdžiui? 

— Viską, - atsidūsta moteris. - Žvaigždučių lenteles, „mi- 
nutės pertraukėlę“, rėkėme, mušėme, viską. 

— Ar kuri nors iš paminėtų priemonių padėjo? 

— Mušimas vienintelis juos veikia, - įsitikinęs Haris. 

Šios šeimos paveikslas jums daro šiurpų įspūdį. Iš to, ką 
išgirdote, nepastebėjote jokių normalaus bendravimo požymių. 

— Ir kaip judu-abu ištveriate? —- klausiate pabaigoje. 

Salė kaipmat apsiverkia, o Haris apkabina ją per pečius. 

— Gana sunkiai, - pripažįsta jis. 

Hario balse girdėti neviltis. Žvelgdami į šią porą supran- 
tate, kad jiedu myli savo vaikus, tik nesugeba jų suvaldyti. 

— Gerai, - sakote atsilošdami ir duodami suprasti, kad ži- 
note, ką daryti. - Pamėginkime padėtį pataisyti! 

Haris linkteli. 

Salė šniurkščiodama šluostosi ašaras ir viltingai Žiūri į jus. 

Tada jūs giliai įkvepiate ir prabylate... 


Taigi, kodėl taip atsitiko 

Pirmiausia jūs turite nustatyti nesėkmių priežastis, t. y. 
tėvų padarytas auklėjimo klaidas, ir į jas atsižvelgti. 

Siūlyčiau dabar grįžti prie pirmame skyriuje išdėstytų 
taisyklių ir pagalvoti, kurios iš jų buvo pažeistos. Tai padės 
išsiaiškinti, nuo ko reikėtų pradėti: 

e Trys svarbiausi žodžiai iš „S“ 

e Lengva mylėti, sunku jausti simpatiją 

e Vaikai yra piranijos 

e Gėrį penėkite, blogį marinkite badu 

e Vaikams reikia ribų 

e Būkite nuoseklūs - bent jau nuoseklesni 

+» Nesitaikstykite su blogu elgesiu 

e Būtinai parenkite planą 

e Elgesys yra bendravimo būdas 

« Nepulkite prieš vėją 

Nuo ko pradėti 

Ši šeima susiduria su tiek daug bėdų, kad pasimestų ir 
profesionalai. Sunku rasti kelią rūke. Pirmiausia reikėtų su- 
telkti dėmesį į pačius paprasčiausius dalykus. Nustatykite, 
kas sukelia daugiausia rūpesčių. Kaip tai padaryti, kalbėjome 
ankstesniame skyriuje. 

Tada jums reikės sudaryti dešimties problemų sąrašą pra- 
dedant nuo opiausios. Nesistenkite išsamiai aprašyti proble- 
mų ir nurodyti jų sprendimo būdų, užteks jas tiesiog išvardyti. 
Vėliau jas galėsite palyginti su mano sudarytu sąrašu. Kitame 
skyriuje papasakosiu, ką dariau aš, bet dabar turite paplušėti 
patys. 

Taigi pamąstykite, nuo ko pradėtumėte, jei jums tektų su- 
sidurti su tokia šeima. Ko gero, būtų gerai pirmiausia sutaisyti 
duris ar išjungti televizorių. O ką darytumėte toliau? Taip iš- 
vardykite dešimt žingsnių. 


Priemonės 

Kai turėsite dešimties žingsnių sąrašą, prirašykite prie- 
mones, kurias taikysite kiekvienu atveju. Labai nesiplėtokite, 
nes gyvenimas trumpas, tik prie kiekvieno punkto parašykite 
metodo pavadinimą. 

Kai kuriais atvejais tai nebus lengva, nes daugiausia kal- 
bėjome apie vidines šeimos problemas, bet Hamdingerių vai- 
kai kelia rūpesčių ir ne namie. Pagalvokite, kokių priemonių 
pasiūlytumėte imtis mokykloje. Kaip tas priemones pritaiky- 
ti? Ką patartumėte Hariui ir Salei? 

Įsidėmėkite, kad svarbiausia — vadovautis pagrindiniais 
principais, nes jais galima remtis visada ir visais atvejais. 
Juos reikės tik šiek tiek pamodeliuoti atsižvelgus į konkre- 
čias aplinkybes, šiuo atveju - Hamdingerių šeimą. Jums tai 
bus gera praktika, nes gyvenimas visada įvairesnis nei teorija 

ir visi vaikai skirtingi — tiek jūsų, tiek Hamdingerių. O vieno 
tobulo visiems tinkamo sprendimo tikrai nėra. 

Turi prisitaikyti arba žlugsi — toks auklėjimo dėsnis. Jį 
turi įsidėmėti visi tėvai, nenorintys pralaimėti savo vaikams. 

Sudarę planą, verskite puslapį ir palyginkite jį su mano 
siūlomu variantu. 

Tikiuosi, nebandėte žvilgčioti, nes apgavystės niekada 
nieko gero neduoda. 

Na, beveik niekada. 


Iš 


Dešimt žingsnių 
Hamdingerių laimės link 


Svarbiausia, kad neapgaudinėjote savęs ir patys sudarėte 
veiksmų planą. Už tai turiu jus pagirti. O šį planą Hariui ir 
Salei pasiūliau aš. Pažiūrėkite, ar jis labai skiriasi nuo jūsų. 


1. Susitvarkykite aplinką 

Neįmanoma šeimoje įvesti tvarkos, jei gyvenama apsiver- 
tus ir prisišiukšlinus. Taigi pirmiausia reikia sutvarkyti aplin- 
ką: 

e išvalykite namus ir kiemą, 

e viduje nerūkykite, 

e atsikratykite Žiaurių vaizdo žaidimų. 

Haris turi kasdien skustis, abu tėvai — būti tvarkingi ir 
švarūs. Kad vaikai priprastų prie tvarkos, patys tėvai turi būti 
jiems pavyzdys. 


2. Padėkite vaikams išsimiegoti 

Miego stoka neabejotinai viskam kenkia, tad imkitės dar- 
bo! 

e Išvaikų kambario išmeskite televizorių. 

e Vakare neduokite jokių sulčių. 

e Nustatykite pasirengimo miegui tvarką, atsižvelgda- 
mi į vaikų amžių. 

» Džedą guldykite 19.00 val., dvynius — 20.00 val., o 
Kristalę - 20.30 val. 

e Kadangi visi vaikai miega viename kambaryje, Dže- 
dą migdykite tėvų miegamajame, o kitiems vaikams užmigus, 
perneškite į vaikų kambarį. Mažylį paveikite „miego burtais“. 
Žinoma, tai nėra idealu, bet tokioje situacijoje tenka griebtis 
spaudimo. Kai pagerės Džedo miegas, jį bus galima grąžinti į 
vaikų kambarį. 

e Tris vyresniuosius vaikus už tvarkos laikymąsi galima 
apdovanoti - leisti ilgiau pažaisti vaizdo žaidimus, o už truk- 
dymą kitiems miegoti atimti 15 minučių. Šiuo atveju Haris 
ir Salė turi būti kietaširdžiai ir už trukdymą miegoti griežtai 
bausti vaikus. 


3. Sukurkite visiems bendras elgesio taisykles 

e Sudarykite dienotvarkę ir skirkite laiko bendriems už- 
siėmimams, tokiems kaip pasivaikščiojimai ar stalo žaidimai. 

e Sukurkite elgesio namie taisykles (daugiausia pen- 
kias) ir pakabinkite matomoje vietoje. Jos galėtų būti tokios: 
nesimušti, pagarbiai kalbėti, prireikus padėti ir pan. 


4. Sudarykite elgesio koregavimo planą 

e Aiškiai nustatykite, kurie nusižengimai sunkūs, vidu- 
tiniai ir nesunkus. 

e Džedui parenkite elgesio lentelę su lipdukais; už rim- 
tus nusižengimus (pavyzdžiui, kandžiojimąsi, mušimąsi ir 
plūdimąsi) taikykite „minutės pertraukėlę“. 

e Kryptingu dėmesiu skatinkite gerą elgesį. 

e Norėdami išvengti konflikto, taikykite dėmesio nu- 
kreipimo metodą. 

e Skaičiuokite iki trijų ir naudokite mikrobangų kros- 
nelės laikrodį. 

e Vyresniesiems vaikams taikykite „lemties kopėčių“ 
metodą. Kadangi visi vaikai miega viename kambaryje, užuot 
anksti juos varę į lovą, trumpinkite Žaisti vaizdo žaidimus 
skirtą laiką. 


5. Stiprinkite darnius tėvų ir vaikų santykius 

e Taikykite kryptingo dėmesio metodą ir dažniau vai- 
kus girkite. 

e Daugiau laiko leiskite kartu, pavyzdžiui, eikite pasi- 
vaikščioti, apsilankykite su berniukais riedlenčių parke ir bū- 
tinai raskite progų pasakyti, kokie jie puikūs! 

«e Rašykite tokios veiklos dienoraštį ir kartkartėmis jį 
pavartykite. 


6. Su darželio auklėtojomis aptarkite Džedo elgesį ir 
sukurkite bendrą veiksmų planą 

e Geriausia, kad darželyje ir namie būtų taikomos tos 
pačios priemonės: už tą patį elgesį giriama ir baudžiama, tas 
pats elgesys ignoruojamas. 


7. Susitikite su vyresniųjų vaikų mokytojais 

Reikia išsiaiškinti, kaip vaikai elgiasi mokykloje, ir sukur- 
ti bendrą su mokytojais veiksmų planą. 

e Taikykite tas pačias priemones elgesiui mokykloje 
įvertinti ir veiksmų planui sudaryti. 

e Elgesį mokykloje dažniausiai lemia vyraujanti namie 
nuotaika, miego kokybė ir santykiai su tėvais ir kitais artimai- 
siais. 

e Sukurkite bendrą su mokykla skatinimo ir nuobaudų 
sistemą (pavyzdžiui, naudokite elgesio lentelę su lipdukais). 
Kryptingo dėmesio tikslai taip pat turėtų būti tie patys. 

e Jeigu vaikas sunkiai nusižengia, Haris ir Salė turi jį 
paimti iš mokyklos, uždaryti kambaryje ir skirti „,„minutės 

pertraukėlę“ iki pamokų pabaigos. Tą dieną jam draudžiama 
žaisti vaizdo žaidimus ar užsiimti kitais maloniais dalykais. 

e Svarbiausia — veikti išvien su mokytojais ir taikyti 
tuos pačius metodus. 


8. Taikydami 4 skyriuje aptartus metodus, mokykite 
vaikus naujų socialinių įgūdžių, kad jie gebėtų susirasti 
draugų ir užmegzti ilgalaikius santykius. 


9, Ieškokite Hariui darbo 

e Šiai šeimai labai trūksta finansinio stabilumo. Pinigai 
ne viską išsprendžia, bet tikrai netrukdo. 

e Jeigu Haris eitų į darbą, diena įgautų tam tikrą ritmą ir 
atsirastų daugiau tvarkos. 

e Turėdami pinigų, Haris ir Salė galėtų sau skirti dau- 
giau dėmesio. 


10. Paskutinis darbas — pripratinti Džedą naudotis 
tualetu 

e Pasinaudokite vienuoliktame skyriuje aprašytais pra- 
tinimo prie tualeto žingsniais. 

e Nesiimkite to, kol nebus išspręstos anksčiau nurody- 
tos problemos. 


Nesakau, kad tai vienintelis būdas padėti Hamdingeriams 
ir kad šis planas yra geriausias. Tiesiog tokį jį parengėme tą- 
dien kartu susėdę virtuvėje prie stalo. O spręsti problemas ga- 
lima šimtais būdų. 

Akivaizdu, kad įgyvendinti tokį planą užtruks netrumpai. 
Pažiūrėję į sąrašą tikriausiai pagalvojote, kad darbo užtektų 
visam etatui. Taip ir yra. Kai esate taip įklimpę, nesitikėkite 
išlipti iš duobės pernakt ar skirdami įsisenėjusioms bėdoms 
vos porą valandų per savaitę. 

Kai kurių darbų galima imtis iš karto. Turiu galvoje namų 
sutvarkymą, miego režimo ir elgesio namie taisyklių įvedimą. 
Įgyvendinti kitus dalykus, tokius kaip darbo paieška ar elge- 
sio mokykloje gerinimas, užtruks keletą mėnesių. 

Svarbiausia — susiimti ir ryžtingai žengti pirmyn. Jeigu 
darbą pradėjote, reikia jį ir užbaigti. Negalima leisti Hamdin- 
geriams pusiaukelėje viską mesti. 

Reikia pagirti ir pasveikinti Salę ir Harį, rimtai įvertinu- 
sius padėtį ir per pusę metų daug pasiekusius. Namai tapo 
tvarkingesni, vaikai įprato laiku gultis, o konfliktų sumažėjo 
net 75 procentais. Kristalei mokykloje sekėsi daug geriau, be 
to, ji susirado draugių. Berniukų elgesys taip pat stipriai page- 
rėjo, nors, aišku, pasitaikydavo visko. 

Man patinka mano darbas. Ypač dėl netikėtumų, kurių 
nuolat pasitaiko. Vieną pavakarę sėdėjome prie stalo ir kalbė- 
jomės apie gerus pokyčius. Staiga Salė pastatė savo puoduką 
ir tarė: 

— Yra dar vienas klausimas. 

— Koks? - nustebau. 

— Kur miegos Džedas, kai atsiras naujagimis? 

Po šimts pypkių! 


VIENĄ VAKARAĄ 
VAŽIUOJANT NAMO... 

Istorijos pabaiga 


Norėčiau pasakyti, kad su laiku viskas susitvarkys ir bus 
lengviau, bet turbūt taip nebus. Nors neturėtų būti sunkiau. 
Tiesiog viskas keičiasi. 

Tiesą sakant, nemanau, kad būti tėvais labai sunku, kitaip 
daugelis mūsų išprotėtų ir dabar vaikščiotų apvilkti tramdo- 
maisiais marškiniais su nugaroje užrišamais raišteliais. 

Tačiau mūsų, tėvų, darbas iš tiesų neretai reikalauja dide- 
lės ištvermės. Būna akimirkų - tikriausiai Žinote ir patys, - kai 
jautiesi atsidūręs ant beprotybės slenksčio, kai sveikas protas 
tiesiog apleidžia. 

Tėvų gyvenimo kelias aplaistytas ašaromis. Tegu jus pa- 
guodžia mintis, kad visi tėvai patiria panašių išgyvenimų, kad 
jų patyrė ir mūsų tėvai. Mes taip pat jiems suteikėme daug 
rūpesčių ir nerimo. 

Per penkiolika darbo metų teko susidurti su pačiais „sun- 
kiausiais“ vaikais, su kuriais suaugusieji bijojo likti viename 
kambaryje, tačiau kartais atrodo, kad mano sūnūs juos pra- 
noksta. Akimirkos, kai sprogsta galva ir gniaužiasi kumščiai, 
taip pat yra tėvų gyvenimo dalis, tik apie jas dažnai nutylima. 

Tikriausiai pastebėjote, kad knygoje nieko nerašau apie 
tai, kaip rasti laiko sau ir savo partneriui (jeigu jis ar ji dar 
nepabėgo), kaip puoselėti darnius tarpusavio santykius. Svar- 

biausia - stenkitės kuo ilgiau išlikti sveiko proto! Taip pat pa- 
tarčiau iš visų jėgų palaikyti vienas kitą, nes jums kartu teks 
eiti dar ilgą kelią. 

Prieš keletą mėnesių vieną vakarą važiuojant automobiliu 
namo staiga šovė į galvą graudi mintis: jei pasiseks, mes ne- 
pamatysime mūsų vaikų gyvenimo istorijos pabaigos. Tai pa- 
prasta ir akivaizdu, bet anksčiau nebuvau apie tai pagalvojęs. 

Nepaisant viso nerimo, rūpesčių ir nervų, jūs visada pasi- 
ryžę mirti už savo vaikus, nes esate tėvai. Net tada, kai sūnūs 
išveda mane iš kantrybės, nė nemirktelėjęs šokčiau dėl savo 
berniukų į ugnį. Net abejonių nekyla. 

Norėčiau visada būti šalia savo vaikų. Buvau greta, kai jie 
gimė, kai žengė pirmus žingsnius, tarė pirmus žodžius, pradė- 
jo lankyti mokyklą... Tai nepakartojamos akimirkos. 

Norėčiau ir toliau stebėti jų gyvenimą, bet Žinau, kad tai 
neįmanoma. Mes pradedame rašyti vaikų gyvenimo istoriją, 
bet ją užbaigti skirta ne mums, kaip ir mūsų tėvai nebaigė 
mūsų gyvenimo istorijos. 

Todėl svarbu suprasti, kad mūsų darbas auklėti vaikus 
nėra vien mokymas gražiai valgyti, mandagiai elgtis ir nezyzti 
visą dieną. Tėvų pareiga iš tikrųjų visai kita. 

Mūsų pareiga — mokyti vaikus rašyti savo gyvenimo is- 
toriją. 

Mūsų uždavinys - vaikus ne tik prižiūrėti, bet, svarbiau- 
sia, mokyti gyventi. Vieną dieną jie pasuks savarankišku keliu 
ir nuo mūsų, juos užauginusių, priklauso, kuo jie gyvenime 
vadovausis, kaip elgsis ir kokius sprendimus priims. 

Turime juos išmokyti būti gerais žmonėmis. 

Turime juos išmokyti skirti gėrį ir blogį ir būti teisin- 
giems, net kai tai neįmanomai sunku. 

Turime juos išmokyti užstoti silpnesnį ir duoti atkirtį pik- 
tadariui. 

Turime juos išmokyti siekti tobulybės ir kartu džiaugtis 
tuo, ką pasiekė. 


230 


Turime juos išmokyti būti orius. 

Turime juos išmokyti ginti savo įsitikinimus ir atvirai pa- 
sisakyti prieš neteisingumą. 

Turime juos išmokyti branginti ryšius su kitais žmonėmis. 

O pirmiausia turime juos išmokyti mylėti ir būti myli- 
miems. 

Mes prirašome tik pirmuosius jų gyvenimo knygos pusla- 
pius, toliau - daugybė tuščių lapų. Netrukus vaikai perims iš 
mūsų plunksnas ir tęsinį rašys patys. 

Ką gi parašys mūsų vaikai? 


Tiražas 2000 egz. 
Išleido leidykla „Presvika“, 
L. Asanavičiūtės g. 13 A, LT-04300 Vilnius 
Www Ww.presvika.lt 
Spausdino „Standartų spaustuvė“, 
S. Dariaus ir S. Girėno g. 39, LT-02189 Vilnius 


Ar niekada jums nesprogo galva nuo vaikų išdaigų? 

Ar niekada neteko šaukti ant jų iki užkimimo? 

Ar niekada neklausėte savęs, už ką jums tas kryžius? 

Ar niekada nesikankinote dėl to, kad nesate tokie tėvai, 
kokie norėjote būti? 


Ši puiki knyga padės jūsų šeimai įveikti pirmą lemiamą 
dešimtmetį ir džiaugtis šeimos laime. Sunkiai mūšio lauke įgyta 
patirtimi su jumis pasidalys šeimos psichologas, pripažintas 
„beviltiškų“ atvejų specialistas, visame pasaulyje nepaprastai 
populiarių knygų apie vaikų auklėjimą autorius Nigelas 
Latta (Naidželas Lata). Čia rasite išmintingų ir praktiškų 
patarimų, tikrų gyvenimiškų pavyzdžių ir veiksmingų abs 
padedančių mažus išdykėlius paversti tikrais angelėliais. Ši 
nepaprastai įdomiai parašyta knyga turėtų būti parankinė 
visiems naujagimių susilaukusiems tėvams. Juk šeimos 
gyvenimas ne tik turi, bet ir gali būti nuostabus! 

